Datasets:

NorHsangPha

/

shan-news-taifreedom_com

like 0

2023-12-18T11:45:32

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%af%e1%80%84/

ပီႈၼွင်ႉၵူၼ်းမိူင်းထုင်ႉဝၢၼ်ႈႁၢတ်ႇ လႄႈ ႁူဝ်မိူင်း ႁူမ်ႈၵၼ်လူႇတၢၼ်းငိုၼ်းတွင်း တႃႇၸွႆႈၵူၼ်းထူပ်းၽေးပၢင်တိုၵ်း မိူင်းတႆးပွတ်းႁွင်ႇ

ၼႂ်းတိုဝ်ႉတၢင်းဝၼ်းပွႆးပီႊမႂ်ႇတႆး 2118 ၼီႈ၊ ပၢင်ပွႆးယၢတ်ႇၼမ်ႉၵျွင်းသၢမ်ၸၼ်ႉ၊ ပွႆးလူင်းပၢင်သွၼ် ႁူင်းႁဵၼ်းထမ်ႇမ ထုင်ႉဝၢၼ်ႈႁၢတ်ႇ လႄႈ ဝဵင်းႁူဝ်မိူင်း ၸႄႈဝဵင်းလၢင်းၶိူဝ်း ၼၼ်ႉသေ လႆႈတုင်းလူႇၶၢမ်ႇပႃးငိုၼ်းတွင်း တႃႇၸွႆႈထႅမ်ပီႈၼွင်ႉပၢႆႈၽေးၼႆလႄႈ မီးပီႈၼွင်ႉၵူၼ်းမိူင်းတင်းၼမ် ႁူမ်ႈလူႇတၢၼ်းငိုၼ်း 91 သႅၼ်ပျႃး သေ တေဢဝ်ၸွႆႈထႅမ် ၵူၼ်းထူပ်းၽေးပၢင်တိုၵ်း ၼႂ်းၸိုင်ႈတႆးပွတ်းႁွင်ႇ ၵႂႃႇၼႆယဝ်ႉ။ ၼႂ်းပၢင်ပွႆးဢၼ်လႆႈၸတ်းႁဵတ်းၵႂႃႇတီႈ တိူၵ်ႈသွၼ်လိၵ်ႈၵျွင်းၵွင်းမူး ဝၢၼ်ႈၼႃးၵူင်း မိူဝ်ႈဝၼ်းထီႉ 11-13 December 2023 ၼၼ်ႉ ႁႂ်ႈလႆႈပဵၼ်တီႈမၢႆတွင်း ပွႆးပီႊမႂ်ႇတႆး 2118 ၼီႈ၊ ပွႆးယၢတ်ႇၼမ်ႉၵျွင်းသၢမ်ၸၼ်ႉ လႄႈ ပွႆးလူင်းပၢင်သွၼ် ႁူင်းႁဵၼ်းထမ်ႇမ ထုင်ႉဝၢၼ်ႈႁၢတ်ႇ လႄႈ ဝဵင်းႁူဝ်မိူင်း၊ လႆႈႁပ်ႉငိုၼ်းလူႇတၢၼ်းထိုင် 91 သႅၼ်ၼၼ်ႉ တေၸွႆႈထႅမ်ပၼ် ပီႈၼွင်ႉပၢႆႈၽေး ပွတ်းသႅၼ်ဝီ၊ မူႇၸေႊ၊ ၼမ်ႉၶမ်း ဢၼ်လႆႈပၢႆႈၽေးပၢင်တိုၵ်းႁၢဝ်ႉႁႅင်း ၼၼ်ႉၵႂႃႇၼႆယူႇ။ ၸွမ်းၼင်ႇၽူႈမီးပုၼ်ႈၽွၼ်း ၼႂ်းပၢင်ပွႆးၵေႃႉၼိုင်ႈလၢတ်ႈၼႄဝႃႈ “ၼႂ်းပၢင်ပွႆးၼႆႉ မၼ်းႁူမ်ႈၵၼ် လၢႆပၢင်ဝႆႉၶႃႈ၊ ႁပ်ႉတွၼ်ႈပီႊမႂ်ႇတႆး 2118 ၼီႈ လႄႈ ယၢတ်ႇၼမ်ႉၵျွင်းသၢမ်ၸၼ်ႉ ဢိၵ်ႇပႃး ပၢင်ပွႆးတွၼ်ႈသူး လုၵ်ႈႁဵၼ်း လႄႈ ၶူးသွၼ် ႁူင်းႁဵၼ်းထမ်ႇမ ၼၼ်ႉၼႃႇၼေႃႈ ၵူၼ်းမႃးၶဝ်ႈႁူမ်ႈၵေႃႈ ၼပ်ႉႁူဝ်ႁဵင်မၼ်းၶႃႈဢေႃႈ” ဝႃႈၼႆ။ သိုပ်ႇလၢတ်ႈထႅင်ႈဝႃႈ “ဢဝ်တိုဝ်ႉတၢင်းပွႆးၼႆႉသေ လႆႈႁပ်ႉလူႇၶၢမ်ႇငိုၼ်းတွင်းပႃး တႃႇၸွႆႈပီႈၼွင်ႉ ၵူၼ်းမိူင်းတႆးႁဝ်း ပွတ်းႁွင်ႇ ပိူင်လူင်မၼ်းတႄႉ ဢၼ်လႆႈထူပ်းၽေးႁၢဝ်ႈႁႅင်းပွတ်းတၢင်း မူႇၸေႊ ၼမ်ႉၶမ်း သႅၼ်ဝီ ၼၼ်ႉၶႃႈ” ၼႆယဝ်ႉ။ ၼႂ်းပၢင်တွၼ်ႈသူး လုၵ်ႈႁဵၼ်း လႄႈ ၶူးသွၼ်ၼႆႉ တေမီးလုၵ်ႈႁဵၼ်း 2,000 ပၢႆ၊ ၶူးမေႃသွၼ် 187 ၵေႃႉ သေ ဢၼ်ပိုတ်ႇၽုၺ်ႇႁူင်းႁဵၼ်းထမ်ႇမ တီႈတိူၵ်ႈသွၼ်လိၵ်ႈၵျွင်းၼႃးၵူင်းၼႆႉ ပဵၼ်ပွၵ်ႈၵမ်း (23) လႄႈ တေပိုတ်ႇၽုၺ်ႇႁူင်းႁဵၼ်း ၼႂ်းလိူၼ် March – May ၶၢဝ်းတၢင်းသွင်လိူၼ် ဝႃႈၼႆ။ လိူဝ်သေၼၼ်ႉၵေႃႈ ၼႂ်းပၢင်ပွႆးၼႆႉ လႆႈၸတ်းႁဵတ်း ပၢင်တၢၼ်ႈၶႆႈ ဢၼ်မီးၽူႈတၢၼ်ႈၶႆႈ မႄႈၶူးၶိူဝ်းသႅၼ် တၢၼ်ႈၶႆႈၼႄ “ၽွၼ်းလီၵၢၼ်ၽွမ်ႉႁူမ်ႈ”၊ ၸဝ်ႈၶူးသီႇရိထမ်ႇမ ဝဵင်းဢိၼ်း ၸဝ်ႈၵွၼ်းဝတ်ႉ လွႆၸၢၵ်ႈတေႃႇၼွင်ၽႃ တၢၼ်ႈၶႆႈလွင်ႈ “ၵူၼ်းၼုမ်ႇ လႄႈ ပၢႆးပၺ်ႇၺႃႇ” ပၼ်ၼုမ်ႇႁၢႆးၸၢႆးယိင်း၊ ၵူၼ်းမိူင်းၽူႈမႃးၶဝ်ႈႁူမ်ႈၼႂ်းပၢင်ပွႆးၵႂႃႇ ၼႆယဝ်ႉ။ ယွၼ်ႉ ၸုမ်းဢူၺ်းလီပွတ်းႁွင်ႇ 3 ၸုမ်း လႄႈ သိုၵ်းမၢၼ်ႈ လႆႈပဵၼ်ပၢင်တိုၵ်းၵၼ် ၼႂ်းၸိုင်ႈတႆးပွတ်းႁွင်ႇ လၢႆလၢႆၸႄႈဝဵင်း ႁၢဝ်ႈႁႅင်းမႃး ၶၢဝ်းတၢင်းလိူၼ်ပၢႆလႄႈ ႁဵတ်းႁႂ်ႈတုမ်ႉတိူဝ်ႉၵူၼ်းမိူင်းပိုၼ်ႉတီႈ မၢတ်ႇၸဵပ်း လူႉတၢႆၸွမ်းလႄႈ ၶူဝ်းၶွင်ႁိူၼ်းယေး သဵၼ်ႈတႃႈသၢႆတၢင်း လႆႈလူႉသုမ်းလူႉၵွႆတင်းၼမ် ဢိၵ်ႇပႃး ၵူၼ်းမိူင်းၼပ်ႉႁူဝ်မိုၼ်ႇ လႆႈပၢႆႈၽၢတ်ႇယၢၼ်ႁိူၼ်းယေး ၵႂႃႇသေႃႉႁူမ်ႈဢွင်ႈတီႈဢၼ်လွတ်ႈၽေးသေ ယၢမ်းလဵဝ်လူဝ်ႇလွင်ႈၸွႆႈထႅမ် ၸဵမ်ၶူဝ်းၼုင်ႈတၢင်းဝႆ လွင်ႈၵိၼ်ယႅမ်ႉ ဢိၵ်ႇဢီႈယွင်ႉဢီႈယႃ ၸဵမ်ၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-18T10:47:42

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%9c%e1%82%84%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%82%83%e1%82%89%e1%80%9a%e1%82%83/

သိုၵ်းထႆး လႄႈ ၵူၼ်းၵႃႉယႃႈ ပိုတ်းယိုဝ်းၵၼ်ႁိမ်းလႅၼ်လိၼ် မီးၵူၼ်းတၢႆၼမ်

ၵူၼ်းၵႃႉယႃႈ လၵ်ႉလွမ်တေႃႉသူင်ႇယႃႈမဝ်းၵမ် ၶဝ်ႈၵႂႃႇၼႂ်းမိူင်းထႆးၼၼ်ႉ ၽႃႇၺႃး သိုၵ်းထႆးလႄႈ သွင်ၽၢႆႇလႆႈမီးလွင်ႈပိုတ်းယိုဝ်းၵၼ် ၽၢႆႇၵူၼ်းၵႃႉယႃႈလူႉတၢႆၼမ်။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝၼ်းထီႉ 16 December 2023 (လိူၼ်ၸဵင်မႂ်ႇ 4 ၶမ်ႈ ပီႊတႆး 2118 ၼီႈ) ယၢမ်းၵၢင်ၶမ်ႈမွၵ်ႈ 19:00 မူင်းၼၼ်ႉ ၽၢႆႇတၢင်းသိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်းႁိမ်းႁွမ်းလႅၼ်လိၼ် တႆး−ထႆး ဢၼ်မီးၼႂ်းပိုၼ်ႉတီႈ ဝၢၼ်ႈပၢင်မၢၵ်ႇႁၼ် ပွၵ်ႉ 8 ဢိူင်ႇထိူဝ်ႉထႆး ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး ၼၼ်ႉ ထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ် ပႃးတင်းထူင်ပိူဝ်ႉလႄႈ ၽၢႆႇတၢင်းသိုၵ်းထႆး ယွၼ်းၶဝ်ႈၵူတ်ႇထတ်း ဝႃႈၼႆႉသေတႃႉ ၵူၼ်းၸိူဝ်းၼၼ်ႉသမ်ႉ ပိုတ်းယိုဝ်းသႂ်ႇသိုၵ်းထႆးဢွၼ်တၢင်းလႄႈ သွင်ၽၢႆႇလႆႈပိုတ်းယိုဝ်းၵၼ်ႁိုင်မွၵ်ႈ 5 မိၼိတ်ႉ၊ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ယွၼ်ႉပဵၼ်ၵၢင်ၶမ်ႈလႄႈ ၽၢႆႇသိုၵ်းထႆးဢမ်ႇပႆႈၸၢင်ႈၶဝ်ႈၵူတ်ႇထတ်း ၼႂ်းပိုၼ်ႉတီႈဢၼ်လႆႈပိုၼ်ႉယိုဝ်းၵၼ် ၵူၺ်းလႆႈၵုမ်းထိင်းပိုၼ်ႉတီႈဝႆႉ ဝႃႈၼႆ။ ထိုင်မႃးယၢမ်းၵၢင်ၼႂ် ၼႂ်းဝၼ်းထီႉ 17 December 2023 ၼၼ်ႉ ၽၢႆႇတၢင်းသိုၵ်းထႆး ၸင်ႇလႆႈၶဝ်ႈၵူတ်ႇထတ်းၼႂ်းပိုၼ်ႉတီႈ ဢၼ်မီးလွင်ႈပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်ၵေႃႇၸၢၼ်ႈ ဢၼ်ဢဝ်ႁဵတ်းပိူဝ်ႉ 17 ပိူဝ်ႉ လႄႈ ၼႂ်းမၼ်းသႂ်ႇယႃႈမဝႆႉ တင်းမူတ်း 2,040,000 မဵတ်ႉ သေဢမ်ႇၵႃး ထူပ်းႁၼ်ပႃးတူဝ်တၢႆၵူၼ်းတေႃႉသူင်ႇယႃႈ 15 ၵေႃႉ ဝႃႈၼႆ။ ၼႂ်းဝၼ်းထီႉ 16 December 2023 ၼၼ်ႉၵူၺ်းၼင်ႇၵဝ်ႇ ၽၢႆႇတၢင်းၸဝ်ႈၼႃႈတီႈပ လိၵ်ႈ ၽၢႆႇၽဵဝ်ႈမူၺ်ႉယႃႈမဝ်းၵမ်ထႆး လႆႈၶဝ်ႈၵူတ်ႇထတ်းၼႂ်းႁိူၼ်းလင်ၼိုင်ႈ ဢၼ်မီးၼႂ်းဢိူင်ႇမႄႈယၢဝ်း ၸႄႈဝဵင်းၵဵင်းႁၢႆး ၸႄႈတွၼ်ႈၵဵင်းႁၢႆး ဢၼ်ယူႇတိတ်း ၸပ်းၸွမ်းလႅၼ်လိၼ် တႆး−ထႆး သေ ထူပ်းႁၼ်ထူပ်းယႃႈမတင်းမူတ်း 1,118,000 မဵတ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈၼႂ်းလိူၼ် October 2023 ၼၼ်ႉ သိုၵ်းထႆး လႄႈ ၵူၼ်းၵႃႉယႃႈ မီးလွင်ႈပိုတ်းယိုဝ်းၵၼ်ၸွမ်းလႅၼ်လိၼ်တႆး−ထႆး 2 ပွၵ်ႈ ၽၢႆႇၵူၼ်းၵႃႉယႃႈလူႉတၢႆ 1 ၵေႃႉ၊ ၼႂ်းလိူၼ် November 2023 ၼၼ်ႉသမ်ႉ ပိုတ်းယိုဝ်းၵၼ်ပဵၼ် 5 ပွၵ်ႈ ၼႂ်းပွၵ်ႈ ၼၼ်ႉ ၵူၼ်းၵႃႉယႃႈလူႉတၢႆ 4 ၵေႃႉ သေဢမ်ႇၵႃး ၼႂ်းလိူၼ် December 2023 ၼႆႉၵေႃႈ သိုၵ်းထႆး လႆႈပိုတ်းယိုဝ်းၵၼ်တင်း ၵူၼ်းၵႃႉယႃႈ 2 ပွၵ်ႈယဝ်ႉ ဝႃႈၼႆ။ ၸွမ်းလႅၼ်လိၼ်တႆး−ထႆး ၼႆႉ ယွၼ်ႉၵႆႉမီးလွင်ႈလၵ်ႉလွမ်တေႃႉသူင်ႇယႃႈမဝ်းၵမ် ၶဝ်ႈၵႂႃႇၼႂ်းမိူင်းထႆးလႄႈ ၽၢႆႇတၢင်းၸဝ်ႈၼႃႈတီႈထႆးၶဝ် တေၽိူမ်ႉထႅမ်ၵူတ်ႇထတ်း ႁႄႉၵင်ႈၵႂႃႇၼႅၼ်ႈၼႃ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2023-12-16T13:39:03

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bd%e1%82%83%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5%e1%80%ba%e1%82%87-2/

ၵူၼ်းမိူင်းၽႃႇၺႃးမၢၵ်ႇ ၽွင်းၵႂႃႇပေႃႉၶဝ်ႈ

ၵူၼ်းမိူင်းၼႂ်းပိုၼ်ႉတီႈဝၢၼ်ႈႁၢႆး ဢိူင်ႇဝၢၼ်ႈႁၢႆး ၸႄႈဝဵင်းသီႇပေႃႉ ပႃးၵၼ်ၵႂႃႇပေႃႉၶဝ်ႈ တီႈၼႂ်းၼႃးသေ ပဵၼ်ၽေးၽႃႇၺႃးမၢၵ်ႇ လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်းႁၢဝ်ႈႁႅင်း။ မိူဝ်ႈဝၼ်းထီႉ 15 December 2023 (လိူၼ်ၸဵင်မႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 11:00 မူင်းပၢႆၼၼ်ႉ မီးၵူၼ်းဝၢၼ်ႈႁၢႆး 4 ၵေႃႉ တေၵႂႃႇပေႃႉၶဝ်ႈတီႈၼႂ်းၼႃးၼႆလႄႈ ၽွင်းတိုၵ်ႉၵႂႃႇယူႇၼၼ်ႉ လႆႈပဵၼ်ၽေး ၽႃႇၺႃးမၢၵ်ႇသေ မၢတ်ႇၸဵပ်းႁၢဝ်ႈႁႅင်း 2 ၵေႃႉ၊ ထႅင်ႈ 2 ၵေႃႉတႄႉ လွတ်ႈၽေးလီငၢမ်းယူႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸိူဝ်းၶဝ်ႁဵတ်းႁိုဝ်သေၽႃႇၺႃးတႄႉဢမ်ႇႁူႉ ၵေႃႉတၢင်းၼႃႈသုတ်း လႄႈ ၵေႃႉတၢင်းလင်သုတ်းတႄႉ ဢမ်ႇၺႃးၸၢၵ်ႇမၢၵ်ႇသင် ဢၼ်ၺႃးၼၼ်ႉ ၸိုဝ်ႈႁွင်ႉ ၸၢႆးၶမ်းလူႇ ဢႃႇယု 40 ပီႊ၊ လုင်းသေႃးလီႇ ဢႃႇယု 50 ပီႊ ဝႃႈၼႆ။ တၢင်းၽၢႆႇၸုမ်းပရႁိတ ဝဵင်းသီႇပေႃႉၵေႃႈ လႆႈႁပ်ႉလွင်ႈပွင်ႇလႅင်း ၵူၼ်းမိူင်းၼႂ်းပိုၼ်ႉတီႈသေ ၵႂႃႇႁပ်ႉဢဝ်တူဝ် ၸၢႆးၶမ်းလူႇ တင်း လုင်းသေႃးလီႇ သူင်ႇယူတ်းယႃတူဝ်ပၼ် တီႈႁူင်းယႃလူင်ဝဵင်းလႃႈသဵဝ်ႈယဝ်ႉလီငၢမ်း ၼႆလႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2023-12-16T11:31:17

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89-%e1%81%bd%e1%80%b0%e1%82%88%e1%80%99%e1%80%ae%e1%80%b8-6/

ပေႃႈမႄႈပီႈၼွင်ႉ ၽူႈမီးၼမ်ႉၸႂ် ၵူႈတီႈတီႈ ႁူမ်ႈႁွမ်းလူႇတၢၼ်းတီႈ ၵွင်းမူးၼၢမ်ႇမိူင်း

ႁႂ်ႈလႆႈပဵၼ်တႃႇၼတၢင်းလီ ႁူမ်ႈလူၺ်ႈၽီသၢင်သတ်းၵူၼ်းတင်းသဵင်ႈ လႄႈ လွင်ႈၵမ်ႉၸွႆႈၼႂ်းတွၼ်ႈၵၢၼ်သႃႇသၼႃႇၼႆသေ ၽူႈမီးၼမ်ႉၸႂ် ၸေႇတၼႃႇ ၵူႈတီႈၵူႈတၢင်း ႁူမ်ႈႁွမ်းလူႇတၢၼ်းငိုၼ်းတွင်းတီႈ ၵွင်းၼၢမ်ႇမိူင်း။ မိူဝ်ႈဝၼ်းထီႉ 15 December 2023 (လိူၼ်ၸဵင်မႂ်ႇ 3 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈပေႃႈမႄႈပီႈၼွင်ႉ ၼႂ်းဝဵင်းၶူဝ်ၶမ်း လႄႈ ၵဵင်းၶမ်း မိူၼ်ၼင်ႇ− ပေႃႈထဝ်ႈတေႇယ + မႄႈထဝ်ႈပဵင်း ၶဝ်တင်းႁိူၼ်း 1,000 ဝၢတ်ႇ၊ ပီႈတဵင်း + ၼၢင်းလူႇ ၶဝ်တင်းႁိူၼ်း 500 ဝၢတ်ႇ၊ ၸၢႆးၼၼ်ႇတေႃး + ၼၢင်းမူဝ်ႁွမ် 500 ဝၢတ်ႇ၊ ပေႃႈထဝ်ႈပၼ်ႇၸိၵ်းတ ၶဝ်တင်းႁိူၼ်း 200 ဝၢတ်ႇ၊ လုင်းဝိလိင်ႇ + ပႃႈၼူႉ ၶဝ်တင်းႁိူၼ်း 200 ဝၢတ်ႇ၊ ၸၢႆးၼႄႇထီးယ + ၼၢင်းသႅင် ၶဝ်တင်းႁိူၼ်း 200 ဝၢတ်ႇ၊ ၼၢင်းယဵၼ်ႇ ၶဝ်တင်းႁိူၼ်း 100 ဝၢတ်ႇ၊ လုင်းသေႃး + ပႃႈမုင်ႇ ၶဝ်တင်းႁိူၼ်း 200 ဝၢတ်ႇ၊ လုင်းၸိၵ်ႉတ + ပႃႈလူႇ ၶဝ်တင်းႁိူၼ်း 200 ဝၢတ်ႇ၊ လုင်းဝိၸႃႇလ + ပႃႈလူႇ ၶဝ်တင်းႁိူၼ်း 200 ဝၢတ်ႇ၊ ၸၢႆးၼွႆႉ + ၼၢင်းပေး ၶဝ်တင်းႁိူၼ်း 200 ဝၢတ်ႇ၊ ၸၢႆးၼူၼ်း + ၼၢင်းၶႅၵ်ႇ ၶဝ်တင်းႁိူၼ်း 100 ဝၢတ်ႇ၊ ၸၢႆးတၢၼ်းလူႇ + ၼၢင်းပီး ၶဝ်တင်းႁိူၼ်း 200 ဝၢတ်ႇ လႄႈ ပီႈႁၢၼ် + ၼၢင်းလႅင်း ၶဝ်တင်းႁိူၼ်း 900 ဝၢတ်ႇ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမိူင်းၼၢမ်ႇမိူင်းၵႂႃႇ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 14 December 2023 ၼၼ်ႉၵေႃႈ ယူႇတီႈ นายวรรณา เจริญ 2,600 ဝၢတ်ႇ၊ ၼၢင်းၼွႆႉ ၶဝ်တင်းႁိူၼ်း 300 ဝၢတ်ႇ၊ မႄႈပႃႈဢွင်ႇ ၶဝ်တင်းႁိူၼ်း 500 ဝၢတ်ႇ၊ ပီႈသၢင်ႇၼၼ်ႇတေႃး ၶဝ်တင်းႁိူၼ်း 1,200 ဝၢတ်ႇ၊ ပႃႈပွၼ် ၶဝ်တင်း ႁိူၼ်း 300 ဝၢတ်ႇ၊ ၸၢႆးသႅင် + ၼၢင်းလူႇ ၶဝ်တင်းႁိူၼ်း 300 ဝၢတ်ႇ၊ မႄႈထဝ်ႈၼၢင်း ၶဝ်တင်းႁိူၼ်း 300 ဝၢတ်ႇ၊ ပေႃႈလုင်းမျႃႉ + ၼၢင်းပႃႈမုင်ႇ 500 ဝၢတ်ႇ၊ ၸၢႆးပၢၼ်တႃႉ + ၼၢင်းၵဵင် 500 ဝၢတ်ႇ၊ ပေႃႈလုင်းတိ + မႄႈပႃႈဢူႉ ၶဝ်တင်းႁိူၼ်း 500 ဝၢတ်ႇ၊ ပေႃႈၸၢင်းဝႃႇလိင်ႇ 500 ဝၢတ်ႇ၊ မႄႈပႃႈလမ် ၶဝ်တင်းႁိူၼ်း 100 ဝၢတ်ႇ၊ ၸၢႆးမွၼ်း + ၼၢင်းၶႅၼ် 200 ဝၢတ်ႇ ၸိူဝ်းၼႆႉၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈၵွင်းမူးၼၢမ်ႇ မိူင်းၵႂႃႇ မိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်းၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ် ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ လႄႈ ၸင်ႇလႆႈတႅမ်ႈတၢင်ႇၽိုၼ်ဝႂ်ယွင်ႈယေႃး ႁႂ်ႈပေႃးပဵၼ်တီႈမၢႆ တွင်းၵႂႃႇဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-16T11:12:12

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba-%e1%81%b6%e1%82%84%e1%82%87-%e2%88%92-%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb/

ႁိူဝ်းမိၼ် ၶႄႇ − ရၢတ်ႉသျႃး ပူၼ်ႉပႅၼ်ပိုၼ်ႉတီႈၵႅတ်ႇၶႄၽေးၵၢင်ႁၢဝ် ၵူဝ်းရီးယႃးၸၢၼ်း

မီးႁိူဝ်းမိၼ် ၶႄႇ လႄႈ ရၢတ်ႉသျႃး လၢႆလမ်း လႆႈပူၼ်ႉပႅၼ်ၶဝ်ႈၼႂ်းပိုၼ်ႉတီႈၵႅတ်ႇၶႄၽေးၵၢင်ႁၢဝ်ၵူဝ်းရီးယႃးၸၢၼ်း လူၺ်ႈဢမ်ႇလႆႈလၢတ်ႈသင်ဝႆႉလူင်ႈၼႃႈ ၼႆယူႇ။ မိူဝ်ႈဝၼ်းထီႉ 14 December 2023 (လိူၼ်ၸဵင်မႂ်ႇ 2 ၶမ်ႈ ပီႊတႆး 2118 ၼီႈ) ၽၢႆႇတၢင်းတပ်ႉသိုၵ်းၵူဝ်းရီးယႃးၸၢၼ်း ပိုတ်ႇလၢတ်ႈၼႄဝႃႈ ထူပ်းႁၼ်ႁိူဝ်းမိၼ် ၶႄႇ 2 လမ်း၊ ႁိူဝ်းမိၼ်ရၢတ်ႉသျႃး 4 လမ်း မိၼ်ၶဝ်ႈၵႂႃႇၼႂ်းပိုၼ်ႉတီႈၵႅတ်ႇၶႄၽေးၵၢင်ႁၢဝ်ၵူဝ်းရီးယႃးၸၢၼ်း (KADIZ) ပွတ်းတၢင်းပၢင်ႇလၢႆႇၵျႃႇပၢၼ်ႇၼၼ်ႉ လႄႈ ႁိူဝ်းမိၼ်ၸိူဝ်းၼႆႉၵေႃႈ လႆႈပူၼ်ႉပႅၼ်ၶိုၼ်ႈၵႂႃႇတၢင်းပွတ်းႁွင်ႇသေ မိၼ်ဢွၵ်ႇၵႂႃႇ တၢင်းပွတ်းၸဵင်ႇၸၢၼ်းဝၼ်းဢွၵ်ႇ လူၺ်ႈဢမ်ႇလႆႈလၢတ်ႈသင်ဝႆႉလူင်ႈၼႃႈ ဝႃႈၼႆ။ ၽၢႆႇတၢင်းတပ်ႉသိုၵ်းၵူဝ်းရီးယႃးၸၢၼ်းၼၼ်ႉၵေႃႈ ႁူႉလႆႈဢွၼ်တၢင်း ႁိူဝ်းမိၼ်တိုၵ်း ၶႄႇ လႄႈ ရၢတ်ႉသျႃး ၼၼ်ႉ တေၶဝ်ႈၼႂ်းပိုၼ်ႉတီႈ ၵႅတ်ႇၶႄၽေးၵၢင်ႁၢဝ်ၵူဝ်းရီးယႃးၸၢၼ်းသေ ၸင်ႇလႆႈသူင်ႇႁိူဝ်းမိၼ်လိုပ်ႈလမ်း ၶဝ်ႈၵႂႃႇၵႅတ်ႇၼႃႈႁၢမ်ႈဝႆႉယူႇ၊ ၽုင်ႁိူဝ်းမိၼ်ၼၼ်ႉၵေႃႈ ဢမ်ႇလႆႈၶဝ်ႈၵႂႃႇထိုင်တီႈ ၼႃႈၾႃႉၵူဝ်းရီးယႃးၸၢၼ်း ၵူၺ်းၵႃႈ မိၼ်ယူႇၼႂ်းပိုၼ်ႉတီႈၵႅတ်ႇၶႄၽေးၵၢင်ႁၢဝ်ၼၼ်ႉ ႁိုင်ယူႇ 17 မိၼိတ်ႉၼႆႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူဝ်းရီးယႃးၸၢၼ်းၵေႃႈ လႆႈဢွၵ်ႇမႃးသၢၼ်ၶတ်းတေႃႇလူင်ပွင်ၸိုင်ႈ တင်းသွင်ၸိုင်ႈမိူင်း လႄႈ ၽၢႆႇတၢင်းရၢတ်ႉသျႃးတႄႉ ပႆႇမီးလွင်ႈတုမ်ႉတွပ်ႇသင်ၶိုၼ်း၊ ၵူၺ်းၵႃႈ ၽၢႆႇတၢင်းၶႄႇတႄႉ လႆႈဢွၵ်ႇမႃးလၢတ်ႈဝႃႈ ပဵၼ်လွင်ႈတူင်ႉၼိုင်တပ်ႉသိုၵ်းၶႄႇ ဢၼ်ႁဵတ်းယူႇတႃႇသေႇလႄႈ ထုၵ်ႇမႅၼ်ႈၸွမ်း မၢႆမီႈမိူင်းတေႃႇမိူင်းယူႇ ဢမ်ႇၸႂ်ႈလွင်ႈဢၼ်ၵူဝ်းရီးယႃးၸၢၼ်း တေမႃးသႄႉသွမ်းၸိူင်ႉၼႆ ဝႃႈၼႆ။ တေႃႈၼင်ႇၼၼ် ၽၢႆႇတၢင်းၵျႃႇပၢၼ်ႇၵေႃႈ လႆႈထူပ်းငဝ်းလၢႆးၸိူင်ႉၼႆမိူၼ်ၵၼ်လႄႈ လႆႈသူင်ႇႁိူဝ်းမိၼ်တိုၵ်း ၵႂႃႇၵႅတ်ႇႁိူဝ်းမိၼ် ၶႄႇ လႄႈ ရၢတ်ႉသျႃး မိူၼ်ၼင်ႇၵူဝ်းရီးယႃးၸၢၼ်းၼၼ်ႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-15T12:33:49

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-2/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး

ၵႃးတၢင်ႇၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး ၺႃးၵႃးၽႃႇသႂ်ႇလႄႈ ၽၢႆႇတၢင်းပ လိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆးတင်းၼမ်။ မိူဝ်ႈဝႃးဝၼ်းထီႉ 14 December 2023 (လိူၼ်ၸဵင်မႂ်ႇ 2 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇထႆး ဢွၵ်ႇဝႆႉဝႃႈ မီးၵႃးတၢင်ႇၼိူဝ်ႉၵႆႇ ဢၼ်တေၵႂႃႇသူင်ႇတီႈမိူင်းမလေး သျႃးၼၼ်ႉ ၽႃႇၺႃးၵႃးႁပ်ႉသူင်ႇၵူၼ်း တီႈၼိူဝ်သဵၼ်ႈတၢင်းဢေးသျႃး ဝၢၼ်ႈၵွင်ႁိၼ် ဢိူင်ႇပရိၵ်ႇ ၸႄႈဝဵင်းထုင်ႉသူင် ၸႄႈတွၼ်ႈၼၶွၼ်းသီထမ်ႇမရၢတ်ႉ မိူင်းထႆး တီႈဢၼ်မီးၽေးၵိုင်ႉၵၢင်ႉဝႆႉဢွၼ်တၢင်းယူႇယဝ်ႉလႄႈ ၽၢႆႇတၢင်းၽူႈ မီးပုၼ်ႈၽွၼ်း ၸင်ႇလႆႈႁၼ်ၵူၼ်းမိူင်းႁူမ်ႈတုမ် ဢၼ်လၵ်ႉလွမ် ၶဝ်ႈၵႂႃႇမိူင်းထႆးၼၼ်ႉ လႅၼ်ႈဢွၵ်ႇမႃးၼႂ်းၵႃးႁပ်ႉသူင်ႇၵူၼ်းၼၼ်ႉသေ ပၢႆႈၶဝ်ႈ ထိူၼ်ႇၵႂႃႇ ဝၢႆးၼၼ်ႉ ပလိၵ်ႈထႆး ၸင်ႇလႆႈလမ်းၸွမ်းသေ တီႉၺွပ်းလႆႈတင်းမူတ်း 16 ၵေႃႉ၊ ပဵၼ်ၵူၼ်းၸၢႆး 11 ၵေႃႉ၊ ၽူႈယိင်း 5 ၵေႃႉ ၼႂ်းၼႆႉမီးဝႂ်ၶႂၢင်ႉႁဵတ်းၵၢၼ် 2 ၵေႃႉ လိူဝ်သေၸိူဝ်းၼၼ်ႉတႄႉ ဢမ်ႇမီးဝတ်ႉဝႂ်သင် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸဝ်ႈၵႃးႁပ်ႉသူင်ႇၵူၼ်းၼၼ်ႉ လၢတ်ႈဝႃႈ မိူဝ်ႈယၢမ်း ၵၢင်ၼႂ်ၸဝ်ႉ 04:00 မူင်းၼၼ်ႉ မီးၵူၼ်းထူဝ်းၾူၼ်းမႃးႁႂ်ႈၵႂႃႇႁပ်ႉၵူၼ်းမိူင်းႁူမ်ႈတုမ် တီႈၼႂ်းၸႄႈတွၼ်ႈသူႇရၢတ်ႉထႃးၼီးသေ ၵႂႃႇသူင်ႇၼႂ်းၸႄႈတွၼ်ႈသူင်ၶလႃ လႄႈ လႆႈၵႃႈႁပ်ႉသူင်ႇ ၼိုင်ႈၵေႃႉလႂ် 500 ဝၢတ်ႇ ၵူၺ်းၵႃႈ ၽွင်းမိူဝ်ႈႁွတ်ႈၽႅဝ်ဢွင်ႈတီႈ ပဵၼ်ၽေးၵိုင်ႉၵၢင်ႉၼၼ်ႉ ဢၢင်ႈငိူင်ႉဝႄႈသဵၼ်ႈတၢင်း ၵူၺ်းသမ်ႉမီးၵႃး တၢင်ႇၼိူဝ်ႉၵႆႇ ဢၼ်ႁေႃႈမႃးၸွမ်းတၢင်းလင်ၼၼ်ႉ ၽႃႇၺႃးၵူၼ်ႈၵႃး ဝႃႈၼႆ။ ၸဝ်ႈၵႃး လႄႈ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉသေ ဢၼ်ပဵၼ်ၵူၼ်းမိူင်းႁူမ်ႈတုမ်ၼၼ်ႉၵေႃႈ တေသူင်ႇပွၵ်ႈမိူဝ်းၶိုၼ်းမိူင်းႁူမ်ႈတုမ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-15T12:04:00

https://taifreedom.com/rcss-%e1%80%95%e1%80%ad%e1%80%af%e1%80%90%e1%80%ba%e1%82%87%e1%81%bd%e1%80%af%e1%81%ba%e1%80%ba%e1%82%87-%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc%e1%80%ba%e1%80%b8/

RCSS ပိုတ်ႇၽုၺ်ႇ ႁူင်းႁဵၼ်းပူၵ်းပွင်ၼမ်ႉၵတ်ႉၶူး ၸုပ်ႈ 1

ၸွမ်းၼင်ႇၽႅၼ်ၵၢၼ် ႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS မီးဝႆႉၼၼ်ႉသေ လႆႈၸတ်းႁဵတ်းပိုတ်ႇၽုၺ်ႇ ႁူင်းႁဵၼ်းပူၵ်းပွင်ၼမ်ႉၵတ်ႉၶူး ၸုပ်ႈ 1 ဢွင်ႈတီႈႁူင်းႁဵၼ်းၸိူဝ်ႉၸၢတ်ႈ ၸၼ်ႉသုင် တီႈငဝ်ႈၸိုင်ႈ လွႆတႆးလႅင်း။ ႁူင်းႁဵၼ်းပူၵ်းပွင်ၼမ်ႉၵတ်ႉၶူး ၸုပ်ႈ 1 ဢၼ်ႁွင်ႈၵၢၼ်လူင်ပၢႆးပၺ်ႇၺႃႇ RCSS ၸတ်းႁဵတ်းၼႆႉ တေမီးႁူဝ်ၶေႃႈၵၢၼ်သွၼ် 10 ၽႃႇသႃႇ 1. ပၢႆးဝူၼ်ႉၶပ်ႉၵၢၼ်ႁဵၼ်း၊ 2. ပၢႆးၸႂ်ၵၢၼ်ႁဵၼ်း၊ 3. ပေႃႇလသီႇၵၢၼ်ႁဵၼ်း၊ 4. ၼမ်ႉၵတ်ႉၶူးသွၼ်၊ 5. လွၵ်းလၢႆးသွၼ်၊ 6. ၽိုၵ်းသွၼ်၊ 7. ၵၢၼ်ၶူၼ်ႉၶႂႃႉ၊ 8. လွင်ႈဢၢႆႇထီႇ၊ 9. ၼမ်ႉၵတ်ႉၽႃႇသႃႇၵႂၢမ်းလၢတ်ႈ လႄႈ 10. တၢင်းႁူႉၵူႈလွင်ႈလွင်ႈ ၼႆယူႇယဝ်ႉ။ ပၢင်ပိုတ်ႇၽုၺ်ႇႁူင်းႁဵၼ်းပူၵ်ပွင်ၼမ်ႉၵတ်ႉၶူး ၸုပ်ႈ 1 ၼႆႉ လႆႈတႄႇပိုတ်ႇၽုၺ်ႇၵႂႃႇ မိူဝ်ႈၼႂ်းဝၼ်းထီႉ 11 December 2023 (လိူၼ်သိပ်းသွင်လွင်ႈ 14 ၶမ်ႈ ပီႊတႆး 2117 ၼီႈ) လႄႈ ၽွင်းပိုတ်ႇပၢင်သွၼ်ၼၼ်ႉ ၸွမ်သိုၵ်းလူင် ယွတ်ႈသိုၵ်း လႆႈမွၵ်ႇလၢတ်ႈ ၶေႃႈၵႂၢမ်းပိုတ်ႇပၢင်သွၼ်ၵႂႃႇဝႃႈ− “ၶူးသွၼ်ၼႆႉလမ်ႇလွင်ႈၼႃႇ ၵွပ်ႈယူႇၼႂ်းငဝ်းလၢႆးလုၵ်ႉၽိုၼ်ႉ လႄႈ ၶူးသွၼ်ႁဝ်း လူဝ်ႇဝႆႉၼမ်ႉၼၵ်းသေ ပူၵ်းပွင်ပၼ်လုၵ်ႈႁဵၼ်း ႁႂ်ႈမီးၸႂ်ႁၵ်ႉ ၸိူဝ်ႉၸၢတ်ႈ ၸိူဝ်ႉၶိူဝ်း၊ ၵႅတ်ႇၶႄႇၸိူဝ်ႉၶိူဝ်း ပူၵ်းပွင်ၸိူဝ်ႉၶိူဝ်း လႄႈ ယႃႇပေလိုမ်းလွင်ႈ မႄး၊ ႁၵ်ႉ၊ ၽွမ်ႉ၊ ၸွႆႈ၊ ဢွၼ်တၢင်းသုတ်း လူဝ်ႇလႆႈမႄးတူဝ်ၵဝ်ႇ ယႃႇၵုမ်ႇမႄးပိူၼ်ႈၵူၺ်း မႄးၶိုၼ်းတူဝ်ၵဝ်ႇၼႆႉ လမ်ႇလွင်ႈသေပိူၼ်ႈ ပေႃးယဝ်ႉလူဝ်ႇလႆႈမေႃႁၵ်ႉၵၼ် ႁၵ်ႉပႃးၵူၼ်းႁိမ်းႁွမ်းႁဝ်း ပၢႆးပၺ်ႇၺႃႇၼႆႉ ဢမ်ႇမီးၼႃႈလဵၵ်ႉၼႃႈယႂ်ႇ ၼုမ်ႇၼုမ်ႇထဝ်ႈထဝ်ႈသင်၊ ၶူးသွၼ်ၼႆႉ လူဝ်ႇလႆႈႁဵတ်းႁႂ်ႈပိူၼ်ႈ မီးလွင်ႈယုမ်ႇယမ် လွင်ႈယုမ်ႇယမ်ၼႆႉ မႃးတီႈၵၢၼ်လၢတ်ႈ လႄႈ ၶူးသွၼ်ႁဝ်းၶဝ် လူဝ်ႇလႆႈၽိုၵ်းလၢတ်ႈ ႁႂ်ႈမေႃလၢတ်ႈၸႃ၊ ယႃႇပဵၼ်ၵူၼ်းမေႃလိၵ်ႈလၢႆလၢႆၵူၺ်း ႁႂ်ႈပဵၼ်ၽူႈမီးတၢင်းႁူႉ ဢွၼ်ႁူဝ်လႆႈ လုၵ်ႈႁဵၼ်း ၵူၼ်းဝၢၼ်ႈၵူၼ်းသူၼ်ႁဝ်း၊ ႁဵၼ်းပၺ်ႇၺႃႇမႃးယဝ်ႉ ယႃႇပေမီးၸႂ်မႃႇၼၽႅၼ်သုင်သေ ဢမ်ႇၶႂ်ႈထွမ်ႇၽႂ်၊ ၽွင်းၶိုၼ်ႈပၢင်သွၼ်ယူႇၼႆႉ ၶတ်းၸႂ်ႁဵၼ်းႁူႉ တႅမ်ႈတွင်းမၢႆဝႆႉ လႄႈ ၶိုၼ်းပွၵ်ႈၵႂႃႇပူၵ်းပွင်ပၼ် လုၵ်ႈဢွၼ်ႇၸွမ်းဝၢၼ်ႈၸွမ်းဝဵင်းႁဝ်းၶိုၼ်း” ဝႃႈၼႆ။ ပၢင်သွၼ်ၼႆႉ လႆႈပိုတ်ႇၽုၺ်ႇၵႂႃႇ မိူဝ်ႈဝၼ်းထီႉ 11 December 2023 တေယဝ်ႉတူဝ်ႈ ၼႂ်းဝၼ်းထီႉ 21 May 2024 တူၵ်းမႅၼ်ႈၺႃး ဝၼ်းလုၵ်ႉၽိုၼ်ႉၵႅတ်ႇၶႄဢဝ်ၶိုၼ်းမိူင်းၸိုင်ႈတႆး ၶွပ်ႈၶူပ်ႇ 66 ပီႊ ၼႆယူႇယဝ်ႉ။ တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ']

2023-12-15T12:27:31

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%80%9c%e1%82%84%e1%82%88/

ၸုမ်းသၢႆႁိူဝ်ႈလႅင်း လႄႈ ၽူႈမီးၼမ်ႉၸႂ် ႁူမ်ႈလူႇတၢၼ်းတီႈ ၵွင်းမူးၼၢမ်ႇမိူင်း

ၼင်ႇႁိုဝ်ပေႃးတေပဵၼ် လွင်ႈၵမ်ႉၸွႆႈထႅမ်ၼႂ်းတွၼ်ႈၵၢၼ်သႃႇသၼႃႇပုတ်ႉထၽြႃး ပဵၼ်ၸဝ်ႈ ႁႂ်ႈပေႃးႁိူဝ်ႈႁိူင်းပိူင်းသႂ်ၵႂႃႇဝၼ်းလိုၼ်းမိူဝ်းၼႃႈၶၢဝ်းႁိုဝ်ၼၼ်ႉၼႆသေ ၽူႈမီးၼမ်ႉၸႂ် ၵူႈတီႈၵူႈတၢင်း ႁူမ်ႈလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ ဝႃႈၼႆ။ မိူဝ်ႈဝၼ်းထီႉ 14 December 2023 (လိူၼ်ၸဵင်မႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈႁူမ်ႈႁွမ်းလူႇတၢၼ်းငိုၼ်းတွင်းတီႈ ၵွင်းမူးၼၢမ်ႇမိူင်း တႃႇသၢင်ႉငိုၼ်းထႆး 3,120 ဝၢတ်ႇ သေဢမ်ႇၵႃး ယူႇတီႈ ၸဝ်ႈသြႃႇ ပၼ်တိတ 900 ဝၢတ်ႇ၊ ၼၢင်းသႅင်မွၼ်း ၶဝ်တင်းႁိူၼ်း 500 ဝၢတ်ႇ၊ ၸၢႆးၼေႃႇ ၶဝ်တင်း ႁိူၼ်း 200 ဝၢတ်ႇ၊ ၸၢႆးဢွင်ႇ 400 ဝၢတ်ႇ၊ ၸၢႆးၸၼ်ႇတႃႇ + ၼၢင်းၼုမ်ႇၼူႉ 300 ဝၢတ်ႇ၊ ဢူႈထဝ်ႈမူၼ်သိုဝ်ႉ + မႄႈထဝ်ႈမူၼ်ဢွၼ် ၶဝ်ႈပေႃႈမႄႈလုၵ်ႈတင်းႁိူၼ်း 50,000 ပျႃး၊ လုင်းသြႃႇလူင် + ပႃႈသၢင်ႇၵီႇ ၶဝ်တင်းႁိူၼ်း 50,000 ပျႃး၊ ၼၢင်းမူဝ်ငိုၼ်း 200 ဝၢတ်ႇ၊ ၼၢင်းငိုၼ်းသႂ်ႇ 600 ဝၢတ်ႇ၊ ၸၢႆးတၢၼ်းလူႇ + ၼၢင်းမူၺ် ၶဝ်တင်းႁိူၼ်း 500 ဝၢတ်ႇ ၸိူဝ်းၼႆႉၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ မိူၼ်ၵၼ် ဝႃႈၼႆ။ ၼွၵ်ႈလိူဝ်သေၼႆႉယဝ်ႉဢမ်ႇၵႃး မိူဝ်ႈဝၼ်းထီႉ 4−5 December 2023 ၼၼ်ႉၵေႃႈ ယူႇတီႈ ၸၢႆးသူၺ်ႇ + ၼၢင်းၵူႇ ၶဝ်တင်းႁိူၼ်း 200 ဝၢတ်ႇ၊ ၸၢႆးဢွင်ႇ + ၼၢင်းဢိင်ႈ 2,860 ဝၢတ်ႇ၊ ၼၢင်းဢဵင်ႇ ၶဝ်တင်းႁိူၼ်း 300 ဝၢတ်ႇ၊ သၢင်ႇပိင်ႇၺႃႇ + ၼၢင်းမူၼ်း 100 ဝၢတ်ႇ၊ ၸၢႆးဢိင်ႇတႃႉ + ၼၢင်းထူၺ်း 520 ဝၢတ်ႇ၊ မႄႈၸၢင်းၵေႃ ၶဝ်တင်းႁိူၼ်း 560 ဝၢတ်ႇ၊ လုင်းၺႃႇ + ပႃႈသူၺ်ႇ 560 ဝၢတ်ႇ၊ ၸၢႆးၸၼ်ႇတႃႉ + ပႃႈၺူဝ်ႇ 160 ဝၢတ်ႇ၊ လုင်းတီႉ + ပႃႈၺူၼ်ႉ 100 ဝၢတ်ႇ၊ ၸၢႆးလႅင်း + ၼၢင်းယုမ်ႉ 160 ဝၢတ်ႇ၊ ၸၢႆးၵေႃးယ + ၼၢင်းၶမ်းလီ ၶဝ် တင်းႁိူၼ်း 100 ဝၢတ်ႇ၊ ၸၢႆးဢွင်ႇ + ၼၢင်းဢိင်ႈ 100 ဝၢတ်ႇ၊ ၼၢင်းသႅင်ၸၢမ်ႇ 500 ဝၢတ်ႇ၊ ၸၢႆးဢေး 500 ဝၢတ်ႇ၊ သၢင်ႇၵွၼ်းၼၼ်ႇလ + ၼၢင်းပၢင်ႇ 500 ဝၢတ်ႇ၊ မႄႈထဝ်ႈ ပူး ၶဝ်တင်းႁိူၼ်း 500 ဝၢတ်ႇ၊ ၸၢႆးလႃႇၵေႇတႃႉ + ၼၢင်းၸင်ႈ 500 ဝၢတ်ႇ၊ သၢင်ႇဢေႃး + ၼၢင်းသႅင်မူၼ်း 500 ဝၢတ်ႇ၊ ပေႃႈလုင်းၶတ်း + မႄႈပႃႈဝၼ်း 200 ဝၢတ်ႇ၊ မႄႈပႃႈလွတ်ႈ 200 ဝၢတ်ႇ၊ ၼၢင်းမူၺ် ၶဝ်တင်းႁိူၼ်း 200 ဝၢတ်ႇ၊ ၼၢင်းလိူၼ် ၶဝ်တင်းႁိူၼ်း 100 ဝၢတ်ႇ၊ ၼၢင်းသိုဝ်ႉ ၶဝ်တင်းႁိူၼ်း 300 ဝၢတ်ႇ၊ ၸၢႆးယူင်း ၶဝ်တင်းႁိူၼ်း 500 ဝၢတ်ႇ၊ ပေႃႈထဝ်ႈသေႃးယ + မႄႈထဝ်ႈၾႃး 100 ဝၢတ်ႇ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ ၼႆယူႇ။ ယူႇတီႈၽူႈမီးပုၼ်ႈၽွၼ်းၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႈၵူႈၸဝ်ႈ ဢၼ်လႆႈမႃးႁူမ်ႈႁွမ်း လူႇတၢၼ်းတီႈ ၵွင်းမူးၼၢမ်ႇမိူင်း လႄႈ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ ၵွင်းမူးၼၢမ်ႇမိူင်းၼႆႉ ယူႇတီႈၸဝ်ႈပေႃႈသိလ်ထမ်း ၶူးဝႃးဝုၼ်းၸုမ်ႉ လႆႈဢွၼ်ၽူႈယႂ်ႇ ၵူၼ်းလူင် ၼႂ်းမုၵ်ႉၸုမ်း RCSS/SSA သေ ၵႂႃႇတူၺ်းဢွင်ႈတီႈတႃႇၵေႃႇသၢင်ႈၵွင်းမူး ၼၢမ်ႇမိူင်း မိူဝ်ႈၼႂ်းဝၼ်းထီႉ 15 March 2023 လႄႈ ယူႇတီႈၽူႈမီးပုၼ်ႈၽွၼ်းၶဝ် ၶိုၼ်းလႆႈသိုပ်ႇႁဵတ်းသၢင်ႈမႃးတေႃႇထိုင်ဝၼ်းမိူဝ်ႈၼႆႉသေ ပဵၼ်ဢၼ်ၵေႃႇသၢင်ႈ ယဝ်ႉလႄႈ ပေႃးထိုင်မႃးဝၼ်းထီႉ 20 December 2023 ဝၼ်းပုတ်ႉ တေပၢင်းဢဝ် ထီးၵွင်းမူး မႃးတမ်းဝၢင်းဝႆႉတီႈၵွင်းမူးၼၢမ်ႇမိူင်းသေ တႄႇလွတ်ႈႁေႃးပထၢၼ်းၵႂႃႇ ၼႆယဝ်ႉ။ ပေႃးထိုင်မႃးၼႂ်းဝၼ်းထီႉ 26 December 2023 ဝၼ်းဢင်းၵၢၼ်း ယၢမ်းၵၢင်ၼႂ် 09:00 မူင်း တေပၢင်းဢဝ်ထၢတ်ႈတေႃႇထၢတ်ႈၸႅတ်ႈ ၽြႃးပဵၼ်ၸဝ်ႈ၊ ရႁၢၼ်းတႃႇၸဝ်ႈ ထႃႇပၼႃႇတီႈၵွင်းမူးၼၢမ်ႇမိူင်းသေ ၼႂ်းဝၼ်းထီႉ 27 December 2023 ဝၼ်းပုတ်ႉ တူၵ်းမႅၼ်ႈဝၼ်းလိူၼ်ၸဵင်မူၼ်း ယၢမ်းၵၢင်ၼႂ် 09:00 မူင်း တေတၢင်ႇထီးၵွင်းမူးၼၢမ်ႇမိူင်း လႄႈ ယၢမ်းဝၢႆးဝၼ်း 13:00 မူင်းသမ်ႉ တေလူႇတၢၼ်းယၢတ်ႇၼမ်ႉ တီႈၵွင်းမူးၼၢမ်ႇမိူင်းၵႂႃႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-15T11:40:56

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8%e1%80%90%e1%80%b1%e1%80%a2%e1%80%99%e1%80%ba%e1%82%87%e1%80%9c%e1%82%86%e1%82%88%e1%80%9c%e1%80%bd%e1%80%84%e1%80%ba/

ယူႇၶရဵၼ်းတေဢမ်ႇလႆႈလွင်ႈၵတ်းယဵၼ် တေႃႇထိုင်ရၢတ်ႉသျႃးပေႃးတေဢွင်ႇမၢၼ်

ၽၢႆႇတၢင်းရၢတ်ႉသျႃးဝႃႈ လွင်ႈၵတ်းယဵၼ်ၼၼ်ႉ တေဢမ်ႇၵိူတ်ႇၶိုၼ်ႈပဵၼ်မႃး ၼႂ်းမိူင်းယူႇၶရဵၼ်းလႆႈ တေႃႇထိုင်ယိူင်းဢၢၼ်းဢၼ်ရၢတ်ႉသျႃးမီးဝႆႉ ပေႃးတေဢွင်ႇမၢၼ် ၼႆယူႇ။ မိူဝ်ႈဝၼ်းထီႉ 14 December 2023 (လိူၼ်ၸဵင်မႂ်ႇ 2 ၶမ်ႈ ပီႊတႆး 2118 ၼီႈ) ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ ဢွၵ်ႇမႃးလၢတ်ႈဝႃႈ လွင်ႈၵတ်းယဵၼ်ၼၼ်ႉ တေဢမ်ႇၵိူတ်ႇပဵၼ်မႃးလႆႈၼႂ်းမိူင်းယူႇၶရဵၼ်း တေႃႇထိုင်ရၢတ်ႉသျႃး ပေႃးတေဢွင်ႇမၢၼ် ၸွမ်းၼင်ႇယိူင်းဢၢၼ်း ဢၼ်မီးဝႆႉတင်းမူတ်း ၸဵမ်မိူဝ်ႈပိုတ်ႇပၢင်တိုၵ်းမႃး ၼႂ်းၶၢဝ်းတၢင်း ၸမ်ၸမ် 2 ပီႊၼႆႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ရၢတ်ႉသျႃးတေသိုပ်ႇၶတ်းၸႂ် ၽဵဝ်ႈလၢင်ႉပႅတ်ႈၸုမ်း Neo-Nazism ၊ ႁဵတ်းႁႂ်ႈယူႇၶရဵၼ်းပဵၼ်ပိုၼ်ႉတီႈဢမ်ႇမီးသိုၵ်းလႄႈ ပဵၼ်ၸုမ်းဢၼ်ယူႇပဵၼ်ၵၢင်ႁႂ်ႈလႆႈ၊ လိူဝ်သေၼၼ်ႉ ယူႇရဵၼ်းၵေႃႈ ဢမ်ႇထုၵ်ႇလီၶဝ်ႈႁူမ်ႈၸွမ်းၸုမ်း NATO ဝႃႈၼႆ။ ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၽူႈၼမ်းၼႂ်းၵူႈလွင်ႈလွင်ႈၸုမ်း NATO ၵေႃႈ ဢွၵ်ႇမႃးလၢတ်ႈဝႃႈ ၽူႈၼမ်းရၢတ်ႉသျႃးၼၼ်ႉ ဢမ်ႇလႆႈၼႄႁႂ်ႈႁၼ်ငဝ်းလၢႆးဝႃႈ တေၽွမ်ႉတႃႇသၢင်ႈလွင်ႈၵတ်းယဵၼ်လႆႈ၊ ဢၼ်ၸၢင်ႈႁဵတ်းႁႂ်ႈ မီးမႃးလွင်ႈၵတ်းယဵၼ်ယိုၼ်းယၢဝ်း ၼႂ်းမိူင်းယူႇၶရဵၼ်းၼၼ်ႉၵေႃႈ တေလႆႈႁဵတ်းႁႂ်ႈပူႇတိၼ်ႇယုမ်ႇဝႃႈ ရၢတ်ႉသျႃးၼၼ်ႉ တေဢမ်ႇမီးဝၼ်းဢွင်ႇပေႉၼႂ်းပၢင်တိုၵ်းလႆႈလႄႈ လွင်ႈဢၼ်မိူင်းဢူၺ်းလီ ၵမ်ႉထႅမ်ယူႇၶရဵၼ်းၼၼ်ႉၵေႃႈ သိုပ်ႇၵမ်ႉထႅမ်ယူႇၶရဵၼ်းၵႂႃႇထႅင်ႈ၊ သင်ဝႃႈ ပူႇတိၼ်ႇ ဢွင်ႇပေႉသိုၵ်းၼႂ်းမိူင်းယူႇၶရဵၼ်းၼႆႉလႆႈၵေႃႈ တေၸၢင်ႈႁဵတ်းႁႂ်ႈမီးၽေးႁၢႆႉႁႅင်းမႃးထႅင်ႈ ၵွပ်ႈပိူဝ်ႈ ပူႇတိၼ်ႇၼၼ်ႉ တေဢမ်ႇၵိုတ်းယိုတ်းမွၵ်ႈၼႆႉၵူၺ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-15T11:14:57

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%95%e1%80%b5%e1%81%bc%e1%80%ba%e1%80%99%e1%80%ad-3/

မိူင်းႁူမ်ႈတုမ် ပဵၼ်မိူင်းဢၼ်ႁဵတ်းဢွၵ်ႇယႃႈၾိၼ်ႇလမ် ၼမ်လိူဝ်ပိူၼ်ႈၼႂ်းလုမ်ႈၾႃႉ

ၸွမ်းၼင်ႇလၢႆးငၢၼ်း UN ဢွၵ်ႇမႃးဝႃႈ မိူင်းႁူမ်ႈတုမ် ပဵၼ်မိူင်းဢၼ်ႁဵတ်းဢွၵ်ႇ ယႃႈၾိၼ်ႇလမ် (Opium) ၼမ်လိူဝ်ပိူၼ်ႈသုတ်း ၼႂ်းလုမ်ႈၾႃႉ ၼႆယဝ်ႉ။ မိူဝ်ႈဝၼ်းထီႉ 12 December 2023 (ဝၼ်းလိူၼ်သိပ်းသွင်လပ်း ပီႊတႆး 2117 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း လူၺ်ႈဢၢင်ႈဢိင်မႃးတီႈ လုမ်းၽၢႆႇၽဵဝ်ႈမူၺ်ႉယႃႈမဝ်းၵမ် လႄႈ ရႃႇၸဝတ်ႈ ၸၢတ်ႈၸိုင်ႈလုမ်ႈၾႃႉ (UNODC) ဢၼ်လႆႈမႃးၵူတ်ႇထတ်း တီႈၼႂ်းပွတ်းဢေးသျႃးၸဵင်ႇၸၢၼ်းဝၼ်းဢွၵ်ႇ ၼႂ်းပီႊ 2023 ၼႆႉ လၢတ်ႈဝႃႈ မိူင်းႁူမ်ႈတုမ်ၼႆႉ ၶိုၼ်ႈပဵၼ်မိူင်းဢၼ်ႁဵတ်းဢွၵ်ႇယႃႈၾိၼ်ႇလမ် မၢႆ (1) ယဝ်ႉလႄႈ ၶၢမ်ႈၼႃႈမိူင်းဢႅပ်ႇၾၵၢၼ်ႇၼိတ်ႉသတၢၼ်ႇ ဢၼ်ယၢမ်ႈပဵၼ်ဝႆႉမၢႆ (1) ၼၼ်ႉၼႆယူႇ။ ၼႂ်းပီႊ 2023 ၼႆႉ ၼႂ်းမိူင်းႁူမ်ႈတုမ် ႁဵတ်းဢွၵ်ႇယႃႈၾိၼ်ႇလမ်ၶိုၼ်ႈမႃးမွၵ်ႈ 1,080 တၼ်ႇ၊ တိူဝ်းၼမ်လိူဝ် ဢႅပ်ႇၾၵၢၼ်ႇၼိတ်ႉသတၢၼ်ႇ 330 တၼ်ႇ ဝၢႆးသေဢႅပ်ႇၾၵၢၼ်ႇၼိတ်ႉသတၢၼ်ႇ လူတ်းယွမ်းလွင်ႈႁဵတ်းဢွၵ်ႇယႃႈလႆႈထိုင် 95% ၸွမ်းလူၺ်ႈမီးလွင်ႈၽဵဝ်ႈမူၺ်ႉယႃႈမဝ်းၵမ်မႃး မိူဝ်ႈပီႊ 2022 ၼၼ်ႉၼႆယဝ်ႉ။ ပိုၼ်ႉတီႈၽုၵ်ႇယႃႈၾိၼ်ႇ ၼႂ်းမိူင်းႁူမ်ႈတုမ်ၼၼ်ႉ ၼမ်မႃးလိူဝ်သေပီႊ 2022 မွၵ်ႈ 18% မိူၼ်ဝႃႈယၢမ်းလဵဝ်ၼႆႉ မီးပိုၼ်ႉတီႈဢၼ်ၽုၵ်ႇသွမ်ႈယႃႈဢမ်ႇယွမ်း 294,000 သူၼ်၊ လၢမ်းၶၢတ်ႈဝႃႈ ၵႃႈၶၼ်ယႃႈၾိၼ်ႇလမ် ဢၼ်ၽုၵ်ႇဢွၵ်ႇမႃးၼၼ်ႉၵေႃႈ ၶၢႆလႆႈၵႃႈၶၼ်ၼမ်မႃး 27% ၼိုင်ႈၵီႇလူဝ်ႇၵရမ်ႇၼႆႉ တေလႆႈယူႇမွၵ်ႈ 335 တေႃႇလႃႇဢမေႇရိၵၢၼ်ႇ၊ မိူဝ်ႈၵႃႈၶၼ်ယႃႈၾိၼ်ႇလမ်ၶိုၼ်ႈသုင်မႃး ႁဵတ်းႁႂ်ႈမီးၵူၼ်းမႃးႁဵတ်းၵၢၼ်ၽုၵ်ႇယႃႈၼႆႉၼမ်မႃးယူႇယဝ်ႉ။ လၢႆးငၢၼ်းၶွင် UNODC ယင်းလၢတ်ႈပႃးထႅင်ႈဝႃႈ ပိုၼ်ႉတီႈဢၼ်ၽုၵ်ႇယႃႈ ၼႂ်းမိူင်းႁူမ်ႈတုမ်ၼႆႉ မိူင်းတႆး ၼမ်လိူဝ်ပိူၼ်ႈ ႁူမ်ႈပႃး မိူင်းၶျၢင်း လႄႈ မိူင်းၶၢင် ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2023-12-13T11:23:35

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88%e1%80%95%e1%80%bd%e1%82%86%e1%80%b8%e1%80%95%e1%80%ae%e1%82%8a%e1%80%99%e1%82%82%e1%80%ba%e1%82%87%e1%80%90%e1%82%86/

ပၢင်ၵႅဝ်ႈပွႆးပီႊမႂ်ႇတႆး 2118 ၼီႈ ငဝ်ႈၸိုင်ႈ လွႆတႆးလႅင်း

ငဝ်ႈၸိုင်ႈၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လွႆတႆးလႅင်း ၸတ်းႁဵတ်းပၢင်ၵႅဝ်ႈ ဝၼ်းပီႊမႂ်ႇတႆး 2118 ၼီႈ ၼႆသေ မီး ၸွမ်သိုၵ်းလူင် ယွတ်ႈသိုၵ်း လႄႈ ၽူႈယႂ်ႇၵူၼ်းလူင် ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ဢိၵ်ႇ ပီႈၼွင်ႉၶႅၵ်ႇ၊ ပေႃႈမႄႈၵူၼ်းမိူင်း၊ ၵူၼ်းသိုၵ်း ၶိုၼ်ႈႁွတ်ႈတင်းၼမ် ၼႆယဝ်ႉ။ မိူဝ်ႈၼႆႉဝၼ်းထီႉ 13 December 2023 (လိူၼ်ၸဵင်မႂ်ႇ 1 ၶမ်ႈ ဝၼ်းပီႊမႂ်ႇတႆး 2118 ၼီႈ) ယူႇတီႈ မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး RCSS ဢွၼ်ႁူဝ်ၼမ်းၼႃႈ ၸတ်းႁဵတ်းပၢင်ၵႅဝ်ႈ ႁူမ်ၸူမ်းႁပ်ႉတွၼ်ႈပီႊမႂ်ႇတႆး 2118 ၼီႈ ၼႂ်းဝၼ်းပၢင်ၵႅဝ်ႈပီႊၼႆႉ ၽူႈယႂ်ႇၵူၼ်းလူင် ၵူၼ်းသိုၵ်းၵူၼ်းမိူင်း ပီႈၼွင်ႉၶႅၵ်ႇ တင်းသဵင်ႈ လႆႈဢွၼ်ၵၼ်ၼိမ်တူဝ်ၼိမ်ၸႂ် သူင်ႇမႅတ်ႉတႃႇပၼ် ပေႃႈမႄႈၵူၼ်းမိူင်း ၼႂ်းၸိုင်ႈတႆး ဢၼ်လႆႈထူပ်းၺႃးၽေးပၢင်တိုၵ်းသိုၵ်းသိူဝ် မိူင်းတႆးပွတ်းႁွင်ႇ ၸိူဝ်းၼၼ်ႉပႃး ဝႃႈၼႆ။ ၸွမ်းၼင်ႇၶပ်ႉမၢႆပၢင်ၵႅဝ်ႈမီးၼၼ်ႉ ယၢမ်း 06:30 – 06:50 မူင်း ၽူႈယႂ်ႇၵူၼ်းလူင် လႄႈပေႃႈမႄႈၵူၼ်းမိူင်း ဢိၵ်ႇပီႈၼွင်ႉၶႅၵ်ႇ ၶဝ်ဢဝ်တီႈယူႇၼႂ်းပၢင်ပွႆးသေ ယူႇတီႈ ၸွမ်သိုၵ်းလူင် ယွတ်ႈသိုၵ်း လႆႈလိူၵ်ႈတၢင်ႇ ၽူႈၼိုင်ႈၸိုင်ႈ 3 ၸဝ်ႈ 1. လုင်းႁဵင်ပၼ်ႇတူႉလႃႉ ၸၢဝ်းၶိူဝ်းပဢူဝ်း၊ 2. ပေႃႈသႅင်ၸဵတ်း ၸၢဝ်းၶိူဝ်းပလွင်ႈ၊ 3. ၸၢႆးၼေႃႇၶိူဝ်း ၸၢဝ်းၶိူဝ်းတႆး၊ ဝၢႆးသေၼၼ်ႉ ၽူႈၶဝ်ႈႁူမ်ႈတင်းသႅင်ႈ ၼိမ်တူဝ်ၼိမ်ၸႂ်သေ သူင်ႇမႅတ်ႉတႃႇ ထိုင်ၵူၼ်းမိူင်းၸိုင်ႈတႆး ၸိူဝ်းလႆႈထူပ်းၽေး ၼႆယူႇယဝ်ႉ။ ဝၢႆးသေၼၼ်ႉ ၽူႈၼင်ႈၸိုင်ႈ ၸၢႆးၼေႃႇၶိူဝ်း မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႅဝ်ႈ ဝၼ်းပီႊမႂ်ႇတႆး 2118 ၼီႈ ၵႂႃႇဝႃႈ “ၵွပ်ႈပိူဝ်ႈပီႊၵဝ်ႇပူၼ်ႉၵႂႃႇ ပီႊမႂ်ႇလႅၵ်ႈလၢႆႈမႃး ဝႃႈၸိူင်ႉၼႆလႄႈ လွင်ႈဢမ်ႇလီ ဢမင်ႇၵလႃႇ လွင်ႈၵဝ်ႇသဝ်ႈဝဝ်းမွင် တင်းမူတ်းတင်းသဵင်ႈၼႆႉ ယွၼ်းႁႂ်ႈသဵင်ႈၵႂႃႇၸွမ်းၼႂ်းပီႊၵဝ်ႇ၊ လွင်ႈလီမီးမင်ႇၵလႃႇ လွင်ႈၶိုၼ်ႈယႂ်ႇတိူဝ်းတွၼ်းၼၼ်ႉ ႁႂ်ႈၶိုၼ်ႈမႃးၸွမ်းပီႊမႂ်ႇသေ ယဝ်ႉၵေႃႈ ၸွမ်းလူၺ်ႈၾိင်ႈၾႃႉရႃႇသီႇ ပၼ်ႇပုတ်ႈလႅၵ်ႈလၢႆႈဝႃႈၸိူင်ႉၼၼ်လႄႈ ယူႇတီႈၶႃႈႁဝ်း တၢင်တူဝ်ပေႃႈမႄႈၵူၼ်းမိူင်းသေ ယွၼ်းႁႂ်ႈ ၽူႈယႂ်ႇၵူၼ်းလူင်ႁဝ်းၶႃႈ လႄႈ ပေႃႈမႄႈၵူၼ်းမိူင်းႁဝ်းၶႃႈ ႁႂ်ႈမေႃလႅၵ်ႈလၢႆႈၸွမ်းၾိင်ႈၾႃႉရႃႇသီႇ ၸႂ်ၵဝ်ႇသဝ်ႈဝဝ်းမွင်တၢင်းလင်ၼၼ်ႉ ႁဝ်းၶႃႈပွႆႇဝၢင်းဝႆႉၸွမ်းပီႊၵဝ်ႇသေယဝ်ႉ ႁႂ်ႈမေႃမီးၼမ်ႉၸႂ်မင်ႇၵႃႇလႃႇ ၶိုၼ်ႈယႂ်ႇမႂ်ႇသုင်တိူဝ်းတွၼ်းမႃးၸွမ်း ပီႊမႂ်ႇသေၵမ်း ၵူၼ်းမိူင်းႁဝ်းၸိုင်ႈတႆးပွတ်းႁွင်ႇ ဢၼ်ထူပ်းၽေးယၢၵ်ႈလူင်ဝႆႉယူႇၼၼ်ႉၵေႃႈ ႁႂ်ႈၸဵဝ်းလႆႈလီလႆႈပဵၼ်ၶိုၼ်း” ၼႆယဝ်ႉ။ ဝၢႆးသေၽူႈၼင်ႈၸိုင်ႈ မွၵ်ႇလၢတ်ႈပိုတ်ႇပၢင်ၵႅဝ်ႈယဝ်ႉ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႆႈမွၵ်ႇလၢတ်ႈၶေႃႈၵႂၢမ်းဢၼ်ႁူဝ်ႁုပ်ႈ “တႆးႁဝ်းၶႃႈၼႆႉ ႁဝ်းမီးၽႅၼ်ႇလိၼ်ဝၢၼ်ႈမိူင်းၸိူဝ်ႉၸၢတ်ႈ မီးၾိင်ႈငႄႈလိၵ်ႈလၢႆးႁဝ်း တဵမ်တဵမ်ထူၼ်ႈထူၼ်ႈ ႁဝ်းၶႃႈမီးလၢႆးၼပ်ႉဢၢၼ်ႇပီႊတႆး လႄႈပၵ်းယဵမ်ႈဝၼ်းတႆး ၼင်ႇဢၼ်ပိူၼ်ႈၼႂ်းၵမ်ႇၽႃႇလုမ်ႈၾႃႉမီးၼၼ်ႉ ၸိူဝ်ႉၸၢတ်ႈတႆးႁဝ်းၵေႃႈမီးမိူၼ်ပိူၼ်ႈ ဢၼ်ႁဝ်းလုတ်ႈႁၢမ်းယူႇၼႆႉ ပဵၼ်လွင်ႈဢႃႇၼႃႇ တႃႇပူၵ်းပွင်ၸိုင်ႈတႆးႁဝ်းၼၼ်ႉ” ၼႆယဝ်ႉ။ လိူဝ်ၼၼ်ႉ ယင်းလႆႈလၢတ်ႈပႃးဝႃႈ “ပီႊမႂ်ႇပီႊၼႆႉ ပဵၼ်ဢၼ်မွင်သဝ်ႈ ၵွပ်ႈပိူဝ်ႈၸိူဝ်ႉၸၢတ်ႈႁဝ်း ဢမ်ႇမီးၶုၼ် တႃႇတေပူၵ်းပွင်ဝၢၼ်ႈမိူင်း ဝၢႆးၸဝ်ႈသိူဝ်ၶၢၼ်ႇၾႃႉဢမ်ႇမီးယဝ်ႉၵေႃႈ ဢူဢၢႆသၢႆငဝ်းတႆး မွင်မႃးတေႃႇဝၼ်းမိူဝ်းၼႆႉ တႄႇၼႆႉၵႂႃႇၼႃႈ ၾိင်ႈငႄႈၾိင်ႈထုင်းႁဝ်း ႁဝ်းလူဝ်ႇသိုပ်ႇႁၵ်ႉသႃ ယႃႇႁႂ်ႈမၼ်းႁၢႆ ၾိင်ႈထုင်းၼႆႉ ပဵၼ်လၢႆးပူၵ်းတိုၼ်ႇၸႂ်ႁၵ်ႉၶိူဝ်း၊ ႁဝ်းမီးလွင်ႈယၢပ်ႇယၢၵ်ႈၶီမွင်သေ တေဝၢင်းပႅတ်ႈၵၢၼ်ၾိင်ႈထုင်းႁဝ်းၼၼ်ႉၵေႃႈ ပႆႇထုၵ်ႇ ဢၼ်ပဵၼ်ယူႇၼႆႉ ႁဝ်းလူဝ်ႇဢွၼ်ၵၼ်ႁႃလၢႆးတၢင်းဢွၵ်ႇမၼ်းၵူၺ်း” ၼႆယဝ်ႉ။ ဝၢႆးၼၼ်ႉၵေႃႈ ၽူႈၼင်ႈၸိုင်ႈ ၶိုၼ်းလႆႈမွၵ်ႇလၢတ်ႈၶေႃႈၵႂၢမ်း ပိၵ်ႉပၢင်ၵႅဝ်ႈၵႂႃႇသေ ၶိုၼ်းလႆႈႁူမ်ႈၵၼ်လူႇတၢၼ်းယၢတ်ႇၼမ်ႉၽႄၵုသူဝ်ႇ လႄႈ ၼင်ႇႁိုဝ်ပေႃးတေပဵၼ်တီႈမၢႆတွင်းၼၼ်ႉ ဝၢႆးလူႇတၢၼ်းယၢတ်ႇၼမ်ႉယဝ်ႉ ၽူႈယႂ်ႇၵူၼ်းလူင် ၼႂ်းမုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ပီႈၼွင်ႉၶႅၵ်ႇ ပေႃႈမႄႈၵူၼ်းမိူင်း ထႆႈႁၢင်ႈၵိုၵ်းၵၼ်သေ ပၢင်ၵႅဝ်ႈပွႆးပီႊမႂ်ႇတႆး 2118 ၼီႈ ပဵၼ်ဢၼ်ယဝ်ႉတူဝ်ႈၵႂႃႇယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-13T10:55:40

https://taifreedom.com/%e1%81%b6%e1%80%b1%e1%82%83%e1%82%88%e1%80%9c%e1%82%86%e1%82%88%e1%81%b8%e1%82%82%e1%80%ba%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%90%e1%80%ad%e1%80%af%e1%81%b5/

​​ၶေႃႈလႆႈၸႂ်ၵိုတ်းတိုၵ်း RCSS-SSPP

ၸွမ်းၼင်ႇၽူႈတၢင်တူဝ် ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႄႈပႃႇတီႇမႂ်ႇသုင်ၸိုင်ႈတႆး (SSPP) လႆႈႁူပ်ႉထူပ်းဢုပ်ႇဢူဝ်းၵၼ် ပွၵ်ႈထီႉ (1) မိူဝ်ႈဝၼ်းထီႉ 9/8/2023 ပွၵ်ႈထီႉ (2) မိူဝ်ႈဝၼ်းထီႉ 16/10/2023 ပွၵ်ႈထီႉ (3) မိူဝ်ႈဝၼ်းထီႉ 28-29/11/2023 ၼၼ်ႉ​​သေ လႆႈတူၵ်းလူင်းၵိုတ်းတိုၵ်းၵၼ်ပဵၼ်တၢင်းၵၢၼ်ၵႂႃႇ ၸွမ်းၼင်ႇၽိုၼ်လိၵ်ႈ​​ၶေႃႈလႆႈၸႂ်ၽၢႆႇတႂ်ႈၼႆႉယူႇယဝ်ႉ။ တႆးလွတ်ႈလႅဝ်း ဝၼ်းပီႊမႂ်ႇတႆး လိူၼ်ၸဵင်မႂ်ႇ (1) ၶမ်ႈ ပီႊတႆး 2118 ၼီႈ (13/12/2023)

['RCSS']

2023-12-13T09:17:53

https://taifreedom.com/%e1%81%bc%e1%82%82%e1%80%ba%e1%80%b8%e1%80%90%e1%80%ad%e1%80%af%e1%80%9d%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8-%e1%80%95%e1%80%ae%e1%82%8a%e1%80%99%e1%82%82%e1%80%ba%e1%82%87/

ၼႂ်းတိုဝ်ႉတၢင်း ပီႊမႂ်ႇတႆး 2118 ၼီႈလႄႈသင် ၸွမ်းၼင်ႇ ၶေႃႈတူၵ်းလူင်းၵိုတ်းတိုၵ်းၵၼ်မီးၼၼ်ႉလႄႈသင် ၶွင်ႇသီႇဢဝ်ၶိုၼ်းၸိုင်ႈတႆး လႆႈပူတ်းပွႆႇပၼ် ၽူႈၵဵဝ်ႇၶွင်ႈၸွမ်းၸုမ်း ပႃႇတီႇမႂ်ႇသုင်ၸိုင်ႈတႆး (2) ၵေႃႉ

ႁႂ်ႈလႆႈပဵၼ်တီႈမၢႆတွင်း မိၵ်ႈမၢႆဢၼ်လီတႃႇ ပီႊမႂ်ႇတႆး 2118 ၼီႈလႄႈသင် ၸွမ်းၼင်ႇ ၽိုၼ်လိၵ်ႈၶေႃႈတူၵ်းလူင်းၵိုတ်းတိုၵ်း (2) ၽၢႆႇမီး ၼႂ်းၶေႃႈထီႉ (2) ၼၼ်ႉၼႆသေ မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႆႈပူတ်းပွႆႇပၼ်ၽူႈၵဵဝ်ႇၶွင်ႈ SSPP/SSA – 2 ၵေႃႉ ဢၼ်ၵူတ်ႇထတ်း တီႉၺွပ်းလႆႈၼႂ်းၼႃႈတီႈသေ ဢဝ်မႃးၵုမ်းၶင်ဝႆႉတီႈ ငဝ်ႈၸိုင်ႈ လွႆတႆးလႅင်း။ မိူဝ်ႈၼႆႉဝၼ်းထီႉ 12 December, 2023 (လိူၼ်သိပ်းသွင်လပ်း ပီႊတႆး 2117 ၼီႈ) ယူႇတီႈမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၊ ၸဝ်ႈသိုၵ်းလူင် ဢွင်ႇမျႃႉ ၽူႈၼမ်းသိုၵ်း တပ်ႉသိုၵ်းၸိုင်ႈတႆး လႄႈၽူႈယႂ်ႇၵူၼ်းလူင်ၼႂ်းမုၵ်ႉၸုမ်းထႅင်ႈလၢႆလၢႆၸဝ်ႈ လႆႈဢွၼ်ၵၼ်တႅပ်းတတ်းပွႆႇပၼ်တူဝ် ၽူႈၵဵဝ်ႇၶွင်ႈ သိုၵ်း SSPP (2) ၵေႃႉ ဢၼ်ၵူတ်ႇထတ်းတီႉၺွပ်းလႆႈ မိူဝ်ႈဝၼ်းထီႉ 14 October, 2022 ၊ ၼႂ်းၵႄႈ ဝၢၼ်ႈၸိင်း လႄႈ ၼမ်ႉမွင် ၸႄႈဝဵင်းမိူင်းၼွင် ဝႃႈၼႆ။ ၸဝ်ႈသိုၵ်းလူင်ဢွၵ်ႇမျႃႉ လႆႈမွၵ်ႇၵႂႃႇ ၼႂ်းပၢင်ပူတ်းပွႆႇၼၼ်ႉဝႃႈ “ဢိင်ၼိူဝ်ၶေႃႈပိုၼ်ႇၽၢဝ်ႇၵိုတ်းတိုၵ်း 2 ၽၢႆႇ မီးဝႆႉၼၼ်ႉၵူၼ်းမိူင်းၵေႃႈဢွၼ်ၵၼ်ၸူမ်းၸွမ်း ပေႃးဝႃႈမီးမႃးၵၢၼ်ၽွမ်ႉႁူမ်းပေႃးၼႆ သင်ႇၶလႄႈပေႃးမႄႈၵူၼ်းမိူင်းၶႅၼ်းတေၸူမ်းယဝ်ႉ တေႃႈၼင်ႇၵိုတ်းတိုၵ်းၵူၺ်း မီးၸုမ်းတူင်ႇဝူင်းၵူၼ်း 28 ၸုမ်း ဢွၵ်ႇလိၵ်ႈငိၼ်းၸူမ်းၸွမ်းတႄႉတႄႉ ” ၼႆယဝ်ႉ။ သိုပ်ႇလၢတ်ႈထႅင်ႈဝႃႈ “ ဢၼ်ႁဝ်း RCSS လႄႈ SSPP ပိုၼ်ၽၢဝ်ႇၵိုတ်းၵၼ်မိူဝ်ႈဝၼ်းထီႉ 29 November, 2023 ၼႆႉ ယင်းလႆႈမီးပႃးၶေႃႈတူၵ်းလူင်းၵၼ် ၶေႃႈထီႉ (2) မီးဝႆႉဝႃႈ ပွႆႇပၼ်ၵူၼ်းမိူင်း တင်းၵူၼ်းသိုၵ်း ဢၼ်ၵဵဝ်ႇၵပ်းတင်း 2 ၽၢႆႇ လႆႈတိၺွပ်းဝႆႉၼၼ်ႉ မီးဝႆႉၶေႃႈလႆႈၸႂ်ၵၼ်ၸိူင်ႉၼၼ်လႄႈ မုၵ်ႉၸုမ်း ႁဝ်းၸင်ႇလႆႈႁဵတ်းၸွမ်းၶေႃႈလႆႈၸႂ်ႁဝ်းၼၼ်ႉယဝ်ႉ၊ ၵူၺ်းၵႃႈ မိူဝ်ႈပူၼ်ႉမႃးၸဵမ်မိူဝ်ႈႁဝ်းသွင် ၽၢႆႇပႆႇပိုၼ်ၽၢဝ်ႇၵိုတ်းတိုၵ်းၵေႃႈ ႁဝ်းလႆႈပွႆႇပၼ်ၵူၼ်းသိုၵ်း SSPP မိူၼ်ၵၼ်ယူႇ မိူဝ်ႈၼႂ်းလိူၼ် 9 ပီႊ 2023 ၼႆႉ ၽၢႆႇၵူၼ်းႁဝ်းတီႉၺွပ်းလႆႈ ၵူၼ်းသိုၵ်း SSPP တီႈမိူင်းပဵင်း (3) ၵေႃႉ 1.ၸၢႆးဢွင်ႇထုၼ်း၊ 2. ၸၢႆးၼူႉ၊ 3. ၸၢႆးၶမ်းတွၼ်း သေ ၽိူဝ်ႇလႆႈႁူႉဝႃႈပဵၼ်ၵူၼ်းသိုၵ်း SSPP ၼႆၵေႃႈ လႆႈႁွင်ႉဢဝ်လုင်းၵၢင်ႉ လုင်းႁဵင်ၼႂ်းပိုၼ်ႉတီႈပဵၼ်သၢၵ်ႈသေႇသေ ပွႆႇပၼ်ၶိုၼ်းယူႇ” ဝႃႈၼႆ။ ၼႂ်းပၢင်ပူတ်းပွႆႇၼႆႉ သွင်ပီႈၼွင်ႉ SSPP ယင်းလႆႈလၢတ်ႈငိၼ်းၸူမ်းထိုင်ဝႃႈ “ငိၼ်းၸူမ်းတီႈ ဢၼ်လႆႈလွတ်ႈ ဢွၵ်ႇလႄႈ ဢၼ်လႆႈႁူႉဝႃႈ သိုၵ်းတႆးသွင်ၸုမ်း RCSS & SSPP ဢုပ်ႇဢူဝ်းတူၵ်းလူၵ်းၵိုတ်းတိုၵ်းၵၼ်ၼႆႉၵေႃႈ ငိၼ်းၸူမ်းၸွမ်းတႄႉတႄႉၶႃႈ လွင်ႈတၢင်းဢၼ်လႆႈထုၵ်ႇတီႉၺွပ်းၼႆႉ ယွၼ်ႉလႆႈၽႃႇၺႃးၵူၼ်းသိုၵ်းၽၢႆႇ RCSS ၼႂ်းၵႄႈဝၢၼ်ႈၸိင်း လႄႈၼမ်ႉမွင် ၸႄႈဝဵင်းမိူင်းၼွင် လႄႈၽၢႆႇ RCSS ၵေႃႈလႆႈၵူတ်ႈ ထတ်းလူတ်ႉၵႃးႁဝ်းၶႃႈလႄႈႁၼ်ပႃးမၢၵ်ႇၵွင်ႈ၊ဢၼ်ၶဝ်ၵူတ်ႇထတ်းလူတ်ႉၵႃးၼႆႉၵေႃႈ ဢမ်ႇၸႂ်ႈတီႈႁဝ်း ၵူၺ်း ၶဝ်ထတ်းၵူႈလမ်းယူႇ ဢၼ်ၵႂႃႇမႃးၼိူဝ်သဵၼ်ႈတၢင်း” ၼႆယဝ်ႉ။ ဝၢႆးသေၼၼ်ႉ ၽူႈမီးပုၼ်ႈၽွၼ်း လႆႈဢၢပ်ႈပၼ်ၶူဝ်းၶွင် ၸၢႆးသႅင်မိူင်း၊ ၸၢႆးငိုၼ်းဢွင်ႇ မိူၼ်ၼင်ႇၵႃးဝီၵူဝ်ႉ 1 လမ်း၊ ၾူၼ်း iphone ၼိုင်ႈၶိူင်ႈ၊ ၾူၼ်း android 2 ၶိူင်ႈ ႁူမ်ႈပႃးငိုၼ်းတွင်းလႄႈ ၶူဝ်းၶွင်သုၼ်ႇတူဝ်ၶဝ် ထႅင်ႈလၢႆလၢႆလွင်ႈ ၼႆယဝ်ႉ။ ၽူႈၵဵဝ်ႇၶွင်ႈ ၸုမ်း SSPP ဢၼ်လႆႈပူတ်းပွႆႇပၼ် 1.ၸၢႆးသႅင်မိူင်း ဢႃႇယူႉ (29) ပီႊ၊ 2. ၸၢႆးငိုၼ်းဢွင်ႇ ဢႃႇယူႉ (25) ပီႊ ၼႆႉ ပဵၼ်လုၵ်ႈၸၢႆး လုင်းၸၼ်ႇတေႃး +ပႃႈၼူၼ်း ၊ ၸႃႇတီႉတီႈယူႇ ဝၢၼ်ႈမူၺ်ႇတေႃႇ ဢိူင်ႇဝဵင်းၵဝ်ႇ ၸႄႈဝဵင်းမိူင်းၼွင် (ၵိင်ႇၽႄၸႄႈဝဵင်းၵေးသီး) ဝႃႈၼႆ။ Taifreedom

['ၵူႈလွင်ႈလွင်ႈ', 'ၶၢဝ်ႇ']

2023-12-11T14:28:17

https://taifreedom.com/%e1%81%b8%e1%80%9d%e1%80%ba%e1%82%88%e1%82%81%e1%81%a2%e1%81%bc%e1%80%ba-%e1%80%9d%e1%80%af%e1%81%bc%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8-%e1%80%9c%e1%80%b0%e1%82%89/

ၸဝ်ႈႁၢၼ် ဝုၼ်းၶိူဝ်း လူႉသဵင်ႈၵၢမ်ႇသုတ်းမုၼ်

ၸဝ်ႈႁၢၼ် ဝုၼ်းၶိူဝ်း ဢမ်ႇၼၼ် ဝုၼ်းငူၺ်ႇ ၵေႃႉၸၢႆးငၢၼ် ဢမ်ႇၽႃႈဝၢင်းၵၢၼ်ၸိူဝ်ႉၸၢတ်ႈ ၵေႃႉယၢမ်ႈပဵၼ်ၽူႈမၢႆၸမ်တူဝ် ၸဝ်ႈၵၢၼ်းယွတ်ႈ ပၢၼ် SSNA ၼၼ်ႉ လူႉသဵင်ႈၵၢမ်ႇသုတ်းမုၼ် ၽၢတ်ႇယၢၼ်မုၵ်ႉၸုမ်း လႄႈ မုင်ႉႁေႃႁိူၼ်းၵႂႃႇ။ မိူဝ်ႈဝႃးဝၼ်းထီႉ 10 December 2023 (လိူၼ်သိပ်းသွင်လွင်ႈ 13 ၶမ်ႈ ပီႊတႆး 2117 ၼီႈ) ယၢမ်းၵၢင်ၼႂ် 08:30 မူင်းၼၼ်ႉ ၸဝ်ႈႁၢၼ် ဝုၼ်းၶိူဝ်း ဢမ်ႇၽွင်းလိူဝ်လႆႈ လွင်ႈၵိူတ်ႇထဝ်ႈပဵၼ်တၢႆၼႆႉသေ လႆႈလူႉသဵင်ႈၵၢမ်ႇၵႂႃႇ ဢွင်ႈတီႈႁိူၼ်းမၼ်းၸဝ်ႈ တီႈငဝ်ႈၸိုင်ႈလွႆတႆးလႅင်း လႄႈ ယူႇတီႈမုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး ဢိၵ်ႇပႃး ပီႈၼွင်ႉၸိူဝ်ႉၶိူဝ်းမၼ်းၸဝ်ႈ ပဵၼ်ၸႂ်ဢမ်ႇလီၸွမ်းတႄႉတႄႉ ယူႇယဝ်ႉ။ ယူႇတီႈ ႁွင်ႈၵၢၼ်လူင်ၽၢႆႇၵႅတ်ႇၶႄ ၶွင်ႇသီႇဢဝ်ၶိုၼ်းၸိုင်ႈတႆး လႆႈဢွၼ်ႁူဝ် မူႇပီႈၸုမ်းၼွင်ႉၸတ်းႁဵတ်းပၼ် ပၢင်မႃႇသႃႇ ၸဝ်ႈႁၢၼ် ဝုၼ်းၶိူဝ်း ၸွမ်းၼင်ႇၾိင်ႈထုင်းမီးဝႆႉ လီငၢမ်းယဝ်ႉသေ မိူဝ်ႈၼႆႉ ဝၼ်းထီႉ 11 December 2023 ယၢမ်းဝၢႆးဝၼ်း 13:00 မူင်းၼၼ်ႉ ၽူႈယႂ်ႇၵူၼ်းလူင် ၵေႃႉသိုၵ်းၵေႃႉႁၢၼ် RCSS/SSA ဢိၵ်ႇပႃး မူႇပီႈၸုမ်းၼွင်ႉ လႆႈပူၼ်ႉၶၢပ်ႈတူဝ် ၸဝ်ႈႁၢၼ် ဝုၼ်းၶိူဝ်း ၵႂႃႇယူႇယဝ်ႉ။ ၸဝ်ႈႁၢၼ် ဝုၼ်းၶိူဝ်း ဢမ်ႇၼၼ် ဝုၼ်းငူၺ်ႇ ၵိူတ်ႇမိူဝ်ႈဝၼ်းထီႉ 12 September 1965 ပဵၼ်လုၵ်ႈၸၢႆး လုင်းသၢင်ႇၵျေႃႇ + ပႃႈၶိၼ်ႇမေႇ တီႈယူႇဝဵင်းလၢႆးၶႃႈ လႄႈ ယူႇႁူင်းႁဵၼ်းမၢၼ်ႈထိုင် ပီႊ 3 ၽၢႆႇ Physics (ပၢႆးႁၢင်ႈ) လႄႈ မေႃလိၵ်ႈတႆး၊ မၢၼ်ႈ၊ ဢင်းၵိတ်ႉ။ ၵေႃႉၵၢင် ၸဝ်ႈႁၢၼ် ဝုၼ်းၶိူဝ်း ၽူႈမၢႆၸမ်တူဝ် ၸဝ်ႈၵၢၼ်းယွတ်ႈ ပၢၼ် SSNA ၶၢဝ်းတၢင်းၵၢၼ်ၸိူဝ်ႉၸၢတ်ႈ − 1987 ဢွၵ်ႇၸၼ်ႉၸွမ် ပီႊ 3 ၸွႆႈၵၢၼ်ၸဝ်ႈၼႃႈတီႈ ႁၢႆးသႅင် ၶုၼ်သိုၵ်း တိုၼ်းယႂ်ႇ MTA ။ 1988 မႃးယူႇႁိူၼ်းၶိုၼ်း။ 1994 ၶဝ်ႈသိုၵ်း တပ်ႉသိုၵ်းမိူင်းတႆး MTA တပ်ႉၸုမ်း 275 မိူင်းလၢင်း၊ မိူင်းယွၼ်း။ 1995 ၵိုတ်းသိုၵ်းသေ ႁဵတ်းၵၢၼ်ၼႂ်း SSNA ပုၼ်ႈၽွၼ်း ၽူႈမၢႆၸမ်တူဝ် ၸဝ်ႈၵၢၼ်းယွတ်ႈ။ 1996 ၽူႈမၢႆလူင် ငဝ်ႈငုၼ်းပွင်ၵၢၼ်။ 1997 ၵႂႃႇႁဵတ်းၽူႈၼင်ႈလုမ်း လႃႈသဵဝ်ႈ (SSNA) ၸူဝ်ႈၶၢဝ်း 4 လိူၼ်၊ ၶဝ်ႈသွၼ်ၵၢၼ် ၸုပ်ႈ 2 ။ 1998 ႁဵတ်းၽူႈၼင်ႈလုမ်း SSNA တိတ်းတေႃႇၵပ်းသိုပ်ႇ ငဝ်ႈၸိုင်ႈ ဝဵင်းလႃႈသဵဝ်ႈ။ 2005 ၽွင်း SSNA ၶဝ်ႈထိူၼ်ႇၶိုၼ်းၼၼ်ႉ လႆႈၵႂႃႇယူႇၸွမ်း SSNA ထုင်ႉမၢဝ်း။ 2006 ၶဝ်ႈၸုမ်း RCSS/SSA ႁဵတ်းၵၢၼ် ၵႅမ်ၽူႈၸတ်းၵၢၼ် ပၢႆးပၺ်ႇၺႃႇ။ 2008 ၶိုၼ်ႈၸၼ်ႉပဵၼ်ၶုၼ်သိုၵ်း ႁဵတ်းၵၢၼ်ၽူႈၸတ်းၵၢၼ် G-1 လုမ်းပွင်ၵၢၼ်လူင်။ 2011 လုၵ်ႉတီႈၸၼ်ႉၶုၼ်သိုၵ်းသေ ၶိုၼ်ပဵၼ်ၸၼ်ႉၶုၼ်သိုၵ်းလူင်။ 2012 ႁပ်ႉပုၼ်ႈၽွၼ်းပဵၼ် ၵႅမ်ၽူႈၸတ်းၵၢၼ် ၽၢႆႇၽဵဝ်ႈမူၺ်ႉယႃႈမဝ်းၵမ်။ 2023 ႁပ်ႉပုၼ်ႈၽွၼ်းပဵၼ် ၽူႈၸတ်းၵၢၼ် ၽၢႆႇၽဵဝ်ႈမူၺ်ႉယႃႈမဝ်းၵမ်။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2023-12-11T13:10:35

https://taifreedom.com/%e1%80%84%e1%80%9d%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%9c%e1%80%bd%e1%82%86%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba%e1%80%b8-%e1%80%90/

ငဝ်ႈၸိုင်ႈလွႆတႆးလႅင်း တေၸတ်းႁဵတ်းပွႆးတၢင်ႇထၢတ်ႈၸွမ်ၵွင်းမူးၼၢမ်ႇမိူင်းလႄႈ ပၢင်လွတ်ႈႁေႃးပထၢၼ်း

ၼင်ႇႁိုဝ် ပုတ်ႉထသႃႇသၼႃႇ ပေႃးတေႁိူဝ်ႈႁိူင်းပိူင်းသႂ်ၵႂႃႇၶၢဝ်းႁိုင်ၼၼ်ႉ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ဢဝ်ၸဝ်ႈပေႃႈသိၼ်ထမ်း ၶူးဝႃးဝုၼ်းၸုမ်ႉ ၼမ်းၼႃႈသေ တေၸတ်းႁဵတ်းပၢင်ပွႆးယၢတ်ႇၼမ်ႉတၢင်ႇထၢတ်ႈၸွမ် ၵွင်းမူးၼၢမ်ႇမိူင်းလႄႈ ၸတ်းႁဵတ်းပၢင်ပွႆးလွတ်ႈႁေႃးပထၢၼ်းၸဝ်ႈ ဝႃႈၼႆ။ ပေႃးထိုင်မႃးဝၼ်းထီႉ 20 – 27 December 2023 (လိူၼ်ၸဵင်မႂ်ႇ 8 ၶမ်ႈ ထိုင် လိူၼ်ၸဵင်မူၼ်း ပီႊတႆး 2118 ၼီႈ) ယူႇတီႈမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS) ပၢင်းဢဝ်ၶူးဝႃးပေႃႈ သိၼ်ထမ်းဝုၼ်းၸုမ်ႉ ဢွၼ်ႁူဝ်ၼမ်းၼႃႈ ႁူဝ်ပဝ်ႈလူင် ၸွမ်သိုၵ်းလူင် ယွတ်ႈသိုၵ်း + မေးၼၢင်း ၼၢင်းလိူၼ်ၶမ်း ႁူမ်ႈလုၵ်ႈလၢင်း လႄႈ လုၵ်ႈၼွင်ႉတင်းသဵင်ႈ ဢိၵ်ႇတၵ်ႃႇသထႃး ႁူမ်ႈလူၺ်ႈပီႈၼွင်ႉတီႈၸမ်တီႈၵႆ ဢၼ်ယူႇၼႂ်းမိူင်းၼွၵ်ႈမိူင်းသေ တေၸတ်းႁဵတ်း ပၢင်ပွႆးလွတ်ႈႁေႃးပထၢၼ်းလႄႈ လူႇတၢၼ်းယၢတ်ႇၼမ်ႉ တၢင်ႇထၢတ်ႈၸွမ် ၵွင်းမူးၼၢမ်ႇမိူင်း တီႈငဝ်ႈၸိုင်ႈလွႆတႆးလႅင်း ၼႆယဝ်ႉ။ ၶပ်းမၢႆပၢင်ပွႆးမီးၼင်ႇၼႆ – ဝၼ်းထီႉ 20 December 2023 (လိူၼ်ၸဵင်မႂ်ႇ 8 ၶမ်ႈ ပီႊတႆး 2118 ၼီႈ) ဝၼ်းပုတ်ႉ ပဵၼ်ဝၼ်းတႄႇလွတ်ႈႁေႃးပထၢၼ်း။ ဝၼ်းထီႉ 27 December 2023 (ဝၼ်းလိူၼ်ၸဵင်မူၼ်း ပီႊတႆး 2118 ၼီႈ) ဝၼ်းပုတ်ႉ ပဵၼ်ဝၼ်း လူႇတၢၼ်းယၢတ်ႇၼမ်ႉ တီႈငဝ်ႈၸိုင်ႈလွႆတႆးလႅင်း ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-11T11:58:14

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%81%a2%e1%80%84%e1%80%ba-kia-%e1%81%b5%e1%81%bc%e1%80%ba%e1%82%89%e1%81%b8%e1%81%bc%e1%80%ba%e1%80%9c%e1%80%b0%e1%80%9c%e1%81%a2/

သိုၵ်းၶၢင် KIA ၵၼ်ႉၸၼ်လူလၢႆ လုၵ်ႈဢွၼ်ႇယိင်းတႆးလႅင်

လုၵ်ႈဢွၼ်ႇယိင်းတႆးလႅင် 2 ၵေႃႉ ဢၼ်တိုၵ်ႉမီးဢႃႇယု 15 ၶူပ်ႇ လႄႈ ၶၢႆၵၢတ်ႇဝႆႉယူႇၼၼ်ႉ ၸုမ်းသိုၵ်းၶၢင် KIA ဢဝ်ၵႂႃႇတဵၵ်းၵၼ်ႉၸၼ် ၼႂ်းထိူၼ်ႇတီႈၼိုင်ႈ တီႈလႅၼ်ၸၢပ်ႈ တိူင်းၸႄႈၵႅင်း လႄႈ ၸႄႈမိူင်းၶၢင်။ The Voice of Shan-Ni ဢွၵ်ႇဝႆႉဝႃႈ လွင်ႈၼႆႉပဵၼ်ၵႂႃႇမိူဝ်ႈဝၼ်းထီႉ 27 November 2023 ၽွင်း ၼၢင်းပုၼ်ႉၽိဝ်ႇ (ဢမ်ႇၸႂ်ႈၸိုဝ်ႈတႄႉ) ဢႃႇယု 15 ၶူပ်ႇ လႄႈ ၼၢင်းႁေႇမၢၼ်ႇ (ဢမ်ႇၸႂ်ႈၸိုဝ်ႈတႄႉ) ဢႃႇယု 15 ၶူပ်ႇ ပဵၼ်ၵူၼ်းဝၢၼ်ႈၸႃႇၶမ်း ၸႄႈဝဵင်းမိူင်းမွၵ်ႇ ၸႄႈမိူင်းၶၢင် ပႃးၵၼ်ၵႂႃႇၶၢႆၵၢတ်ႇပွၵ်ႈဢွၼ်တၢင်းသုတ်း တီႈဝၢၼ်ႈၼမ်ႉၼိတ်ႉ ဢၼ်မီးတီႈလႅၼ်ၸၢပ်ႈ တိူင်းၸႄႈၵႅင်း−ၸႄႈမိူင်းၶၢင် ၼႃႈတီႈၵုမ်းၵမ်ၶွင် KIA ၼၼ်ႉသေ ထုၵ်ႇၺႃးၽူႈမီးၸၼ်ႉသိုၵ်းၶၢင် KIA တဵၵ်းၵၼ်ႉၸၼ် တီႈၼႂ်းထိူၼ်ႇၼႆယဝ်ႉ။ ၼၢင်းပုၼ်ႉၽိဝ်ႇ ၵေႃႉထုၵ်ႇၵၼ်ႉၸၼ်လၢတ်ႈၼႄဝႃႈ ၽွင်းၶႃသွင်ၵေႃႉတိုၵ်ႉၶၢႆၵၢတ်ႇယူႇၼၼ်ႉ ၸုမ်းသိုၵ်းၶၢင်ၵႂႃႇႁွင်ႉၶႃလႄႈ ၶိုၼ်းလႆႈပဵၼ်လွင်ႈႁၢႆႉၸႃႉတီႈၼႂ်းထိူၼ်ႇပႅတ်ႈ ဝႃႈၼႆ။ ၵူၼ်းၼုမ်ႇၸိူဝ်းတူင်ႉၼိုင် ၵၢၼ်တူင်ႇဝူင်းၵူၼ်းတႆးလႅင် လၢတ်ႈဝႃႈ တင်ႈတႄႇၸုမ်းသိုၵ်းၶၢင် KIA ၵေႃႇတင်ႈၶိုၼ်ႈမႃးတပ်ႉသိုၵ်းယဝ်ႉၼၼ်ႉ လွင်ႈတဵၵ်းၵၼ်ႉၸၼ်လူလၢႆၼၢင်းယိင်းၵေႃႈ ၵႆႉပဵၼ်မႃးတင်းၼမ်တင်းလၢႆၼႆ လႆႈႁၼ် The Voice of Shan-Ni ဢွၵ်ႇဝႆႉၼင်ႇၼႆ။ ၵူၼ်းၶိူဝ်းတႆးလႅင် ဢမ်ႇဝႃႈၵူၼ်းသႅၼ်းလႂ် သၢမ်ပၢၼ်ၸဵတ်းသႅၼ်း၊ သင်ႇၶၸဝ်ႈ၊ ၵူၼ်းၸိူဝ်းတူင်ႉၼိုင်ၵၢၼ်တူင်ႇဝူင်းၵူၼ်းတႆးလႅင် တီႈၼႂ်းၸႄႈမိူင်းၶၢင် လႄႈ တိူင်းၸႄႈၵႅင်းၼၼ်ႉ ၵႆႉၺႃးၸုမ်းသိုၵ်းၶၢင် KIA ႁႅမ်တၢႆၼင်ႇမိူၵ်ႈမိူၵ်ႈလိူင်းလိူင်းၵေႃႈ မီးမႃးတင်းၼမ်မိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-12-11T11:56:32

https://taifreedom.com/%e1%80%99%e1%80%ad%e1%81%bc%e1%80%ba%e1%80%b8%e1%80%a2%e1%80%bd%e1%80%84%e1%80%ba%e1%82%87%e1%80%9c%e1%81%a2%e1%82%86%e1%82%87-%e1%81%bd%e1%81%b5%e1%80%ba%e1%80%b8%e1%81%b5%e1%80%bd%e1%80%84%e1%80%ba/

မိၼ်းဢွင်ႇလၢႆႇ ၽၵ်းၵွင်ႈပွတ်းသေ ႁွတ်ႈၽႅဝ်လႃႈသဵဝ်ႈ

ၽွင်းၸုမ်းဢူၺ်းလီပွတ်းႁွင်ႇ လႄႈ သိုၵ်းမၢၼ်ႈ တိုၵ်ႉပဵၼ်ပၢင်တိုၵ်းသိုၵ်းသိူဝ်ၵၼ်ႁၢဝ်ႈႁႅင်း လၢႆလၢႆပိုၼ်ႉတီႈယူႇၼၼ်ႉ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ တင်း မေးၼၢင်း ဢိၵ်ႇပႃး ၽူႈမီးၸၼ်ႉသုင် ၼႂ်းၶွင်ႇသီႇသိုၵ်းမၢၼ်ႈ ႁွတ်ႈၽႅဝ်ၵႂႃႇတီႈ ဝဵင်းလႃႈသဵဝ်ႈ။ မိူဝ်ႈဝႃးဝၼ်းထီႉ 10 December 2023 ၼႆႉ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ ႁွတ်ႈၽႅဝ်ၵႂႃႇတီႈဝဵင်းလႃႈသဵဝ်ႈယဝ်ႉသေ ဢဝ်ၵွင်ႈပွတ်းၼဵပ်းၸပ်းဢႅဝ် လႄႈ ၶိုၼ်းဢွၼ်ဢဝ် ၸွမ်ၽွင်းလူင်မိူင်းတႆး၊ ၽူႈၵွၼ်းတိူင်းသိုၵ်း ၸဵင်ႇႁွင်ႇဝၼ်းဢွၵ်ႇ (ယမၶ) ဢိၵ်ႇပႃး ၽူႈၶဝ်ႈၸုမ်းၶွင်ႇသီႇသိုၵ်းမၢၼ်ႈထႅင်ႈတင်းၼမ် ၵႂႃႇႁူပ်ႉထူပ်းပႃး ၵူၼ်းပၢႆႈၽေးပၢင်တိုၵ်း ၸိူဝ်းယူႇႁူမ်ႈသဝ်းဝႆႉတီႈၵျွင်းမၢၼ်ႈသူႈ။ တၢင်းၽၢႆႇသိုၵ်းမၢၼ်ႈပိုၼ်ၽၢဝ်ႇဝႆႉဝႃႈ ဝၢႆးသေႁူပ်ႉထူပ်းၵူၼ်းပၢႆႈၽေး လႄႈ ၸွႆႈထႅမ်ၶူဝ်းၶွင် လၢႆလၢႆလွင်ႈယဝ်ႉၼၼ်ႉ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ ဢိၵ်ႇပႃး ၽူႈမီးၸၼ်ႉသုင် ၼႂ်းတပ်ႉသိုၵ်းမၢၼ်ႈ လႆႈၵႂႃႇသူႇၸႂ်းပၼ်ႁႅင်းၸႂ် ၵူၼ်းသိုၵ်း ၸိူဝ်းမၢတ်ႇၸဵပ်းသေ ယူတ်းယႃတူဝ်ဝႆႉတီႈ ႁူင်းယႃၽၢႆႇသိုၵ်း ၼႂ်းငဝ်ႈငုၼ်းတိူင်းသိုၵ်း ယမၶ လႄႈ ၸွႆႈထႅမ်ပၼ်ငိုၼ်း ၵူၼ်းၸိူဝ်းယူႇတႂ်ႈငဝ်ႈငုၼ်းတိူင်းသိုၵ်း ယမၶ တႃႇသၢင်ႉငိုၼ်းမၢၼ်ႈ 5,000 သႅၼ်ပျႃး ဝႃႈၼႆ။ မိူဝ်ႈဝၼ်းထီႉ 11 September 2023 ၼၼ်ႉၵေႃႈ မိၼ်းဢွင်ႇလၢႆႇ ႁွတ်ႈထိုင်တီႈ ဝဵင်းလႃႈသဵဝ်ႈ လႄႈ ၵႂႃႇပၼ်ႁႅင်းၸႂ် ၵူၼ်းသိုၵ်း၊ ပျီႇတူႉၸိတ်ႉ ဢိၵ်ႇတင်း ၶႃႈႁၢပ်ႇၵၢၼ်ၶုၼ် လူင်ပွင်ၸိုင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2023-12-11T11:00:42

https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87-%e1%80%9a%e1%80%af%e1%81%b5%e1%80%ba%e1%82%89%e1%80%99%e1%80%af%e1%81%bc%e1%80%ba%e1%80%b8%e1%81%bc%e1%80%99%e1%80%ba%e1%82%89/

ဢီႇရၢၼ်ႇ ယုၵ်ႉမုၼ်းၼမ်ႉၵတ်ႉၽၢႆႇၵၢၼ်သိုၵ်း မိူင်းဝၼ်းတူၵ်းဢွၼ်ၵၼ်မႆႈၸႂ်

တႃႇႁႄႉၵင်ႈလႆႈၽေးတၢင်းၵၢင်ႁၢဝ်ၼၼ်ႉ ဢီႇရၢၼ်ႇလႆႈယုၵ်ႉမုၼ်းၼမ်ႉၵတ်ႉ ႁႄႉၵင်ႈၽေးတၢင်းၵၢင်ႁၢဝ် လူၺ်ႈၽိူမ်ႉထႅမ်တရူၼ်းတိတ်းတင်ႈမၢၵ်ႇမိတ်ႉသႆး။ မိူဝ်ႈဝၼ်းထီႉ 10 December 2023 (လိူၼ်သိပ်းသွင်လွင်ႈ 13 ၶမ်ႈ ပီႊတႆး 2117 ၼီႈ) ၼၼ်ႉ ၽၢႆႇတၢင်းဢီႇရၢၼ်ႇ လႆႈပိုတ်ႇၼႄတရူၼ်း တိတ်းတင်ႈမၢၵ်ႇမိတ်ႉသႆး ဢၼ် မီးၼမ်ႉၵတ်ႉယိုဝ်းလႆႈၵႆသုတ်း 1,000 ၵီႇလူဝ်ႇမီႇတိူဝ်ႇ လႄႈ ၼင်ႇႁိုဝ်ပေႃးတေပဵၼ် ၵၢၼ်ယုၵ်ႉမုၼ်းၼမ်ႉၵတ်ႉ တႃႇႁႄႉၵင်ႈတူဝ်ၵဝ်ႇၼၼ်ႉၼႆသေ ဢီႇရၢၼ်ႇလႆႈဢဝ် တရူၼ်းသႅၼ်းၼႆႉ ၽိူမ်ႉၶဝ်ႈၵႂႃႇၼႂ်းၵူဝ်ႇတွင်ႇၶိူင်ႈယိပ်း ဝႃႈၼႆ။ ၽၢႆႇတၢင်းၽူႈၵွၼ်းတပ်ႉသိုၵ်းဢီႇရၢၼ်ႇ လႆႈလၢတ်ႈဝႃႈ ယၢမ်းၽွင်းတေႃႈလဵဝ် ၽူႈၶဵၼ်ဢီႇရၢၼ်ႇ တေလႆႈမႄးဝူၼ်ႉၼပ်ႉသၢင်ႈၼမ်ႉၵတ်ႉ ၽၢႆႇၵၢၼ်သိုၵ်း ဢီႇရၢၼ်ႇထႅင်ႈပွၵ်ႈၼိုင်ႈ ယွၼ်ႉပိူဝ်ႈဢီႇရၢၼ်ႇမီးၶိူင်ႈယိပ်းတိူဝ်းၼမ်ၶိုၼ်ႈမႃးယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈ ဢီႇရၢၼ်ႇ ၽိူမ်ႉတရူၼ်းၶဝ်ႈၵႂႃႇၼႂ်းၵူဝ်ႇတွင်ႇၶိူင်ႈယိပ်းၼႆႉ ႁဵတ်းႁႂ်ႈ လၢႆလၢႆၸိုင်ႈမိူင်း မီးလွင်ႈမႆႈၸႂ် ဢၼ်လွင်ႈယႂ်ႇသမ်ႉပဵၼ် ဢမေႇရိၵၢၼ်ႇ လႄႈ ဢိတ်ႇသရေး ဢၼ်ပဵၼ်ၽူႈၶဵၼ်ဢီႇရၢၼ်ႇၼၼ်ႉ ဝႃႈၼႆ။ ၽၢႆႇတၢင်းဢိတ်ႇသရေး လႆႈဢွၵ်ႇမႃးၵၢဝ်ႇၼႄးဢီႇရၢၼ်ႇဝႃႈ ဢီႇရၢၼ်ႇ လႆႈၸတ်းႁႃႁိူဝ်းမိၼ် လႄႈ တရူၼ်း ပၼ်တီႈဢူၺ်းလီမၼ်း ၼႂ်းပွတ်းဝၼ်းဢွၵ်ႇၵၢင် ဢၼ်လွင်ႈယႂ်ႇ သမ်ႉပဵၼ် ၸုမ်းယိပ်းၵွင်ႈၵၢင်ႇ Hezbollah ၼႂ်းမိူင်းလေႇပႃႇၼွၼ်ႇ တင်း ၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇ သေဢမ်ႇၵႃး ယင်းၵမ်ႉထႅမ်ၸုမ်းသိုၵ်းႁႃးမၢတ်ႉသ် ဢၼ်ပိုတ်းယိုဝ်းသႂ်ႇ ဢိတ်ႇသရေး မိူဝ်ႈဝၼ်းထီႉ 7 October 2023 သေ ႁဵတ်းႁႂ်ႈၽၢႆႇဢိတ်ႇသရေး လူႉသဵင်ႈတၢႆတီႈဢေႇသုတ်း 1,200 ၵေႃႉၼၼ်ႉ ဝႃႈၼႆ။ ဝၢႆးသေၸုမ်းသိုၵ်းႁႃးမၢတ်ႉသ် လႆႈပိုတ်ႇပၢင်တိုၵ်းပိုတ်းယိုဝ်းသႂ်ႇဢိတ်ႇသရေးယဝ်ႉ ၼၼ်ႉ ၽၢႆႇတၢင်းဢိတ်ႇသရေးၵေႃႈ လႆႈပိုတ်းယိုဝ်းတုမ်ႉတွပ်ႇၶိုၼ်းသေ ယၢမ်းၽွင်း တေႃႈလဵဝ်သွင်ၽၢႆႇတိုၵ်ႉပိုတ်းယိုဝ်းၵၼ် ၸွတ်ႇတူဝ်ႈၼႂ်းပိုၼ်ႉတီႈၵႃႇၸႃႉ လႄႈ ၽၢႆႇတၢင်းၸုမ်းသိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇ ယဝ်ႉၸမ် 18,000 ၵေႃႉ၊ မၢတ်ႇၸဵပ်းၸမ် 50,000 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းယူႇၶရဵၼ်း လႄႈ မိူင်းဝၼ်းတူၵ်း လႆႈၵၢဝ်ႇၼႄး ဢီႇရၢၼ်ႇထႅင်ႈဝႃႈ ၸတ်းႁႃတရူၼ်းပၼ်ရၢတ်ႉသျႃး တႃႇဢဝ်ၵႂႃႇပိုတ်းယိုဝ်းသႂ်ႇ ယူႇၶရဵၼ်း ၵူၺ်းၵႃႈ ၽၢႆႇတၢင်းဢီႇရၢၼ်ႇ လႆႈဢွၵ်ႇမႃးပၢၵ်ႈပႅတ်ႈၶေႃႈၵၢဝ်ႇၼႄးၼႆႉ ဝႃႈၼႆ။ ၸိူင်ႉႁိုဝ်ၵေႃႈလီ ယွၼ်ႉမိူင်းဝၼ်းတူၵ်းယုမ်ႇယမ်ဝႃႈ ဢီႇရၢၼ်ႇၶၢႆၶိူင်ႈယိပ်းပၼ် ရၢတ်ႉသျႃး လႄႈ ၸင်ႇလႆႈဢွၼ်ၵၼ်ၶွမ်ႈသပိတ်ႈဢီႇရၢၼ်ႇလၢႆပွၵ်ႈလၢႆၵမ်း ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-09T14:36:18

https://taifreedom.com/tnla-%e1%82%81%e1%81%a2%e1%80%84%e1%80%ba%e1%82%88%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82/

TNLA ႁၢင်ႈမၢၵ်ႇသႂ်ႇတႅၵ်ႇသႂ်ႇ ၽူႈမီးၸၼ်ႉ KIA တၢႆ 2 ၵေႃႉ

ၽူႈမီးၸၼ်ႉသိုၵ်းၶၢင် KIA ဢၼ်တူင်ႉၼိုင် ႁိမ်းဝၢၼ်ႈမိူင်းဝုၺ်း (မိူင်းဝီး) ဢိူင်ႇမိူင်းဝုၺ်း ၸႄႈဝဵင်းၼမ်ႉၶမ်းၼၼ်ႉ ထုၵ်ႇၺႃးၸုမ်း TNLA ဢၼ်ပဵၼ်ၸုမ်းဢူၺ်းလီၵၼ်ၼၼ်ႉ ႁၢင်ႈမၢၵ်ႇတႅၵ်ႇသႂ်ႇ တၢႆ 2 ၵေႃႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ သိုဝ်ႇၶၢဝ်ႇၶၢင် Kachin News Group – KNG ဢွၵ်ႇဝႆႉဝႃႈ လွင်ႈပိူင်ပဵၼ်ၼႆႉ လႆႈပဵၼ်ၵႂႃႇမိူဝ်ႈဝၼ်းထီႉ 5 December 2023 ယၢမ်းဝၢႆးဝၼ်းမွၵ်ႈ 15:00 မူင်း ၽူႈၵွၼ်းၽၢႆႇဢုပ်ႉပိူင်ႇ (မိူင်းဝုၺ်း) လႄႈ ႁူဝ်ႁၢၼ်ၵေႃႉၼိုင်ႈ ၼႂ်းတပ်ႉၵွင် 8 ၽၢႆႇတႂ်ႈၵုမ်းၵမ် တပ်ႉၸုမ်း 4 တပ်ႉသိုၵ်းၶၢင် KIA ဢဝ်တင်းလူတ်ႉၶိူင်ႈသေ ဢၢင်ႈၵႂႃႇသူင်ႇၶၢဝ်ႇပၼ် ၸုမ်းသိုၵ်း TNLA ၸိူဝ်းတူင်ႉၼိုင်ဝႆႉ ႁိမ်းႁွမ်းမိူင်းဝုၺ်း ၼႆလႄႈ ၽွင်းႁွတ်ႈထိုင်ပွတ်းတၢင်းၼၼ်ႉ ထုၵ်ႇၺႃးၸုမ်းသိုၵ်း TNLA ႁၢင်ႈမၢၵ်ႇသွတ်ႉတႅၵ်ႇသႂ်ႇ လႆႈတၢႆၵႂႃႇတင်းသွင်ၵေႃႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၸဝ်ႈသိုၵ်းလူင် ၼေႃႇပူႇ ၽူႈၶၢၼ်ပၢၵ်ႇ KIA လၢတ်ႈဝႃႈ လွင်ႈၽူႈမီးၸၼ်ႉသိုၵ်းၶၢင် 2 ၵေႃႉ လႆႈပဵၼ်ၵႂႃႇၸိူင်ႉၼႆၼႆႉ လႆႈႁၼ်တၢင်းတႂ်ႈ ၶဝ်လၢႆးငၢၼ်းၶိုၼ်ႈမႃးယူႇ၊ ၵူၺ်းႁူဝ်ယွႆႈမၼ်းတႄႉ ဢမ်ႇပႆႇလႆႈႁူႉ လႄႈ တိုၵ်ႉၵူတ်ႇထတ်းဝႆႉယူႇ၊ ၼင်ႇႁိုဝ်ပေႃးတေဢမ်ႇၵိူတ်ႇၶိုၼ်ႈထႅင်ႈ လွင်ႈၸိူင်ႉၼႆၼႆႉ ထုၵ်ႇလီႁႃငဝ်ႈႁၢၵ်ႈမၼ်းသေ ၵႄႈလိတ်ႈၵႂႃႇ၊ တီႈၼႂ်းမိူင်းတႆးပွတ်းႁွင်ႇၼႆႉ မီးၸုမ်းယိပ်းၵွင်ႈၵၢင်ႇၼမ်ဝႆႉလႄႈ ယူႇတီႈၸုမ်းယိပ်းၵွင်ႈၵၢင်ႇသေ ဢမ်ႇပႆႇထုၵ်ႇလီတႅပ်းတတ်း လိၼ်ၵဝ်လိၼ်မႂ်း ၼႂ်းၽွင်းယၢမ်းတေႃႈလဵဝ် မၼ်းတိုၵ်ႉၸဝ်ႉၼႃႈ ဝႃႈၼႆ။ ၽူႈၶၢၼ်ပၢၵ်ႇ TNLA လၢတ်ႈတီႈသိုဝ်ႇၶၢဝ်ႇၶၢင် KNG ဝႃႈ ၵဵဝ်ႇၵပ်းလူၺ်ႈလွင်ႈၶၢဝ်ႇႁူဝ်ၼႆႉ လွင်ႈတၢင်းမၼ်းဢမ်ႇပႆႇၶိုၼ်ႈႁွတ်ႈၽႅဝ် တီႈႁဝ်းၶႃႈ၊ ႁဝ်းၶႃႈၵေႃႈဢမ်ႇပႆႇလႆႈႁပ်ႉႁူႉၸွမ်းသင် ဝႃႈၼႆ။ မိူဝ်ႈဝၼ်းထီႉ 27 November 2023 ၼၼ်ႉၵေႃႈ ၸုမ်းသိုၵ်းၶၢင် KIA 2 ၵေႃႉ ႁွတ်ႈၽႅဝ်ၵႂႃႇတီႈလၢၼ်ႇၵူတ်ႇထတ်း ၼမ်ႉၸလၢပ်ႈ (Asia World) ၽၢႆႇတၢင်းဢွၵ်ႇဝဵင်းလႃႈသဵဝ်ႈ လႄႈ ထုၵ်ႇၺႃးၸုမ်းဢူၺ်းလီ ဢၼ်ပဵၼ် MNDAA ႁႄႉၵိုတ်းသေ ၵူတ်ႇထတ်းပေႃႉႁႅမ်ၵူၼ်းသိုၵ်း KIA ယဝ်ႉ သိမ်းဢဝ်လၢႆပႃး ၼမ်ႉမၼ်းၸၢၵ်ႈ လႄႈ ၾူၼ်း 2 လုၵ်ႈ ဢိၵ်ႇပႃး ငိုၼ်း 40 သႅၼ်ပျႃး ၼႆယဝ်ႉ။ မိူဝ်ႈဝၼ်းထီႉ 2 March 2023 (လိူၼ်သီႇမႂ်ႇ 12 ၶမ်ႈ ပီႊတႆး 2117 ၼီႈ) ယၢမ်းၵၢင်ၶိုၼ်း 21:45 မူင်း သိုၵ်းပလွင်ႈ TNLA ဢဝ်ၵႃး 3 လမ်း တၢင်ႇၼမ်ႉဢႅတ်ႉသိတ်ႉ (Acid) တႃႇတေႁုင်ႁဵတ်းဢွၵ်ႇယႃႈမဝ်းၵမ် တီႈငဝ်ႈတပ်ႉ တပ်ႉၸုမ်း 1 သိုၵ်း TNLA လႄႈ ထုၵ်ႇတပ်ႉၵွင် 9 KIA ၵူတ်ႇထတ်းသိမ်းလႆႈ ၼႂ်းၸႄႈဝဵင်းၼမ်ႉၶမ်း 1 လမ်း၊ တၢင်းၽၢႆႇၸုမ်းသိုၵ်း TNLA ၵႂႃႇတုၵ်းယွၼ်းႁႂ်ႈပွႆႇပၼ်ၶိုၼ်းၼႆသေတႃႉ တၢင်းၽၢႆႇသိုၵ်းၶၢင် ဢမ်ႇယွမ်းပွႆႇ လႄႈ ဢဝ်ၾႆးၸုတ်ႇပႅတ်ႈသေ ၸဝ်ႈသိုၵ်းလူင် ၼေႃႇပူႇ ၵေႃႈလၢတ်ႈဝႃႈ လွင်ႈလႆႈၸုတ်ႇၽဝ်ပႅတ်ႈ ၼမ်ႉဢႅတ်ႉသိတ်ႉ ဢၼ်တေႁုင်ယႃႈမဝ်းၵမ် ၶွင် TNLA ၼႆႉ တေဢမ်ႇတုမ်ႉတိူဝ်ႉ လွင်ႈၵပ်းသိုပ်ႇ ၼႂ်းၵႄႈသိုၵ်းၶၢင် လႄႈ သိုၵ်းပလွင်ႈ ၼင်ႇၵဝ်ႇၼႆ လႆႈႁၼ်သိုဝ်ႇၶၢဝ်ႇၶၢင် KNG ဢွၵ်ႇဝႆႉၼင်ႇၼႆယူႇယဝ်ႉ။ ၸုမ်းသိုၵ်းၶၢင် KIA လႄႈ TNLA ၼႆႉ ပဵၼ်ၸုမ်းဢူၺ်းလီၵၼ်သေ ၵႆႉမီးပၼ်ႁႃလွင်ႈၼႃႈတီႈၵၼ် ၼႂ်းၸိုင်ႈတႆးပွတ်းႁွင်ႇ လႄႈ လုၵ်ႈတပ်ႉ 2 ၽၢႆႇၵေႃႈ ၵႆႉလၵ်ႉၵႂႃႇၸုတ်ႇပႅတ်ႈတပ်ႉပၢင်သဝ်းၵၼ် ၽွင်းမိူဝ်ႈၽၢႆႇၼိုင်ႈ ဢွၵ်ႇၸွပ်ႇသွၵ်ႈ ၼႃႈတီႈၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2023-12-09T12:59:57

https://taifreedom.com/%e1%81%bc%e1%80%af%e1%80%99%e1%80%ba%e1%82%87%e1%81%b8%e1%81%a2%e1%82%86%e1%80%b8%e1%80%9e%e1%80%bd%e1%80%84%e1%80%ba%e1%81%b5%e1%80%b1%e1%82%83%e1%82%89-%e1%80%91%e1%80%af%e1%81%b5%e1%80%ba%e1%82%87/

ၼုမ်ႇၸၢႆးသွင်ၵေႃႉ ထုၵ်ႇၵူၼ်းဢမ်ႇႁူႉၸုမ်းႁွင်ႉလူင်းၵႃးၺွပ်းၵႂႃႇၸွမ်းတၢင်း

ၼုမ်ႇၸၢႆးသွင်ၵေႃႉ ဢၼ်ပဵၼ် ၸၢႆးလႅင်းႁၢၼ် လႄႈ ၸၢႆးသႅင်မိူင်း လႆႈၵႂႃႇႁဵတ်းၵၢၼ် တီႈလဝ်ႉၵႆႇ(လၢဝ်ႇၵၢႆး)သေ ယွၼ်ႉမီးပၢင်တိုၵ်းသိုၵ်းသိူဝ်လႄႈ ၽွင်းယၢမ်းပွၵ်ႈၶိုၼ်းဝၢၼ်ႈၵိူတ်ႇမိူင်းၼွၼ်းယူႇၼၼ်ႉ မီးၵူၼ်းဢမ်ႇႁူႉၸုမ်း ႁွင်ႉလူင်းၵႃးသေ ဢဝ်ၶႃသွင်ၵေႃႉၵႂႃႇၸွမ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉ လႆႈပဵၼ်ၵႂႃႇ မိူဝ်ႈၼႂ်းဝၼ်းထီႉ 25 November 2023 (လိူၼ် သိပ်းသွင်မႂ်ႇ 13 ၶမ်ႈ ပီႊတႆး 2117 ၼီႈ) ၼၼ်ႉ ၸၢႆးလႅင်းႁၢၼ် လႄႈ ၸၢႆးသႅင်မိူင်း ႁူမ်ႈပႃးတင်း ဢူၺ်းၵေႃႉၶဝ်ထႅင်ႈ 2 ၵေႃႉ လႆႈၶီႇၵႃးလုၵ်ႉတီႈလဝ်ႉၵႆႇ(လၢဝ်ႇၵၢႆး)သေ ဝၢႆႇပွၵ်ႈၶိုၼ်းႁိူၼ်းၽႂ်မၼ်းယူႇၼၼ်ႉ ၽွင်းႁွတ်ႈၽႅဝ်ထိုင်ပွတ်းတၢင်းတီႈၼိုင်ႈ ၼႂ်းၵႄႈၵၢင် လဝ်ႉၵႆႇ(လၢဝ်ႇၵၢႆး) တင်း ၵျိၼ်းသုၺ်ႇႁေႃႇၼၼ်ႉသမ်ႉ မီးၵူၼ်းယိပ်းၵွင်ႈၵၢင်ႇ ဢမ်ႇႁူႉၸုမ်း 2 ၵေႃႉ ႁႄႉၵႃးၶဝ်ၵိုတ်းသေ သိမ်းဢဝ်ပႅတ်ႈၾူၼ်းၶဝ်တင်းမူတ်း လႄႈ ႁွင်ႉဢဝ် ၸၢႆးလႅင်းႁၢၼ် တင်း ၸၢႆးသႅင်မိူင်း ၶႃသွင်ၵေႃႉ ၵႂႃႇၸွမ်း ၼႆယဝ်ႉ။ မိူဝ်ႈၽွင်းယၢမ်း ထုၵ်ႇၺႃးၵူၼ်းဢမ်ႇႁူႉၸုမ်း ႁွင်ႉၶႃသွင်ၵေႃႉလူင်းၵႃးၵႂႃႇၼၼ်ႉ ယူႇတီႈၸဝ်ႈၵႃးၵေႃႈ လႆႈလၢတ်ႈဝႃႈ ၶႃသွင်ၵေႃႉၼႆႉ ပဵၼ်ၵူၼ်းႁဵတ်းၵၢၼ်ၵဝ်ၶႃႈ၊ ၵဝ်ၶႃႈႁွင်ႉမႃးလႄႈ တေလႆႈဢဝ်မိူဝ်းဢၢပ်ႈပၼ်ပေႃႈမႄႈၶဝ်ၶိုၼ်း ဝႃႈၼႆသေတႃႉ ၵူၺ်းၵႃး ၵူၼ်းၸိူဝ်းၼၼ်ႉ လၢတ်ႈတီႈၸဝ်ႈၵႃးဝႃႈ မႂ်းၵၢမ်ႇလီဢိူဝ်ႈ မႂ်းတေလႆႈပူၼ်ႉလွတ်ႈၵႂႃႇ သင်မႂ်းလၢတ်ႈၵႂၢမ်းၼမ် တေဢဝ်ပႃးမႂ်းဢိူဝ်ႈၼႆ ၸဝ်ႈၵႃးၵေႃႈၸင်ႇလႆႈဢွၵ်ႇၵႃး ပူၼ်ႉမႃးၵမ်းလဵဝ် ၽိူဝ်ႇပူၼ်ႉမႃးတီႈ ၵျိၼ်းသုၺ်ႇႁေႃႇသမ်ႉ ၸဝ်ႈၵႃးလႆႈႁၼ်ၸိူဝ်းၶဝ် ၶီႇၵႃးလူင်ပူၼ်ႉၶဝ်ၵႂႃႇ ဝၢႆးၼၼ်ႉ ၸဝ်ႈၵႃးၵေႃႈ ၸင်ႇလႆႈသိုဝ်ႉၾူၼ်းမႂ်ႇသေ ၵပ်းသိုပ်ႇပွင်ႇၶၢဝ်ႇပၼ် ၵေႃႉပဵၼ်ပေႃႈမႄႈၶႃသွင်ၵေႃႉ ဝႃႈၼႆ။ ၼႂ်းၵႃးဢၼ် ၸၢႆးလႅင်ႁၢၼ် လႄႈ ၸၢႆးသႅင်မိူင်းၶီႇမႃးၼၼ်ႉ တင်းမူတ်းတေမီးၵူၼ်း ယူႇ 5 ၵေႃႉ ၸၢႆး 4 ၵေႃႉ၊ ယိင်း 1 ၵေႃႉ ၵူၺ်းသမ်ႉႁွင်ႉဢဝ်ၶႃသွင်ၵေႃႉၵႂႃႇၵူၺ်းသေ ဢၼ်ၵိုတ်း 3 ၵေႃႉၼၼ်ႉတႄႉ ၸိူဝ်းၶဝ်ဢမ်ႇႁွင်ႉၵႂႃႇၸွမ်း ဝႃႈၼႆ။ ၸၢႆးလႅင်းႁၢၼ်ၼႆႉ ဢႃႇယု 20 ပီႊ ပဵၼ်လုၵ်ႈၸၢႆး လုင်းပီး + ပႃႈၼၢင်းမိၼ်ႉ တီႈယူႇ ဝၢၼ်ႈသၢႆးၼွင်ဢၢင်း တူင်ႇဝဵင်းၵျွၵ်းမႄး လႄႈ ၸၢႆးသႅင်မိူင်း သမ်ႉဢႃႇယု 24 ပီႊ ပဵၼ်လုၵ်ႈၸၢႆး ပႃႈလူႇ ယၢမ်းၽွင်းတေႃႈလဵဝ် မီးမႄႈၵေႃႉလဵဝ်သေ ယူႇတီႈဝၢၼ်ႈတူင်ႈၸၢင်ႉ တူင်ႇဝဵင်းသီႇပေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၵေႃႉၸမ်ၸႂ်ပေႃႈမႄႈ ၸၢႆးလႅင်းႁၢၼ် လႆႈလၢတ်ႈ ၼႄဝႃႈ မိူဝ်ႈၽွင်းၶဝ်ပႆႇၸၢင်ႈပွၵ်ႈၶိုၼ်းႁိူၼ်း တိုၵ်ႉယူႇတီႈလဝ်ႉၵႆႇ(လၢဝ်ႇၵၢႆး)ၼၼ်ႉ သင်မၢၵ်ႇတႅၵ်ႇတီႈလႂ်ၵေႃႈ လႆႈပၢႆႈတီႈၼၼ်ႈ ၵၢၼ်ၵေႃႈဢမ်ႇလႆႈႁဵတ်းမွၵ်ႈ 15 ဝၼ်း ၼႆႉၶႃႈဢေႃႈ၊ ဝၢႆးသေပိူၼ်ႈပိုတ်ႇတၢင်းယဝ်ႉၵေႃႈ ၸၢႆးလႅင်းႁၢၼ် ထူဝ်းၾူၼ်းမႃး လၢတ်ႈတီႈပေႃႈမႄႈမၼ်းဝႃႈ မိူဝ်ႈၽုၵ်ႈ (ဝၼ်းထီႉ 25 November 2023) လုၵ်ႈၶဝ်တေ လူင်းမိူဝ်းယဝ်ႉ ၵူၺ်းၵႃႈ ဝၢႆးသေၼၼ်ႉ လႆႈၶၢတ်ႇလွင်ႈၵပ်းသိုပ်ႇၵၼ်ၵႂႃႇ တေႃႇထိုင် ယၢမ်းလဵဝ် ဢမ်ႇလႆႈငိၼ်းၶၢဝ်ႇငိၼ်းငၢဝ်းသင်ၼႆ လၢတ်ႈၼႄၼင်ႇၼႆ။ ဢၼ်ႁွင်ႉၶႃသွင်ၵေႃႉၵႂႃႇၼၼ်ႉ ပဵၼ်ၸုမ်းယိပ်းၵွင်ႈၵၢင်ႇၸုမ်းလႂ်ႁွင်ႉၵႂႃႇတႄႉ ဢမ်ႇႁူႉၶႃႈ ငိၼ်းၸဝ်ႈၵႃးမႃးပွင်ႇၶၢဝ်ႇတႄႉဝႃႈ ပဵၼ်ၶႄႇၵူဝ်းၵၢင်ႉၼႆဢေႃႈ ႁဝ်းၶႃႈယူႇတီႈႁိူၼ်းၼႆႉတႄႉဢမ်ႇလႆႈႁူႉလႆႈငိၼ်းဢီႈသင်ၶႃႈ သင်ၸဝ်ႈၵႃးဢမ်ႇထူဝ်းမႃးပွင်ႇၶၢဝ်ႇပၼ် ႁဝ်းတမ်ႉဢမ်ႇႁူႉၵွၼ်ႇၶႃႈ ဢၼ်ပဵၼ်မႄႈၸၢႆးလႅင်းႁၢၼ်ၶဝ်ၼၼ်ႉ ဝၢႆးသေလႆႈငိၼ်းၶၢဝ်ႇလုၵ်ႈမၼ်း ထုၵ်ႇပိူၼ်ႈဢဝ်ၵႂႃႇယဝ်ႉၼႆ လၢတ်ႈၵႂၢမ်းဢမ်ႇပေႃးလႆႈ၊ သမ်ႉမီးတၢင်းပဵၼ်ႁူဝ်ၸႂ်ဝႆႉ ၵူၺ်းမီးပေႃႈမၼ်းၵေႃႉလဵဝ်ၵူၺ်းၶႃႈ လၢတ်ႈလႆႈပဵၼ်ဢိတ်းပဵၼ်ဢွတ်း တေႃႈလဵဝ် ၵေႃႈ ဢမ်ႇမီးၵူၼ်းလဵင်ႉလူလုမ်းလႃး ၶၢဝ်ႇငၢဝ်းလုၵ်ႈၸၢႆးၵေႃႈ ဢမ်ႇလႆႈငိၼ်း၊ ၵေႃႉပဵၼ်မႄႈၸၢႆးလႅင်းႁၢၼ်တႄႉ တေႃႈလဵဝ်ထၢမ်သင်ၵေႃႈ ဢမ်ႇလၢတ်ႈလႆႈယဝ်ႉ ၼႆ သိုပ်ႇလၢတ်ႈၼႄၼင်ႇၼႆ။ သိုပ်ႇလၢတ်ႈထႅင်ႈဝႃႈ သင်ၸိူဝ်ႉ ၽူႈလႂ်ၽႂ်ထူပ်းႁၼ် ၸၢႆးလႅင်းႁၢၼ် လႄႈ ၸၢႆးသႅင်မိူင်းၸိုင် ၶႅၼ်းတေႃႈၵပ်းသိုပ်ႇၸူးတီႈ ၵေႃႉပဵၼ် ပေႃႈမႄႈ ၸၢႆးလႅင်းႁၢၼ် မၢႆၾူၼ်းမၢၼ်ႈ− 096 934 72198 ၊ 096 958 34410 ၼႆႉသေၵမ်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-08T12:45:07

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e2%88%92%e1%80%9a%e1%80%b0/

ပၢင်တိုၵ်း ရၢတ်ႉသျႃး−ယူႇၶရဵၼ်း ၸၢင်ႈမိူၼ်ပၢင်တိုၵ်းဝႅတ်ႉၼၢမ်းမႃး

မိူဝ်ႈဝႃးဝၼ်းထီႉ 7 December 2023 (လိူၼ်သိပ်းသွင်လွင်ႈ 10 ၶမ်ႈ ပီႊတႆး 2117 ၼီႈ) ၼၼ်ႉ ႁူဝ်ၼႃႈသၢႆလပ်ႉ ၽၢႆႇၼွၵ်ႈမိူင်း ၶွင်ရၢတ်ႉသျႃး လႆႈပၼ်ၾၢင်ႉ ဢမေႇရိၵၢၼ်ႇဝႃႈ လွင်ႈမိူင်းဝၼ်းတူၵ်းၸွႆႈထႅမ်ယူႇၶရဵၼ်းၼၼ်ႉ မၼ်းတေႁဵတ်းႁႂ်ႈ လွင်ႈၶဵင်ႈၶႅင် ၼႂ်းၵႄႈၵၢင် ရၢတ်ႉသျႃး တင်း ယူႇၶရဵၼ်း လႅၵ်ႈလၢႆႈပဵၼ်ၵႂႃႇ မိူၼ်ၼင်ႇပၢင်တိုၵ်းဝႅတ်ႉၼၢမ်း ဢၼ်ႁဵတ်းႁႂ်ႈဢမေႇရိၵၢၼ်ႇ ဢမ်ႇမီးဝၼ်းလိုမ်း ၼၼ်ႉဝႃႈၼႆ။ တႄႇၸဵမ်မိူဝ်ႈၸွမ်ၸိုင်ႈရၢတ်ႉသျႃး ပူႇတိၼ်ႇ သူင်ႇႁႅင်းသိုၵ်းၶဝ်ႈလူမ်ႇတိုၵ်းယူႇၶ ရဵၼ်း မိူဝ်ႈႁူဝ်ပီႊ 2022 သေ ႁဵတ်းႁႂ်ႈမီးၵူၼ်းလူႉတၢႆမၢတ်ႇၸဵပ်းလၢႆသႅၼ်ၵေႃႉယဝ်ႉ ၽၢႆႇရၢတ်ႉသျႃးၵေႃႈ ယိုတ်းသိမ်းၵုမ်းၵမ်လႆႈ လႅၼ်လိၼ်မိူင်းယူႇၶရဵၼ်း ၼႂ်း 5 ပုၼ်ႈ 1 ပုၼ်ႈ လႄႈ လွင်ႈယူႇၶရဵၼ်းပိုတ်းယိုဝ်းတုမ်ႉတွပ်ႇ တႃႇယိုတ်းဢဝ်ၶိုၼ်းလိၼ်မိူင်း တူဝ်ၵဝ်ႇၼၼ်ႉၵေႃႈ ဢမ်ႇမီးလွင်ႈဢွင်ႇမၢၼ် သေဢမ်ႇၵႃး မိူင်းဝၼ်းတူၵ်းၵေႃႈ လႆႈၸွႆႈထႅမ်ယူႇၶရဵၼ်းၵႂႃႇယဝ်ႉတင်းမူတ်း 246,000 လၢၼ်ႉတေႃႇလႃႇဢမေႇရိၵၢၼ်ႇ လႄႈ ႁဵတ်းႁႂ်ႈရၢတ်ႉသျႃး တင်း မိူင်းဝၼ်းတူၵ်း မီးလွင်ႈၶဵင်ႈၶႅင်ၵၼ် ၼႂ်းႁွပ်ႈ 60 ပီႊ ဝႃႈၼႆ။ ၵဵဝ်ႇလူၺ်ႈလွင်ႈၸွႆႈထႅမ်မိူင်းဝၼ်းတူၵ်းၼႆႉသေ ၽၢႆႇတၢင်းရၢတ်ႉသျႃး လၢတ်ႈဝႃႈ ဢမေႇရိၵၢၼ်ႇ ယင်းတိုၵ်ႉသၢင်ႈပၢင်တိုၵ်း ဝႅတ်ႉၼမ်း မၢႆ-2 ပၼ်တူဝ်ၵဝ်ႇ လႄႈ လူင်ပွင်ၸိုင်ႈဢမေႇရိၵၢၼ်ႇ ၵူႈသိုပ်ႇၵူႈပၢၼ် တေလႆႈၸွမ်းၸတ်းၵၢၼ် ၵႄႈၶႆပၼ်ႁႃမၼ်းၵႂႃႇ ဝႃႈၼႆ။ ပၢင်တိုၵ်းဝႅတ်ႉၼမ်းၼၼ်ႉ ပဵၼ်ပၢင်တိုၵ်းဢၼ်ယႂ်ႇလူင်ဢၼ်ၼိုင်ႈ ဢၼ်မီးငိူၼ်ႈ ငဝ်ႈ လုၵ်ႉမႃးတီႈလွင်ႈႁဵတ်းသၢင်ႈပိူင်ၵၢၼ်တၢင်းၵၢၼ်မိူင်း ၼႂ်းၵႄႈၵၢင်မိူင်းမႁႃႇ ဢၢမ်းၼၢတ်ႈ လႄႈ မိူင်းယူႇတႂ်ႈပိူၼ်ႈၽွင်းငမ်း (satellite states) ၽွင်းပၢင်တိုၵ်းသိုၵ်း ယဵၼ် (Cold War) သေ တုမ်ႉတိူဝ်ႉတေႃႇဝႅတ်ႉၼမ်းႁၢဝ်ႈႁႅင်း မီးၵူၼ်းဝႅတ်ႉၼမ်းလူႉ သဵင်ႈတၢႆမွၵ်ႈ 2,000,000 ၵေႃႉ သေဢမ်ႇၵႃး တုမ်ႉတိူဝ်ႉတေႃႇ ၵၢၼ်မိူင်း၊ ပၢႆးမၢၵ်ႈမီး၊ ပိူင်ၵၢၼ်တၢင်ႇၸိုင်ႈမိူင်ၶွင်ဢမေႇရိၵၢၼ်ႇပႃးလႄႈ မီးၵူၼ်းသိုၵ်းဢမေႇရိၵၢၼ်ႇ လူႉသဵင်ႈတၢႆၼႂ်းပၢင်တိုၵ်း ဢမ်ႇယွမ်း 58,000 ၵေႃႉသေ ပဵၼ်ငိူၼ်ႈငဝ်ႈႁဵတ်းႁႂ်ႈဢမေႇရိၵၢၼ်ႇ ဢမ်ႇၸၢင်ႈၶဝ်ႈလူမ်ႇတိုၵ်းတၢင်ႇၸိုင်ႈမိူင်း ပဵၼ်တူင်ႇဝူင်းၵႂၢင်ႈၶႂၢင်လႄႈ ၶဝ်ႈၵုမ်းထိင်းလႆႈမႃးပဵၼ် ၶၢဝ်းတၢင်း 25 ပီႊ ၼႆယဝ်ႉ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈပၢင်တိုၵ်းၼႂ်းမိူင်းယူႇၶရဵၼ်းၼၼ်ႉသေ ယူႇတီႈၸွမ် ၸိုင်ႈဢမေႇရိၵၢၼ်ႇ လႆႈလၢတ်ႈပၼ်ၾၢင်ႉ ၸွမ်ၸိုင်ႈရၢတ်ႉသျႃး ပူႇတိၼ်ႇဝႃႈ ယႃႇပေၶႂ်ႈယိုတ်းသိမ်းၵုမ်းထိင်းယူႇၶရဵၼ်း လႄႈ ပူၼ်ႉပႅၼ်လုၵ်ႈၸုမ်း NATO သေ ယၢမ်ႈပၼ်ၾၢင်ႉဝႃႈ လွင်ႈရၢတ်ႉသျႃး တင်း ၸုမ်း NATO မီးလွင်ႈၶဵင်ႈၶႅင်ၵၼ်ၼၼ်ႉ တေၸၢင်ႈၶဝ်ႈပဵၼ် ပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 3 လႆႈလႄႈ သိုၵ်းဢမေႇရိၵၢၼ်ႇၵေႃႈ တေၶဝ်ႈၵဵဝ်ႇၶွင်ႈၸွမ်းပၢင်တိုၵ်းၼၼ်ႉၵမ်းသိုဝ်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-08T11:06:55

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95/

ႁိူဝ်းမိၼ်သိုၵ်းမၢၼ်ႈပွႆႇမၢၵ်ႇသႂ်ႇၼႂ်းဝၢၼ်ႈ မီးၵူၼ်းမၢတ်ႇၸဵပ်းလူႉတၢႆၼမ်

ၽွင်းၵူၼ်းဝၢၼ်ႈၵူၼ်းမိူင်း တိုၵ်ႉၼွၼ်းလပ်းယဵၼ် ယၢမ်းၵၢင်ၶိုၼ်းလိုၵ်းယူႇၼၼ်ႉ ၸုမ်းသိုၵ်းမၢၼ်ႈ ဢဝ်ႁိူၼ်းမိၼ်ၵႂႃႇပွႆႇမၢၵ်ႇသႂ်ႇတီႈၼႂ်းဝၢၼ်ႈႁူဝ်ၼႃး ဢိူင်ႇၵွင်းၵၢတ်ႇ ၸႄႈဝဵင်းၼမ်ႉၶမ်းသေ မီးၵူၼ်းမိူင်းလူႉတၢႆ မၢတ်ႇၸဵပ်းတင်းၼမ်။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 6 December 2023 (လိူၼ်သိပ်းသွင်လွင်ႈ 9 ၶမ်ႈ ပီႊတႆး 2117 ၼီႈ) ယၢမ်းၵၢင်ၶိုၼ်းလိုၵ်း ၽွင်းတေၶဝ်ႈဝၼ်းမႂ်ႇ ဝၼ်းထီႉ 7 December 2023 ၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇၼႂ်းဝၢၼ်ႈ လႄႈ ၵူၼ်းမိူင်းလႆႈလူႉသဵင်ႈတၢႆ 5 ၵေႃႉ မၢတ်ႇၸဵပ်း 4 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ “ဝၢၼ်ႈႁူဝ်ၼႃးၼၼ်ႉ ၵမ်ႉၼမ်ပဵၼ်ပီႈၼွင်ႉ ၸၢဝ်းၶိူဝ်းလွႆ(ပလွင်ႈ) ယူႇသၢင်ႈၵိၼ်သဝ်းဝႆႉလႄႈ ၸိူဝ်းတၢႆၵႂႃႇ 5 ၵေႃႉၼၼ်ႉ ပႃးဝႆႉလုၵ်ႈဢွၼ်ႇမွၵ်ႈ 5 ၶူပ်ႇ 1 ၵေႃႉ၊ ၸိူဝ်းမၢတ်ႇၸဵပ်း 4 ၵေႃႉၼၼ်ႉ ၵူၼ်းမိူင်းၼႂ်းပိုၼ်ႉတီႈ ဢဝ်သူင်ႇယူတ်းယႃတူဝ်ဝႆႉ တီႈႁူင်းယႃမူႇၸေႊယဝ်ႉလႄႈ ငိၼ်းဝႃႈ မီးလုၵ်ႈဢွၼ်ႇ 5 ၶူပ်ႇၵေႃႉၼိုင်ႈ လႆႈတၢင်းမၢတ်ႇၸဵပ်းႁၢဝ်ႈႁႅင်းဝႆႉ ၼႆယဝ်ႉ။ ယွၼ်ႉပၢင်တိုၵ်းၸုမ်းသိုၵ်းသွင်ၽၢႆႇသေ ၵူၼ်းမိူင်းၼႂ်းပိုၼ်ႉတီႈ ၸိူဝ်းဢမ်ႇမီး တၢင်းၽိတ်းသင်ၼၼ်ႉ လႆႈၶမ်ယူႇၼႂ်းၵႄႈၵၢင်မၼ်းသေ လႆႈထုၵ်ႇပဵၼ်ပဝ်ႉမၢႆၵၢၼ်သိုၵ်းၵႂႃႇယူႇယဝ်ႉ။ Photo – CJ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-08T11:06:33

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-35/

ၸဝ်ႈၼႃႈတီႈထႆး တီႉၺွပ်းလႆႈယႃႈမဝ်းၵမ်ႁိမ်းလႅၼ်လိၼ်တႆး−ထႆး တင်းၼမ်

ၸဝ်ႈၼႃႈတီႈပလိၵ်ႈထႆး လႄႈ ၽူႈမီးပုၼ်းၽွၼ်းထႅင်ႈလၢႆလၢႆၽၢႆႇ ႁူမ်ႈၵၼ်တီႉၺွပ်း လႆႈယႃႈမ ဢၼ်လုၵ်ႉၼႂ်းမိူင်းတႆး လၵ်ႉလွမ်တေႃႉတၢင်ႇၶဝ်ႈၵႂႃႇၼႂ်းမိူင်းထႆး ၼပ်ႉႁူဝ် လၢၼ်ႉမဵတ်ႉမၼ်း။ မိူဝ်ႈဝၼ်းထီႉ 6 December 2023 (လိူၼ်သိပ်းသွင်လွင်ႈ 9 ၶမ်ႈ ပီႊတႆး 2117 ၼီႈ) ၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး လႆႈႁပ်ႉလွင်ႈပွင်ႇၶၢဝ်ႇၵူၼ်းမိူင်းၼႂ်း ပိုၼ်ႉတီႈဝႃႈ မီးၵႃး 6 လေႃႉ ဢၼ်တၢင်ႇမၢၵ်ႇၸွၵ်းမႃးသေ ၵိုတ်းဝႆႉတီႈၼႃႈႁူင်းႁဵၼ်း ၵဵင်းလၢဝ်ဝိထယႃးၶူမ်းၼၼ်ႉ မီးလွင်ႈထၢင်ႇထိူမ် မိူၼ်တၢင်ႇဝႆႉယႃႈမဝ်းၵမ်လႄႈ ဝၢႆးၼၼ်ႉ ၽၢႆႇတၢင်းၸဝ်ႈၼႃႈတီႈထႆး ၸင်ႇလႆႈၵႂႃႇၵူတ်ႇထတ်းသေ ထူပ်းႁၼ်သႃႉ သႂ်ႇမၢၵ်ႇၸွၵ်း 62 သႃႉ၊ ၵူၺ်းၵႃႈ တႂ်ႈမၢၵ်ႇၸွၵ်းၼၼ်ႉသမ်ႉ မီးယႃႈမသိုင်ႇဝႆႉယူႇ 490 ႁေႃႇ ႁူမ်ႈယႃႈမ 4,900,000 မဵတ်ႉ ဝႃႈၼႆ။ ၽၢႆႇတၢင်းၸဝ်ႈၼႃႈတီႈထႆး လႆႈၵူတ်ႇၸႅတ်ႈၸဝ်ႈၵႃးသေ ႁူႉဝႃႈ ၸဝ်ႈၵႃး 6 လေႃႉ ၼၼ်ႉ လႆႈႁပ်ႉၸၢင်ႈတီႈ “ႁေးတႃႉ” ႁႂ်ႈတေႃႉသူင်ႇပၼ်မၢၵ်ႇၸွၵ်း လုၵ်ႉတီႈၼႃႈ ႁူင်းႁဵၼ်းၵဵင်းလၢဝ်ဝိထယႃးၶူမ်း ၵႂႃႇသူင်ႇတီႈၵၢတ်ႇထႆး လႄႈ မီးၵႃးဢွၼ်ႇ 3 လမ်း တၢင်ႇမၢၵ်ႇၸွၵ်း မႃးၶၢႆႉသႂ်ႇၼႂ်းၵႃး 6 လေႃႉ ၵူၺ်းၵႃႈ ၵႃးဢွၼ်ႇၵမ်းလိုၼ်းၼၼ်ႉ သမ်ႉမီးလွင်ႈထၢင်ႇထိူမ်၊ သႃႉမၢၵ်ႇၸွၵ်းၵေႃႈ ဢဝ်ၸေႈႁေႃႇဝႆႉ သေဢမ်ႇၵႃး ၵူၼ်းႁေႃႈၵႃးၵေႃႈ ဢမ်ႇလူင်းၵႃး၊ ဝၢႆးၼၼ်ႉ ၵူၼ်းႁေႃႈၵႃး 6 လေႃႉ ၸင်ႇၵႂႃႇတိူင်ႇပလိၵ်ႈမႃးၵူတ်ႇထတ်းသေ ထူပ်းႁၼ်ယႃႈမဝ်းၵမ် ဝႃႈၼႆ။ ၵဵဝ်ႇလူၺ်ႈလွင်ႈၸဝ်ႈၼႃႈတီႈထႆးၶဝ် တီႉၺွပ်းလႆႈယႃႈမဝ်းၵမ်ပွၵ်ႈၼႆႉ လၢမ်းၶၢတ်ႈ ဝႃႈ ယႃႈမဝ်းၵမ်းၼႆႉ လုၵ်ႉတီႈၼႂ်းမိူင်းတႆးပွတ်းဢွၵ်ႇသေ လၵ်ႉလွမ်တေႃႉတၢင်ႇ လတ်းၽၢၼ်ႇၼႂ်းပိုၼ်ႉတီႈ ဢိူင်ႇမိူင်းၼႃႉ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ မိူင်းထႆး လႄႈ မီးၵိင်ႇၽႄယူႇတီႈၼႂ်းဢိူင်ႇထုင်ႉၶဝ်ႈၽူင်း ၸႄႈဝဵင်းၵဵင်းလၢဝ်၊ ၽၢႆႇၸဝ်ႈၼႃႈတီႈထႆးၶဝ် တေၸွမ်းသွၵ်ႈႁႃတူဝ် ၽူႈၸိူဝ်းၵဵဝ်ႇၶွင်ႈတင်းမူတ်းသေ ဢဝ်မႃးပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႄႇၸဵမ်မိူဝ်ႈ ဝၼ်းထီႉ 1 October 2023 မႃးတေႃႈထိုင်ယၢမ်းလဵဝ် ယူႇတီႈၸဝ်ႈၼႃႈ တီႈပလိၵ်ႈထႆး တီႉၺွပ်းလႆႈၵူၼ်းၵႃႉၶၢႆယႃႈမဝ်းၵၼ် ဢၼ်လွင်ႈယႂ်ႇတင်းမူတ်း 42 ၵေႃႉ ႁူမ်ႈယႃႈမ 55 လၢၼ်ႉမဵတ်ႉ လႄႈ ယႃႈဢၢႆႉသ် 200 ၵီႇလူဝ်ႇၵရမ်ႇ ဝႃႈၼႆ။ ၼွၵ်ႈလိူဝ်သေၼႆႉယဝ်ႉ မိူဝ်ႈဝၼ်းထီႉ 6 December 2023 ဝၼ်းလဵဝ်ၵၼ်ၼၼ်ႉၵူၺ်း ၼင်ႇၵဝ်ႇ ၸဝ်ႈၼႃႈတီႈထႆး လႆႈတင်ႈလၢၼ်ႇၸွမ်းႁိမ်းႁွမ်းပိုၼ်ႉတီႈ ဝၢၼ်ႈႁူဝ်ၽၢႆ ပွၵ်ႉ 1 ဢိူင်ႇႁွပ်ႈဝဵင်း ၸႄႈဝဵင်းၵဵင်းႁၢႆး ၸႄႈတွၼ်ႈၵဵင်းႁၢႆးသေ ၵူတ်ႇထတ်းတီႉၺွပ်း လႆႈယႃႈမတင်းမူတ်း 2,000,000 မဵတ်ႉ ႁူမ်ႈၵူၼ်းတေႃႉသူင်ႇ 2 ၵေႃႉ ပဵၼ်ၵူၼ်းထႆး ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2023-12-07T13:00:59

https://taifreedom.com/%e1%80%9e%e1%81%bd%e1%82%83%e1%80%b8%e1%80%9e%e1%80%af%e1%80%84%e1%80%ba%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%a2%e1%80%99%e1%80%ba/

သၽႃးသုင်ဢမေႇရိၵၢၼ်ႇ ဢမ်ႇၵမ်ႉထႅမ် တႃႇၸွႆႈထႅမ် ယူႇၶရဵၼ်း−ဢိတ်ႇသရေး

တႃႇတေသိုပ်ႇၸွႆႈထႅမ် ယူႇၶရဵၼ်း လႄႈ ၵမ်ႉၸွႆႈထႅမ်ဢိတ်ႇသရေးၼၼ်ႉ သၽႃးသုင် (Upper House) ဢမေႇရိၵၢၼ်ႇ ဢမ်ႇႁၼ်လီၵမ်ႉထႅမ်ၸွမ်း ၼႂ်းၽွင်းယၢမ်းပႃႇတီႇ Republican ႁႂ်ႈတိူဝ်းၵူတ်ႇထတ်းၵူၼ်းပၢႆႈၽေး လႄႈ ၵၢၼ်ၵုမ်းထိင်းၸွမ်းလႅၼ်လိၼ် ဢမေႇရိၵၢၼ်ႇ−မႅၵ်ႉသီႇၵူဝ်ႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ တႃႇတေလႆႈငိုၼ်းၵမ်ႉၸွႆႈထႅမ် ယူႇၶရဵၼ်း တင်း ဢိတ်ႇသရေးၼၼ်ႉ လူဝ်ႇလႆႈသဵင်ၵၢင်ၸႂ်တီႈၼႂ်းသၽႃး 60 သဵင်ၶိုၼ်ႈၼိူဝ်လႄႈ မိူဝ်ႈဝႃးဝၼ်းထီႉ 6 December 2023 (လိူၼ်သိပ်းသွင်လွင်ႈ 9 ၶမ်ႈ ပီႊတႆး 2117 ၼီႈ) ၼၼ်ႉ တႅၼ်းၽွင်း ၼႂ်း 100 ၵေႃႉ လႆႈတွတ်ႈၶႅပ်းၵၢင်ၸႂ် လႄႈ ႁၼ်လီၵမ်ႉထႅမ် 49 သဵင်၊ ဢမ်ႇႁၼ်လီ 51 သဵင်သေ ႁဵတ်းႁႂ်ႈၽႅၼ် တိုတ်ႉၸၼ်ငိုၼ်းၸွႆႈထႅမ်ဢမ်ႇၽၢၼ်ႇပူၼ်ႉ ဝႃႈၼႆ။ ဢွၼ်တၢင်းၼႆႉၵေႃႈ ယူႇတီႈၸွမ်ၸိုင်ဢမေႇရိၵၢၼ်ႇ ၵျူဝ်း ပၢႆႇတႅၼ်ႇ လႆႈတုၵ်းယွၼ်း ၽူႈတႅၼ်းၽွင်းသၽႃး ပႃႇတီႇ Republican ႁႂ်ႈၵမ်ႉထႅမ် တႃႇၸွႆႈထႅမ်ယူႇၶရဵၼ်းထႅင်ႈသေ လႆႈလၢတ်ႈဝႃႈ လွင်ႈရၢတ်ႉသျႃး ဢွင်ႇပေႉယူႇၶရဵၼ်းၼၼ်ႉ တေႁဵတ်းႁႂ်ႈရၢတ်ႉသျႃး ၽွမ်ႉတႃႇၶဝ်ႈလူမ်ႇတိုၵ်း ၸုမ်းဢူၺ်းလီ NATO လႄႈ တိုတ်ႉၸၼ်ဢမေႇရိၵၢၼ်ႇ ၶဝ်ႈၵဵဝ်ႇၶွင်ႈၸွမ်းပၢင်တိုၵ်းပွၵ်ႈၵမ်းၼႆႉလႆႈ ယွၼ်ႉၼၼ် ႁဝ်းတေပွႆႇႁႂ်ႈရၢတ်ႉသျႃးဢွင်ႇပေႉ ပၢင်တိုၵ်းၼႂ်းယူႇၶရဵၼ်းဢမ်ႇလႆႈ ဝႃႈၼႆ။ ဝၢႆးသေႁိူၼ်းႁေႃၶၢဝ်ဢမေႇရိၵၢၼ်ႇ လႆႈပၼ်ၾၢင်ႉဝႃႈ ဢမေႇရိၵၢၼ်ႇ ဢမ်ႇမီးၶၢဝ်းယၢမ်း လႄႈ ငိုၼ်းတွင်းတဵမ်ထူၼ်ႈ တွၼ်ႈတႃႇၸွႆႈထႅမ်ယူႇၶရဵၼ်းယဝ်ႉၼၼ်ႉ ၽၢႆႇတၢင်း ၵျူဝ်း ပၢႆႇတႅၼ်းၵေႃႈ လႆႈမီးၽႅၼ်တႃႇၸွႆႈထႅမ်ငိုၼ်းတီႈယူႇၶရဵၼ်းထႅင်ႈ 175 လၢၼ်ႉတေႃႇလႃႇဢမေႇရိၵၢၼ်ႇ လႄႈ တေလႅၵ်ႈလၢႆႈပၵ်းပိူင်ၵူၼ်းၶဝ်ႈမိူင်း ၸွမ်းလႅၼ်လိၼ်မႅၵ်ႉသီႇၵူဝ်ႇ တႃႇႁႂ်ႈလႆႈသဵင်ၵမ်ႉထႅမ်တီႈ ပႃႇတီႇ Republican ၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ ၼႂ်းဝၼ်းထီႉ 6 December 2023 ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ယူႇတီႈ ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈလၢတ်ႈဝႃႈ လူင်ပွင်ၸိုင်ႈယူႇၶရဵၼ်း တေတေႃႇသူႈ တိုၵ်းတေႃး ဢဝ်ဢွင်ႇပေႉရၢတ်ႉသျႃး ပႅၵ်ႉသမ်ႉဢမ်ႇႁၼ်တၢင်းပဵၼ်ၵႂႃႇလႆႈၵေႃႈယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-07T12:51:13

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-21/

ၽူႈမီးၼမ်ႉၸႂ် ၸွႆႈထႅမ်ၶိူင်ႈၵမ်ႉၵႅမ်ပၢႆးယူႇလီ တီႈၵေႃႉသိုၵ်း RCSS/SSA

ယိူင်းဢၢၼ်းႁႂ်ႈလႆႈပဵၼ်လွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ် ၼႆသေ ၽူႈမီးၼမ်ႉၸႂ် ၸေႇတၼႃႇ လႆႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဝႃႈၼႆ။ မိူဝ်ႈဝၼ်းထီႉ 5 December 2023 (လိူၼ်သိပ်းသွင်လွင်ႈ 8 ၶမ်ႈ ပီႊတႆး 2117 ၼီႈ) ၼၼ်ႉ ယူႇတီႈ ၽူႈမီးၼမ်ႉၸႂ်ၸေႇတၼႃႇ ၼႂ်းဝဵင်းတႃႈၶီႈလဵၵ်း မိူင်းတႆးပွတ်းဢွၵ်ႇ ဢၼ်ဢမ်ႇၶႂ်ႈဢွၵ်ႇၸိုဝ်ႈသဵင်ၼၼ်ႉ လႆႈသိုဝ်ႉဢဝ်တင်းၶိူင်ႈၵမ်ႉၵႅမ်ၽၢႆႇပၢႆးယူႇလီ လၢႆၸိူဝ်ႉလၢႆမဵဝ်း တူၵ်းမႅၼ်ႈသၢင်ႉငိုၼ်းမၢၼ်ႈ 10 သႅၼ်ပျႃးသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵႂႃႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-07T12:41:56

https://taifreedom.com/%e1%82%81%e1%80%b0%e1%80%84%e1%80%ba%e1%80%b8%e1%80%9a%e1%82%83%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8-%e1%80%9e%e1%80%ad%e1%80%af%e1%80%9d/

ႁူင်းယႃဢိၼ်းတီးယႃး သိုဝ်ႉၶၢႆတႂ်ၵူၼ်းမိူင်းႁူမ်ႈတုမ်

ဝၢႆးသေမီးၶၢဝ်ႇဢွၵ်ႇမႃး ၵဵဝ်ႇလူၺ်ႈလွင်ႈသိုဝ်ႉၶၢႆတႂ်တီႈၵူၼ်းမိူင်းႁူမ်ႈတုမ် လူၺ်ႈ ၽိတ်းမၢႆမီႈယဝ်ႉၼၼ်ႉ လူင်ပွင်ၸိုင်ႈဢိၼ်းတီးယႃး ဢွၵ်ႇၶေႃႈသင်ႇႁႂ်ႈၵူတ်ႇထတ်း ႁူင်းယႃလူင်သုၼ်ႇတူဝ် ၼႂ်းမိူင်းဢိၼ်းတီးယႃး ဝႃႈၼႆ။ သိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 7 December 2023 (လိူၼ်သိပ်းသွင်လွင်ႈ 10 ၶမ်ႈ ပီႊတႆး 2117 ၼီႈ) ၵဵဝ်ႇလူၺ်ႈလွင်ႈသိုဝ်ႇၶၢဝ်ႇဢင်းၵိတ်ႉ လႆႈဢၢင်ႈဢိင် ၼၢႆးၼႃႈ လႄႈ ၽူႈမီးပုၼ်ႈၽွၼ်းၼႂ်းႁူင်းယႃ Apollo ဢၼ်ပဵၼ်ၵူၼ်းမိူင်းႁူမ်ႈတုမ် ၼၼ်ႉဝႃႈ ၵူၼ်းမိူင်းႁူမ်ႈတုမ် ထုၵ်ႇသူင်ႇမႃးတီႈႁူင်းယႃ ၼႂ်းဝဵင်းလူင် New Delhi မိူင်းဢိၼ်းတီးယႃးသေ ထုၵ်ႇယွၵ်ႇလႅၼ်ႁႂ်ႈၶၢႆတႂ်ၸိူဝ်းၶဝ်ပၼ်တီႈသထေး ၵူၼ်းမိူင်း ႁူမ်ႈတုမ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸုမ်းၽၢႆႇၶိူင်ႈဢင်ႇၵႃႇဢိၼ်းတီးယႃး (National Organ and Tissue Transplant Organisation – NOTTO) ဢၼ်ယူႇၽၢႆႇတႂ်ႈ ႁွင်ႈၵၢၼ်ၽၢႆႇပၢႆးယူႇလီဢိၼ်းတီးယႃးၼၼ်ႉ လႆႈယိုၼ်ႈလိၵ်ႈတီႈ လူင်ပွင်ၸိုင်ႈဢိၼ်းတီးယႃး ဢၼ်လႆႈလမ်းၸွမ်းတူၺ်းၶေႃႈမုၼ်းၶၢဝ်ႇၶွင်သိုဝ်ႇ ဢင်းၵိတ်ႉ လွင်ႈဝႃႈ ႁူင်းယႃ Apollo Hospital မီးလွင်ႈၵဵဝ်ႇၶွင်ႈၸွမ်း လွင်ႈသိုဝ်ႉၶၢႆတႂ် ၵူၼ်းမိူင်းႁူမ်ႈတုမ်ၼၼ်ႉ ဝႃႈၼႆ။ ၼႂ်းၽွင်းယၢမ်းဢၼ်သိုဝ်ႇၶၢဝ်ႇ Reuters တိုၵ်ႉလၢႆးငၢၼ်းၶၢဝ်ႇယူႇၼၼ်ႉ ၽၢႆႇတၢင်း ႁူင်းယႃ Apollo Hospital ၵေႃႈ ဢမ်ႇလႆႈပၼ်တၢင်းႁၼ်ထိုင်သင် ၵူၺ်းၵႃႈ လႆႈဢွၵ်ႇ သပ်းၸႅင်ႈၶၢဝ်ႇဝႃႈ မီးလွင်ႈတူၵ်းၸႂ်ၸွမ်းၶၢဝ်ႇၼႆႉသေ တေၵူတ်ႇထတ်းၼႂ်းႁူင်းယႃ ၵႂႃႇလႄႈ လႆႈပၢၵ်ႈပႅတ်ႈ လွင်ႈဝႃႈႁူင်းယႃၼႆႉ လႆႈၵဵဝ်ႇၶွင်ႈၸွမ်းလွင်ႈသိုဝ်ႉၶၢႆတႂ် လူၺ်ႈၽိတ်းမၢႆမီႈၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းၶွမ်ႇပၼီႇ Indraprastha Medical Corp ဢၼ်ၸတ်း ၵၢၼ်ႁူင်းယႃ Apollo 2 ဢွင်ႈတီႈ ၼႂ်းဝဵင်းလူင် New Delhi ၼၼ်ႉ လႆႈလၢတ်ႈဝႃႈ ၵဵဝ်ႇလူၺ်ႈလွင်ႈၶၢဝ်ႇၼႆႉသေ ၽၢႆႇတၢင်းၽူႈမီးပုၼ်ႈၽွၼ်းၶဝ်ၵေႃႈ လႆႈၵူတ်ႇထတ်း ယဝ်ႉလႄႈ လႆႈပၼ်တၢင်းႁူမ်ႈမိုဝ်းၸွမ်းလူင်ပွင်ၸိုင်ႈတႃႇၵူတ်ႇထတ်းလွင်ႈၼႆႉၵႂႃႇ သေ လႆႈလၢတ်ႈဝႃႈ လွင်ႈၶၢဝ်ႇၼႆႉ မၼ်းပဵၼ်ၶေႃႈမုၼ်းပွမ် လႄႈ ဢမ်ႇပၼ်ၶေႃႈ မုၼ်းၸႅင်ႈလႅင်းသေ ႁဵတ်းႁႂ်ႈမီးလွင်ႈပွင်ႇၸႂ်ၽိတ်းၵူၺ်း ဝႃႈၼႆ။ ၸိူင်ႉႁိုဝ်ၵေႃႈလီ ၼႂ်းၽွင်းယၢမ်းသိုဝ်ႇၶၢဝ်ႇ Reuters လၢႆးငၢၼ်းၶၢဝ်ႇယူႇၼႆႉ ၽၢႆႇတၢင်း လူင်ပွင်ၸိုင်ႈမိူင်းႁူမ်ႈတုမ်ၵေႃႈ ဢမ်ႇလႆႈပၼ်ၶေႃႈမုၼ်း လႄႈ တၢင်းႁၼ်ထိုင်သင် ၸွမ်း ၼႆယဝ်ႉ။ ႁူင်းယႃ Apollo ၼႆႉ မီးၵိင်ႇၽႄႁူင်းယႃယူႇ 70 ဢွင်ႈတီႈ ၸွတ်ႇတူဝ်ႈတင်းမိူင်း ဢိၼ်းတီးယႃးသေ မိူဝ်ႈၼႂ်းပီႊ 2022 ၼၼ်ႉ လႆႈၽႃႇတတ်းလၢႆႈၶိူင်ႈဢင်ႇၵႃႇ ပၼ်ၵူၼ်းတၢင်ႇၸိုင်ႈမိူင်း ဢၼ်ၵႂႃႇၽႃႇတတ်း ၼႂ်းမိူင်းဢိၼ်းတီးယႃးၼၼ်ႉတင်း မူတ်း 1,641 ပွၵ်ႈ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ပၢႆးယူႇလီ']

2023-12-07T10:55:18

https://taifreedom.com/%e1%81%bd%e1%80%b0%e1%82%88%e1%80%9c%e1%81%b5%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%b0%e1%81%bc%e1%80%ba%e1%80%9c%e1%80%ad%e1%80%b0%e1%80%84%e1%80%ba%e1%82%87/

ၽူႈလၵ်ႉၵူၼ်းၸူၼ်လိူင်ႇၼမ်မႃး တီႈဝဵင်းတႃႈၶီႈလဵၵ်း

ပေႃႈႁိူၼ်းၼုမ်ႇၵေႃႉၼိုင်ႈ ၽွင်းတိုၵ်ႉႁေႃႈလူတ်ႉၶိူင်ႈ ၼိူဝ်သဵၼ်ႈတၢင်း ႁိမ်းဝၢင်းႁိူဝ်းမိၼ် ဝဵင်းတႃႈၶီႈလဵၵ်းၼၼ်ႉ ထုၵ်ႇၵူၼ်းၸူၼ် ဢဝ်ၵွင်ႈယိုဝ်းတၢႆ ၽွင်းတိုၵ်ႉႁေႃႈလူတ်ႉလႄႈ ၸူၼ်ဢဝ်ၵႂႃႇလူတ်ႉၶိူင်ႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ လွင်ႈၼႆႉလႆႈပဵၼ်ၵႂႃႇ မိူဝ်ႈဝၼ်းထီႉ 5 December 2023 ယၢမ်းၵၢင်ၼႂ်ၼၼ်ႉၶႃႈ ၵေႃႉထုၵ်ႇယိုဝ်းၼၼ်ႉ ၸိုဝ်ႈႁွင်ႉ ယေႃႇလႃႉ ဢႃႇယု 25 ပီႊ လႆႈငိၼ်းဝႃႈတႄႉ မၼ်းဢမ်ႇယွမ်းၵိုတ်းလူတ်ႉပၼ်ၵူၼ်းၸူၼ်လႄႈ ၵူၼ်းၸူၼ် ၸင်ႇဢဝ်ၵွင်ႈယိုဝ်းမၼ်း 2 ၵမ်းသေ ၸူၼ်ဢဝ်လူတ်ႉၶိူင်ႈမၼ်းၵႂႃႇၸိူင်ႉၼၼ်၊ ၵူၼ်းႁိမ်းႁွမ်းၼၼ်ႉ ဢဝ်တူဝ်မၼ်းသူင်ႇယူတ်းယႃတီႈႁူင်းယႃသေတႃႉ ယွၼ်ႉမၼ်းလႆႈတၢင်းၸဵပ်းမၢတ်ႇႁၢဝ်ႈႁႅင်းလႄႈ လႆႈသဵင်ႈသၢႆၸႂ်ၵႂႃႇ တီႈႁူင်းယႃ ဝႃႈၼႆ။ ဢွင်ႈတီႈဢၼ် ယေႃႇလႃႉ ၺႃးၸူၼ်ၼၼ်ႉ မီးၸမ်တပ်ႉပိဝ်ႇႁႃႇသိုၵ်းမၢၼ်ႈ ၵူၺ်းၵႃႈ သိုၵ်းမၢၼ်ႈၵေႃႈဢမ်ႇတူင်ႉဢမ်ႇၼိုင်သေ ၵူၼ်းၸူၼ်ၵေႃႈမိူဝ်ႈလဵဝ်ပၢႆႈလွတ်ႈဝႆႉ ၼႆယဝ်ႉ၊ ယေႃႇလႃႉ ၼႆႉ ပဵၼ်ၵူၼ်းဝၢၼ်ႈၼမ်ႉပဵင်း ဢိူင်ႇၼႃးယွင်း ၸႄႈဝဵင်းတႃႈလိူဝ်ႇ မီးဝႆႉလုၵ်ႈဢွၼ်ႇလဵၵ်ႉ ဢႃႇယု 11 လိူၼ် ၵေႃႉၼိုင်ႈ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈ သိုပ်ႇလၢတ်ႈထႅင်ႈဝႃႈ တီႈဝဵင်းတႃႈၶီႈလဵၵ်းၼႆႉ ၽူႈလၵ်ႉၵူၼ်းၸူၼ် ၵူၼ်းႁၢႆႉၵူၼ်းလိူင်း ၼမ်ၶိုၼ်ႈႁႅင်းတႄႉတႄႉ၊ ဢမ်ႇဝႃႈၵၢင်ဝၼ်းႁိုဝ်ၵၢင်ၶိုၼ်း ၵူၼ်းၸိူဝ်းၼႆႉတုမ်ႁူဝ်ၵၼ်သေ ပႃးတင်းၵွင်ႈ တင်းလႅဝ်း တင်းမိတ်ႈ သေ ႁႃၸူၼ်ၵူၼ်းၸိူဝ်းၵႂႃႇမႃးၸွမ်းသဵၼ်ႈတႃႈသၢႆတၢင်း ၸွမ်းၼႂ်းပွၵ်ႉၼႂ်းယွမ်ႇ၊ မိူဝ်ႈဝၼ်းထီႉ 4 December 2023 ယၢမ်းၵၢင်ၼႂ်ၼၼ်ႉၵေႃႈ ၵူၼ်းၸူၼ် 6 ၵေႃႉ ပႃးတင်းလူတ်ႉၶိူင်ႈ 3 လမ်း ႁႄႉပိၵ်ႉတၢင်း ၼၢင်းယိင်းၵေႃႉၼိုင်ႈသေ ဢဝ်မိတ်ႈၽၼ်းၸွမ်းၼႃႈမၼ်းၼၢင်းလႄႈ ၸူၼ်ဢဝ်လူတ်ႉၶိူင်ႈမၼ်းၵႂႃႇ ၼႆယဝ်ႉ။ ၵွပ်ႈပိူဝ်ႈၽူႈလၵ်ႉၵူၼ်းၸူၼ် ၵူၼ်းမိူၵ်ႈၵူၼ်းလိူင်း ၼမ်ႁႅင်းၼႃႇယဝ်ႉလႄႈ ၵူၼ်းမိူင်းသမ်ႉပေႃးဢမ်ႇၶႂ်ႈႁတ်းၵႂႃႇၵႂႃႇမႃးမႃးၵေႃႉလဵဝ်ယဝ်ႉသေ ၵူၼ်းမိူင်းၸိူဝ်းႁဵတ်းၵၢၼ် ၵၢင်ၶမ်ႈၵၢင်ၶိုၼ်းၼၼ်ႉၵေႃႈ သမ်ႉပေႃးၶီၸႂ် တႃႇပွၵ်ႈႁိူၼ်းၽႂ်မၼ်းဝႆႉယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၽူႈလၵ်ႉၵူၼ်းၸူၼ် ၵူၼ်းမိူၵ်ႈၵူၼ်းလိူင်း ၼမ်လိူင်ႇႁႅင်းၶိုၼ်ႈမႃး တီႈၼႂ်းဝဵင်းတႃႈၶီႈလဵၵ်းၼႆႉသေ ၵူၼ်းမိူင်းဢဝ်လွင်ႈတၢင်းၵႂႃႇတိူင်ႇလၢတ်ႈ ၽူႈမီးပုၼ်ႈၽွၼ်းၶဝ်သေတႃႉ တၢင်းၽၢႆႇ ၸုမ်းသိုၵ်းမၢၼ်ႈ လႄႈ ပလိၵ်ႈမၢၼ်ႈ ဢမ်ႇသူၼ်ၸႂ်သင်လႄႈ တင်ႈၸႂ်ပွႆႇၽူႈလၵ်ႉၵူၼ်းၸူၼ် လွတ်ႈလွတ်ႈလႅဝ်းလႅဝ်း ဝႆႉသေ သင်ဝႃႈ သိုၵ်းမၢၼ်ႈ ဢမ်ႇၼၼ် ပလိၵ်ႈမၢၼ်ႈ ႁၼ်ၺႃး Video Clip ဢၼ်ၵူၼ်းမိူင်းၼႂ်းပိုၼ်ႉတီႈ ဢဝ်လွင်ႈတၢင်း ၽူႈလၵ်ႉၵူၼ်းၸူၼ် တၢင်ႇၶိုၼ်ႈၼိူဝ် Online ၼႆၸိုင် ပလိၵ်ႈမၢၼ်ႈ တေၵပ်းသိုပ်ႇၸူးၸဝ်ႈၶွင် Video Clip သေ ၸႂ်ႉဢဝ်လူင်းၶိုၼ်းၵမ်းလဵဝ် ၼႆယဝ်ႉ။ ၵွပ်ႈပိူဝ်ႈၽူႈလၵ်ႉၵူၼ်းၸူၼ် ၵူၼ်းမိူၵ်ႈၵူၼ်းလိူင်း ၼမ်ႁႅင်း ႁၢႆႉႁႅင်း ၶိုၼ်ႈမႃးၵူႈမိုဝ်ႉၵူႈဝၼ်းလႄႈ သင်ဝႃႈ ပေႃႈမႄႈၵူၼ်းမိူင်း ၼႂ်းဝဵင်းတႃႈၶီႈလဵၵ်း တေၵႂႃႇမႃးၸွမ်းတႃႈၸွမ်းတၢင်းၼႆၸိုင် ႁႂ်ႈဝႆႉသတိယႂ်ႇယႂ်ႇၼမ်ၼမ် လႄႈ သင်ဝႃႈပဵၼ်ၼၢင်းယိင်းၵေႃႈ ဢမ်ႇပေႃးထုၵ်ႇလီ ၵႂႃႇမႃးယၢမ်းၵၢင်ၶမ်ႈၵၢင်ၶိုၼ်းၼႆ ၵူၼ်းမိူင်းၼႂ်းပိုၼ်ႉတီႈဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ ၾၢၵ်ႇၵႂၢမ်းမႃးၼင်ႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-06T13:52:58

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-1-%e1%80%9c%e1%80%ad%e1%80%b0%e1%81%bc%e1%80%ba%e1%80%95%e1%81%a2%e1%82%86-%e1%81%b5%e1%80%b0%e1%81%bc/

ၶၢဝ်းတၢင်း 1 လိူၼ်ပၢႆ ၵူၼ်းမိူင်းတႆးပွတ်းႁွင်ႇတၢႆ 100 ပၢႆ

တင်ႈတႄႇၸုမ်းဢူၺ်းလီပွတ်းႁွင်ႇ 3 ၸုမ်း လႄႈ ၸုမ်းသိုၵ်းမၢၼ်ႈ ပဵၼ်ပၢင်တိုၵ်းၵၼ် ႁၢဝ်ႈႁႅင်း လၢႆလၢႆပိုၼ်ႉတီႈ ၼႂ်းၸိုင်ႈတႆးပွတ်းႁွင်ႇၼၼ်ႉ မီးၵူၼ်းမိူင်းၼႂ်းပိုၼ်ႉတီႈလႆႈတၢႆၵႂႃႇ 100 ပၢႆသေ ဢၼ်မၢတ်ႇၸဵပ်းၵေႃႈ မီး 100 ပၢႆမိူၼ်ၵၼ်။ ၵဵဝ်ႇၵပ်းလူၺ်ႈလွင်ႈၼႆႉ တၢင်းၽၢႆႇၸုမ်းဢူၺ်းလီပွတ်းႁွင်ႇ 3 ၸုမ်း MNDAA, AA, TNLA ပိုၼ်ၽၢဝ်ႇၵႂႃႇဝႃႈ တင်ႈတႄႇဝၼ်းထီႉ 27 October 2023 ထိုင်ၼႂ်းလိူၼ် December 2023 ၼႆႉ ၼႂ်းၼႃႈလိၼ်ၽွင်းငမ်းၵူဝ်းၵၢင်ႉၼၼ်ႉ မီးၵူၼ်းမိူင်းလႆႈတၢႆၵႂႃႇ 53 ၵေႃႉ၊ မၢတ်ႇၸဵပ်း 26 ၵေႃႉ၊ ၼႂ်းၼႃႈလိၼ်ၽွင်းငမ်းပလွင်ႈသမ်ႉ ၵူၼ်းမိူင်းတၢႆၵႂႃႇ 67 ၵေႃႉ မၢတ်ႇၸဵပ်း 100 ၵေႃႉ၊ ႁိူၼ်းယေးလူႉၵွႆမွၵ်ႈ 210 လင်လႄႈ ၼႂ်းပိုၼ်ႉတီႈရၶႅင်ႇသမ်ႉ တၢႆ 27 ၵေႃႉ မၢတ်ႇၸဵပ်း 104 ၵေႃႉသေ ၸိူဝ်းထုၵ်ႇၺွပ်းသမ်ႉ မီးဝႆႉ 81 ၵေႃႉ (ၼႂ်းၼၼ်ႉမီးလုၵ်ႈဢွၼ်ႇဢႃႇယု ဢမ်ႇပႆႇတဵမ် 18 ၶူပ်ႇ 6 ၵေႃႉ၊ ပႃးဝႆႉထႅင်ႈၸၢဝ်းၶိူဝ်းမူႇၸလိၼ်ႇ 14 ၵေႃႉ) ဝႃႈၼႆ။ ၵဵဝ်ႇၵပ်းလူၺ်ႈလွင်ႈၵၢၼ်တၢႆၵူၼ်းမိူင်းၸိူဝ်းၼႆႉ တၢင်းၽၢႆႇၸုမ်းဢူၺ်းလီပွတ်းႁွင်ႇ 3 ၸုမ်းတႄႉဝႃႈ သိုၵ်းမၢၼ်ႈဢဝ်ၵူၼ်းမိူင်း ႁဵတ်းပဵၼ်ပဝ်ႉမၢႆသေ ယိုဝ်းၵွင်ႈလူင်ၵွင်ႈဢွၼ်ႇသႂ်ႇ လႄႈ ၵူၼ်းမိူင်းၸင်ႇလႆႈမၢတ်ႇၸဵပ်းလူႉတၢႆ ၼႆယဝ်ႉ။ တၢင်းၽၢႆႇသိုၵ်းမၢၼ်ႈၵေႃႈယၢမ်ႈပိုၼ်ၽၢဝ်ႇဝႆႉဝႃႈ ၵွပ်ႈပိူဝ်ႈၸုမ်းဢူၺ်းလီ ပွတ်းႁွင်ႇ 3 ၸုမ်း ယူႇၼႂ်းၵႄႈၵူၼ်းမိူင်း ၸွမ်းႁိူၼ်းၵူၼ်းမိူင်းသေ ပိုတ်းယိုဝ်းတပ်ႉပၢင်သဝ်း သိုၵ်းမၢၼ်ႈႁၢဝ်ႈႁႅင်းလႄႈ တၢင်းၽၢႆႇသိုၵ်းမၢၼ်ႈၵေႃႈ ၵႃႈတေလႆႈ ၸမ်ပဵၼ် တုမ်ႉတွပ်ႇယိုဝ်းၵႂႃႇၶိုၼ်း ဢၼ်မီးၸုမ်းဢူၺ်းလီယူႇသဝ်းဝႆႉ ၼၼ်ႉၼႆယဝ်ႉ။ ယွၼ်ႉပၢင်တိုၵ်းၼႆႉသေ ၵူၼ်းမိူင်းၸိူဝ်းဢမ်ႇမီးတၢင်းၽိတ်းသင် လႆႈမၢတ်ႇၸဵပ်းလူႉတၢႆ ၸွမ်းၼႂ်းၵႄႈၵၢင်ပၢင်တိုၵ်း လႄႈ ႁိူၼ်းယေးၵေႃႈ လူႉၵွႆၸွမ်း တၢင်းၼမ်သေဢမ်ႇၵႃး ၵူၼ်းမိူင်းၼႂ်းၸိုင်ႈတႆးပွတ်းႁွင်ႇ လႆႈပၢႆႈၽေးပၢင်တိုၵ်းဝႆႉ ၼပ်ႉႁူဝ်ႁဵင်ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-12-06T11:36:20

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%99%e1%82%84%e1%82%87%e1%81%b6%e1%82%82%e1%81%a2%e1%81%b5%e1%80%ba%e1%82%88%e1%80%95%e1%80%ad%e1%80%af%e1%80%90/

ဢိတ်ႇသရေး မႄႇၶႂၢၵ်ႈပိုတ်းယိုဝ်းၼႂ်းၵႃႇၸႃႉ သင်ႇၵူၼ်းမိူင်းၶၢႆႉဢွၵ်ႇၼႂ်းပိုၼ်ႉတီႈ

ၼႂ်းၽွင်းယၢမ်းဢၼ်မီးလွင်ႈမႆႈၸႂ် ၵူဝ်ၵူၼ်းမိူင်းပႃႇလႅတ်ႉသတၢႆး ဢမ်ႇမီးပိုၼ်ႉတီႈ တႃႇႁႂ်ႈၶၢႆႉပၢႆႈၽေးပၢင်တိုၵ်းၼၼ်ႉ ၽၢႆႇတၢင်းတပ်ႉသိုၵ်းဢိတ်ႇသရေး မႄႇၶႂၢၵ်ႈၶဝ်ႈ လူမ်ႇတိုၵ်းၸုမ်းသိုၵ်းႁႃးမၢတ်ႉသ် ၼႂ်းပိုၼ်ႉတီႈၵႃႇၸႃႉပွတ်းၸၢၼ်း။ မိူဝ်ႈဝႃးဝၼ်းထီႉ 5 December 2023 (လိူၼ်သိပ်းသွင်လွင်ႈ 8 ၶမ်ႈ ပီႊတႆး 2117 ၼီႈ) ၼၼ်ႉ ၽၢႆႇတၢင်းဢိတ်ႇသရေး လႆႈသူင်ႇၵႃးၵၢပ်ႇလဵၵ်း လႄႈ ႁႅင်းၵူၼ်းၶဝ်ႈဢိူမ်ႈၸမ် ဝႅတ်ႉလွမ်ႉဝဵင်း Khan Younis ၼႂ်းပိုၼ်ႉတီႈၵႃႇၸႃႉပွတ်းၸၢၼ်း တႃႇၶႂၢတ်ႇလၢင်ႉပႅတ်ႈ ၸုမ်းသိုၵ်းႁႃးမၢတ်ႉသ်သေ ယုမ်ႇယမ်ဝႃႈ ဝဵင်း Khan Younis မီးငဝ်းတပ်ႉၸုမ်းလူင် လႄႈ ၽူႈဢွၼ်ႁူဝ်ၸုမ်းသိုၵ်းႁႃးမၢတ်ႉသ် သိုင်ႇတူဝ်ဝႆႉၼႂ်းဝဵင်းၼႆႉသေ လႆႈပိုတ်ႇသဵၼ်ႈ တၢင်းပၼ်ၵူၼ်းမိူင်း တႃႇႁႂ်ႈၶၢႆႉပၢႆႈဢွၵ်ႇ ၼႂ်းပိုၼ်ႉတီႈဢၼ်တေၸၢင်ႈမီး လွင်ႈပိုတ်းယိုဝ်းၵၼ်ၼၼ်ႉထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈၸတ်းၵၢၼ်ႁွင်ႈၵၢၼ်ၵူၼ်းပၢႆႈၽေး ၸၢတ်ႈၸိုင်ႈ လုမ်ႈၾႃႉ တႃႇၵူၼ်းမိူင်းပႃႇလႅတ်ႉသတၢႆး လႆႈလၢတ်ႈဝႃႈ ဢိတ်ႇသရေး သင်ႇႁႂ်ႈၵူၼ်း မိူင်းမွၵ်ႈ 600,000 ၵေႃႉ ၶၢႆႉဢွၵ်ႇပၢႆႈၼႂ်းပိုၼ်ႉတီႈ ဢၼ်တေၸၢင်ႈမီးလွင်ႈပိုတ်းယိုဝ်း ၵၼ်သေ ၵူၼ်းပၢႆႈၽေးၸိူဝ်းၼႆႉၵေႃႈ တေၸၢင်ႈထုၵ်ႇမိပ်ႇဢီးႁႂ်ႈၵႂႃႇယူႇၼႂ်းဝဵင်း Rafah ဢၼ်ယူႇတိတ်းၸပ်းၸွမ်းလႅၼ်လိၼ်မိူင်းဢီႇၵျိပ်ႉ ဢၼ်မီးၵူၼ်းပၢႆႈၽေး ဝႆႉ ယူႇတင်းၼမ်ၼၼ်ႉလႄႈ ၽၢႆႇတၢင်းၸၢတ်ႈၸိုင်ႈလုမ်ႈၾႃႉၵေႃႈ လႆႈလၢမ်းၶၢတ်ႈဝႃႈ ယၢမ်းၽွင်းတေႃႈလဵဝ် ၵူၼ်းမိူင်းၼႂ်းပိုၼ်ႉတီႈၵႃႇၸႃႉမွၵ်ႈ 1.8 လၢၼ်ႉၵေႃႉ လႆႈၶၢႆႉပၢႆႈၽေးပၢင်တိုၵ်းဝႆႉ ဝႃႈၼႆ။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 ၼၼ်ႉတေႃႇထိုင်ယၢမ်းလဵဝ် ပၢင်တိုၵ်းၼႂ်းၵႄႈၵၢင် တင်းသွင်ၽၢႆႇ ၶွပ်ႈတဵမ် 2 လိူၼ်ယဝ်ႉသေ ၽၢႆႇတၢင်းၸုမ်းသိုၵ်းႁႃးမၢတ်ႉသ်လႄႈ ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆဢမ်ႇယွမ်း 16,248 ၵေႃႉ၊ မၢတ်ႇၸဵပ်း 43,616 ၵေႃႉ လႄႈ ၽၢႆႇတၢင်းဢိတ်ႇသရေး လူႉသဵင်ႈတၢႆၵႂႃႇယဝ်ႉတီႈဢေႇသုတ်း 1,200 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းၽူႈတၢင်လၢတ်ႈတပ်ႉသိုၵ်းဢိတ်ႇသရေးလၢတ်ႈဝႃႈ ဢိတ်ႇသရေး လႆႈပိုတ်းယိုဝ်းသႂ်ႇၶူင်ႉသၢင်ႈပိုၼ်ႉထၢၼ် ၸုမ်းသိုၵ်းႁႃးမၢတ်ႉသ် ဢၼ်မီးယူႇၼႂ်းပိုၼ်ႉတီႈၵႃႇၸႃႉ ပွတ်းႁွင်ႇ၊ ပွတ်းၵၢင်၊ ပွတ်းၸၢၼ်း လႄႈ တေသိုပ်ႇပိုတ်းယိုဝ်းၵႂႃႇ ဢမ်ႇထၢတ်ႈဢမ်ႇဝၢႆး ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-06T11:06:42

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-12/

သိုၵ်းမၢၼ်ႈယိုဝ်းမၢၵ်ႇလူင်သႂ်ႇၵူၼ်းမိူင်း တၢႆ 3 မၢတ်ႇ 3

ၼႂ်းပိုၼ်ႉတီႈဝၢၼ်ႈတၢၼ်ႇပူဝ်ႇ ၸႄႈဝဵင်းယိၼ်းမႃႇပိၼ်ႇ တိူင်းၸႄႈၵႅင်းၼၼ်ႉ ဢမ်ႇမီးပၢင်တိုၵ်းသိုၵ်းသိူဝ်သင်သေ သိုၵ်းမၢၼ်ႈတင်ႈၸႂ်ယိုဝ်းမၢၵ်ႇလူင်ၶဝ်ႈဝၢၼ်ႈ လႄႈ မၢၵ်ႇတူၵ်းတႅၵ်ႇတိူဝ်ႉၸပ်းၺႃးၵူၼ်းမိူင်း ၼႆယဝ်ႉ။ သိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 5 December 2023 (လိူၼ်သိပ်းသွင်လွင်ႈ 8 ၶမ်ႈ ပီႊတႆး 2117 ၼီႈ) ယၢမ်းဝၢႆးဝၼ်း 15:30 မူင်းၼၼ်ႉ ၸုမ်းသိုၵ်းမၢၼ်ႈ ၸိူဝ်းပၵ်းတပ်ႉဝႆႉတီႈၵွင်းဢွင်ႇၸေႇယ ႁိမ်းႁူဝ်ၶူဝ် မူင်ႇယႂႃႇၶျိၼ်းတုၼ်းၼၼ်ႉ ယိုဝ်းမၢၵ်ႇလူင်ၶဝ်ႈဝၢၼ်ႈတၢၼ်ႇ လႄႈ ၸၢၵ်ႇမၢၵ်ႇတိူဝ်ႉၸပ်းၵူၼ်းမိူင်း တၢႆ 3 ၵေႃႉ မၢတ်ႇၸဵပ်း 3 ၵေႃႉ ၼႂ်းၼၼ်ႉ ပႃးလုၵ်ႈဢွၼ်ႇ ဢႃႇယု 2 ၶူပ်ႇၵေႃႉၼိုင်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸုမ်းသိုၵ်းမၢၼ်ႈတင်ႈၸႂ် ယိုဝ်းမၢၵ်ႇလူင်ၵူၺ်း ႁိမ်းႁွမ်းၼႆႉဢမ်ႇမီးပၢင်တိုၵ်းသင်၊ မၢၵ်ႇလူင်သိုၵ်းမၢၼ်ႈလုၵ်ႈၼိုင်ႈ တူၵ်းသႂ်ႇတီႈႁိူၼ်းၵူၼ်းမိူင်းလင်ၼိုင်ႈ လႄႈ ၵူၼ်းမိူင်းၸင်ႇလႆႈ တၢင်းၸဵပ်းမၢတ်ႇလူႉတၢႆ ယူႇယဝ်ႉ၊ ၸိူဝ်းလႆႈတၢႆယွၼ်းၸၢၵ်ႇမၢၵ်ႇၼၼ်ႉ ပဵၼ် ဢွၼ်ႇယိင်းၸၢၼ်းမႃႇ ဢႃႇယု 2 ၶူပ်ႇ၊ မမႃႇၸူႇ ဢႃႇယု 45 ပီႊ၊ မတိၼ်ႇတိၼ်ႇဝိၼ်း ဢႃႇယု 23 ပီႊ လႄႈ ၶၢပ်ႈတူဝ်ၸိူဝ်းၶဝ်ၼၼ်ႉ ၵူၼ်းဝၢၼ်ႈၸွႆႈလုမ်းလႃးၾႆးၽဝ်ပၼ်ယဝ်ႉ ဝႃႈၼႆ။ မိူဝ်ႈဝၼ်းထီႉ 2 December 2023 ၼၼ်ႉသမ်ႉ ၸုမ်းသိုၵ်းမၢၼ်ႈ ၺွပ်းၵူၼ်းမိူင် 11 ၵေႃႉသေ ဢဝ်ၶင်ဝႆႉၼႂ်းႁိူၼ်းလင်ၼိုင်ႈလႄႈ ၶိုၼ်းဢဝ်ၾႆးၸုတ်ႇၵိုၵ်းႁိူၼ်းပႅတ်ႈ တီႈၼႂ်းဝၢၼ်ႈၵျႃႇပၢႆႇ ၸႄႈဝဵင်းမူင်ႇယႂႃႇ တိူင်းၸႄႈၵႅင်းၼႆ လႆႈႁၼ်သိုဝ်ႇၶၢဝ်ႇ Khit Thit Media ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-05T11:58:29

https://taifreedom.com/knla-%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc/

KNLA သိမ်းလႆႈတပ်ႉသိုၵ်းမၢၼ်ႈမူတ်း တီႈဝဵင်းမူင်းမဵဝ်ႉ

တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း KNLA + PDF ဢၼ်ယူႇၽၢႆႇတႂ်ႈၵုမ်းၵမ် ႁူမ်ႈတုမ်ၸိူဝ်ႉၸၢတ်ႈယၢင်း KNU ၼၼ်ႉ ၶဝ်ႈတိုၵ်းသိုၵ်းမၢၼ်ႈႁၢဝ်ႈႁႅင်း တီႈၼႂ်းပိုၼ်ႉတီႈ ဝဵင်းမူင်းမဵဝ်ႉ ၸႄႈတွၼ်ႈၺွင်ႇလေးပိၼ်ႇ တိူင်းပႃႇၵိူဝ်(ပၵူဝ်း) သေ သိမ်းလႆႈငဝ်ႈတပ်ႉသိုၵ်းမၢၼ်ႈ တင်းႁူင်းပလိၵ်ႈမၢၼ်ႈ ၼႆယဝ်ႉ။ ႁူမ်ႈတုမ်ၸိူဝ်ႉၸၢတ်ႈယၢင်း KNU ပိုၼ်ၽၢဝ်ႇၵႂႃႇဝႃႈ တပ်ႉပၢင်သဝ်းသိုၵ်းမၢၼ်ႈ ၶမယ 599 ၊ ၶမယ 590 တင်း ႁူင်းပလိၵ်ႈမၢၼ်ႈ ဢိၵ်ႇပႃး လၢၼ်ႇဢၼ်ပႂ်ႉ ၸွမ်းၶူဝ်/ၸွမ်းတႃႈၸွမ်းတၢင်း ၼႂ်းပိုၼ်ႉတီႈဝဵင်းမူင်းမဵဝ်ႉၼၼ်ႉ ထုၵ်ႇသိမ်းလႆႈပဵၼ်တၢင်းၵၢၼ်ၵႂႃႇ မိူဝ်ႈဝၼ်းထီႉ 4 December 2023 ယၢမ်းႁူဝ်ၶမ်ႈၼၼ်ႉယဝ်ႉလႄႈ တူဝ်ၽူႈၵွၼ်းတပ်ႉဢိၵ်ႇလုၵ်ႈတပ်ႉ သိုၵ်းမၢၼ်ႈၵေႃႈ ယွမ်းတူဝ်ၼမ်တႄႉတႄႉသေ တၢင်းၽၢႆႇ KNU လႆႈသူင်ႇႁႅင်းသိုၵ်း 1,500 ၵေႃႉ ၶဝ်ႈၵူတ်ႇထတ်းၼႂ်းပိုၼ်ႉတီႈ ဝဵင်းမူင်းမဵဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ တၢင်းၽၢႆႇ KNU ဢမ်ႇပိုၼ်ၽၢဝ်ႇၼႄႁူဝ်ယွႆႈမၼ်းလႄႈ ပတူဝ်ႇၸေႃးၵလႄႇၸေး ၵေႃႉပဵၼ်ၽူႈတၢင်လၢတ်ႈ KNU လၢတ်ႈတီႈသိုဝ်ႇၶၢဝ်ႇ RFA ဝႃႈ ဢၼ်သိမ်းလႆႈတပ်ႉပၢင်သဝ်းသိုၵ်းမၢၼ်ႈၸိူဝ်းၼႆႉ ပဵၼ်ဢွင်ႈတီႈလမ်ႇလွင်ႈ ၼႂ်းၵၢၼ်သိုၵ်း တွၼ်ႈတႃႇသိုၵ်းမၢၼ်ႈ လႄႈ ပဵၼ်ပႃးသဵၼ်ႈတၢင်း ဢၼ်တေၵုမ်းၵမ်ပႅတ်ႈ ၸွမ်းႁိမ်းလႅၼ်လိၼ် ၼႂ်းၵႄႈတပ်ႉၸုမ်း 3 တင်း တပ်ႉၸုမ်း 5 KNLA ထႅင်ႈလူးၵွၼ်ႇ ၼႆယဝ်ႉ။ ပၢင်တိုၵ်းတီႈမူင်းမဵဝ်ႉၼႆႉ ပဵၼ်သွင်ဝၼ်းထပ်းၵၼ်ႁၢဝ်ႈႁႅင်း လႄႈ သိုၵ်းသွင်ၽၢႆႇ မီးလွင်ႈမၢတ်ႇၸဵပ်းလူႉတၢႆၼင်ႇၵၼ်ၼႆယဝ်ႉ။ ၼႂ်းဝၼ်းထီႉ 4 December 2023 ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈတင်း KNLA ပိုတ်းယိုဝ်းၵၼ် တီႈဝဵင်းၵေႃးၵရဵၵ်ႉ မိူင်းယၢင်းသေ မီးၵူၼ်းမိူင်းၶမ်ဝႆႉ ၼႂ်းၵႄႈပၢင်တိုၵ်းတင်းၼမ်ၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2023-12-05T11:05:13

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%81%be%e1%82%86%e1%80%b8%e1%81%b8%e1%80%af%e1%80%90%e1%80%ba%e1%82%87-5/

သိုၵ်းမၢၼ်ႈဢဝ်ၾႆးၸုတ်ႇၽဝ်တူဝ်လိပ်းၵူၼ်းမိူင်း

ၵူၼ်းမိူင်း 11 ၵေႃႉ ထုၵ်ႇၺႃးသိုၵ်းမၢၼ်ႈ ၺွပ်းတူဝ်ၵုမ်းၶင်ဝႆႉ ၼႂ်းႁိူၼ်းလင်ၼိုင်ႈယဝ်ႉ ပိၵ်ႉၽၵ်းတူႁိူၼ်းတင်းမူတ်းသေ ဢဝ်ၾႆးၸုတ်ႇၽဝ်ပႅတ်ႈၵူၼ်းမိူင်း မိူဝ်ႈၽွင်းတိုၵ်ႉမီးသၢႆၸႂ်ယူႇၼၼ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ တၢင်းၽၢႆႇသိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ မိူဝ်ႈဝၼ်းထီႉ 2 December 2023 (လိူၼ်သိပ်းသွင်လွင်ႈ 5 ၶမ်ႈ ပီႊတႆး 2117 ၼီႈ) ယၢမ်းၵၢင်ၼႂ်မွၵ်ႈ 08:00 မူင်းၼၼ်ႉ ၸုမ်းသိုၵ်းမၢၼ်ႈ ၶဝ်ႈၵႂႃႇၵႂၢတ်ႇလၢင်ႉပႅတ်ႈ ၼႂ်းဝၢၼ်ႈၵျႃႇပၢႆႇ ၸႄႈဝဵင်းမူင်ႇယႂႃႇ တိူင်းၸႄႈၵႅင်းသေ တီႉၺွပ်းဢဝ်ၵူၼ်းမိူင်း 11 ၵေႃႉ လႄႈ ဢဝ်ၾႆးၸုတ်ႇၽဝ်ပႅတ်ႈတီႈၼႂ်းႁိူၼ်းလင်ၼိုင်ႈ ၼႆယဝ်ႉ။ ၵူၼ်းမိူင်းၸိူဝ်းထုၵ်ႇသိုၵ်းမၢၼ်ႈ ဢဝ်ၾႆးၽဝ်ပႅတ်ႈၽွင်းတိုၵ်ႉမီးသၢႆၸႂ် 11 ၵေႃႉ ၼၼ်ႉ ပဵၼ် ဢူးၸၢမ်ႇသူၺ်ႇ ဢႃႇယု 43 ပီႊ၊ ၵူဝ်ႇၸူဝ်းမူဝ်းတူႇ ဢႃႇယု 29 ပီႊ၊ ၵူဝ်ႇၶျၢၼ်းၺဵင်း ဢႃႇယု 29 ပီႊ၊ ပႃမီးယႃ ဢႃႇယု 37 ပီႊ၊ ဢူးသၢၼ်းဝိၼ်း ဢႃႇယု 53 ပီႊ၊ ငတူဝ်း ဢႃႇယု 38 ပီႊ၊ ၵူဝ်ႇလၢႆႇဝိၼ်း ဢႃႇယု 38 ပီႊ၊ မွင်ႇထုၼ်းထုၼ်း ဢႃႇယု 20 ပီႊ၊ ၵူဝ်ႇလၢႆႇတူႇရ ဢႃႇယု 23 ပီႊ၊ ဢူးထုၼ်းၶိၼ်ႇ ဢႃႇယု 43 ပီႊ လႄႈ ၵူၼ်းမိူင်းထႅင်ႈၵေႃႉၼိုင်ႈတႄႉ ဢမ်ႇပႆႇႁူႉဝႃႈပဵၼ်ၽႂ်လႂ်ၼႆယဝ်ႉ။ မိူဝ်ႈဝၼ်းထီႉ 1 December 2023 ယၢမ်းႁူဝ်ၶမ်ႈၼၼ်ႉ ၸုမ်းသိုၵ်းမၢၼ်ႈ ႁူမ်ႈ ပိဝ်ႇၸေႃးထီး လႆႈပဵၼ်ပၢင်တိုၵ်းၵၼ်တင်း PDF သေ ၵမ်းၼၼ်ႉ ၸုမ်းသိုၵ်းမၢၼ်ႈ လႄႈ ပိဝ်ႇၸေႃးထီး ၸင်ႇၵႂႃႇၵႂၢတ်ႇလၢင်ႉပႅတ်ႈဝၢၼ်ႈၵျႃႇပၢႆႇ ၼႆယဝ်ႉ။ ဝၢႆးသေ သိုၵ်းမၢၼ်ႈလႄႈပိဝ်ႇၸေႃးထီး ဢွၵ်ႇဝၢၼ်ႈၵျႃႇပၢႆႇၵႂႃႇယဝ်ႉၼၼ်ႉ ၸုမ်း PDF ၶဝ်ႈၵႂႃႇမွတ်ႇၾႆးၼႂ်းဝၢၼ်ႈသေ ၸင်ႇလႆႈထူပ်းႁၼ်ၵူၼ်းမိူင်း 11 ၵေႃႉ ၺႃးၽဝ်ပဵၼ်ၵေႃႇပဵၼ်ၵွင် ၼႂ်းႁိူၼ်းလင်ၼိုင်ႈ တီႈဝၢၼ်ႈၵျႃႇပၢႆႇ ဢၼ်မီးလင်ႁိူၼ်း မွၵ်ႈ 400 ၼၼ်ႉၵေႃႈ ၾႆးမႆႈပႅတ်ႈမူတ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-12-05T10:30:17

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba-2/

ႁိူဝ်းတိုၵ်းဢမေႇရိၵၢၼ်ႇ လႅၼ်ႈၶဝ်ႈၼႂ်းၼႃႈၼမ်ႉပၢင်ႇလၢႆႇၶႄႇ

ႁိူဝ်းတိုၵ်းဢမေႇရိၵၢၼ်ႇ လမ်းၼိုင်ႈ လႆႈလႅၼ်ႈၶဝ်ႈၵႂႃႇၼႂ်းၼႃႈၼမ်ႉပၢင်ႇလၢႆႇၶႄႇ ပွတ်းၸၢၼ်း ဢၼ်ပဵၼ်ပိုၼ်ႉတီႈ ၶႄႇ တင်း လၢႆလၢႆၸိုင်ႈမိူင်း ထဵင်မေႃး ႁိမ်ဢႃႇၼႃႇ ဢုပ်ႉပိူင်ႇၵၼ်ၼၼ်ႉ ဝႃႈၼႆ။ မိူဝ်ႈဝႃးဝၼ်းထီႉ 4 December 2023 (လိူၼ်သိပ်းသွင်လွင်ႈ 7 ၶမ်ႈ ပီႊတႆး 2117 ၼီႈ) ယူႇတီႈၽူႈတၢင်လၢတ်ႈ တပ်ႉသိုၵ်းၶႄႇ ၽၢႆႇပွတ်းၸၢၼ်းၼၼ်ႉ ဢွၵ်ႇသပ်းၸႅင်ႈ ၶၢဝ်ႇဝႃႈ ဢမေႇရိၵၢၼ်ႇၼၼ်ႉ ၵႆႉႁဵတ်းႁၢႆႉ ယႃႉလူႉလွင်ႈၵတ်းယဵၼ်းၼိမ်သဝ်းလႄႈ လွင်ႈမၼ်ႈၼိမ်သဝ်းၼႂ်းပွတ်းတွၼ်ႈၼင်ႇႁၢႆႉႁႅင်း သေဢမ်ႇၵႃး ယင်းၶဝ်ႈမႃးသုၵ်ႉ ယုင်ႈဢူၼ်ၵဝ်းၼႂ်းပၢင်ႇလၢႆႇၶႄႇပွတ်းၸၢၼ်းသေ ပူၼ်ႉပႅၼ်ပၵ်းပိူင်ၶႄႇထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းတပ်ႉသိုၵ်းဢမေႇရိၵၢၼ်ႇ ဢွၵ်ႇမႃးလၢတ်ႈဝႃႈ ႁိူဝ်းတိုၵ်းဢမေႇရိၵၢၼ်ႇၼၼ်ႉ ဢွၵ်ႇတူင်ႉၼိုင်တီႈၼႂ်းပၢင်ႇလၢႆႇၶႄႇပွတ်းၸၢၼ်း မိူၼ်မိူဝ်ႈၵူႈပွၵ်ႈ ဢၼ်ယၢမ်ႈႁဵတ်းသၢင်ႈမႃးလၢႆသိပ်းပီႊၼၼ်ႉၵူၺ်းလႄႈ မၼ်းၵေႃႈ ထုၵ်ႇမႅၼ်ႈၸွမ်းပၵ်းပိူင် ၼႂ်းၵႄႈၵၢင်ၸိုင်ႈမိူင်းတေႃႇၸိုင်ႈမိူင်း သေဢမ်ႇၵႃး လၢတ်ႈထႅင်ႈဝႃႈ လွင်ႈတူင်ႉၼိုင်ၶွင်တပ်ႉၼမ်ႉဢမေႇရိၵၢၼ်ႇၼၼ်ႉ မၼ်းယင်းၼႄႁႂ်ႈႁၼ်ဝႃႈ ႁဝ်းယိပ်းၵမ်လွင်ႈလွတ်ႈလႅဝ်း ၼႂ်းပွတ်းတွၼ်ႈဢိၼ်ႇတူဝ်ႇ−ပႄႇသိၾိၵ်ႇ ဝႃႈၼႆ။ တီႈၼႂ်းပၢင်ႇလၢႆႇၶႄႇပွတ်းၸၢၼ်း ၽၢႆႇတၢင်းတပ်ႉၼမ်ႉၶႄႇ လႄႈ တပ်ႉၼမ်ႉၾီႇလိပ်ႇပိၼ်ႇ ယၢမ်ႈမီးလွင်ႈၶဵင်ႈၶႅင်ၵၼ် သေဢမ်ႇၵႃး ၽၢႆႇတၢင်းၶႄႇ ယင်းဢွၵ်ႇမႃးသၢၼ်ၶတ်း လွင်ႈဢမေႇရိၵၢၼ်ႇ သူင်ႇႁိူဝ်းၵႂႃႇလဵပ်ႈယၢမ်းၸွမ်း ၼႂ်းပိုၼ်ႉတီႈပၢင်ႇလၢႆႇၶႄႇ ပွတ်းၸၢၼ်းထႅင်ႈ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းဢမေႇရိၵၢၼ်ႇ လႆႈဢွၵ်ႇမႃးတုမ်ႉတွပ်ႇ ၶေႃႈၵၢဝ်ႇၼႄး ၶွင်ၶႄႇဝႃႈ ဢမေႇရိၵၢၼ်ႇ တေဢမ်ႇယွမ်းလူႉ လွင်ႈၵၢၼ်ႁူမ်ႈမိုဝ်း ႁဵတ်းသၢင်ႈၸွမ်း ဢူၺ်းလီဢမေႇရိၵၢၼ်ႇ တႃႇၵမ်ႉထႅမ်ႁႂ်ႈၼႂ်းပွတ်းတွၼ်ႈဢိၼ်ႇတူဝ်ႇ−ပႄႇသိၾိၵ်ႇ မီးလွင်ႈလွတ်ႈလႅဝ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-04T15:37:25

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87%e1%82%81/

သိုၵ်းမၢၼ်ႈပိုၼ်ၽၢဝ်ႇႁွင်ႉၶိုၼ်း ၵူၼ်းသိုၵ်းလၵ်ႉပၢႆႈ

လႆႈႁူႉဝႃႈ ၶွင်ႇသီႇသိုၵ်းမၢၼ်ႈ ပိုၼ်ၽၢဝ်ႇႁွင်ႉၶိုၼ်း ၵူၼ်းသိုၵ်းဢၼ်လိူဝ်ၶႂၢင်ႉသေ ပဵၼ်သၢႆမၢႆ ၵူၼ်းသိုၵ်းလၵ်ႉပၢႆႈဝႆႉၸိူဝ်းၼၼ်ႉ ၶဝ်ႈႁၢပ်ႇထၢမ်းၵၢၼ်ၶိုၼ်းဝႃႈၼႆ။ ၶွင်ႇသီႇသိုၵ်းမၢၼ်ႈ ဢွၵ်ႇလိၵ်ႈပဵၼ်တၢင်းၵၢၼ် မိူဝ်ႈဝၼ်းထီႉ 3 November 2023 (လိူၼ်သိပ်းသွင်လွင်ႈ 6 ၶမ်ႈ ပီႊတႆး 2117 ၼီႈ) ၼၼ်ႉဝႃႈ ၵူၼ်းသိုၵ်းၸိူဝ်းဢၼ်လိူဝ်ၶႂၢင်ႉဝႆႉလႄႈ ပဵၼ်သၢႆမၢႆၵူၼ်းလၵ်ႉပၢႆႈ ဝႆႉၸိူဝ်းၼၼ်ႉ သင်ဝႃႈၶႂ်ႈၶိုၼ်းပွၵ်ႈမႃးႁၢပ်ႇထၢမ်းၵၢၼ်ၼႆၸိုင် ၶဝ်ႈလၢႆးငၢၼ်းတူဝ်တီႈတပ်ႉ ဢမ်ႇၼၼ် ႁွင်ႈၵၢၼ်ဢၼ်မီးႁိမ်းၸမ်သေ သင်ၶဝ်ႈႁၢပ်ႇထၢမ်းၵၢၼ်ၶိုၼ်းၸိုင် တၢင်းၽိတ်းဢၼ်မဝ်ၼၼ်ႉ တေပူတ်းပွႆႇပၼ်ၼႆယဝ်ႉ။ ၽူႈမီးၸၼ်ႉ ၵူၼ်းသိုၵ်းၵဝ်ႇ (ပိၼ်ႇၸိၼ်ႇ) ၵေႃႉၼိုင်ႈ လၢတ်ႈၼႄတီႈသိုဝ်ႇၶၢဝ်ႇ Khit Thit Media ဝႃႈ “ဢမ်ႇယၢမ်ႈငိၼ်းဝႃႈ ပူတ်းပွႆႇပၼ်တၢင်းၽိတ်း ၵူၼ်းသိုၵ်းလၵ်ႉပၢႆႈသေပွၵ်ႈ သိုၵ်းမၢၼ်ႈႁဵတ်းလႄႈ ၸင်ႇယၢမ်ႈႁၼ်မိူဝ်ႈလဵဝ်ၵူၺ်း၊ သိုၵ်းပၢႆႈဢၼ်ဝႃႈၼႆႉ ယွၼ်ႉဢမ်ႇၶႂ်ႈယူႇလႄႈၸင်ႇပၢႆႈ ႁဵတ်းႁႂ်ႈႁၼ်လႆႈ ၸႅင်ႈလႅင်းလီဝႃႈ ၼႂ်းတပ်ႉၼၼ်ႉ လူဝ်ႇဢဵၼ်ႁႅင်းၼမ်ထႅင်ႈမွၵ်ႈၵႃႈႁိုဝ်ၵူၺ်း” လၢတ်ႈၼႄၼင်ႇၼႆ။ လိူဝ်သေၼၼ်ႉယဝ်ႉ ယင်းမီးလိၵ်ႈၸီႉသင်ႇႁႂ်ႈ တပ်ႉၸုမ်း တပ်ႉၵွင် ဢၼ်ယူႇၽၢႆႇတႂ်ႈၵုမ်းၵမ် ၶွင်ႇသီႇသိုၵ်းမၢၼ်ႈၸိူဝ်းၼၼ်ႉ ႁႂ်ႈသႂ်ႇၸႂ်ၵဵပ်းသိုၵ်းမႂ်ႇလႆႈ ၼိုင်ႈလိူၼ်ၼိုင်ႈၵေႃႉသေ သင်ၽူႈမီးၸၼ်ႉ ၽူႈမီးပုၼ်ႈၽွၼ်းၶဝ် ဢမ်ႇႁဵတ်းသၢင်ႈၸွမ်း ဢမ်ႇၵဵပ်းသိုၵ်းမႂ်ႇလႆႈၸိုင် တေဢဝ်တၢင်းၽိတ်းၵႂႃႇဝႃႈၼႆ။ ဝၢႆးသေသိုၵ်းမၢၼ်ႈ ယိုတ်းသိမ်းဢၢမ်းၼၢတ်ႈၸိုင်ႈမိူင်းမႃး ၸမ်ထိုင် 3 ပီႊၼၼ်ႉ ၵူၼ်းမိူင်းဢွၼ်ၵၼ် လုၵ်ႉၽိုၼ်ႉယိပ်းၵွင်ႈၵၢင်ႇ ဢဵၼ်ႁႅင်းသိုၵ်းမၢၼ်ႈသမ်ႉ လူတ်းယွမ်းမႃးၵူႈမိုဝ်ႉၵူႈဝၼ်း ၼွၵ်ႈလိူဝ်ၼၼ်ႉ ၸုမ်းဢူၺ်းလီပွတ်းႁွင်ႇ 3 ၸုမ်းသမ်ႉ ပိုတ်ႇၼႃႈသိုၵ်းၸူး ၶွင်ႇသီႇသိုၵ်းမၢၼ်ႈထႅင်ႈသေ လႆႈပဵၼ်ပၢင်တိုၵ်းၵၼ် တင်းမိူင်းႁူမ်ႈတုမ်လႄႈ သဵၼ်ႈတၢင်းၵႃႉၶၢႆၵေႃႈ လႆႈပိၵ်ႉဢိုတ်းၵႂႃႇ ၵူႈၽၢႆႇၵူႈတၢင်း ပၢႆးမၢၵ်ႈမီး ၼႂ်းမိူင်းႁူမ်ႈတုမ်ၵေႃႈတူၵ်းလူင်း ၶၼ်ၶဝ်ႈၼမ်ႉတၢင်းၵိၼ် လႄႈ ၼမ်ႉမၼ်းၸၢၵ်ႈၸိူဝ်းၼႆႉ ပုင်ႈၶိုၼ်ႈသုင်မႃးတိၵ်းတိၵ်းလႄႈ ႁဵတ်းႁႂ်ႈၵူၼ်းမိူင်း တူၵ်းၵိၼ်မႃးလိူဝ်ၵဝ်ႇ ထႅင်ႈတင်းၼမ်ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-04T14:03:28

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba/

ၸုမ်းဢူၺ်းလီယိုဝ်းမၢၵ်ႇလူင်သႂ်ႇသိုၵ်းမၢၼ်ႈ တီႈၼႂ်းၵျွင်းမုၼ်ၸဝ်ႈ

ၸုမ်းသိုၵ်းမၢၼ်ႈ ဢၼ်ပၵ်းတပ်ႉဝႆႉတီႈ ၼႂ်းဝၢၼ်ႈၵျွင်းၶမ်း ဢိူင်ႇၵွင်းႁေႃ ၸႄႈဝဵင်းသႅၼ်ဝီၼၼ်ႉ ထုၵ်ႇၺႃးၸုမ်းဢူၺ်းလီပွတ်းႁွင်ႇ 3 ၸုမ်း ယိုဝ်းမၢၵ်ႇလူင်သႂ်ႇ မၢၵ်ႇတူၵ်းတႅၵ်ႇၸပ်းၵူၼ်းမိူင်း သေဢမ်ႇၵႃး တူၵ်းတႅၵ်ႇပႃး ၼႂ်းၵျွင်းမုၼ်ၸဝ်ႈ။ မိူဝ်ႈၼႆႉဝၼ်းထီႉ 4 December 2023 ယၢမ်းၵၢင်ၼႂ်ၸမ် 07:00 မူင်းၼၼ်ႉ ၸုမ်းသိုၵ်းဢူၺ်းလီပွတ်းႁွင်ႇ 3 ၸုမ်း ယူႇၼွၵ်ႈဝၢၼ်ႈၵျွင်းၶမ်းသေ ယိုဝ်းမၢၵ်ႇလူင် ၶဝ်ႈၼႂ်းဝၢၼ်ႈလၢႆလၢႆလုၵ်ႈလႄႈ ၸၢၵ်ႇမၢၵ်ႇတူၵ်းတႅၵ်ႇ ၸွမ်းႁိူၼ်းၵူၼ်းမိူင်းသေ တိူဝ်ႉၺႃးပႃးၵူၼ်းဝၢၼ်ႈ 2 ၵေႃႉ လိူဝ်ၼၼ်ႉ တူၵ်းသႂ်ႇထႅင်ႈတီႈၼႂ်းၵျွင်းမုၼ်ၸဝ်ႈ လႄႈ မၢၵ်ႇဢၼ်ဢမ်ႇပႆႇတႅၵ်ႇၵေႃႈ တိုၵ်ႉမီးဝႆႉၼႂ်းဝၢၼ်ႈ၊ မိူဝ်ႈလဵဝ်ၸုမ်းသိုၵ်းမၢၼ်ႈ ပိၵ်ႉတၢင်းၶဝ်ႈတၢင်းဢွၵ်ႇဝၢၼ်ႈဝႆႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ ၵွပ်ႈပိူဝ်ႈၸုမ်းယိပ်းၵွင်ႈၵၢင်ႇ ယူႇပေႃးႁွပ်ႈဝၢၼ်ႈၵျွင်းၶမ်းဝႆႉလႄႈ တေဢဝ်ၵူၼ်းမၢတ်ႇၸဵပ်း ၵႂႃႇယူတ်းယႃ တူဝ်ၼႂ်းဝဵင်းၼႆၵေႃႈ ၸုမ်းသိုၵ်းမၢၼ်ႈဢမ်ႇပၼ်ၵႂႃႇ၊ မိူဝ်ႈလဵဝ်ၵူၼ်းမၢတ်ႇၸဵပ်း 2 ၵေႃႉၼၼ်ႉ လႆႈယူတ်းယႃတူဝ်ဝႆႉတီႈၵျွင်းမုၼ်ၸဝ်ႈ လႄႈ ဢဝ်ယႃႈယႃ ၼင်ႇၵႃႈတီႈၵျွင်းမီးၼၼ်ႉသေ ယူတ်းယႃၵၼ်ၵႂႃႇဝႆႉၸိူင်ႉၼၼ်ၵူၺ်း၊ တီႈၽၢႆႇၼႃႈ ဝတ်ႉၵျွင်းမုၼ်ၸဝ်ႈၼႆႉသမ်ႉ မီးဝႆႉတပ်ႉၶလယ 69 လႄႈ မၢၵ်ႇသမ်ႉမႃးတူၵ်းသႂ်ႇ တီႈၼႂ်းဝတ်ႉၵျွင်းမုၼ်ၸဝ်ႈ ႁဵတ်းႁႂ်ႈၶူဝ်းၶွင်လူႉၵွႆၵမ်ႈၽွင်ႈယူႇ ဝႃႈၼႆ။ ၵဵဝ်ႇလူၺ်ႈလွင်ႈၸိူဝ်းၼႆႉသေ လႆႈငိၼ်းဝႃႈၸုမ်းသိုၵ်းမၢၼ်ႈ ၵႂႃႇယူႇဝႆႉတီႈ ၼႂ်းဝတ်ႉၵျွင်းမုၼ်ၸဝ်ႈ လႄႈ ၸုမ်းသိုၵ်းဢူၺ်းလီပွတ်းႁွင်ႇ ၸင်ႇယိုဝ်းမၢၵ်ႇလူင်သႂ်ႇၼႆယဝ်ႉ၊ ၽၢႆႇၼႃႈဝတ်ႉၼၼ်ႉ မီးဝႆႉတပ်ႉၶွင် ၸုမ်းသိုၵ်းမၢၼ်ႈ ၶလယ 69 လႄႈ သမ်ႉပၢႆဢမ်ႇပေႃးယူႇၵႆၵၼ်တင်းတပ်ႉ ၶလယ 323 ၊ ၶလယ 240 သေ တပ်ႉမၢၼ်ႈတႄႉဢမ်ႇၺႃးမၢၵ်ႇသင် ၼႆယဝ်ႉ။ ဝၢႆးသေၸုမ်းသိုၵ်းမၢၼ်ႈတင်းၸုမ်းဢူၺ်းလီပွတ်းႁွင်ႇ 3 ၸုမ်း ပဵၼ်ပၢင်တိုၵ်းၵၼ် ႁၢဝ်ႈႁႅင်း ၼႂ်းၸိုင်ႈတႆးပွတ်းႁွင်ႇၼႆႉ ႁူင်းယႃ၊ ႁူင်းႁဵၼ်း၊ ဝတ်ႉဝႃးၽႃသိူဝ်ႇ လႆႈလူႉသုမ်းၵွႆတင်းၼမ် လႄႈ ႁိူၼ်းယေးၵူၼ်းမိူင်းၵေႃႈ လူႉၵွႆတင်းၼမ်မိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-12-04T12:39:22

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-4/

သိုၵ်းထႆး တီႉၺွပ်းလႆႈယႃႈမဝ်းၵမ် ၸွမ်းလႅၼ်လိၼ် တႆး−ထႆး

ၸုမ်းၵႃႉၶၢႆယႃႈမဝ်းၵမ် လၵ်ႉလွမ်တေႃႉသူင်ႇယႃႈ ၶဝ်ႈၵႂႃႇၼႂ်းမိူင်းထႆးသေ မီးလွင်ႈ ပိုတ်းယိုဝ်းၵၼ်တင်းသိုၵ်းထႆး လႄႈ ၽၢႆႇသိုၵ်းထႆးတီႉၺွပ်းလႆႈယႃႈမဝ်းၵမ် တင်းၼမ်။ မိူဝ်ႈဝၼ်းထီႉ 2 December 2023 (လိူၼ်သိပ်းသွင်လွင်ႈ 5 ၶမ်ႈ ပီႊတႆး 2117 ၼီႈ) ပူၼ်ႉမႃးၼၼ်ႉ ၽၢႆႇတၢင်းသိုၵ်းထႆး လႆႈဢွၵ်ႇလဵပ်ႈယၢမ်းၸွမ်း ၼႂ်းပိုၼ်ႉတီႈ ဝၢၼ်ႈၼွင်တဝ်ႇ ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇ ၸိုင်ႈထႆး ဢၼ်ယူႇတိတ်းၸပ်းၸွမ်းလႅၼ်လိၼ် တႆး−ထႆးသေ ႁူပ်ႉၺႃးၸုမ်းလၵ်ႉလွမ် တေႃႉသူင်ႇယႃႈ ၶဝ်ႈၼႂ်းမိူင်းထႆးလႄႈ လႆႈမီးလွင်ႈပိုတ်းယိုဝ်းၵၼ် ဝႃႈၼႆ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆးၶဝ်ႈၵူတ်ႇထတ်း ၼႂ်းပိုၼ်ႉတီႈ ဢၼ်ပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်ပိူဝ်ႉ 4 ထူင် ဢၼ်သႂ်ႇယႃႈမၼႂ်းမၼ်းမႃးတင်းမူတ်း 400,000 မႅတ်ႉ လႄႈ ၵူၼ်းတေႃႉသူင်ႇတႄႉ ပၢႆႈလွတ်ႈၵႂႃႇလႆႈ ဝႃႈၼႆ။ ၸွမ်းလႅၼ်လိၼ်တႆး−ထႆးၼႆႉ ၽၢႆႇတၢင်းၸဝ်ႈၼႃႈတီႈသိုၵ်းထႆး ၵႆႉၵႆႉမီးလွင်ႈပိုတ်း ယိုဝ်းၵၼ်တင်း ၸုမ်းတေႃႉသူင်ႇယႃႈမဝ်းၵမ်သေ တီႉၺွပ်းလႆႈယႃႈမဝ်းၵမ်တင်း ၼမ် ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2023-12-04T11:57:23

https://taifreedom.com/%e1%81%b5%e1%81%a2%e1%81%bc%e1%80%ba%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%9e%e1%80%af%e1%80%90%e1%80%ba%e1%80%b8%e1%80%9e/

ၵၢၼ်ၵိုတ်းယိုဝ်းသုတ်းသဵင်ႈ ဢိတ်ႇသရေး−ႁႃးမၢတ်ႉသ် ၶိုၼ်းပိုတ်းယိုဝ်းၵၼ်ႁၢဝ်ႈႁႅင်း

ဝၢႆးသေၶေႃႈတူၵ်းလူင်းၵိုတ်းယိုဝ်းၸူဝ်ႈၶၢဝ်း ၼႂ်းၵႄႈၵၢင်ဢိတ်ႇသရေး လႄႈ ၸုမ်းသိုၵ်းႁႃးမၢတ်ႉသ် သုတ်းသဵင်ႈၵႂႃႇ မိူဝ်ႈဝၼ်းထီႉ 1 December 2023 ယဝ်ႉ တင်းသွင်ၽၢႆႇဢမ်ႇသိုပ်ႇႁူမ်ႈမိုဝ်းၵိုတ်းတိုၵ်းၵၼ်ထႅင်ႈသေ ဝၢႆႇမႃးပိုတ်းယိုဝ်းၵၼ်ၶိုၼ်းထႅင်ႈပွၵ်ႈၼိုင်ႈ။ သိုဝ်ႇၶၢဝ်ႇ TNN World ဢွၵ်ႇဝႆႉ မိူဝ်ႈၼႆႉဝၼ်းထီႉ 4 December 2023 (လိူၼ်သိပ်းသွင် လွင်ႈ 7 ၶမ်ႈ ပီႊတႆး 2117 ၼီႈ) ၵဵဝ်ႇလူၺ်ႈလွင်ႈၽူႈတၢင်လၢတ်ႈ တပ်ႉသိုၵ်းဢိတ်ႇသ ရေး လႆႈဢွၵ်ႇသပ်းၸႅင်ႈၶၢဝ်ႇဝႃႈ တပ်ႉသိုၵ်းဢိတ်ႇသရေး (IDF) လႆႈမႄႇၶႂၢၵ်ႈပိုတ်း ယိုဝ်း ၸုမ်းသိုၵ်းႁႃးမၢတ်ႉသ် ၸွတ်ႇတူဝ်ႈတင်းၼႂ်းပိုၼ်ႉတီႈၵႃႇၸႃႉလႄႈ တေသိုပ်ႇ ႁဵတ်းသၢင်ႈပိုတ်းယိုဝ်းၵႂႃႇထႅင်ႈသေ ၽၢႆႇတၢင်းဢိတ်ႇသရေးၵေႃႈ ဢွၵ်ႇၶေႃႈသင်ႇ ႁႂ်ႈၵူၼ်းမိူင်းၶၢႆႉဢွၵ်ႇပၢႆႈၼႂ်းပိုၼ်ႉတီႈယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈၸွမ်ၽွင်းလူင်ဢိတ်ႇသရေး ပႅၼ်ႇၵျႃႇမိၼ်ႇ ၼေႇတၼ်ႇ ယႃႇႁူႇ လႆႈလၢတ်ႈၵႂႃႇ မိူဝ်ႈၼႂ်းဝၼ်းထီႉ 2 December 2023 ဝႃႈ လွင်ႈၶဝ်ႈလူမ်ႇတိုၵ်း ၸုမ်းသိုၵ်းႁႃးမၢတ်ႉသ်ၼၼ်ႉ တေဢမ်ႇမီးဝၼ်းၵိုတ်းယိုတ်း တေႃႇထိုင် ၸုမ်းသိုၵ်း ႁႃးမၢတ်ႉသ် ပေႃးတေပွႆႇတူဝ်ၵူၼ်းၸိူဝ်းထုၵ်ႇတီႉၺွပ်းၵႂႃႇတင်းမူတ်း သေဢမ်ႇၵႃး တေႃႇထိုင် ပေႃးၵႂၢတ်ႇလၢင်ႉပႅတ်ႈလႆႈၸုမ်းသိုၵ်းႁႃးမၢတ်ႉသ်ၼႆႉ ဝႃႈၼႆ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ မိူဝ်ႈဝႃးဝၼ်းထီႉ 3 December 2023 ၼၼ်ႉ ယူႇတီႈ ၸုမ်းလုၵ်ႉၽိုၼ်ႉႁူႇတီႇ ဢၼ်ပဵၼ်ဢူၺ်းလီ ၸုမ်းသိုၵ်းႁႃးမၢတ်ႉသ် တင်း ဢီႇရၢၼ်ႇ ဢွၵ်ႇသပ်းၸႅင်ႈၶၢဝ်ႇဝႃႈ တပ်ႉၼမ်ႉႁူႇတီႇ လႆႈသူင်ႇတရူၼ်း လႄႈ ယိုဝ်းမၢၵ်ႇမိတ်ႉ သႆးသႂ်ႇ ႁိူဝ်းၵႃႉၶၢႆဢိတ်ႇသရေး 2 လမ်း ဢၼ်လႅၼ်ႈယူႇၼႂ်းပိုၼ်ႉတီႈၵႅပ်ႈ Bab El-Mandeb သေ ဢမ်ႇထွမ်ႇလွင်ႈပၼ်ၾၢင်ႉၼၼ်ႉလႄႈ တေသိုပ်ႇပိုတ်းယိုဝ်းႁိူဝ်း ဢိတ်ႇသရေးၵႂႃႇ တေႃႇထိုင် ဢိတ်ႇသရေး ပေႃးတေၵိုတ်းယိုဝ်း ၼႂ်းပိုၼ်ႉတီႈၵႃႇၸႃႉ ဝႃႈၼႆ။ ၵဵဝ်ႇလူၺ်ႈလွင်ႈၸုမ်းလုၵ်ႉၽိုၼ်ႉႁူႇတီႇ ပိုတ်းယိုဝ်းႁိူဝ်းၵႃႉၶၢႆ 2 လမ်းၼၼ်ႉသေ ၽၢႆႇတၢင်းဢိတ်ႇသရေးလႆႈဢွၵ်ႇမႃးလၢတ်ႈဝႃႈ ႁိူဝ်းတင်း 2 လမ်းၼၼ်ႉ မၼ်းဢမ်ႇလႆႈၵဵဝ်ႇၶွင်ႈၸွမ်းဢိတ်ႇသရေး ဝႃႈၼႆ။ ယူႇတီႈႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇၵေႃႈ လႆႈဢွၵ်ႇမႃးလၢတ်ႈဝႃႈ မိူဝ်ႈၼႂ်းဝၼ်းထီႉ 3 December 2023 ၼၼ်ႉ ႁိူဝ်းတိုၵ်းဢမေႇရိၵၢၼ်ႇလမ်းၼိုင်ႈ လႄႈ ႁိူဝ်းၵႃႉၶၢႆထႅင်ႈ လၢႆလၢႆလမ်း ဢၼ်လႅၼ်ႈၵႂႃႇမႃး ၼႂ်းပၢင်ႇလၢႆႇလႅင်ၼၼ်ႉ လႆႈထုၵ်ႇပဵၼ်ပဝ်ႉမၢႆၵၢၼ်ပိုတ်းယိုဝ်း ၵူၺ်းဢမ်ႇလႆႈလၢတ်ႈထိုင်ပႃးၸိုဝ်ႈၸုမ်းဢၼ် ပိုတ်းယိုဝ်း လႄႈ ႁူဝ်ယွႆႈယႅမ်းမၼ်း။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ပိုတ်းယိုဝ်းၵၼ်ၶိုၼ်းႁၢဝ်ႈႁႅင်း မိူဝ်ႈၼႂ်းဝၼ်းထီႉ 7 October 2023 မႃးတေႃႈထိုင်ယၢမ်း လဵဝ် ၽၢႆႇတၢင်းၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆ ၵႂႃႇယဝ်ႉဢမ်ႇယွမ်း 15,200 ၵေႃႉ၊ ၼႂ်းၼႆႉပဵၼ်လုၵ်ႈဢွၼ်ႇ 6,200 ၵေႃႉ၊ ၵူၼ်းမၢတ်ႇ ၸဵပ်း 40,000 ပၢႆ ၽၢႆႇတၢင်းဢိတ်ႇသရေး လူႉသဵင်ႈတၢႆၵႂႃႇယဝ်ႉဢမ်ႇယွမ်း 1,200 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ မီးၵူၼ်းမိူင်းပႃႇလႅတ်ႉသတၢႆး မွၵ်ႈ 2 လၢၼ်ႉၵေႃႉ လႆႈပၢႆႈၽေးၵႂႃႇ ယူႇၼႂ်းပိုၼ်ႉတီႈၵႃႇၸႃႉပွတ်းၸၢၼ်း လႄႈ ဢမ်ႇမီးပိုၼ်ႉတီႈတႃႇႁႂ်ႈၵူၼ်းမိူင်းၸိူဝ်း ၼႆႉ လႆႈၶၢႆႉပၢႆႈၽေးပၢင်တိုၵ်းၵႂႃႇထႅင်ႈယဝ်ႉ သေဢမ်ႇၵႃး ယၢမ်းၽွင်းတေႃႈလဵဝ် မီးမႄႈပႃးတွင်ႉ ဢၼ်တူၵ်းယူႇၼႂ်းၵႄႈၵၢင်ပၢင်တိုၵ်း မွၵ်ႈ 50,000 ၵေႃႉ လႄႈ ၼိုင်ႈဝၼ်းလႂ်မီးလုၵ်ႈဢွၼ်ႇလႅင် ၵိူတ်ႇဢွၵ်ႇမႃးၼႂ်းတွင်ႉမႄႈ 180 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-04T10:00:38

https://taifreedom.com/%e1%80%9d%e1%81%bc%e1%80%ba%e1%80%b8%e1%80%9a%e1%80%af%e1%80%99%e1%80%ba%e1%82%89%e1%80%9d%e1%81%a2%e1%81%bc%e1%80%ba%e1%81%b8%e1%80%b0%e1%80%99%e1%80%ba%e1%80%b8%e1%80%9e%e1%80%ad%e1%80%b0%e1%80%9d/

ဝၼ်းယုမ်ႉဝၢၼ်ၸူမ်းသိူဝ်း

ပၢႆၵမ် − ပႃႉၵျေႃႇ

['ဝွၵ်း', 'မႃႊထီႊမီႊတီႊယိူဝ်ႊ']

2023-12-02T13:24:05

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8%e1%80%84/

ၽူႈမီးၼမ်ႉၸႂ် လူႇတၢၼ်းငိုၼ်းတွင်းတီႈ ၵွင်းမူးၼၢမ်ႇမိူင်း

ပေႃႈမႄႈပီႈၼွင်ႉ ၽူႈမီးၼမ်ႉၸႂ် ၸေႇတၼႃႇ ၵူႈတီႈၵူႈတၢင်း ႁူမ်ႈႁွမ်းလူႇတၢၼ်း ငိုၼ်းတွင်းတီႈ ၵွင်းမူးၼၢမ်ႇမိူင်း။ မိူဝ်ႈၼႆႉဝၼ်းထီႉ 2 December 2023 (လိူၼ်သိပ်းသွင်လွင်ႈ 5 ၶမ်ႈ ပီႊတႆး 2117 ၼီႈ) ယူႇတီႈ ပေႃႈမႄႈပီႈၼွင်ႉ ၽူႈမီးၼမ်ႉၸႂ် ၸေႇတၼႃႇ ၵွင်းမုင်ႈမိူင်း မိူၼ်ၼင်ႇ− 1. ၸဝ်ႈၸၢင်းပၼ်ႇတဝႃႉ 3,000 ဝၢတ်ႇ၊ 2. ပေႃႈၸၢင်းငဝ်းလႅင်း+မႄႈၸၢင်းၸိင်ႇ ႁူမ်ႈတင်းလုၵ်ႈယိင်းၼၢင်းမူဝ်ႁွမ် 1,500 ဝၢတ်ႇ၊ 3. ပူႇထုၼ်း 100 ဝၢတ်ႇ၊ 4. ပႃႈၶမ်း ၸိင်ႇ 100 ဝၢတ်ႇ၊ 5. ၸၢႆးသဵင်မိူင်း+ၼၢင်းလၢဝ် 500 ဝၢတ်ႇ၊ 6. ၶုၼ်ႁၢၼ် ၸၢႆးထွၼ်း+ ၼၢင်းဝတ်ႇ 500 ဝၢတ်ႇ၊ 7. လုင်းသူႇ+ပႃႈပဝ်း 100 ဝၢတ်ႇ၊ 8. ၸၢႆးၼေႃႇၶမ်း+ၼၢင်းၶမ်းသႃႇ 100 ဝၢတ်ႇ၊ 9. ၸၢႆးၸၢမ်+ၼၢင်းၸိင်ႇသူၺ်ႇ 100 ဝၢတ်ႇ၊ 10. ပႃႈၼေႃႇ 100 ဝၢတ်ႇ၊ 11. ၸၢႆးၸိင်ႇၽူး+ၼၢင်းမူၺ်း 100 ဝၢတ်ႇ၊ 12. ၸၢႆးၸူဝ်းဢွင်ႇ+ၼၢင်းမွၼ်းသႂ် 100 ဝၢတ်ႇ၊ 13. ၸဝ်ႈၶူးမွၼ်းလၢဝ် 600 ဝၢတ်ႇ၊ 14. ၸၢႆးၽူင်း+ၼၢင်းဢေး၊ မႄႈဢေႃး 600 ဝၢတ်ႇ၊ 15. ၼၢင်းမျႃႉဢွင်ႇ ၶဝ်တင်းႁိူၼ်း 500 ဝၢတ်ႇ၊ 16. ၸၢႆးမဵၼ်ႉ+ၼၢင်းႁၢၼ်ႇ 500 ဝၢတ်ႇ၊ 17. လုင်းၸၢႆး+ပႃႈယူင်း 100 ဝၢတ်ႇ ၸိူဝ်းၼႆႉ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ ဝႃႈၼႆ။ ၼႂ်းဝၼ်းလဵဝ်ၵၼ်ၼႆႉၵူၺ်းၼင်ႇၵဝ်ႇ ယူႇတီႈ ၼၢင်းလႃႉလႃႉဝိၼ်း 500 ဝၢတ်ႇ၊ ပႃႈၽိတ်ႉ 200 ဝၢတ်ႇ၊ လုင်းဝႃႇလိင်ႇ+ပႃႈၶမ်း ၶဝ်တင်းႁိူၼ်း 1,000 ဝၢတ်ႇ၊ ပူႇဢေႃး ထုၼ်း ၶဝ်တင်းႁိူၼ်း 500 ဝၢတ်ႇ၊ ပေႃႈၸၢင်းဢွင်ႇယွၼ်ႈ+မႄႈၸၢင်းလဵၵ်ႉ ၶဝ်တင်း ႁိူၼ်း 600 ဝၢတ်ႇ၊ ၸၢႆးထုင်းဢိင်ႇ+ၼၢင်းမွၼ်း ၶဝ်တင်းႁိူၼ်း 200 ဝၢတ်ႇ၊ လုင်းၸၢႆး ယီႈ+ပႃႈၸၢမ်ၽူင်း ၶဝ်တင်းႁိူၼ်း 500 ဝၢတ်ႇ၊ ပီႈသၢင်ႇၺုၼ်ႉ+ပီႈၼၢင်းၸၢမ်ႇ ၶဝ်တင်းႁိူၼ်း 260 ဝၢတ်ႇ၊ လုင်းမူးလိင်ႇ+ပႃႈႁွမ် ၶဝ်တင်းႁိူၼ်း 300 ဝၢတ်ႇ၊ ပီႈၸၢႆး ၸေႃး ၶဝ်တင်းႁိူၼ်း 200 ဝၢတ်ႇ၊ ၸၢႆးတူၼ်ႉ+ၼၢင်းၽွၼ်း ၶဝ်တင်းႁိူၼ်း 160 ဝၢတ်ႇ သေ လူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ မိူၼ်ၵၼ် ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 29 November 2023 ထိုင် ဝၼ်းထီႉ 1 December 2023 ၼႆႉၵေႃႈ ယူႇတီႈ ပေႃႈသြႃႇၸေႃႇ+မႄႈသြႃႇသႅင်ငိုၼ်း လႄႈ မႄႈသြႃႇၶမ်းၸၢမ်ႇ 5,000 ဝၢတ်ႇ၊ ၸၢႆးသၢမ်+ၼၢင်းၶမ်း 1 သႅၼ်ပျႃး၊ ၸၢႆးၼူၼ်း+ၼၢင်းသႅင် 1 သႅၼ်ပျႃး၊ ၼၢႆးမွၵ်ႇငိုၼ်းသွႆႈမျႃႉ 100 ယွၼ်ႇ၊ ပီႈၵျႃႇ 100 ယွၼ်ႇ၊ ၸၢႆးတိၼ်ႇသူၺ်ႇ 300 ဝၢတ်ႇ၊ ၸၢႆးသၢင်ႇလူႇ+ၼၢင်းလၢဝ်ၼုမ်ႇ ၶဝ်တင်းႁိူၼ်း 1,000 ဝၢတ်ႇ၊ ၸၢႆးၸွမ်ၸၢႆး+ၼၢင်းမူၺ်ၶမ်း 500 ဝၢတ်ႇ၊ ၸၢႆးၵွၼ်းၶိူဝ်း+ၼၢင်းၸၢမ်မူၼ်း 500 ဝၢတ်ႇ၊ လုင်းဢွၼ်ၶိူဝ်း+ပႃႈမၢတ်ႈလူႇ ၶဝ်တင်းႁိူၼ်း 500 ဝၢတ်ႇ လႆႈႁူမ်ႈႁွမ်းလူႇတၢၼ်း တမ်ႈတီႈၵွင်းမူးၼၢမ်ႇမိူင်းၵႂႃႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ် ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈသေ ၸင်ႇလႆႈတႅမ်ႈတၢင်ႇၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်း ၵႂႃႇဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-12-02T11:41:22

https://taifreedom.com/%e1%81%b6%e1%80%b0%e1%80%9d%e1%80%ba%e1%81%b8%e1%82%84%e1%82%88%e1%80%a2%e1%82%85%e1%81%bc%e1%80%ba%e1%82%87-%e1%81%ba%e1%82%83%e1%80%b8%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5/

ၶူဝ်ၸႄႈဢႅၼ်ႇ ၺႃးပွႆႇမၢၵ်ႇလူင် ယႃႉလူႉလႅဝ်ပႅတ်ႈ

လႆႈႁူႉဝႃႈ ၶူဝ်ၸႄႈဢႅၼ်ႇ ၼိူဝ်သဵၼ်တၢင်း သီႇပေႃႉ − လႃႈသဵဝ်ႈၼၼ်ႉ ထုၵ်ႇၸုမ်းသိုၵ်း TNLA ယႃႉလူႉလႅဝ်ပႅတ်ႈ ဝႃႈၼႆ။ ပူၼ်ႉမႃးမိူဝ်ႈဝၼ်းထီႉ 30 November 2023 ထိုင် 1 December 2023 ၼၼ်ႉ သိုၵ်း TNLA တႄႇပိုတ်းယိုဝ်း တပ်ႉပၢင်သဝ်းသိုၵ်းမၢၼ်ႈ တီႈႁူဝ်ၶူဝ်ၸႄႈဢႅၼ်ႇသေ ၵူၼ်းမိူင်းပိုၼ်ႉတီႈၸႄႈဢႅၼ်ႇ လႆႈဢွၼ်ၵၼ် ပၢႆႈၽေးဝႆႉသေ သဵၼ်ႈတၢင်း သီႇပေႃႉ − လႃႈသဵဝ်ႈၵေႃႈ ထုၵ်ႇပိၵ်ႉဢိုတ်းဝႆႉ ၼႆယဝ်ႉ။ ယၢမ်းၵၢင်ၼႂ်ဝၼ်းထီႉ 1 December 2023 ၼၼ်ႉ ၶူဝ်လူတ်ႉၾႆး ၵူၺ်းလႅဝ်ၵႂႃႇသေ ၶူဝ်ၸႄႈဢႅၼ်ႇတိုၵ်ႉလတ်းၽၢၼ်ႇၵႂႃႇမႃးလႆႈယူႇလႄႈ ယၢမ်းပၢင်တိုၵ်းယဵၼ်ၼၼ်ႉၵေႃႈ တိုၵ်ႉမီး ၵႃး လႄႈ လူတ်ႉၶိူင်ႈ လတ်းၽၢၼ်ႇယူႇသေတႃႉ ထိုင်ယၢမ်းဝၢႆးဝၼ်း ၸင်ႇထုၵ်ႇဢဝ်မၢၵ်ႇပွႆႇ ယႃႉလႅဝ်ပႅတ်ႈ ဝႃႈၼႆ။ မိူဝ်ႈဝႃးဝၼ်းထီႉ 1 December 2023 ၼႆႉၵူၺ်းၼင်ႇၵဝ်ႇ သိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇ ၸွမ်းပွၵ်ႉ ၸရေးတၢၼ်း ပွၵ်ႉၼမ်ႉၶမ်းၽွင် ဝဵင်းၼမ်ႉၶမ်းလႄႈ ၸၢၵ်ႇမၢၵ်ႇတိူဝ်ႉၸပ်းၵူၼ်းမိူင်း လူႉတၢႆ 1 ၵေႃႉ မၢတ်ႇၸဵပ်း 4 ၵေႃႉသေ ၸၢၵ်ႇမၢၵ်ႇတိူဝ်ႉၸပ်းႁူင်းႁဵၼ်း ဢိၵ်ႇပႃးႁိူၼ်းၵူၼ်းမိူင်းလူႉလႅဝ် ဢမ်ႇယွမ်း 8 လင် ၼႆယဝ်ႉ။ ၼႂ်းၶၢဝ်းယၢမ်းပၢင်တိုၵ်း 1027 ၸုမ်းဢူၺ်းလီပွတ်းႁွင်ႇ 3 ၸုမ်း ႁိုင်မႃးလိူၼ်ပၢႆၼၼ်ႉ ၶူဝ်ဢၼ်လမ်ႇလွင်ႈ ၼႂ်းၸိုင်ႈတႆးပွတ်းႁွင်ႇ ထုၵ်ႇယႃႉလႅဝ်ၵႂႃႇ မိူၼ်ၼင်ႇ ၶူဝ်ၼမ်ႉတူႈ ဢၼ်သိုပ်ႇဝႆႉ လႃႈသဵဝ်ႈ − သႅၼ်ဝီ၊ ၶူဝ်ၼမ်သိမ်ႇ သီႇပေႃႉ − ၵျွၵ်းမႄး၊ ၶူဝ်ပၢင်ၽၢတ်ႇ ဢၼ်မီးႁိမ်းမိူင်းလီ ဝဵင်းသႅၼ်ဝီ၊ ၶူဝ်ၸႄႈဢႅၼ်ႇ သီႇပေႃႉ − လႃႈသဵဝ်ႈ၊ ၶူဝ်တႃႈၽွင်ႇ ဝဵင်းၵုၼ်လူင်ၸိူဝ်းၼႆႉသေ ယၢမ်းလဵဝ်ၵူၼ်းမိူင်း မီးလွင်ႈယၢပ်ႇၽိုတ်ႇ လွင်ႈၵႂႃႇမႃးပႆၸိူဝ်းၼႆႉဝႆႉၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2023-12-02T11:19:40

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%95%e1%80%bd%e1%81%b5%e1%80%ba%e1%82%88/

ၵႃးတၢင်ႇႁႅင်းၵၢၼ်ပွၵ်ႈၶိုၼ်းတီႈလိုဝ်ႈသဝ်း ပဵၼ်ၽေးၵိုင်ႉၵၢင်ႉ မီးၵူၼ်းလူႉတၢႆမၢတ်ႇၸဵပ်း

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ၵႂႃႇႁဵတ်းၵၢၼ်တီႈၼႂ်းမိူင်းထႆးၼၼ်ႉ ႁဵတ်းၵၢၼ်ယဝ်ႉသေ ၽွင်းပွၵ်ႈၶိုၼ်းတီႈလိုဝ်ႈသဝ်းၼၼ်ႉ လႆႈပဵၼ်ၽေးၵိုင်ႉၵၢင်ႉၸွမ်းတၢင်း မီးၵူၼ်းလူႉတၢႆမၢတ်ႇၸဵပ်းၼမ်။ သိုဝ်ႇၶၢဝ်ႇထႆးဢွၵ်ႇဝႆႉ မိူဝ်ႈဝႃးဝၼ်းထီႉ 1 December 2023 (လိူၼ်သိပ်းသွင်လွင်ႈ 4 ၶမ်ႈ ပီႊတႆး 2117 ၼီႈ) ယၢမ်းၵၢင်ၶမ်ႈ 18:40 မူင်းၼၼ်ႉ မီးၵႃး 6 လေႃႉလမ်းၼိုင်ႈ တၢင်ႇႁႅင်းၵၢၼ်ယၢၼ်မိူင်း 10 ၵေႃႉ ၽွင်းပွၵ်ႈၶိုၼ်းတီႈလိုဝ်ႈသဝ်းယူႇၼၼ်ႉ လႆႈပဵၼ်ၽေးၵိုင်ႉၵၢင်ႉၵႃးပိၼ်ႈတီႈ ၼိူဝ်သဵၼ်ႈတၢင်းမႃးလႆးမႅၼ်း ပွၵ်ႉ 11 ဢိူင်ႇႁူၺ်ႈၶႂၢင် ၸႄႈဝဵင်းၵမ်းၽႅင်းသႅင် ၸႄႈတွၼ်ႈၼၶွၼ်းပထူမ် ယူႇႁၢင်ႈၵႆ ပၢမ်ႉၼမ်ႉၼမ်း PT မွၵ်ႈ 30 မီႇတိူဝ်ႇသေ ႁဵတ်းႁႂ်ႈၵႃးတဵင်သႂ်ႇ ၵူၼ်းဢၼ်ၶီႇမႃးၸွမ်းလႄႈ မီးၵူၼ်းလူႉတၢႆ 2 ၵေႃႉ၊ မၢတ်ႇၸဵပ်း 8 ၵေႃႉ ၼႂ်းၼၼ်ႉတႃႇ 4 ၵေႃႉ မၢတ်ႇၸဵပ်းႁၢဝ်ႈႁႅင်း၊ ၵူၼ်းဢၼ်လူႉတၢႆ လႄႈ မၢတ်ႇၸဵပ်းၼႆႉ ပဵၼ်ႁႅင်းၵၢၼ်ယၢၼ်မိူင်း မိူင်းႁူမ်ႈတုမ်၊ ၵူၼ်းႁေႃႈၵႃးတႄႉ ပဵၼ်ၵူၼ်းထႆးလႄႈ လႆႈတၢင်းမၢတ်ႇၸဵပ်းမိူၼ်ၵၼ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းႁေႃႈၵႃးလႆႈလၢတ်ႈဝႃႈ မိူဝ်ႈၽွင်းတိုၵ်ႉႁေႃႈၵႃး မႃးယူႇၼၼ်ႉ လႆႈမီးလူတ်ႉၶိူင်ႈလမ်းၼိုင်ႈ ႁေႃႈတတ်းၼႃႈသေ ဝၢႆးၼၼ်ႉလႆႈယဵပ်ႇ ပလိၵ်ႈ ငိူင်ႉဝႄႈ ႁဵတ်းႁႂ်ႈၵုမ်းထိင်းၵႃးဢမ်ႇလႆႈသေ ၸင်ႇလႆႈပိၼ်ႈၵႂႃႇ ဝႃႈၼႆ။ ၵူၼ်းမၢတ်ႇၸဵပ်း ဢၼ်ပဵၼ်ႁႅင်းၵၢၼ်မိူင်းႁူမ်ႈတုမ်ၼၼ်ႉ ၽၢႆႇတၢင်းၽူႈမီးပုၼ်ႈ ၽွၼ်းၶဝ် လႆႈသူင်ႇယူတ်းယႃတူဝ်ဝႆႉယူႇတီႈႁူင်းယႃၵမ်းၽႅင်းသႅင် 3 ၵေႃႉ၊ ႁူင်းယႃ ၼၶွၼ်းပထူမ် 4 ၵေႃႉ လႄႈ ႁူင်းယႃထေးၽႃးၵွၼ်း 1 ၵေႃႉ ဝႃႈၼႆ။ ၸွမ်းၼင်ႇ လႆႈၵူတ်ႇထတ်းတူၺ်း CCTV ၼၼ်ႉ ႁဵတ်းႁႂ်ႈႁၼ်ဝႃႈ ၵႃး 6 လေႃႉၼၼ်ႉ လႆႈယဵပ်ႇပလိၵ်ႈတီႈတၢင်းဢွၵ်ႇပၢမ်ႉၼမ်ႉမၼ်းသေ လႆႈပိၼ်ႈၵႂႃႇၵမ်းလဵဝ် ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းပလိၵ်ႈထႆးၶဝ် တေႁွင်ႉဢဝ်ၵူၼ်းႁေႃႈၵႃး လႄႈ ပေႃႈလဵင်ႉ (ၼၢႆးၸၢင်ႈ) ႁႅင်းၵၢၼ်ၸိူဝ်းၼၼ်ႉမႃး ၵူတ်ႇထတ်းၸႅတ်ႈႁႃ ငိူၼ်ႈငဝ်ႈ လွင်ႈတၢင်းမၼ်း ႁႂ်ႈၸႅင်ႈလႅင်းၵႂႃႇထႅင်ႈ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-12-01T13:14:57

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%90%e1%80%ad%e1%80%90%e1%80%ba%e1%80%b8%e1%81%b8%e1%80%95%e1%80%ba%e1%80%b8%e1%81%b8%e1%80%ad%e1%80%b0%e1%80%9d/

တၢင်းပဵၼ်တိတ်းၸပ်းၸိူဝ်ႉမႅင်း တီႈလွတ်ႇလူမ်းထူၺ်ႈၸႂ် ၽႄႈလၢမ်းလၢႆလၢႆမိူင်း

ယၢမ်းၽွင်းတေႃႈလဵဝ် ၼႂ်းမိူင်းၶႄႇ မီးလွင်ႈၽႄႈလၢမ်း တိတ်းၸပ်းၸိူဝ်ႉမႅင်း တီႈလွတ်ႇလူမ်းထူၺ်ႈၸႂ် ဢၼ်မီးၽၢင်ႁၢင်ႈငၢႆးမိူၼ် COVID-19 သေဢမ်ႇၵႃး ယင်းၽႄႈလၢမ်းထႅင်ႈလၢႆလၢႆၸိုင်ႈမိူင်း ဝႃႈၼႆ။ မိူဝ်ႈၼႆႉဝၼ်းထီႉ 1 December 2023 (လိူၼ်သိပ်းသွင်လွင်ႈ 4 ၶမ်ႈ ပီႊတႆး 2117 ၼီႈ) သိုဝ်ႇၶၢဝ်ႇၶႄႇ လၢႆးငၢၼ်းဝႃႈ ယၢမ်းၽွင်းတေႃႈလဵဝ် လူင်ပွင်ၸိုင်ႈၶႄႇ တိုၵ်ႉႁဵတ်း သၢင်ႈပၵ်းပိူင် တႃႇႁပ်ႉႁွင်းလႆႈၵူၼ်းပဵၼ် ဢၼ်တိတ်းၸပ်းၸိူဝ်ႉမႅင်းၽိူမ်ႉၶိုၼ်ႈ လႄႈ ၽၢႆႇတၢင်းၽူႈမီးပုၼ်ႈၽွၼ်းၶႄႇ လႆႈလၢတ်ႈဝႃႈ တၢင်းပဵၼ်တိတ်းၸပ်းၸိူဝ်ႉ မႅင်းတီႈလွတ်ႇလူမ်းထူၺ်ႈၸႂ် ဢၼ်ၽိူမ်ႉၶိုၼ်ႈၼၼ်ႉ မီးငိူၼ်ႈငဝ်ႈမႃးတီႈ ၶႆႈဝတ်းယႂ်ႇပဵၼ်လၵ်းသေ ၽၢင်ႁၢင်ႈၵူၼ်ႉၵူၼ်ႉၶိုၼ်ႈၶိုၼ်ႈတၢင်ႇၸိူဝ်းၼၼ်ႉသမ်ႉ လုၵ်ႉမႃးတီႈၸိူဝ်ႉမႅင်း Rhinovirus ၊ ၸိူဝ်ႉမႅင်း Mycoplasma ၊ ၸိူဝ်ႉမႅင်း RSV ဢိၵ်ႇတင်း ၸိူဝ်ႉမႅင်း Adenovirus ဝႃႈၼႆ။ ၽၢႆႇတၢင်းသိုဝ်ႇၶၢဝ်ႇ New York Post လၢႆးငၢၼ်းဝႃႈ Ohio ပဵၼ်ၸႄႈမိူင်းဢွၼ်တၢင်း ၶွင်မိူင်းဢမေႇရိၵၢၼ်ႇ ဢၼ်ထူပ်းႁၼ်လွင်ႈၽႄႈလၢမ်းတၢင်းပဵၼ်တိတ်းၸပ်းၸိူဝ်ႉ မႅင်းတီႈလွတ်ႇလူမ်းထူၺ်ႈၸႂ်လႄႈ မီးၵူၼ်းတိတ်းၸပ်းယူႇတီႈ 142 ၵေႃႉယဝ်ႉသေ လၢမ်းၶၢတ်ႈဝႃႈ တေမီးၵူၼ်းတိတ်းၸပ်းၸိူဝ်ႉမႅင်း တိူဝ်းၶိုၼ်ႈမႃးထႅင်ႈယူႇ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းလူင်ပွင်ၸိုင်ႈတဵၼ်းမၢၵ်ႇ လႄႈ ၼေႇထိူဝ်ႇလႅၼ်ႇၵေႃႈ လၢႆးငၢၼ်းဝႃႈ မီၵူၼ်းတိတ်းၸပ်းၸိူဝ်ႉမႅင်းတီႈပွတ်ႇ တိူဝ်းၶိုၼ်ႈၼင်ႇဝႆးၽႂ်း မိူၼ်ၵၼ်တင်းမိူင်းၶႄႇလႄႈ ၽၢႆႇတၢင်းတဵၼ်းမၢၵ်ႇၵေႃႈ လႆႈလၢတ်ႈပႃးဝႃႈ မိူဝ်ႈဝူင်းပူၼ်ႉမႃးၼႆႉၵူၺ်း မီးၵူၼ်းတိတ်းၸပ်းၸိူဝ်ႉမႅင်း တိူဝ်းၶိုၼ်ႈထႅင်ႈ 541 ၵေႃႉသေ ပၼ်ၾၢင်ႉထိုင်လွင်ႈၽႄႈလၢမ်းၸိူဝ်ႉမႅင်း Mycoplasma ဢၼ်ပဵၼ်ပႅတ်ႇတီးရီးယႃး ႁဵတ်းႁႂ်ႈပွတ်ႇၸဵပ်းယဵၼ်းၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ သိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈဝၼ်းထီႉ 28 November 2023 ပူၼ်ႉမႃး ၵဵဝ်ႇလူၺ်ႈလွင်ႈ ၸုမ်းပၢႆးယူႇလီလုမ်ႈၾႃႉ (WHO) ဢွၵ်ႇမႃးလၢတ်ႈဝႃႈ တၢင်းပဵၼ် တိတ်းၸပ်းၸိူဝ်ႉမႅင်းတီႈလွတ်ႇလူမ်းထူၺ်ႈၸႂ်ၼၼ်ႉ မၼ်းဢမ်ႇၸႂ်ႈၸိူဝ်ႉမႅင်းသၢႆ ၽၼ်းမႂ်ႇလႄႈ ၵူၼ်းတိတ်းၸပ်းၵေႃႈ ဢမ်ႇပႆႇၼမ်မိူၼ် မိူဝ်ႈ COVID-19 ၽႄႈလၢမ်း ၼၼ်ႉ ဝႃႈၼႆ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2023-12-01T13:01:55

https://taifreedom.com/%e1%80%9e%e1%80%b5%e1%81%bc%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8%e1%80%9e%e1%81%a2%e1%82%86%e1%80%99%e1%82%86-%e1%80%99%e1%82%86%e1%80%9c%e1%81%a2%e1%82%86%e1%82%88/

သဵၼ်ႈတၢင်းသၢႆမႆ (မႆလၢႆႈ) ပၢႆးမၢၵ်ႈမီးမိူင်းၶႄႇ ဢၼ်တႄႇယၢင်ႈတိၼ်မိူင်းတႆးပွတ်းႁွင်ႇ လတ်းပွင်ႇၼႃႈ ဝၼ်းတူၵ်း

သဵၼ်ႈတၢင်းသၢႆမႆပၢႆးမၢၵ်ႈမီး (Silk Road Economic Belt) ၊ ဢၼ်ႁွင်ႉလႆႈၸိုဝ်ႈထႅင်ႈလၢႆမဵဝ်း Belt and Road Initiative သၢႆမႆ လႄႈ သဵၼ်ႈတၢင်းႁွပ်ႈၵမ်ႇၾႃႇ (ႁွပ်ႈလုမ်ႈၾႃႉ) ဢမ်ႇၼၼ် One Belt One Road (OBOR / 1B1R) သၢႆၼိုင်ႈဢၼ် တၢင်းၼိုင်ႈသဵၼ်ႈ ၸိူဝ်းၼႆႉ မၼ်းပဵၼ်ၽႅၼ် ၶူင်းၵၢၼ်လူင်ပၢႆးမၢၵ်ႈမီးမိူင်းၶႄႇ ဢၼ်ယိူင်းဢၢၼ်းႁႂ်ႈၵွင်ႉၵၢႆႇၵၼ်လၢႆလၢႆၸိုင်ႈမိူင်း တင်းလုမ်ႈၾႃႉ လႄႈ ႁႂ်ႈမီးၼမ်ႉတွၼ်းၽွၼ်းလီ တႃႇပၢႆး မၢၵ်ႈမီး ၵၢၼ်ၵႃႉၶၢႆလီတိူဝ်းမႃးၼၼ်ႉယူႇယဝ်ႉ။ သဵၼ်ႈတၢင်းသၢႆမႆပၢႆးမၢၵ်ႈမီးၼႆႉ ဢမ်ႇၵွမ်ႉၵႃႈ တေၵပ်း သိုပ်ႇၵႂႃႇမႃးၶဝ်ႈႁႃၵၼ် တၢင်းလိၼ်ၵူၺ်း တၢင်းၼႃႈၼမ်ႉပၢင်ႇလၢႆႇၵေႃႈ ၶဝ်ႈပႃးၸွမ်းသဵၼ်ႈတၢင်းၼိုင်ႈ ဢၼ်မီးၸိုဝ်ႈဝႃႈ “21st Century Maritime Silk Road” ၼႆယဝ်ႉ။ ၶူင်းၵၢၼ်လူင် သဵၼ်ႈတၢင်းသၢႆမႆပၢႆးမၢၵ်ႈမီးၼႆႉ တႄႇပိုတ်ႇၸိုဝ်ႈဢွၵ်ႇသဵင် ပဵၼ်တၢင်းၵၢၼ် မိူဝ်ႈ ၸွမ်ၸိုင်ႈမိူင်းၶႄႇ သီၵျိၼ်ႉၽိင်ႇ (Xi Jin Ping) ၵႂႃႇဢႅဝ်ႇလႄႇ မိူင်းၵႃႇၸၵ်ႉသတၢၼ်ႇ (Kazakbstan) မိူဝ်ႈ ဝၼ်းထီႉ 07 September 2013 တီႈ ၸၼ်ႉၸွမ် ၼႃႇၸႃႇပေႇယႅပ်ႉ (Nazarbayev University) ၼႂ်းႁူဝ်ၶေႃႈ “ပၼ်ႁႅင်းၵၢၼ်သၢင်ႈဢူၺ်းလီၼႂ်းၵႄႈၵၢင်ၵူၼ်းမိူင်းလႄႈ သၢင်ႈဢၼႃႇၵၢတ်ႈဢၼ်လီတွၼ်းလိူဝ်ၵဝ်ႇ” ၼၼ်ႉ မၼ်းၸဝ်ႈလၢတ်ႈထိုင် လွင်ႈၵပ်းသိုပ်ႇၵပ်းသၢၼ်ၵၼ်ၸဵမ်ၵဝ်ႇၵွၼ်ႇၼႂ်းၵႄႈၵၢင် ၶႄႇ လႄႈ ၵႃႇၸၵ်ႉသတၢၼ်ႇ ဢိၵ်ႇတင်း လၢတ်ႈထိုင် ပေႃႇလသီႇလွင်ႈႁူမ်ႈမိုဝ်းၵၼ်လီ လႄႈ လွင်ႈၶႄႇပဵၼ် ဢူၺ်းလီဝၢၼ်ႈမိူင်းတၢင်ႇမိူင်း ၼႂ်းဢေးသျႃးပွတ်းၵၢင် လိူဝ်သေၼၼ်ႉ မၼ်းၸဝ်ႈယင်း ပၼ်တၢင်းႁၼ် ထိုင်ဝႃႈ ႁႂ်ႈႁူမ်ႈမိုဝ်းၵၼ်သၢင်ႈ သၢႆသဵၼ်ႈတၢင်းသၢႆမႆလူၺ်ႈလၢႆးႁူမ်ႈမိုဝ်းၵၼ်ၽၢႆႇပၢႆးဝူၼ်ႉမႂ်ႇ လွင်ႈႁဵတ်း သၢင်ႈဢွၵ်ႇမႂ်ႇ လႄႈတႃႇႁႂ်ႈပဵၼ်ၽွၼ်းလီတေႃႇၵူၼ်းၼႂ်းမိူင်း ဢၼ်ယူႇၼႂ်းသဵၼ်ႈတၢင်းသၢႆမႆ။ ပဵၼ်ၶူင်းၵၢၼ်လူင်ဢၼ်လူင်ပွင်ၸိုင်ႈမိူင်းၶႄႇ ပဵၼ်ငဝ်ႈတိုၼ်းဢွၼ်ၵေႃႇသၢင်ႈသေ ယိူင်းဢၢၼ်းႁႂ်ႈယဝ်ႉ တူဝ်ႈ ၼႂ်းပီႊ 2049 ဝႃႈၼႆ။ ၶူင်းၵၢၼ်လူင် သဵၼ်ႈတၢင်းသၢႆမႆ ပၢႆးမၢၵ်ႈမီးၶႄႇၼႆႉ တေၵွင်ႉၵၢႆႇ ၵၼ်ၼႂ်းၵုၼ်လူင်ဢေးသျႃး(Asia) ၊ ဢေးသျႃးၸဵင်ႇၸၢၼ်းဝၼ်းဢွၵ်ႇ (Southeast Asia) ၊ ပွတ်းဝၼ်းဢွၵ်ႇၵၢင် (The Middle East)၊ ၵုၼ်ဢႅပ်ႉၾရိၵ (Africa) ၊ ၵုၼ်ယူးရူပ်ႇ (Europe) ဝႃႈၼႆ။ တေႃႇထိုင်လိူၼ် August 2023 ၼႆႉ မီး 155 ၸိုင်ႈမိူင်း ၶဝ်ႈႁူမ်ႈၸွမ်း ၶူင်းၵၢၼ်လူင် သဵၼ်ႈတၢင်းသၢႆမႆ လႄႈ တေလႆႈဝႃႈ ႁူဝ်ၵူၼ်း 75% ၼႂ်းလုမ်ႈၾႃႉ လႄႈ ၶိုင်ႈလိူဝ် ငိုၼ်းၶဝ်ႈၵူၼ်းတေႃႇၵေႃႉၼိုင်ႈပီႊ တင်းလုမ်ႈၾႃႉ (more than half of the world’s GDP) ၶဝ်ႈပႃးၸွမ်း ၼႂ်းၶူင်းၵၢၼ်လူင်ၼႆႉမိူၼ်ၵၼ်ၼႆယဝ်ႉ။ ၽႅၼ်ၵၢၼ်လူင် သဵၼ်ႈတၢင်းသၢႆမႆ ပၢႆးမၢၵ်ႈမီးမိူင်းၶႄႇၼႆႉ ၶဝ်ႈပႃးၶူင်းၵၢၼ်သင်လၢႆလၢႆ? ၽၢႆႇလူင်ပွင်ၸိုင်ႈမိူင်းၶႄႇ တမ်းငူပ်ႉငိုၼ်းတႃႇပွင်သၢင်ႈ ၽႅၼ်ၵၢၼ်လူင် သဵၼ်ႈတၢင်းသၢႆမႆၼႆႉ တႄႇပိုၼ်ၽၢဝ်ႇၼႂ်းပီႊ 2013 သေ ဢၢၼ်းယဝ်ႉတူဝ်ႈၶွပ်ႇလႅၼ်ၼႂ်းပီႊ 2049 ၊ ၶၢဝ်းတၢင်းႁိုင် 36 ပီႊလႄႈ တေၸႂ်ႉငိုၼ်း ဢမေႇရိၵၼ်ႇတေႃႇလႃႇ 4 ထရီႇလီႇယၼ်ႇ (သီႇလၢၼ်ႉလၢၼ်ႉတေႃႇလႃႇ) (4 Trillion – 4,000,000,000,000 $) ၸဵမ်မိူဝ်ႈပူၼ်ႉမႃး 7 ပီႊၼၼ်ႉဝႃႈၼႆ။ ၼႂ်းၽႅၼ်ၵၢၼ်လူင်ၼႆႉ တေမီးၶူင်းၵၢၼ်လူင်တင်းမူတ်း 3,164 ၶူင်းၵၢၼ်၊ 1,590 ၶူင်းၵၢၼ်ၼၼ်ႉ တေၸႂ်ႉ ငိုၼ်းဢမေႇရိၵၼ်ႇတေႃႇလႃႇ 1.9 trillion (1,900,000,000,000$) (1.9 လၢၼ်ႉလၢၼ်ႉဢမေႇရိၵၼ်ႇတေႃႇ လႃႇ) ဢၼ်ၶူင်းၵၢၼ် BRI လႄႈ တႃႇၶူင်းၵၢၼ် 1,574 ၼၼ်ႉ တေၸႂ်ႉငိုၼ်း 2.1 trillion (2,100,000,000,000$) (2.1 လၢၼ်ႉလၢၼ်ႉဢမေႇရိၵၼ်ႇတေႃႇလႃႇ) သေ ပဵၼ်ၶူင်းၵၢၼ်ဢၼ်ထုၵ်ႇမၵ်းမၼ်ႈမိူင်းၶႄႇၶဝ်ႈပႃး ဝႃႈၼႆ။ ၶူင်းၵၢၼ်လူင်ၼႆႉ တေၶဝ်ႈပႃး ၵၢၼ်ၵေႃႇသၢင်ႈလၢႆလၢႆပိူင် မိူၼ်ၼင်ႇ သဵၼ်ႈတၢင်း၊ သဵၼ်ႈတၢင်းလူင်၊ တၢင်းလူတ်ႉၾႆး၊ ၵေႃႇသၢင်ႈၽၢႆႇၾႆးၾႃႉ၊ ႁႅင်းထၢတ်ႈ၊ ၶူဝ် (တၢင်တႃႈ)၊ ၵၢၼ်ၶုတ်းႁႄႈ၊ တႃႈႁိူဝ်း၊ တႃႈႁိူဝ်းမိၼ်၊ ၵၢၼ်ၵေႃႇသၢင်ႈတိုၵ်းယႂ်ႇလူင် ၸိူဝ်းၼႆႉ။ မိူင်းႁူမ်ႈတုမ် ၶဝ်ႈပႃးၼႂ်းၶူင်းၵၢၼ်လူင် သဵၼ်ႈတၢင်းသၢႆမႆ လၢႆၶူင်းၵၢၼ်? မိူင်းႁူမ်ႈတုမ် လႄႈ မိူင်းၶႄႇ ၼႆႉ ဢဝ်ၼမ်ႉလိၼ်ႁိၼ်ၽႃလႄႈ ၸၢဝ်းၶိူဝ်းၵူၼ်းယူႇသဝ်းဝႃႈၵေႃႈ တိတ်းၸပ်း ၵွင်ႉၵၢႆႇၵၼ်မႃးၸဵမ်ပၢၼ်လႂ်မႃးသေ ပဵၼ်မိူင်းပီႈမိူင်းၼွင်ႉယူႇႁိမ်းၵိၼ်ၸမ်ၵၼ် မီးလွင်ႈၶဝ်ႈ ဢွၵ်ႇၵၼ်မႃးယူႇ။ ၵွပ်ႈၼၼ်လႄႈ ၶူင်းၵၢၼ်လူင် သဵၼ်ႈတၢင်းသၢႆမႆပၢႆးမၢၵ်ႈမီး ၶွင်ၶႄႇၼႆႉၵေႃႈ ဢမ်ႇပူၼ်ႉလွတ်ႈလႆႈ တႃႇႁႂ်ႈမိူင်းႁူမ်ႈတုမ် ၶဝ်ႈႁူမ်ႈပႃးၸွမ်း။ ၸွမ်းၼင်ႇၶေႃႈမုၼ်း ISP Myanmar (The institute of strategy and policy – Myanmar) ဢွၵ်ႇၼႄဝႆႉၼၼ်ႉ ဢၼ်သွင်ၸိုင်ႈမိူင်းလႆႈလူင်းလၢႆးမိုဝ်းႁူမ်ႈၵၼ်တူၵ်းလူင်းတႃႇၵေႃႇသၢင်ႈၶူင်းၵၢၼ်ၼႂ်းမိူင်းႁူမ်ႈတုမ်ၼႆႉ ပၢၼ်လူင်ပွင်ၸိုင်ႈ NLD မီး 34 ၶူင်းၵၢၼ်လႄႈ ဝၢႆးသေ ၶွင်ႇသီႇသိုၵ်းမၢၼ်ႈ ယိုတ်းဢမ်းၼၢတ်ႈၸိုင်ႈမိူင်း ယဝ်ႉ ၶိုၼ်းလႆႈတူၵ်းလူင်းၵၼ်ထႅင်ႈ 4 ၶူင်းၵၢၼ် (ၼႂ်းမိူင်းရၶႅင်ႇ 3 ၶူင်းၵၢၼ်၊ ၼႂ်းမိူင်းတႆး ၶူင်းၵၢၼ်ၵေႃႇသၢင်ႈၶူဝ်ၵုၼ်လူင်) ဝႃႈၼႆ။ ၵွပ်ႈၼၼ် ၶူင်းၵၢၼ် ဢၼ်ၶဝ်ႈပႃးၸွမ်းၼႂ်းသဵၼ်ႈတၢင်းသၢႆမႆ ပၢႆးမၢၵ်ႈမီးၶႄႇၼႆႉ ၼႂ်းမိူင်းႁူမ်ႈတုမ်မီးၼမ် 38 ၶူင်းၵၢၼ် ၼႆယဝ်ႉ။ ၼႂ်း 38 ၶူင်းၵၢၼ်ၼၼ်ႉ 1. ဢမ်ႇပႆႇၽေႃႇၼမ်ႉၼႄတူဝ်လႆႈ (လႆႈၵိုတ်းယင်ႉဝႆႉ) မီး 19 ၶူင်းၵၢၼ်၊ 2. ဢၼ် တိုၵ်ႉဢုပ်ႇဢူဝ်းၵၼ် တႃႇႁဵတ်းသၢင်ႈမီး 15 ၶူင်းၵၢၼ် ၊ 3. ဢၼ်လႆႈလူင်းပိုၼ်ႉတီႈ ၽေႃႇၼမ်ႉၽေႃႇတူဝ် ႁဵတ်းသၢင်ႈယူႇမီး 4 ၶူင်းၵၢၼ်၊ ၼႂ်းၼၼ်ႉ ပႃးဝႆႉၶူဝ်ၵုၼ်လူင် ဢၼ်တေဢၢၼ်းပိုတ်ႇပဵၼ်တၢင်းၵၢၼ် ဝၼ်းထီႉ 12 November 2023 ၼၼ်ႉဝႃႈၼႆ ၵူၺ်းၵႃႈ ဢမ်ႇတၼ်းလႆႈပိုတ်ႇသေ ၽၢႆႇၸုမ်းဢူၺ်းလီပွတ်းႁွင်ႉ 3 ၸုမ်း ယိုတ်းလႆႈဝဵင်းၵုၼ်လူင်ၵႂႃႇပႅတ်ႈ။ ၼႂ်းတူင်ႇၽႅၼ်ၵၢၼ်သိုၵ်း 1027 လႄႈ ၶူင်းၵၢၼ်ပၢႆးမၢၵ်ႈမီးၶႄႇ ၽႅၼ်ၵၢၼ်သိုၵ်း 1027 ဢၼ်ၸုမ်းဢူၺ်းလီ 3 ၸုမ်း ပိုတ်ႇပၢင်တိုၵ်းယူႇမိူဝ်ႈလဵဝ် ပဵၼ်ၼႂ်းတူင်ႇမိူင်းတႆး ပွတ်းႁွင်ႇ ပူၼ်ႉလႃႈသဵဝ်ႈၵႂႃႇၵမ်ႈၼမ် လႄႈပဵၼ်ၽၢႆႇႁွင်ႇသဵၼ်ႈတၢင်းလူင် မိူင်းႁူမ်ႈတုမ် သူႇၸူး မိူင်းၶႄႇ (ဝဵင်းလိူဝ်ႇ − သီႇပေႃႉ− လႃႈသဵဝ်ႈ − သႅၼ်ဝီ − ၼမ်ႉၶမ်း − မူႇၸေႊ လႄႈ သဵၼ်ႈတၢင်းလုၵ်ႉ လႃႈသဵဝ်ႈ − သႅၼ်ဝီ − ၵုၼ်လူင် − ၵျိၼ်းသူၺ်ႇႁေႃႇ) သေ မီးၶူင်းၵၢၼ်ပၢႆးမၢၵ်ႈမီးၶႄႇလႄႈ မိူင်းႁူမ်ႈတုမ်လူင်းမိုဝ်းႁူမ်ႈ ၵၼ်ႁဵတ်းသၢင်ႈဝႆႉ ဢမ်ႇယွမ်း 7 ၶူင်းၵၢၼ် ဝႃႈၼႆ။ ၵမ်ႈၼမ် ၶူင်းၵၢၼ်ၸိူဝ်းၼႆႉၵေႃႈ မိူဝ်ႈလဵဝ် ၸုမ်းဢူၺ်းလီၶဝ်ၵုမ်းၵမ်လႆႈ ပိုၼ်ႉတီႈလႄႈ လၢႆလၢႆဝဵင်းသေ ယူႇဝႆႉပဵၼ်ၽၢႆႇပေႉပုၼ်ႈသိုၵ်းမၢၼ်ႈ။ ပၢင်တိုၵ်းၼႆႉ ႁိုင်မႃးလႆႈ 1 လိူၼ်ပၢႆယဝ်ႉသေတႃႉ ႁႂ်ႈပေႃးဝႃႈ တုမ်ႉတိူဝ်ႉၺႃး ၶူင်းၵၢၼ်ၶႄႇ ဢၼ်လူင်းတိုၼ်းလၢင်း ၼႂ်းပိုၼ်ႉတီႈပဵၼ်ပၢင်တိုၵ်းၼႆႉ ဢမ်ႇပေႃးမီးတႄႉတႄႉဝႃႈဝႃႈလႄႈ ၽၢႆႇလူင်ပွင်ၸိုင်ႈမိူင်းၶႄႇၵေႃႈ ဢမ်ႇပေႃးဢဝ်လိူင်ႈလၢဝ်း သၢၼ်ၶတ်းပုတ်းၶၢတ်ႇ ၼႆယဝ်ႉ။ ၼႂ်းၶူင်းၵၢၼ်ၵေႃႇသၢင်ႈ လူတ်ႉၾႆး(ၾႆးၾႃႉ) သဵၼ်ႈသၢႆ ဝဵင်းလိူဝ်ႇ − မူႇၸႄႊ တေၸႂ်ႉငိုၼ်း ဢမေႇရိၵၼ်ႇတေႃႇလႃႇ 8.9 ပီႇလီႇယၼ်ႇ (8.9 လၢၼ်ႉဢမေႇရိၵၼ်ႇတေႃႇလႃႇ)၊ ပိုၼ်ႉတီႈပၢႆးမၢၵ်ႈမီးၵၢၼ် ၵႃႉၶၢႆလႅၼ်လိၼ် မူႇၸေႊ တေၸႂ်ႉငိုၼ်း 8 လၢၼ်ႉဢမေႇရိၵၼ်ႇတေႃႇလႃႇ ၊ ပိုၼ်ႉတီႈ ပၢႆးမၢၵ်ႈမီးၵၢၼ်ၵႃႉ ၶၢႆလႅၼ်လိၼ် ၵျိၼ်းသူၺ်ႇႁေႃႇ တေၸႂ်ႉငိုၼ်း 4 လၢၼ်ႉဢမေႇရိၵၼ်ႇတေႃႇလႃႇ၊ ၶူင်းၵၢၼ်ၵေႃႇသၢင်ႈ သဵၼ်ႈတၢင်း လႄႈ ၶူဝ်ၵိုတ်ႈ−ၼွင်ၶဵဝ် တေၸႂ်ႉငိုၼ်း 100 လၢၼ်ႉဢမေႇရိၵၼ်ႇတေႃႇလႃႇ ၊ ၶူင်းၵၢၼ် ၵေႃႇသၢင်ႈသဵၼ်ႈတၢင်းလူင်(highway) ဝဵင်းလိူဝ်ႇ − ထီးၶျၢႆႉ− မူႇၸေႊ တေၸႂ်ႉငိုၼ်း 4 လၢၼ်ႉဢမေႇရိၵၼ်ႇ တေႃႇလႃႇ ဝႃႈၼႆ။ မိူၼ်ၼင်ႇ ၶူဝ်လူင်ၵုၼ်လူင်ၼၼ်ႉၵေႃႈ လႆႈၸႂ်ႉငိုၼ်း 16.9 လၢၼ်ႉဢမေႇရိၵၼ်ႇတေႃႇ လႃႇ ၵေႃႇသၢင်ႈယဝ်ႉတူဝ်လႄႈ မီးပႃးထႅင်ႈ တႃႇသိူဝ်ႇသဵၼ်ႈတၢင်းလူင် ၶျိၼ်းသူၺ်ႇႁေႃႇ−ၵုၼ်လူင်− သႅၼ်ဝီ ပႃးၼႆယဝ်ႉ။ ၵၢၼ်တႃႇၵေႃႇသၢင်ႈၶူင်းၵၢၼ်ၼႂ်းမိူင်းႁူမ်ႈတုမ်ၼႆႉ ၽၢႆႇလူင်ပွင်ၸိုင်ႈမိူင်းႁူမ်ႈတုမ် လႆႈၵူႈယိမ်ငိုၼ်းတီႈ လူင်ပွင်ၸိုင်ႈၶႄႇသေ တႄႇၵေႃႇသၢင်ႈမႃး မိူဝ်ႈပီႊ 2019 လႄႈ ဢၢၼ်းယဝ်ႉတူဝ်ႈ ၶူင်းၵၢၼ် ၼႂ်းပီႊ 2030 တင်းမူတ်း ၼႆယဝ်ႉ။ ၶူင်းၵၢၼ်ဢၼ်ယူႇၼႂ်းၵႄႈပၢင်တိုၵ်းယူႇၼႆႉ သင်ဝႃႈ ပၢင်တိုၵ်းၶၢဝ်းယၢဝ်းႁိုင်ၼၢၼ်းမႃးၸိုင် ၸွင်ႇလူင်ပွင်ၸိုင်ႈၶႄႇ တေယိူၼ်ႉၶၢမ်ႇတူၺ်းလႆႈၼႆ မီးၶေႃႈထၢမ်မႃးယူႇမိူၼ်ၵၼ်ယဝ်ႉ။ ၵွပ်ႈဝႃႈ ၽွင်းပဵၼ် ပၢင်တိုၵ်းၵၼ်ၼႂ်းပိုၼ်ႉတီႈ မီးၶူင်းၵၢၼ် ပၢႆးမၢၵ်ႈမီးၶႄႇဝႆႉၼၼ်ႉ ၵၢၼ်ၵေႃႇသၢင်ႈၵေႃႈ တေၵိုတ်းၸိူင်ႉဝႆႉ ပေႃးၶၢဝ်းယၢဝ်းၼႆ တေၸၢင်ႈတုမ်ႉတိူဝ်ႉ ၵၢၼ်ၽေႃႇၼမ်ႉၼႄတူဝ်လႆႈ ၶူင်းၵၢၼ်လူင် သဵၼ်ႈတၢင်းသၢႆမႆ ပႃးၼၼ်ႉယူႇ။ ထႅင်ႈလွင်ႈၼိုင်ႈၵေႃႈ ယွၼ်ႉဝႃႈ တႃႇမိူင်းၶႄႇ တေၶဝ်ႈၸူး ၼႃႈၼမ်ႉပၢင်ႇလၢႆႇ သမုတ်ႉတြႃႇ ဢိၼ်းတီႈယႃးၼၼ်ႉ တေလႆႈလတ်းၶဝ်ႈၼႂ်းမိူင်းတႆး မူႇၸေႊ၊ မိူင်းမၢၼ်ႈ ဝဵင်းလိူဝ်ႇ ပွင်ႇထိုင် မိူင်းရၶႅင်ႇ လႄႈ သဵၼ်ႈတၢင်းၼႆႉ လမ်ႇလွင်ႈဝႆႉတႃႇမိူင်းၶႄႇမိူၼ်ၵၼ်ယဝ်ႉ။ သဵၼ်ႈတၢင်းသၢႆမႆ ပဵၼ်သင်? ပဵၼ်သၢႆၼႅင်ႈၵၢၼ်ၵႃႉၶၢႆပၢၼ်ၵွၼ်ႇ ဢၼ်ႁဵတ်းႁႂ်ႈဝၢၼ်ႈဝဵင်းလၢႆလၢႆဝဵင်း လၢႆလၢႆမိူင်း ၵွင်ႉသၢၼ်ၶဝ်ႈ ဢွၵ်ႇၸူးၵၼ် ၽၢၼ်ႇၸုမ်းၵူၼ်းၵႃႉဢၼ်လုၵ်ႉဝၢၼ်ႈၵိူတ်ႇမိူင်းၼွၼ်း ၵႂႃႇၵႃႉၶၢႆၸူးတၢင်ႇဝၢၼ်ႈတၢင်ႇမိူင်း၊ သဵၼ်ႈတၢင်းသၢႆမႆ မီးၶၢဝ်းတၢင်းယၢဝ်းၵႆထိုင် 4,000 လၵ်းပၢႆ လုၵ်ႉဢဝ် မိူင်းသျၢင်ဢၼ် (Chang’an) မိူင်းၶႄႇပွတ်းၵၢင် ၶၢမ်ႈၽၢၼ်ႇပၢင်ႇလၢႆႇသၢႆးၼႂ်းဢေးသျႃးပွတ်းၵၢင်သေ ၵႂႃႇသုတ်းတီႈ မိူင်းဢႅၼ်တီဢွၵ်ႉ (Antioch) ၼႂ်းမိူင်းတူႇရၵီႇ။ သဵၼ်ႈတၢင်းသၢႆမႆၼႆႉ မီးၸဵမ်တၢင်းလိၼ်လႄႈ တၢင်းပၢင်ႇလၢႆႇ ဢၼ်ႁွင်ႉဝႃႈ သဵၼ်ႈတၢင်းသၢႆမႆ တၢင်းပၢင်ႇလၢႆႇ (Maritime Silk Road) သေ သဵၼ်ႈတၢင်းၼမ်ႉၼၼ်ႉၵေႃႈ လမ်ႇလွင်ႈမိူၼ်တင်း သဵၼ်ႈတၢင်းလိၼ် ယွၼ်ႉမၼ်းပဵၼ်တၢင်းသဵၼ်ႈဢၼ်ဢဝ်ႁဵတ်းႁႂ်ႈမိူင်းၶႄႇလႄႈ မိူင်းတႃႈႁိူဝ်းလၢႆလၢႆမိူင်း ၵွင်ႉသၢၼ်ၶဝ်ႈဢွၵ်ႇၵၼ် မိူင်းၸိူဝ်းၼၼ်ႉ မီးပႃးၸဵမ် မိူင်းထႆး၊ ၶၢမ်ႈၽၢၼ်ႇ သမုတ်ႉတြႃႇဢိၼ်းတီႈယႃး၊ ၶၢမ်ႈၽၢၼ်ႇပၢင်ႇလၢႆႇလႅင် ၵႂႃႇပွၵ်ႈၸူးမိူင်းရူမ်း (ရေႃးမ) (Rome) ဢၼ်ပဵၼ်မိူင်းသုၼ် ၵၢင်ၶွင်လုမ်ႈၾႃႉပၢၼ်ၼၼ်ႉ။ မိူဝ်ႈတႄႇ ယိူင်းဢၢၼ်းတႃႇၵၢၼ်ၵႃႉၶၢႆၵူၺ်းသေတႃႉ လွင်ႈၽႃႇသႃႇ သႃႇသၼႃႇ ၾိင်ႈငႄႈၾိင်ႈထုင်း ၸိူဝ်းၼႆႉၵေႃႈ လမ်ႇလွင်ႈမိူၼ်ၵၼ် တႃႇႁႂ်ႈ မိူင်းၼိုင်ႈလႄႈမိူင်းၼိုင်ႈ ၶဝ်ႈဢွၵ်ႇတိတ်းတေႃႇၵပ်းသိုပ်ႇ ၵၼ်လႆႈ။ သဵၼ်ႈတၢင်းသၢႆမႆ ႁဵတ်းႁိုဝ်မီးမႃး ပီႊ BC 400 (4th Century BC) မိူဝ်ႈပၢၼ် ၶုၼ်ႁေႃၶမ်းၵရိတ်ႉ ဢလႅၵ်ႉသၼ်ႇတႃႇမႁႃရႃႇၸႃႇ (Alexander The Great) ၼၼ်ႉ မၼ်းၸဝ်ႈမီးၸႂ်ၶႂ်ႈၶႂၢၵ်ႈၼႃႈလိၼ်ဝၢၼ်ႈမိူင်းလႄႈ လႆႈၶဝ်ႈပူၼ်ႉပႅၼ်ပိုတ်ႇပၢင်တိုၵ်းတေႃႇ တၢင်ႇမိူင်း ၶႂ်ႈမီးမွၵ်ႈၶိုင်ႈၼိုင်ႈၼႂ်းလုမ်ႈၾႃႉၼၼ်ႉလႄႈ ၶၢဝ်းတၢင်းဢၼ်ဢွၵ်ႇတၢင်းပိုတ်ႇပၢင်တိုၵ်းၼၼ်ႉ ႁဵတ်းႁႂ်ႈမိူင်းဝၼ်းတူၵ်းလႄႈမိူင်းဝၼ်းဢွၵ်ႇ လႆႈၵွင်ႉသၢၼ်ၶဝ်ႈၸူးၵၼ်သေ ၵူၼ်းမိူင်းၸိူဝ်းၼၼ်ႉ ၶႂ်ႈႁူႉၶၢဝ်ႇငၢဝ်းတၢင်ႇမိူင်းၼႃႇ ၸင်ႇလႆႈၽွၵ်ႈသဵၼ်ႈတၢင်းမႂ်ႇၸူးၵၼ် တႃႇလႅၵ်ႈလၢႆႈၵုၼ်ႇၵႃႉတၢင်းၶၢႆလႄႈ ႁူႉၶၢဝ်ႇငၢဝ်းၵၼ် (မိူင်းၸိူဝ်းၼၼ်ႉ ပႃးတင်း ၵရိသ်ႉ (Greece) ၊ ပိူဝ်ႇသျႃး (Persia ) ၊ ဢိၼ်းတီးယႃး (India)။ ငဝ်ႈငႃႇသဵၼ်ႈတၢင်းသၢႆမႆၼႂ်းလုမ်ႈၾႃႉၼၼ်ႉ မီးမႃးယွၼ်ႉၵရိတ်ႉသေတႃႉ ဢၼ်ႁဵတ်းႁႂ်ႈ သဵၼ်ႈတၢင်းသၢႆမႆ မီးၸိုဝ်ႈသဵင်ႁိူဝ်ႈႁိူင်းၼၼ်ႉ ပေႃႇပဵၼ်မႃးမွၵ်ႈပီႊ BC 130 မိူဝ်ႈပၢၼ်ၶိူဝ်းၶုၼ်ႁေႃၶမ်းႁၼ်ႉ မိူင်းၶႄႇ (Han Dynasty) ၽွင်းၶုၼ်ႁေႃၶမ်း ႁၼ်ႉဢူႇတိ (Emperor Wu of Han) ၽွင်းငမ်းဝၢၼ်ႈမိူင်းၼၼ်ႉယဝ်ႉ။ ႁၼ်ႉဢူႇတိၼႆႉ ပဵၼ်ၽူႈမီးသၢႆတႃတူၺ်းၵႂၢင်ႈႁၼ်ၵႆ မၼ်းၸဝ်ႈႁၼ်ဝႃႈ မိူင်းၶႄႇၼႆႉ ပဵၼ်မိူင်းဢၼ် မီးၶူဝ်းၶွင်ၸႃႉလီတင်းၼမ်တင်းလၢႆ ပိူင်လူင် ပဵၼ်ၽႃႈၽႅၼ်ႇမႆလၢႆႈ ဢၼ်ၵူၼ်းတင်းလုမ်ႈၾႃႉ ဢမ်ႇပႆႇမီးၽႂ် ႁူႉလၢႆးႁဵတ်းဢွၵ်ႇမၼ်းၼႆလႄႈ ပီႊၼၼ်ႉ မၼ်းၸဝ်ႈၸင်ႇသူင်ႇၽွင်းၶဵဝ် ၸိုဝ်ႈ ၸၢင်သျဵၼ်ႉ (Zhang Qian) ၵႂႃႇႁူပ်ႉထူပ်းဢုပ်ႇဢူဝ်းသၢင်ႈလွင်ႈၸမ်ၸႂ်ၵၼ်တင်းၸုမ်းၸၢဝ်းၶိူဝ်းၶၢႆႉတီႈယူႇ (ၸုမ်းလေႉလွၼ်ႉ) ဢၼ်ယူႇၼႂ်းပၢင်ႇလၢႆႇသၢႆး ၸႄႈတွၼ်ႈ ၵၢၼ်ႇသု (GanSu) တႃႇဢဝ်ၽႃႈၽႅၼ်ႇလၢႆႈမိူင်းႁၼ်ႉ ၵႂႃႇၶၢႆလႅၵ်ႈပိၼ်ႇလႆႈမႃး ၶိူင်ႈၵွင်ႈၵၢင်ႇ လႄႈ မႃႉမဵဝ်းၸႂ်ႉၼႂ်းပၢင်တိုၵ်း ၼႆၵူၺ်းသေတႃႉ ဝၢႆးမႃး ၽႃႈမႆလၢႆႈၼၼ်ႉ ၵူၼ်းမိူင်းဝၼ်းတူၵ်းၶဝ် သူၼ်ၸႂ်သူင်သိုဝ်ႉ သူင်ၸႂ်ႉတိုဝ်းလႄႈ ဢဝ်ၽႄႈလိူင်ႇၸိုဝ်ႈသဵင်လိုဝ်းလင်ၵႂႃႇ ႁဵတ်းႁႂ်ႈၵိူတ်ႇပဵၼ်သဵၼ်ႈတၢင်းၵႃႉၶၢႆ ဢၼ်ႁွင်ႉဝႃႈ သဵၼ်ႈတၢင်းသၢႆမႆ (မႆလၢႆႈ) ၼႆမႃး လႆႈဝႃႈ လုၵ်ႉမႃးတီႈမိူင်းသၢင်ဢၼ် မိူင်းလူင်ၶိူဝ်းၶုၼ်ၶႄႇႁၼ်ႉၼၼ်ႉ ၽႄႈလၢမ်းၵွင်ႉသၢၼ်ၵႂႃႇၸူး သဵၼ်ႈတၢင်းၵႃႉၶၢႆၵုၼ်ႇၵႃႉၵူႈၸိူဝ်းၸိူဝ်းမႃး ၸဵမ်တၢင်းလိၼ်လႄႈ တၢင်းပၢင်ႇလၢႆႇ။ သဵၼ်ႈတၢင်းသၢႆမႆပွၵ်ႈၼၼ်ႉ ႁိူဝ်ႈႁိူင်းယူႇမွၵ်ႈ 1,000 ပီႊပၢႆသေ ဝွတ်ႈဝွႆးလူင်းၵမ်းလွႆးလွႆးသေ ၵိုတ်းယင်ႉၵႂႃႇမိူဝ်ႈပီႊ AD 1492 ယွၼ်ႉ ၽူႈၶူၼ်ႉၶႂႃႉၶိူဝ်းၵူၼ်း ၸၢဝ်းၶိူဝ်းဢီႇတလီႇ သွၵ်ႈႁၼ်ၵုၼ်ဢမေႇရိၵ ႁဵတ်းႁႂ်ႈၵူၼ်းမိူင်းဝၼ်းတူၵ်း ဝၢႆႇၵႂႃႇသူၼ်ၸႂ်ၵၢၼ်မၢၵ်ႈမီး သဵၼ်ႈတၢင်းၼမ်ႉသမ်ႇမုၵ်ႉတြႃႇဢႅတ်ႉလႅၼ်းတိၵ်ႉ ဢၼ်ၵွင်ႉသၢၼ်ၸူးယူးရူပ်ႇ၊ ဢႃႇၾရိၵ၊ ဢမေႇရိၵ ၶဝ်ႈၸူးၵၼ်ၼၼ်ႉပႅတ်ႈ။ တႅမ်ႈ − ၾူၼ် မၢႆဝၼ်း − 30 November 2023 တီႈဢိင် − https://www.moneybuffalo.in.th/history/introduction-silk-road https://www.silkroadbriefing.com/news/2020/12/16/chinas-belt-and-road-initiative-infrastructure-developments-to-expect-in-2021/ https://www.silkroadbriefing.com/the-belt-and-road-initiative.html https://www.silkroadbriefing.com/news/2023/10/17/ten-years-of-chinas-belt-and-road-initiative-highlights-challenges-and-a-case-study/#:~:text=As%20of%20the%20end%20of,more%20than%203%2C000%20cooperation%20projects. https://www.youtube.com/watch?v=FmsTHfENYmw https://www.chathamhouse.org/2021/09/what-chinas-belt-and-road-initiative-bri

['ပွင်ႈၵႂၢမ်း']

2023-12-01T12:54:30

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%a2%e1%80%99%e1%80%ba%e1%82%87%e1%80%9a%e1%80%bd/

ၵူဝ်းရီးယႃးႁွင်ႇ ဢမ်ႇယွမ်းဢုပ်ႇဢူဝ်း တေသိုပ်ႇၸၢမ်းၶိူင်ႈယိပ်းၵွင်ႈၵၢင်ႇၵႂႃႇထႅင်ႈ

ဢမေႇရိၵၢၼ်ႇ တုၵ်းယွၼ်းႁႂ်ႈၵူဝ်းရီးယႃးႁွင်ႇ ဝၢႆႇႁႃၸႂ်ႉလၢႆးၽွင်းတၢင်သေ ဢုပ်ႇဢူဝ်းၵၼ်ထႅင်ႈပွၵ်ႈၼိုင်ႈ ၵူၺ်းၵႃႈ ၼွင်ႉယိင်း ၽူႈၼမ်းသုင်သုတ်း ၵူဝ်းရီးယႃးႁွင်ႇ ဢွၵ်ႇမႃးပၢၵ်ႈပႅတ်ႈၶေႃႈတုၵ်းယွၼ်း။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 1 December 2023 (လိူၼ်သိပ်း သွင်လွင်ႈ 4 ၶမ်ႈ ပီႊတႆး 2117 ၼီႈ) ၵဵဝ်ႇလူၺ်ႈလွင်ႈ ၶိမ်း ယူဝ်းၵျွင်း ၼွင်ႉယိင်း ၽူႈၼမ်းသုင်သုတ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း လႆႈဢွၵ်ႇမႃးပၢၵ်ႈပႅတ်ႈၶေႃႈတုၵ်းယွၼ်း ဢမေႇရိၵၢၼ်ႇ လွင်ႈဝႃႈ ႁႂ်ႈၵူဝ်းရီးယႃးႁွင်ႇ ဝၢႆႇမႃးၸႂ်ႉလၢႆးၽွင်းတၢင်သေ ဢုပ်ႇဢူဝ်း ၵၼ်ထႅင်ႈပွၵ်ႈၼိုင်ႈ ယဝ်ႉဢမ်ႇၵႃး ယင်းလႆႈပၼ်ၵႂၢမ်းမၼ်ႈထႅင်ႈဝႃႈ ၵူဝ်းရီးယႃးႁွင်ႇ တေသိုပ်ႇၸၢမ်းယိုဝ်းမၢၵ်ႇမိတ်ႉသႆးၵႂႃႇထႅင်ႈ ပႅၵ်ႉသမ်ႉတေပဵၼ်လွင်ႈပူၼ်ႉပႅၼ် ပၵ်းပိူင် ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ (UNSC) ၵေႃႈယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ ၶိမ်း ယူဝ်းၵျွင်း ယင်းလႆႈလၢတ်ႈထိုင် လွင်ႈပၢင်ၵုမ်ၶွင်ႇသီႇၽၢႆႇ ႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ ဢၼ်ၸတ်းႁဵတ်းၼႂ်းဝၼ်းထီႉ 27 November 2023 ၼၼ်ႉ လႆႈၸတ်းႁဵတ်းၸွမ်းၼင်ႇၶေႃႈတုၵ်းယွၼ်း ၸုမ်းမိူၵ်ႈမႂ်ႈၶွင်ဢမေႇရိၵၢၼ်ႇ လႄႈ လၢတ်ႈဝႃႈ ဢမေႇရိၵၢၼ်ႇ ထုၵ်ႇလီသပ်းလႅင်ႈမႃးဢွၼ်တၢင်း ႁဵတ်းသင်သေ ႁိူဝ်းဢမေႇရိၵၢၼ်ႇၵႆႉၵႆႉၵႂႃႇပေႃႇၸွမ်း တႃႈႁိူဝ်းၼႂ်းမိူင်းၵူဝ်းရီးယႃးၸၢၼ်း တႅၼ်းတီႈ တေမႃးဝႃႈ လွင်ႈၵူဝ်းရီးယႃးႁွင်ႇ သူင်ႇလၢဝ်ပွမ်ၶိုၼ်ႈၵႂႃႇၼိူဝ်ၵၢင်ႁၢဝ်ၼၼ်ႉ မၼ်းၽိတ်းပၵ်းပိူင် ဝႃႈၼႆ။ ၵဵဝ်ႇလူၺ်ႈလွင်ႈႁိူဝ်းတၢင်ႇႁိူဝ်းမိၼ် လႄႈ ႁိူဝ်းလမ်ၼမ်ႉ ဢမေႇရိၵၢၼ်ႇ ဢၼ်ၵႆႉ ၶဝ်ႈၵႂႃႇတူင်ႉၼိုင် ၼႂ်းၼႃႈၼမ်ႉမိူင်းၵူဝ်းရီးယႃးၸၢၼ်းၼၼ်ႉ မီးပႃးၼႂ်းၶေႃႈတူၵ်းလူင်း ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ဢၼ်ပဵၼ်တႃႇၵႅတ်ႇၶႄႁႄႉၵင်ႈ လွင်ႈပူၼ်ႉပႅၼ် မၢၵ်ႇၼိဝ်းၶလီးယႃး ၵူဝ်းရီးယႃးႁွင်ႇ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝႃးဝၼ်းထီႉ 30 November 2023 ၽူႈၼမ်းသုင်သုတ်း ၵူဝ်းရီးယႃးႁွင်ႇ ၶိမ်း ၵျွင်းဢိုၼ်း တင်း လုၵ်ႈယိင်းမၼ်း လႆႈၵႂႃႇဢႅဝ်ႇတူၺ်း ငဝ်ႈၸုမ်း တပ်ႉၵၢင်ႁၢဝ် တႃႇၶုပ်းထူပ်းဝၼ်းတပ်ႉၵၢင်ႁၢဝ်သေ သင်ႇႁႂ်ႈတပ်ႉသိုၵ်းၽွမ်ႉတူဝ်ႈတၼ်း တုမ်ႉတွပ်ႇလွင်ႈသူၼ်းၵဝ်းၽူႈၶဵၼ်လႄႈ ယင်းလႆႈဝၢင်းၽႅၼ်လွင်ႈတူင်ႉၼိုင် ၽၢႆႇၵၢၼ်သိုၵ်းထႅင်ႈ ဝႃႈၼႆ။ ၸိူင်ႉႁိုဝ်ၵေႃႈလီ မိူဝ်ႈၼႂ်းပီႊ 2018 ပူၼ်ႉမႃးၼၼ်ႉ ၽူႈၼမ်းသုင်သုတ်း ၵူဝ်းရီးယႃးႁွင်ႇ ၶိမ်း ၵျွင်းဢိုၼ်း လႄႈ ၸွမ်ၸိုင်ႈဢမေႇရိၵၢၼ်ႇ ၵေႃႉၵဝ်ႇ တူဝ်ႇၼႄႇ ထရမ်ႉ ယၢမ်ႈဢုပ်ႇဢူဝ်းၵၼ် ၵဵဝ်ႇလူၺ်ႈၶိူင်ႈယိပ်းၼိဝ်းၶလီးယႃးၵူဝ်းရီးယႃးႁွင်ႇ ဝႃႈၼႆသေတႃႉ ၵူၺ်းၵႃႈ ၵၢၼ်ဢုပ်ႇဢူဝ်း ၽၢႆႇတၢင်းၽွင်းတၢင် တင်း 2 ၽၢႆႇ ဢမ်ႇထိုင်ပဝ်ႉမၢႆ လႆႈလူႉလႅဝ်ၵႂႃႇ မိူဝ်ႈပီႊ 2019 သေ ႁဵတ်းႁႂ်ႈ ၸွမ်ၸိုင်ႈၵူဝ်းရီးယႃးႁွင်ႇ ဝၢႆႇပွၵ်ႈမႃး ၶူင်သၢင်ႈႁူဝ်မၢၵ်ႇၼိဝ်းၶလီးယႃးထႅင်ႈပွၵ်ႈၼိုင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-12-01T12:51:17

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%81%a2%e1%82%86%e1%82%88%e1%81%bd%e1%80%b1%e1%80%b8-10000-%e1%80%95%e1%81%a2%e1%82%86-%e1%80%9a%e1%80%84%e1%80%ba%e1%80%b8%e1%80%a2%e1%80%99/

ၵူၼ်းပၢႆႈၽေး 10,000 ပၢႆ ယင်းဢမ်ႇပႆႇၸၢင်ႈၶဝ်ႈၼႂ်းဝဵင်းလႃႈသဵဝ်ႈ

ၵူၼ်းမိူင်း 10,000 ပၢႆ ဢၼ်ပၢႆႈၽေးပၢင်တိုၵ်း တီႈဝဵင်းလဝ်ႉၵႆႇ (လၢဝ်ႇၵၢႆး) ၼႂ်းၼႃႈလိၼ်ၽွင်းငမ်းတူဝ်ၵဝ်ႇၵူဝ်းၵၢင်ႉ မိူင်းတႆးပွတ်းႁွင်ႇၼၼ်ႉ ႁွတ်ႈၽႅဝ်ဝႆႉတီႈလၢၼ်ႇ တၢင်းၶဝ်ႈဝဵင်းလႃႈသဵဝ်ႈသေ သိုၵ်းမၢၼ်ႈဢမ်ႇယွမ်းပၼ်ၶဝ်ႈဝဵင်းလႄႈ မိူဝ်ႈလဵဝ်ၵူၼ်းပၢႆႈၽေး မီးလွင်ႈယၢပ်ႇၽိုတ်ႇၵိၼ်းၸႂ် ၸဵမ်ၵၢၼ်ယူႇသၢင်ႈၵိၼ်သဝ်း ၸိူဝ်းၼႆႉ။ မိူဝ်ႈဝႃးဝၼ်းထီႉ 30 November 2023 (လိူၼ်သိပ်းသွင်လွင်ႈ 3 ၶမ်ႈ ပီႊတႆး 2117 ၼီႈ) ၵူၼ်းမိူင်းၼႂ်းပိုၼ်ႉတီႈ ဢၼ်ၵႂႃႇၸွႆႈထႅမ် ၵူၼ်းပၢႆႈၽေး တီႈၼွၵ်ႈဝဵင်းလႃႈသဵဝ်ႈ ၼၼ်ႉ လၢတ်ႈတီႈသိုဝ်ႇၶၢဝ်ႇ RFA ဝႃႈ ၵူၼ်းပၢႆႈၽေးၸိူဝ်းၼၼ်ႉ ပေႃးဢမ်ႇၸႂ်ႈၸႃႇတိ ဝဵင်းလႃႈသဵဝ်ႈၼႆလႄႈ သိုၵ်းမၢၼ်ႈ ဢမ်ႇယွမ်းပၼ်ၶဝ်ႈဝဵင်း လႃးလႃး၊ မိူဝ်ႈလဵဝ်ၵူၼ်းပၢႆႈၽေး 10,000 ပၢႆ မႃးၶမ်ဝႆႉယူႇတီႈ လၢၼ်ႇၶဝ်ႈဝဵင်း ႁူဝ်ပိုၵ်ႉ၊ လၢၼ်ႇသဵၼ်ႈတၢင်းႁွပ်ႈဝဵင်းလႃႈသဵဝ်ႈ (မဵဝ်ႉပၢတ်ႉလၢၼ်း)၊ လႄႈ ၸွမ်းသဵၼ်ႈတၢင်းမိူင်းယေႃ ဝႃႈၼႆ။ ၵူၼ်းပၢႆႈၽေးၸိူဝ်းၼႆႉ ႁွတ်ႈၽႅဝ်ၵႂႃႇတီႈတၢင်းၶဝ်ႈ/လၢၼ်ႇ ဝဵင်းလႃႈသဵဝ်ႈ ၸဵမ်မိူဝ်ႈဝၼ်းထီႉ 27 November 2023 ၼၼ်ႉလႄႈ ၶွင်ၵိၼ်ယႅမ်ႉ ဢၼ်ဢဝ်မႃးၼၼ်ႉၵေႃႈ မူတ်းၵႂႃႇၵမ်းလွႆးလွႆးယဝ်ႉသေ မိူဝ်ႈလဵဝ်ၵူၼ်းပၢႆႈၽေး ၵမ်ႉၼမ် ဢမ်ႇမီးၶွင်ၵိၼ်ယႅမ်ႉယဝ်ႉ ဝႃႈၼႆ။ ထႅင်ႈလွင်ႈၼိုင်ႈၵေႃႈ ဝဵင်းလႃႈသဵဝ်ႈၼႆႉ သိုၵ်းမၢၼ်ႈပိုၼ်ၽၢဝ်ႇၸႂ်ႉတိုဝ်းပိူင် မႃႇသျႄႇလေႃးဝႆႉလႄႈ ပေႃးထိုင်ၵၢင်ၶမ်ႈၵၢင်ၶိုၼ်း ၽူႈလႂ်ဢမ်ႇႁဵတ်းၸွမ်းၼင်ႇပၵ်းပိူင် ဢၼ်သိုၵ်းမၢၼ်ႈ တမ်းဝၢင်းဝႆႉၼႆၸိုင် တၵ်းၺႃးတမ်ႇသေလွင်ႈလွင်ႈ ဢမ်ႇၼၼ် ၺႃးယိုဝ်းတၢႆၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-30T12:10:23

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af%e1%81%bc%e1%80%ba%e1%82%89%e1%82%81%e1%80%b0%e1%82%87%e1%80%90%e1%80%ae%e1%82%87-2/

ၸုမ်းလုၵ်ႉၽိုၼ်ႉႁူႇတီႇ သူင်ႇတရူၼ်းပိုတ်းယိုဝ်း ဢမေႇရိၵၢၼ်ႇထႅင်ႈ

မိူဝ်ႈဝႃးဝၼ်းထီႉ 29 November 2023 (လိူၼ်သိပ်းသွင်လွင်ႈ 2 ၶမ်ႈ ပီႊတႆး 2117 ၼီႈ) ၼၼ်ႉ ၽၢႆႇတၢင်းဢမေႇရိၵၢၼ်ႇ ဢွၵ်ႇမႃးလၢတ်ႈဝႃႈ မီးတရူၼ်းလမ်းၼိုင်ႈ ဢၼ်ဢီႇရၢၼ်ႇပဵၼ်ၵေႃႉႁဵတ်းဢွၵ်ႇၼၼ်ႉ လုၵ်ႉတီႈၼႂ်းမိူင်းယေႇမႅၼ်ႇ ဢၼ်ပဵၼ် ပိုၼ်ႉတီႈၵုမ်းၵမ် ၸုမ်းလုၵ်ႉၽိုၼ်ႉႁူႇတီႇသေ သူင်ႇၶဝ်ႈပိုတ်းယိုဝ်း ႁိူဝ်းသိုၵ်း ဢမေႇရိၵၢၼ်ႇ ဢၼ်တိုၵ်ႉလႅၼ်ႈယူႇၼႂ်းပၢင်ႇလၢႆႇလႅင် ၵူၺ်းၵႃႈ ထုၵ်ႇဢမေႇရိၵၢၼ်ႇ ယိုဝ်းတူၵ်းပႅတ်ႈလႆႈ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈလိူၼ် October 2023 ၼၼ်ႉ ႁိူဝ်းတိုၵ်းဢမေႇရိၵၢၼ်ႇ လႆႈယိုဝ်းၵႅတ်ႇပႅတ်ႈမၢၵ်ႇမိတ်ႉသႆး 4 လုၵ်ႈ လႄႈ တရူၼ်း 15 လမ်း ဢၼ်ၸုမ်းလုၵ်ႉၽိုၼ်ႉႁူႇတီႇ လုၵ်ႉၼႂ်းမိူင်းယေႇမႅၼ်ႇသေ ယိုဝ်းၶဝ်ႈၵႂႃႇၼႂ်းမိူင်းဢိတ်ႇသရေးၼၼ်ႉ ဝႃႈၼႆ။ ဝၢႆးသေ ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ပိုတ်းယိုဝ်းၵၼ်ၶိုၼ်းႁၢဝ်ႈႁႅင်း ယဝ်ႉၼၼ်ႉ လွင်ႈၶဵင်ႈၶႅင်ၼႂ်းပွတ်းဝၼ်းဢွၵ်ႇၵၢင်ၵေႃႈ ႁၢႆႉႁႅင်းၶိုၼ်ႈမႃးလႄႈ ၽၢႆႇတၢင်းဢမေႇရိၵၢၼ်ႇၵေႃႈ လႆႈၾၢင်ႉသတိတူၺ်းၸွမ်း လွင်ႈတူင်ႉၼိုင် ၸုမ်းယိပ်းၵွင်ႈၵၢင်ႇ ဢၼ်ဢီႇရၢၼ်ႇၵမ်ႉထႅမ်ယူႇၽၢႆႇလင်ၼၼ်ႉ ဝႃႈၼႆ။ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းဢိတ်ႇသရေး မိူဝ်ႈဝၼ်းထီႉ 7 October 2023 သေ ႁဵတ်းႁႂ်ႈမီးၵူၼ်းလူႉသဵင်ႈတၢႆ 1,200 ၵေႃႉ ထုၵ်ႇၸုမ်းသိုၵ်းႁႃး မၢတ်ႉသ် တီႉၺွပ်းၵႂႃႇ 240 ၵေႃႉ ဝၢႆးၼၼ်ႉ ဢိတ်ႇသရေးၵေႃႈ လႆႈပိုတ်းယိုဝ်းတုမ်ႉ တွပ်ႇၶိုၼ်း လူၺ်ႈတပ်ႉၵၢင်ႁၢဝ်၊ တပ်ႉပႆလိၼ် လႄႈ တပ်ႉၼမ်ႉသေ ႁဵတ်းႁႂ်ႈၸုမ်း သိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆ ဢမ်ႇယွမ်း 15,000 ၵေႃႉ ဝႃႈၼႆ။ ၸိူင်ႉႁိုဝ်ၵေႃႈလီ တႄႇၸဵမ်ဢိတ်ႇသရေး လႄႈ ၸုမ်းသိုၵ်းႁႃးမၢတ်ႉသ် တူၵ်းလူင်း ၵိုတ်းယိုဝ်းၵၼ်ၸူဝ်ႈၶၢဝ်း မိူဝ်ႈဝၼ်းထီႉ 24 November 2023 သေ လႆႈသုတ်းသဵင်ႈၵႂႃႇ မိူဝ်ႈဝႃးဝၼ်းထီႉ 29 November 2023 ပဵၼ်ၶၢဝ်းတၢင်း 6 ဝၼ်းၼၼ်ႉ ၽၢႆႇတၢင်းၸုမ်း သိုၵ်းႁႃးမၢတ်ႉသ် လႆႈပွႆႇပၼ်တူဝ်ၵူၼ်းၸိူဝ်းထုၵ်ႇတီႉၺွပ်းၵႂႃႇ 177 ၵေႃႉ ယဝ်ႉလႄႈ ၽၢႆႇတၢင်းဢိတ်ႇသရေးၵေႃႈ လႆႈပွႆႇပၼ်တူဝ်ၵူၼ်းပႃႇလႅတ်ႉသတၢႆး ဢၼ်ထုၵ်ႇၵုမ်းၶင်တူဝ်ဝႆႉ 210 ၵေႃႉ ယဝ်ႉ မိူၼ်ၵၼ် ဝႃႈၼႆ။ ၵဵဝ်ႇလူၺ်ႈၶေႃႈတူၵ်းလူင်းၵိုတ်းယိုဝ်းၸူဝ်ႈၶၢဝ်း ၼႂ်းၵႄႈၵၢင်ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် သုတ်းသဵင်ႈၵႂႃႇယဝ်ႉလႄႈ ယၢမ်းၽွင်းတေႃႈလဵဝ် တင်းသွင်ၽၢႆႇယင်းတိုၵ်ႉဝူၼ်ႉသွၼ်ႇ တႃႇသိုပ်ႇၵိုတ်းယိုဝ်းၵၼ်ထႅင်ႈသေ ပွႆႇတူဝ်ၵူၼ်းၸိူဝ်းဢၼ်ထုၵ်ႇတီႉၺွပ်းၵႂႃႇၼၼ်ႉထႅင်ႈယူႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-30T10:47:23

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%80%b0%e1%80%84%e1%80%ba%e1%82%87%e1%80%9d%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8-28-%e1%81%b8%e1%80%af%e1%80%99/

ၸုမ်းတူင်ႇဝူင်းတႆး 28 ၸုမ်း ဢွၵ်ႇလိၵ်ႈၵမ်ႉထႅမ်ႁူမ်ၸူမ်းၸွမ်း လိၵ်ႈပိုၼ်ၽၢဝ်ႇၵိုတ်းတိုၵ်း သွင်တပ်ႉသိုၵ်း ၸိုင်ႈတႆး

ၵဵဝ်ႇလူၺ်ႈလွင်ႈ 2 တပ်ႉသိုၵ်းၸိုင်ႈတႆး ပိုၼ်ၽၢဝ်ၵိုတ်းတိုၵ်းတေႃႇၵၼ်လႄႈ သၢင်ႈလွင်ႈယုမ်ႇယမ်ၵၼ်၊ ႁၢမ်ႈၵၢၼ်ဢဝ် Media သႄႉသွမ်း ယႃႉလွင်ႈၽွမ်ႉႁူမ်ႈၸိူဝ်ႉၸၢတ်ႈၼၼ်ႉ ယူႇတီႈၸုမ်းတူင်ႇဝူင်းတႆး ၼွၵ်ႈမိူင်းၼႂ်းမိူင်း 28 ၸုမ်း ဢွၵ်ႇလိၵ်ႈၵမ်ႉထႅမ် ႁူမ်ၸူမ်းၸွမ်းလႄႈ သင်ႇၶ လႄႈ ​ပေႃႈမႄႈၵူၼ်းမိူင်းတႆး ဢွၼ်ႁူမ်ၸူမ်းၸွမ်းတႄႉတႄႉယူႇ ၼႆယဝ်ႉ။ မိူဝ်ႈဝၼ်းထီႉ 29 November 2023 (လိူၼ်သိပ်းသွင်လွင်ႈ 2 ၶမ်ႈ ပီႊတႆး 2117 ၼီႈ) သွင်တပ်ႉသိုၵ်း ပႃႇတီႇမႂ်ႇသုင်ၸိုင်ႈတႆး (SSPP) လႄႈ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ႁူမ်ႈၵၼ်ဢွၵ်ႇလိၵ်ႈပိုၼ် ၽၢဝ်ႇၵိုတ်းတိုၵ်းၵၼ်လႄႈ ႁၢမ်ႈၵၢၼ်ဢဝ်သိုဝ်ႇ Media လၢတ်ႈႁဵတ်းယႃႉလွင်ႈၽွမ်ႉႁူမ်ႈၸိူဝ်ႉၸၢတ်ႈၼႆ သေ ဝၢႆးဢွၵ်ႇလိၵ်ႈပိုၼ်ႇၽၢဝ်ႇယဝ်ႉ သင်ႇၶ ​လႄႈ ပေႃႈမႄႈၵူၼ်းမိူင်း ဢွၼ်ၵၼ်တူင်ႉတိုၼ်ႇႁူမ်ၸူမ်းၸွမ်း၊ ၸုမ်းတူင်ႇဝူင်းတႆး ၼွၵ်ႈမိူင်းၼႂ်းမိူင်း 28 ၸုမ်းၵေႃႈ ဢွၵ်ႇလိၵ်ႈႁၼ်လီၵမ်ႉထႅမ်ၸွမ်း ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇ ၸုမ်းတူင်ႇဝူင်းတႆး 28 ၸုမ်း ဢွၵ်ႇလိၵ်ႈၵမ်ႉထႅမ်ၼၼ်ႉတႅမ်ႈဝႆႉဝႃႈ “ႁူမ်ၸူမ်းႁပ်ႉ တွၼ်ႈၵမ်ႉထႅမ် လိၵ်ႈပိုၼ်ၽၢဝ်ႇၵိုတ်းတိုၵ်း တပ်ႉသိုၵ်းၸိုင်ႈတႆး သွင်တပ်ႉသိုၵ်း” ၼႆသေ မီးဝႆႉ 6 ၶေႃႈ ၼင်ႇပႃႈတႂ်ႈၼႆႉ- ဝၼ်းထီႉ 29 ၊ လိူၼ်ၼူဝ်ႇဝိမ်ႇပိူဝ်ႇ ၊ ပီႊ 2023 ၼၼ်ႉ ႁဝ်းၶႃႈလႆႈႁူႉငိၼ်း ၶၢဝ်ႇငၢဝ်းလီ ၶေႃႈႁူမ်ႈ ပိုၼ်ၽၢဝ်ႇၵိုတ်းတိုၵ်း ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA) လႄႈ ၶွင်ႇသီႇဢဝ်ၶိုၼ်း ၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼၼ်ႉယူႇယဝ်ႉ။ ၵဵဝ်ႇလူၺ်ႈလွင်ႈ ၶေႃႈႁူမ်ႈပိုၼ်ၽၢဝ်ႇၵိုတ်းတိုၵ်းၼၼ်ႉသေ ႁဝ်းၶႃႈတူင်ႇဝူင်းတႆးလၢႆလၢႆၸုမ်း ႁူမ်ၸူမ်း ႁပ်ႉတွၼ်ႈ ၵမ်ႉထႅမ်တႄႉတႄႉဝႃႈဝႃႈ ယူႇယဝ်ႉ။ ဢိင်လူၺ်ႈၼိူဝ် ၶေႃႈႁူမ်ႈပိုၼ်ၽၢဝ်ႇၵိုတ်းတိုၵ်း တပ်ႉသိုၵ်းၸိုင်ႈတႆးသွင်ၸုမ်း ဢၼ်ၵိူတ်ႇဢွၵ်ႇမႃးတီႈ ပေႃႈမႄႈၵူၼ်းမိူင်းၼၼ်ႉ ၵူၼ်းမိူင်းတင်းလၢႆၵေႃႈ တေမီးတၢင်းၸူမ်းသိူဝ်းတႄႉယူႇယဝ်ႉ။ မိူဝ်ႈၽွင်းပၼ်ႁႃ ၵၢၼ်သိုၵ်း၊ ၵၢၼ်မိူင်း ယုင်ႈယၢင်ႈႁၢဝ်ႈႁႅင်းယူႇယၢမ်းလဵဝ်ၼႆႉ တႃႇတပ်ႉသိုၵ်းၸိုင်ႈ တႆးသွင်ၸုမ်း တေမီးလွင်ႈဢွမ်ႇလွမ်ႈၽွမ်ႉသဵင်ပဵင်းပၢၵ်ႇၵၼ်သေ ၵႅတ်ႇၶႄပၼ်ပေႃႈမႄႈၵူၼ်းမိူင်းတႆး ၼၼ်ႉ ပဵၼ်ဢၼ်လမ်ႇလွင်ႈတႄႉတႄႉယဝ်ႉ။ ၶေႃႈလႆႈၸႂ် ပိုၼ်ၽၢဝ်ႇၵိုတ်းတိုၵ်း မိူဝ်ႈလဵဝ်ၼႆႉ မၼ်းမိူၼ်ၼင်ႇ ႁဝ်းတႄႇငိူၼ်ႈငဝ်ႈ တႃႇတေၵႅတ်ႇၶႄ ႁႄႉၵင်ႈပၼ် ပေႃႈမႄႈၵူၼ်းမိူင်းၼၼ်ႉယဝ်ႉ။ ႁဝ်းၶႃႈယုမ်ႇယမ်ဝႃႈ ဢၼ်ၼႆႉ ပဵၼ်ပိုၼ်ႉၶၢမ်ႇလီ တႃႇၵေႃႇသၢင်ႈ မိူင်းၾႅတ်ႇတ​ရႄႇၸိုင်ႈတႆး ဢၼ်မီးလွင်ႈၵတ်းယဵၼ်၊ ၼိမ်သဝ်း မၼ်ႈၵိုမ်းၼၼ်ႉယူႇယဝ်ႉ။ ယွၼ်ႉပိူဝ်ႈၼႆလႄႈ ႁဝ်းၶႃႈ မုၵ်ႉၸုမ်းတူင်ႇဝူင်းတႆး လၢႆလၢႆၸုမ်း ၸင်ႇလႆႈမီး ၶေႃႈတိုၵ်းသူၼ်း ၼၵ်းၼၵ်းၼႃၼႃဝႃႈ လုၵ်ႉတီႈၶေႃႈပိုၼ်ၽၢဝ်ႇၵိုတ်းတိုၵ်းၼႆႉသေ ႁႂ်ႈတပ်ႉသိုၵ်းၸိုင်ႈတႆး သွင်တပ်ႉသိုၵ်း သိုပ်ႇၵေႃႇသၢင်ႈလႆႈ လွင်ႈၽွမ်ႉႁူမ်ႈ ၸွမ်းၼင်ႇပေႃႈမႄႈၵူၼ်းမိူင်းတႆး တင်းသဵင်ႈ မုင်ႈမွင်းဝႆႉၼၼ်ႉသေၵမ်း။ ၸုမ်းတူင်ႇဝူင်းတႆး 28 ၸုမ်း ဢၼ်ႁူမ်ႈၵၼ်ဢွၵ်ႇလိၵ်ႈၵမ်ႉထႅမ်ၸမ်ႉ The Shan State Sangha and People for Peace-Building (SPB) Tai Youth Yangon Shan Youth Waingmaw Tai Ethnicity – GSCN Global Shan Network Shan Community in Japan – SCJ Tai Youth Htong Mao Tai Youth Community South Korea Shan Literature and Cultural Committee – Universities of Yangon Kyun Ta Htaung Myae Foundation Tai Youth Organization – TYO Tai National Community Thailand Tai Women Education Empowerment Association (TWEEA) United Humanitarian Assistance Groups of Shan State Tai Youth Network (TYN) Highland Development Initiative (HDI) Shan Literature and Cultural Association- Chiang Mai 18. Shan Literature and Cultural Association- Kunhing Shan Literature and Cultural Association- Laikha Tai Students’ Union (TSU) Shanni Nationalities Unity Association (SNUA) Tai Sangha University Students’ Association, Bangkok, Thailand (TSUSA) Tai Youth Organization, Keng Tung Shan Artists Group ၸုမ်းလႅင်းသၼ်လွႆ မိူင်းၵွၵ်ႇၸိုင်ႈထႆး ႁူင်ၾိင်ႈၶိူဝ်း ၼႂ်းတုမ်းတူၼ်ႈတႆး မိူင်းၵွၵ်ႇ ၸိုင်ႈထႆး မုၵ်ႉၸုမ်းၵူၼ်းၼုမ်ႇတႆး ယွင်ႁူၺ်ႈ ၵေႃႇမတီႇ တၢင်တူဝ်ၵူၼ်းမိူင်းထုင်ႉမၢဝ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-11-30T09:52:49

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba%e1%82%89%e1%80%99%e1%81%a2-4/

ၸုမ်းၽွမ်ႉႁူမ်ႈထုင်ႉမၢဝ်း လႄႈ ၽူႈမီးၼမ်ႉၸႂ် ႁူမ်ႈလူႇတၢၼ်းတီႈ ၵွင်းမူးၼၢမ်ႇမိူင်း

ႁႂ်ႈလႆႈပဵၼ်လွင်ႈၵမ်ႉၸွႆႈ ၼႂ်းတွၼ်ႈၵၢၼ်သႃႇသၼႃႇၼႆသေ ၸုမ်းၽွမ်ႉႁူမ်ႈ ထုၵ်ႉမၢဝ်း လႄႈ ၽူႈမီးၼမ်ႉၸႂ် ၵူႈတီႈၵူႈတၢင်း ႁူမ်ႈႁွမ်းလူႇတၢၼ်းငိုၼ်းတွင်းတီႈ ၵွင်းမူးၼၢမ်ႇမိူင်း ဝႃႈၼႆ။ မိူဝ်ႈဝၼ်းထီႉ 28 November 2023 (လိူၼ်သိပ်းသွင်လွင်ႈ 1 ၶမ်ႈ ပီႊတႆး 2117 ၼီႈ) ၼၼ်ႉ ယူႇတီႈ ၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်း ၽူႈမီးၼမ်ႉၸႂ် ၸေႇတ ၼႃႇ ၸိူဝ်းၶႂ်ႈႁူမ်ႈႁွမ်းလူႇတၢၼ်း ပဵၼ်ပွၵ်ႈၵမ်း − 6 မိူၼ်ၼင်ႇ− 1. ၶိင်း/ၼၢႆးမႆႁွင်းဢၢႆႈမျႅတ်ႈ ဝၢၼ်ႈပဵင်း ဢူ မိူင်းမၢဝ်း 50 ယွၼ်ႇ၊ 2. ၼၢႆးမႆၶမ်းတိၼ်ႇ ၶဝ်တင်းႁိူၼ်း ႁူဝ်ၽၢႆ မိူင်းမၢဝ်း 50 ယွၼ်ႇ၊ 3. ၶိင်းသွႆႈႁိူင်း ၶဝ်တင်းႁိူၼ်း ၸေႈတွင်ႉတူင်ႈ 100 ယွၼ်ႇ၊ 4. ၶိင်းၼၢႆးမႆသႅင် ၶဝ်တင်းႁိူၼ်း မၢၼ်ႈၼမ်ႉမူၼ်ႇ 100 ယွၼ်ႇ၊ 5. ၶိင်းသွႆႈသႅင်သႆႇ ၶဝ်တင်းႁိူၼ်း မၢၼ်ႈ ၼမ်ႉမူၼ်ႇ 50 ယွၼ်ႇ၊ 6. ၶိင်းသွႆႈၶမ်းဢၢႆႈဢွင်ႇ ၶဝ်တင်းႁိူၼ်း မၢၼ်ႈတိုင်းၶူဝ် 50 ယွၼ်ႇ၊ 7. ၶိင်းယွတ်ႈႁွင်းသၢင်ႇဢၢႆႈ မၢၼ်ႈၵွင်းၼႃး ၽၢႆႇၸၢၼ်း 50 ယွၼ်ႇ၊ 8. ၸၢႆးဢၢႆႈ မူၼ်ႇ + ၼၢင်းဢွင်ႇၶမ်း မၢၼ်ႈၵွင်းၼႃး ၽၢႆႇၸၢၼ်း 50 ယွၼ်ႇ၊ 9. သၢဝ်ၵႅတ်ႈ ဝဵင်းၼမ်ႉၶမ်း ၸူဝ်ႈၶၢဝ်း မိူင်းသၢၼ်ႈတူင်ႈ 50 ယွၼ်ႇ၊ 10. မေႃသွၼ်ၼၢင်းၵျီႇၵျီႇ မိူင်းမိတ်ႈ ဝၢၼ်ႈသၢၵ်ႈတေႃး 300 ယွၼ်ႇ၊ 11. မူႇၸုမ်းၶိင်းၼၢႆး တင်းမၢၼ်ႈတင်းသူၼ် မၢၼ်ႈသွင်းမၢဝ်း မိူင်းမၢဝ်း 1,000 ယွၼ်ႇ၊ ယိင်းထေး ၶဝ်တင်းႁိူၼ်း ႁူဝ်လွၼ်ႊ ထုင်ႉမၢဝ်း 50 ယွၼ်ႇ ႁူမ်ႈသၢင်ႉငိုၼ်း 1,900 ယွၼ်ႇ လႅၵ်ႈပဵၼ်ငိုၼ်းမၢၼ်ႈလႆႈ 855,800 ပျႃး ၶိုၼ်းလႅၵ်ႈလႆႈငိုၼ်းထႆး 8,731 ဝၢတ်ႇသေ လူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ ဝႃႈၼႆ။ သင်ၸိူဝ်ႉဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ပွတ်းထုင်ႉမၢဝ်း ၶႂ်ႈႁူမ်ႈႁွမ်း လူႇတၢၼ်းငိုၼ်းတွင်း တႃႇၵမ်ႉၸွႆႈၼႂ်းတွၼ်ႈၵၢၼ်သႃႇသၼႃႇ ပေႃးၼႆၸိုင် ၵပ်းသိုပ်ႇလႆႈတီႈ ၸၢႆးႁၵ်ႉၶိူဝ်း မိူင်းၶွၼ် မၢႆၾူၼ်းၶႄႇ 159 117 570 49 ၊ ၸၢႆးသၢမ်ပၢၼ်း မိူင်းမၢဝ်း မၢႆၾူၼ်းၶႄႇ 137 592 385 93 ၊ ၸၢႆးသီဝၼ်း မိူင်းမၢဝ်း မၢႆၾူၼ်းမၢၼ်ႈ 094 731 4495 ၼႆႉ လႆႈယူႇၶႃႈ။ ၼွၵ်ႈလိူဝ်သေၼႆႉယဝ်ႉ ယူႇတီႈ ပေႃႈၸၢင်းၸိင်ႇၼ + မႄႈၸၢင်းၶိတ်ႉ ၶဝ်တင်းႁိူၼ်း 200 ဝၢတ်ႇ၊ ပီႈသၢင်ႇၶမ်း + ပီႈၼၢင်းပွၵ်း 100 ဝၢတ်ႇ၊ မႄႈထဝ်ႈၶမ်း ၶဝ်တင်းႁိူၼ်း 100 ဝၢတ်ႇ၊ မႄႈထဝ်ႈမၢတ်ႈ ၶဝ်တင်းႁိူၼ်း 100 ဝၢတ်ႇ ၸိူဝ်းၼႆႉၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ မိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႇႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈသေ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈ မၢႆတွင်းၵႂႃႇ ဝၼ်းလိုၼ်းမိူဝ်းၼႃႈၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2023-11-29T16:04:10

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%80%af%e1%80%84%e1%80%ba%e1%82%88%e1%80%99/

လွင်ႈၵူၼ်းမိူင်းမုင်ႈမွင်း

ပၢႆၵမ် − လႅင်းသၢႆၶိူဝ်း

['မႃႊထီႊမီႊတီႊယိူဝ်ႊ', 'ဝွၵ်း']

2023-11-29T14:28:00

https://taifreedom.com/%e1%80%91%e1%80%b0%e1%80%95%e1%80%ba%e1%80%b8%e1%82%81%e1%81%bc%e1%80%ba%e1%80%90%e1%80%b0%e1%80%9d%e1%80%ba%e1%80%90%e1%81%a2%e1%82%86%e1%81%b5%e1%80%b0%e1%81%bc%e1%80%ba%e1%80%b8-%e1%80%a2%e1%81%bc/

ထူပ်းႁၼ်တူဝ်တၢႆၵူၼ်း ဢၼ်ထုၵ်ႇၽႆးမႆႈ 4 ၵေႃႉ တီႈၵျွၵ်းမႄး

လႆႈႁူႉဝႃႈ မီးၵူၼ်းထူပ်းႁၼ်တူဝ်တၢႆၵူၼ်း 4 ၵေႃႉ ဢၼ်ထုၵ်ႇၾႆးမႆႈဝႆႉ တီႈလၢၼ်ႇၶဝ်ႈဝဵင်း (တူဝ်းၵဵၵ်ႉ) ဝဵင်းၵျွၵ်းမႄး ၸိုင်ႈတႆးပွတ်းႁွင်ႇၼၼ်ႉဝႃႈၼႆ။ ဝၢႆးသေသိုၵ်းပလွင်ႈ TNLA လႄႈ ၶွင်ႇသီႇသိုၵ်းမၢၼ်ႈ ပဵၼ်ပၢင်တိုၵ်းၵၼ် ၸွမ်းလၢၼ်ႇၶဝ်ႈဝဵင်း မိူဝ်ႈဝၼ်းထီႉ 27 November 2023 ယဝ်ႉ ၵၢင်ၼႂ်ဝၼ်းထီႉ 28 November 2023 ၼၼ်ႉ ၸင်ႇထူပ်းႁၼ်ၶၢပ်ႈတူဝ်ၵူၼ်း 4 ၵေႃႉ ဢၼ်ထုၵ်ႇၾႆးမႆႈသေတၢႆဝႆႉ ပဵၼ်ၽႂ် ယူႇတီႈလႂ် ၼႆယင်းဢမ်ႇပႆႇႁူႉ ဝႃႈၼႆ။ ပၢင်တိုၵ်းသိုၵ်းပလွင်ႈ TNLA လႄႈ ၶွင်ႇသီႇသိုၵ်းမၢၼ်ႈ တီႈၵျွၵ်းမႄးၼၼ်ႉ လိူဝ်သေထူပ်းႁၼ် ၶၢပ်ႈတူဝ်တၢႆၵူၼ်း 4 ၵေႃႉၼႆႉယဝ်ႉ လၢၼ်ႇၶဝ်ႈဝဵင်းၵျွၵ်းမႄးၵေႃႈလူႉလႅဝ် လိူဝ်သေၼၼ်ႉ ပၢမ်ႉၼမ်ႉမၼ်းဢၼ်ၼိုင်ႈ လႄႈ လူတ်ႉ 3 လမ်း ထုၵ်ႇၾႆးမႆႈၵႂႃႇၸွမ်း ၼႆယဝ်ႉ။ တင်ႈတႄႇ ၸုမ်းဢူၺ်းလီပွတ်းႁွင်ႇ 3 ၸုမ်း ပိုတ်ႇၼႃႈသိုၵ်း ၽႅၼ်ၵၢၼ်တိုၵ်း 1027 သေ ပဵၼ်ပၢင်တိုၵ်းၵၼ် တင်းၶွင်ႇသီႇသိုၵ်းမၢၼ်ႈမႃးၼႆႉ ၵူၼ်းမိူင်းၼႂ်းၸိုင်ႈတႆးပွတ်းႁွင်ႇ လႆႈလူႉသဵင်ႈတၢႆယွၼ်ႉပၢင်တိုၵ်းၼပ်ႉႁူဝ်သိပ်း လႆႈပၢႆႈၽၢတ်ႇယၢၼ်ႁိူၼ်းယေး ၼပ်ႉႁူဝ်မိုၼ်ႇသေ ယွၼ်ႉၶဝ်ႈၶၢဝ်းၵတ်းမႃးယဝ်ႉလႄႈ ၵူၼ်းပၢႆႈၽေးမီးလွင်ႈယၢပ်ႇၽိုတ်ႇ မၢင်တီႈၵေႃႈ လွင်ႈၸွႆႈထႅမ်ဢမ်ႇပႆႇၶဝ်ႈထိုင်ၵေႃႈမီး၊ တီႈဢၼ်ၶဝ်ႈထိုင်လႆႈယဝ်ႉၼၼ်ႉၵေႃႈ ယင်းတိုၵ်ႉမီးလွင်ႈယၢပ်ႇၽိုတ်ႇထႅင်ႈ တင်းၼမ်တင်းလၢႆၵွၼ်ႇၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-11-29T13:19:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%99%e1%80%ba%e1%82%87%e1%80%95%e1%81%bc%e1%80%ba%e1%81%b5%e1%80%b0%e1%81%bc%e1%80%ba/

သိုၵ်းမၢၼ်ႈဢမ်ႇပၼ်ၵူၼ်းပၢႆႈၽေးၶဝ်ႈဝဵင်း

ၵူၼ်းမိူင်းၸမ် 5,000 ၵေႃႉ လုၵ်ႉတီႈဝဵင်းလဝ်ႉၵႆႇ (လၢဝ်ႇၵၢႆး) ပၢႆႈၽေးမႃးသေ ႁွတ်ႈၽႅဝ်တီႈဝဵင်းလႃႈသဵဝ်ႈၼၼ်ႉ ၸုမ်းသိုၵ်းမၢၼ်ႈ ဢမ်ႇပၼ်ၶဝ်ႈဝဵင်းလႄႈ ၸိူဝ်းပဵၼ်လုၵ်ႈဢွၼ်ႇ၊ မႄႈၸပ်းတွင်ႉ (မႄႈမၢၼ်း) တင်း ၵူၼ်းထဝ်ႈၸိူဝ်းၼႆႉ ပဵၼ်ၼမ်ႉႁူၼမ်ႉတႃဝႆႉ ၼႆယဝ်ႉ။ မိူဝ်ႈၼႆႉဝၼ်းထီႉ 29 November 2023 (လိူၼ်သိပ်းသွင်လွင်ႈ 2 ၶမ်ႈ ပီႊတႆး 2117 ၼီႈ) ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ မိူဝ်ႈလဵဝ်ၸုမ်းသိုၵ်းမၢၼ်ႈ ဢမ်ႇပၼ်ၵူၼ်းမိူင်း ၸိူဝ်းလုၵ်ႉတၢင်းဝဵင်းလဝ်ႉၵႆႇမႃး ၶဝ်ႈၼႂ်းဝဵင်းလႃႈသဵဝ်ႈ၊ ၵူၼ်းမိူင်းၸိူဝ်းၼၼ်ႉ ၶမ်ဝႆႉယူႇတီႈ ဝၢၼ်ႈၼႃးၽႃႉ ဢိူင်ႇမၢၵ်ႇၶီႈၼူၵ်ႉ ၸႄႈဝဵင်းလႃႈသဵဝ်ႈ ႁူဝ်ၵူၼ်းတႄႉတေမီးယူႇမွၵ်ႈ 4,000 – 5,000 ၵေႃႉၼႆႉယူႇၶႃႈ၊ ပွၵ်ႈၵမ်းဢွၼ်တၢင်းၼၼ်ႉမီးၵူၼ်း 300 ပၢႆ သိုၵ်းမၢၼ်ႈပၼ်ၶဝ်ႈဝဵင်းၵႂႃႇယူႇသေတႃႉ ၵမ်းၼႆႉသမ်ႉ ၵူၼ်းၼမ်ၼႃႇယဝ်ႉလႄႈ သိုၵ်းမၢၼ်ႈပိၵ်ႉတၢင်းၶဝ်ႈဝဵင်းဝႆႉ ဝႃႈၼႆ။ ၵူၼ်းမိူင်းၸိူဝ်းၶမ်ဝႆႉတီႈ ဝၢၼ်ႈၼႃးၽႃႉၼၼ်ႉ မီးပႃးၸဵမ်လုၵ်ႈဢွၼ်ႇလႅင်/လဵၵ်ႉ၊ မႄႈမၢၼ်း၊ ၵူၼ်းထဝ်ႈဢႃႇယုယႂ်ႇ လႄႈ သမ်ႉမီးလွင်ႈယၢပ်ႇၽိုတ်ႇ ထႅင်ႈလၢႆလၢႆလွင်ႈသေ ဢမ်ႇႁူႉတေႁဵတ်းၸိူင်ႉႁိုဝ်ယဝ်ႉလႄႈ ၵမ်ႈၽွင်ႈၵေႃႈ ပဵၼ်ၼမ်ႉႁူၼမ်ႉတႃႇဝႆႉ၊ မိူဝ်ႈလဵဝ် ၵူၼ်းမိူင်းမွၵ်ႈ 5,000 ၵေႃႉၼႆႉ ပဵၼ်ၸိူင်ႉႁိုဝ်ယူႇၸိူင်ႉၼၼ်ၵႂႃႇ ၸွမ်းၵျွင်းမုၼ်ၸဝ်ႈ ဝၢၼ်ႈၼႃးၽႃႉ လႄႈ ၵူၼ်းဝၢၼ်ႈၵေႃႈ လႆႈၵႂႃႇၸွႆႈထႅမ်ၸွမ်းၼင်ႇပွင်ပဵၼ်လႆႈၼၼ်ႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈသိုပ်ႇလၢတ်ႈထႅင်ႈဝႃႈ ၽွင်းၵူၼ်းမိူင်းတိုၵ်ႉၸူႉတုမ်ၵၼ်လႄႈ ယွၼ်းသိုၵ်းမၢၼ်ႈၶဝ်ႈဝဵင်းလႃႈသဵဝ်ႈယူႇၼၼ်ႉ သိုၵ်းမၢၼ်ႈ ၸႂ်လမ်သေ ယိုဝ်းၵွင်ႈၶိုၼ်ႈၾႃႉ မွၵ်ႈ 6 ၵမ်း လႄႈ လႄႈ လၢတ်ႈၵူၼ်းမိူင်းဝႃႈ ယႃႇပေယူႇၸူႉတုမ်ၵၼ် ၼႆယဝ်ႉ။ ယွၼ်ႉပၢင်တိုၵ်းသိုၵ်းသိူဝ်ပဵၼ်ႁၢဝ်ႈႁႅင်း ၼႂ်းၸိုင်ႈတႆးပွတ်းႁွင်ႇ လႄႈ ၵူၼ်းမိူင်းၸိူဝ်း ဢမ်ႇမီးတၢင်းၽိတ်းသင် လႆႈပၢႆႈၽေးတင်းၼမ်တင်းလၢႆ လႄႈ ႁႃတီႈလွတ်ႈၽေးႁင်းၽႂ်ႁင်းမၼ်းသေ မၢင်ၸိူဝ်းသမ်ႉ ပၢႆႈၵႂႃႇတီႈၼႂ်းဝဵင်းမိူင်းတိင် ၸိုင်ႈမိူင်းၶႄႇ လႄႈ ၺႃးၸဝ်ႈၼႃႈတီႈၶႄႇ ႁႅတ်ႉၶဝ်ႈႁႅတ်ႉၼမ်ႉ၊ ၸိူဝ်းမီးၸွမ်း ႁူဝ်ႉလဵၵ်း/ႁူဝ်ႉၶၢမ်ႈမိူင်း ၸွမ်းလႅၼ်လိၼ်ၼၼ်ႉၵေႃႈ ၺႃးသိုၵ်းၶႄႇ ပွႆႇမၢၵ်ႇၵႂၼ်းၼမ်ႉတႃသႂ်ႇထႅင်ႈ လိုပ်ႈႁေႃႈဢမ်ႇပၼ်ယူႇသဝ်း ၸွမ်းလႅၼ်လိၼ် သွင်ၽၢၵ်ႈမိူင်း ၼႆယဝ်ႉ။ ၼွၵ်ႈလိူဝ်ၼၼ်ႉ လႆႈငိၼ်းထႅင်ႈဝႃႈ သိုၵ်းမၢၼ်ႈ ပိၵ်ႉတၢင်းဝႆႉထႅင်ႈ တီႈၼႂ်းဢိူင်ႇႁူဝ်ပိုၵ်ႉ လႄႈ ၵူၼ်းမိူင်းၶမ်ဝႆႉၸွမ်းတႃႈၸွမ်းတၢင်းၵေႃႈမီး ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-29T12:43:00

https://taifreedom.com/%e1%81%b6%e1%82%84%e1%82%87%e2%88%92%e1%80%99%e1%81%a2%e1%81%bc%e1%80%ba%e1%82%88-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8%e1%81%bd%e1%80%ad%e1%80%af/

ၶႄႇ−မၢၼ်ႈ ႁၢင်ႈႁႅၼ်းၽိုၵ်းၽွၼ်ႉသိုၵ်းႁူမ်ႈၵၼ်

ၼႂ်းၽွင်းယၢမ်းဢၼ်ၸွမ်းလႅၼ်လိၼ် တႆး−ၶႄႇ မီးလွင်ႈသုၵ်ႉယုင်ႈယူႇၼၼ်ႉ ၽၢႆႇတၢင်း တပ်ႉၼမ်ႉၶႄႇ လႄႈ တပ်ႉၼမ်ႉသိုၵ်းမၢၼ်ႈ ႁၢင်ႈႁႅၼ်းၽိုၵ်းၽွၼ်ႉသိုၵ်းႁူမ်ႈၵၼ် ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇ MGR Online ဢွၵ်ႇဝႆႉ မိူဝ်ႈဝၼ်းထီႉ 28 November 2023 (လိူၼ်သိပ်းသွင်လွင်ႈ 1 ၶမ်ႈ ပီႊတႆး 2117 ၼီႈ) ဝႃႈ ႁိူဝ်းတိုၵ်းၶႄႇ 3 လမ်း ႁူမ်ႈပႃးႁႅင်းၵူၼ်း 700 ၵေႃႉ လႆႈႁွတ်ႈၽႅဝ်တီႈတႃႈႁိူဝ်းတီႇလႃႉဝႃႇ ဝဵင်းတႃႇၵုင်ႈ တႃႇၶဝ်ႈႁူမ်ႈၽိုၵ်းၽွၼ်ႉသိုၵ်း ၼႂ်းပၢင်ႇလၢႆႇ ၸွမ်းတပ်ႉၼမ်ႉသိုၵ်းမၢၼ်ႈ ဝႃႈၼႆ။ ၵဵဝ်ႇလူၺ်ႈႁူဝ်ယွႆႈ ပၢင်ၽိုၵ်းၽွၼ်ႉသိုၵ်းႁူမ်ႈ ၼႂ်းၵႄႈၵၢင် တပ်ႉသိုၵ်းၶႄႇ လႄႈ တပ်ႉသိုၵ်းမၢၼ်ႈ တေၽိုၵ်းၽွၼ်ႉဝၼ်းလႂ်ၼႆၼၼ်ႉ ဢမ်ႇပႆႇလႆႈႁပ်ႉႁူႉၸွမ်း။ ၼွၵ်ႈလိူဝ်သေၼႆႉ သိုဝ်ႇၶၢဝ်ႇ VOA ဢွၵ်ႇဝႆႉဝႃႈ တပ်ႉသိုၵ်းၶႄႇ လႆႈၽိုၵ်းၽွၼ်ႉသိုၵ်း ၸွမ်းလႅၼ်လိၼ် တႆး−ၶႄႇ လူၺ်ႈၸႂ်ႉတိုဝ်းမၢၵ်ႇၵွင်ႈတႄႉ ပဵၼ်လွင်ႈႁၢင်ႈႁႅၼ်း တႃႇႁပ်ႉမိုဝ်းၸွမ်း ငဝ်းလၢႆးၶိုၵ်ႉၶၵ်ႉ လႄႈ ၵႅတ်ႇၶႄႁႄႉၵင်ႈၸွမ်းလႅၼ်လိၼ် ဝႃႈၼႆ။ လွင်ႈၶႄႇၽိုၵ်းၽွၼ်ႉသိုၵ်းၸွမ်းလႅၼ်လိၼ်ၼၼ်ႉ လႆႈတႄႇၽိုၵ်းၽွၼ်ႉမႃး မိူဝ်ႈဝၼ်းထီႉ 25 November 2023 လႄႈ တေသိုပ်ႇၽိုၵ်းၽွၼ်ႉၵႂႃႇထႅင်ႈ လၢႆလၢႆဝၼ်း သေ လၢတ်ႈဝႃႈ တပ်ႉသိုၵ်းၶႄႇ တေပႂ်ႉပႃးလွင်ႈမၼ်းၼိမ်သဝ်းၸွမ်းလႅၼ်လိၼ် လႄႈ ၵႅတ်ႇၶႄႁႄႉၵင်ႈသၢႆၸႂ်ၵူၼ်းမိူင်းၶႄႇ ဝႃႈၼႆ။ ၼႂ်းၽွင်းယၢမ်းဢၼ်ၸွမ်းလႅၼ်လိၼ်မီးပၼ်ႁႃယႃႈမဝ်းၵမ် လႄႈ လွင်ႈၵႃႉၶၢႆၵူၼ်း ဝႆႉယူႇယဝ်ႉဢမ်ႇၵႃး သမ်ႉၶိုၼ်းမီးပၢင်တိုၵ်းထႅင်ႈသေ ႁဵတ်းႁႂ်ႈၶႄႇ မီးလွင်ႈမႆႈၸႂ် ၵူဝ်ပၢင်တိုၵ်းလၢမ်းၶဝ်ႈထိုင်ၼႂ်းမိူင်းၶႄႇပႃး ဝႃႈၼႆ။ ၽၢႆႇတၢင်းသိုဝ်ႇၶၢဝ်ႇတပ်ႉသိုၵ်းၶႄႇ PLA Daily လၢႆးငၢၼ်းဝႃႈ ၶႄႇ မီးလွင်ႈမႆႈၸႂ် ၵဵဝ်ႇလူၺ်ႈပၢင်တိုၵ်းၼႂ်းမိူင်းတႆးပွတ်းႁွင်ႇလႄႈ တုၵ်းယွၼ်းႁႂ်ႈၵူႈၽၢႆႇၽၢႆႇ ၵိုတ်းတိုၵ်းၵၼ်သေ ၶဝ်ႈႁႃဢုပ်ႇဢူဝ်းဢဝ်ငမ်းယဵၼ်းၵၼ် တႃႇႁႄႉၵင်ႈဢမ်ႇပၼ်ႁႂ်ႈ ပၢင်တိုၵ်းႁၢႆႉႁႅင်းၶိုၼ်ႈ ဝႃႈၼႆ။ တီႈၼႂ်းမိူင်းတႆးပွတ်းႁွင်ႇၼၼ်ႉ မီးတေႃႈသူင်ႇၼမ်ႉမၼ်း လႄႈ ၵႅတ်ႉသ် ၶဝ်ႈၵႂႃႇၼႂ်း မိူင်းၶႄႇ သေဢမ်ႇၵႃး ယင်းမီးပႃးၶူင်းၵၢၼ်သဵၼ်ႈတၢင်းလူတ်ႉၾႆး ဢၼ်မီးၵႃႈၶၼ် သၢင်ႉငိုၼ်းလၢႆႁဵင်လၢၼ်ႉတေႃႇလႃႇဢမေႇရိၵၢၼ်ႇသေ သမ်ႉၶိုၼ်းမီးပၢင်တိုၵ်း ၼႂ်းပိုၼ်ႉတီႈၸိူဝ်းၼၼ်ႉ ႁဵတ်းႁႂ်ႈၶႄႇဢမ်ႇပဵင်းပေႃးႁၢၼ်ႉၸႂ် တႄႉတႄႉဝႃႈဝႃႈ ၼႆယဝ်ႉ။ ၼွၵ်ႈလိူဝ်သေၼႆႉ ၶႄႇယင်းဢမ်ႇႁၢၼ်ႉၸႂ်တေႃႇသိုၵ်းမၢၼ်ႈ လွင်ႈဢၼ်သိုၵ်းမၢၼ်ႈ ဢမ်ႇဢွင်ႇမၢၼ် လွင်ႈတီႉၺွပ်း ၵူၼ်းပႅတ်ႉလႅၼ်ယွၵ်ႇဢဝ်ငိုၼ်းၼိူဝ် Online ဢၼ်မီးယူႇၸွမ်းလႅၼ်လိၼ်တႆး−ၶႄႇ သေ ပႅတ်ႉလႅၼ်ၵူၼ်းမိူင်းၶႄႇၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ ယူႇတီႈၸၢတ်ႈၸိုင်ႈလုမ်ႈၾႃႉ (UN) လၢႆးငၢၼ်းဝႃႈ တႄႇၸဵမ်မိူဝ်ႈၸုမ်းသိုၵ်းဢူၺ်းလီ 3 ၸုမ်း ႁူမ်ႈၵၼ်တႄႇပိုတ်းယိုဝ်းသိုၵ်းမၢၼ်ႈ မိူဝ်ႈဝၼ်းထီႉ 27 October 2023 လႄႈ တေႃႇထိုင်ယၢမ်းလဵဝ် သွင်ၽၢႆႇတိုၵ်ႉမီး လွင်ႈပိုတ်းယိုဝ်းၵၼ်ယူႇသေ ႁဵတ်းႁႂ်ႈၵူၼ်းမိူင်းလႆႈပၢႆႈၽေးၼႂ်းမိူင်းႁူမ်ႈတုမ် တိူဝ်းၶိုၼ်ႈမႃးပဵၼ် 335,000 ၵေႃႉယဝ်ႉ ဝႃႈၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2023-11-28T13:39:49

https://taifreedom.com/%e1%81%be%e1%80%b0%e1%81%bc%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%82%81%e1%80%b5%e1%80%95%e1%80%ba%e1%80%b8%e1%80%90%e1%80%b0%e1%81%b5%e1%80%ba%e1%80%b8-%e1%80%9c%e1%82%84%e1%82%88/

ၾူၼ်မၢၵ်ႇႁဵပ်းတူၵ်း လႄႈ ၾႃႉၽႃႇ တီႈမိူင်းဢိၼ်းတီးယႃး မီးၵူၼ်းတၢႆၼမ်

ၼႂ်းမိူင်းဢိၼ်းတီးယႃး ၾူၼ်တူၵ်းႁၢဝ်ႈႁႅင်း မီးၾႃႉၽႅတ်ႇၾႃႉလင် မၢၵ်ႇႁဵပ်းတူၵ်း ႁႅင်း ႁဵတ်းႁႂ်ႈၼမ်ႉထူမ်ႈလႄႈ ၾႃႉၽႃႇၺႃးၵူၼ်းလူႉသဵင်ႈတၢႆ 24 ၵေႃႉ။ မိူဝ်ႈၼႆႉဝၼ်းထီႉ 28 November 2023 (လိူၼ်သိပ်းသွင်လွင်ႈ 1 ၶမ်ႈ ပီႊတႆး 2117 ၼီႈ) သိုဝ်ႇၶၢဝ်ႇ BBC လၢႆးငၢၼ်းဝႃႈ ၾူၼ်လူင်တူၵ်း လႄႈ ၾႃႉၽႅတ်ႇၾႃႉလင်ႁၢဝ်ႈႁႅင်း တီႈၼႂ်းၸႄႈမိူင်း Gujarat မိူင်းဢိၼ်းတီးယႃးပွတ်းဝၼ်းတူၵ်း ႁဵတ်းႁႂ်ႈၼမ်ႉထူမ်ႈ လႄႈ မီးမၢၵ်ႇႁဵပ်းတူၵ်းႁၢဝ်ႈႁႅင်း ႁိူၼ်းယေးၵူၼ်းမိူင်းလူႉၵွႆတင်းၼမ်ယဝ်ႉဢမ်ႇၵႃး ၾႃႉၽႃႇၺႃး ၵူၼ်းလူႉသဵင်ႈတၢႆတီႈဢေႇသုတ်း 24 ၵေႃႉ မၢတ်ႇၸဵပ်းဢမ်ႇယွမ်း 27 ၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၾိင်ႈၾႃႉရႃႇသီႇဢိၼ်းတီးယႃး လႆႈလၢတ်ႈဝႃႈ တီႈၼႂ်းမိူင်းဢိၼ်းတီးယႃးပွတ်းဝၼ်းတူၵ်းၼႆႉ ယင်းတိုၵ်ႉတေမီးလူမ်းလႅင်ႉ ၽတ်ႉၶဝ်ႈ လႄႈ ၾူၼ်တူၵ်းႁၢဝ်ႈႁႅင်းသေ ပၼ်ၾၢင်ႉထႅင်ႈဝႃႈ ႁႅင်းမႆႈလုမ်ႈၾႃႉ ဢၼ်မႆႈႁႅင်းၶိုၼ်ႈၼၼ်ႉ တေႁဵတ်းႁႂ်ႈမီးသၽႃႇဝႁၢႆႉႁႅင်း ဝႃႈၼႆ။ တႆးလွတ်ႈလႅဝ်း

['ၽေးသၽႃႇဝ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-28T12:50:41

https://taifreedom.com/%e1%80%9c%e1%81%a2%e1%80%9d%e1%80%ba%e1%80%95%e1%80%bd%e1%80%99%e1%80%ba%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84/

လၢဝ်ပွမ်ၵူဝ်းရီးယႃးႁွင်ႇ ထၢႆႇလႆႈလွင်ႈတူင်ႉၼိုင်ဢမေႇရိၵၢၼ်ႇ ၵူႈၸွၵ်ႉၵူႈၸဵင်ႇ

ဝၢႆးသေၵူဝ်းရီးယႃးႁွင်ႇ လႆႈသူင်ႇလၢဝ်ပွမ်ၶိုၼ်ႈၵႂႃႇၼိူဝ်ၵၢၼ်ႁၢဝ် ဢၼ်ပဵၼ်တႃႇ ပႂ်ႉတူၺ်းလွင်ႈတူင်ႉၼိုင် ဢမေႇရိၵၢၼ်ႇ တင်းၵူဝ်းရီးယႃးၸၢၼ်း ဢွင်ႇမၢၼ်ယဝ်ႉၼၼ်ႉ ၽၢႆႇတၢင်းၵူဝ်းရီးယႃးႁွင်ႇ ထၢႆႇလႆႈလွင်ႈတူင်ႉၼိုင်ဢမေႇရိၵၢၼ်ႇ ၵူႈၸွၵ်ႉၵူႈၸဵင်ႇ ဝႃႈၼႆ။ မိူဝ်ႈၼႆႉ ဝၼ်းထီႉ 28 November 2023 (လိူၼ်သိပ်းသွင်လွင်ႈ 1 ၶမ်ႈ ပီႊတႆး 2117 ၼီႈ) သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်းဝႃႈ ၸွမ်ၸိုင်ႈၵူဝ်းရီးယႃးႁွင်ႇ ၶိမ်း ၵျွင်းဢိုၼ်း လႆႈၵူတ်ႇထတ်းတူၺ်း ၶႅပ်းႁၢင်ႈဢၼ်လၢဝ်ပွမ်ထၢႆႇလႆႈၼၼ်ႉသေ ႁဵတ်းႁႂ်ႈႁၼ်တပ်ႉၵၢင်ႁၢဝ် Anderson ၼႂ်းမိူင်းဢမေႇရိၵၢၼ်ႇ ဢိၵ်ႇတင်း တီႈႁဵတ်းဢွၵ်ႇႁိူဝ်း လႄႈ တပ်ႉၵၢင်ႁၢဝ် ၼႂ်းဝဵင်း Norfolk လႄႈ Newport မိူင်းဢမေႇရိၵၢၼ်ႇ သေဢမ်ႇၵႃး ယင်းထူပ်းႁၼ်ပႃးႁိူဝ်းတၢင်ႇႁိူဝ်းမိၼ် ႁႅင်းၼိဝ်းၶလီးယႃးၶွင်ဢမေႇရိၵၢၼ်ႇ 4 လမ်း လႄႈ ႁိူဝ်းတၢင်ႇႁိူဝ်းမိၼ်ဢင်းၵိတ်ႉ 1 လမ်း ႁူမ်ႈပႃးတပ်ႉပၢင်သဝ်းလွင်ႈယႂ်ႇ ၶွင်ဢမေႇရိၵၢၼ်ႇ တင်း ၵူဝ်းရီးယႃးၸၢၼ်းထႅင်ႈ ဝႃႈၼႆ။ လွင်ႈၵူဝ်းရီးယႃးႁွင်ႇ သူင်ႇလၢဝ်ပွမ်ၶိုၼ်ႈၵႂႃႇၼိူဝ်ၵၢဝ်ႁၢဝ်ၼႆႉၵေႃႈ ၽၢႆႇတၢင်းဢမေႇရိၵၢၼ်ႇ၊ ၵူဝ်းရီးယႃးၸၢၼ်း လႄႈ ၵျႃႇပၢၼ်ႇ လႆႈဢွၵ်ႇမႃးလၢတ်ႈဝႃႈ မၼ်းပဵၼ်ၵၢၼ်ပူၼ်ႉပႅၼ်ပၵ်းပိူင်မၢႆမီႈ ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ UNSC ဢၼ်ႁၢမ်ႈၸႂ်ႉတိုဝ်း Technology ၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ မိူဝ်ႈဝႃးဝၼ်းထီႉ 27 November 2023 ၼၼ်ႉ ၽွင်းတၢင်ၵူဝ်းရီးယႃး ႁွင်ႇ ဢၼ်ႁပ်ႉပုၼ်ႈၽွၼ်းယူႇတီႈၸၢတ်ႈၸိုင်ႈလုမ်ႈၾႃႉၼၼ်ႉ လႆႈလၢတ်ႈၵႂႃႇတီႈ ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ UNSC ဝႃႈ ဢမ်ႇႁၼ်တၢင်ႇၸိုင်ႈမိူင်း ဢၼ်မီးၶေႃႈမၵ်းတမ်း ၼႂ်းၵၢၼ်သူင်ႇလၢဝ်ပွမ်ၶိုၼ်ႈၵႂႃႇၼိူဝ်ၵၢင်ႁၢဝ် မိူၼ်ၵူဝ်းရီးယႃးႁွင်ႇ လႄႈ ထႅင်ႈၽၢႆႇၼိုင်ႈၵေႃႈ ဢမေႇရိၵၢၼ်ႇ တိုၵ်ႉၸႂ်ႉမၢၵ်ႇၼိဝ်းၶလီးယႃးသေ လွၵ်ႇငိူတ်ႈ ၵူဝ်းရီးယႃးႁွင်ႇယူႇ ဝႃႈၼႆ။ ၼွၵ်ႈလိူဝ်သေၼႆႉ ၽွင်းတၢင်ၵူဝ်းရီးယႃးႁွင်ႇ ယင်းလႆႈလၢတ်ႈၵိူဝ်ႉၶေႃႈၵႂၢမ်းဢမေႇရိ ၵၢၼ်ႇ လွင်ႈဝႃႈ Technology လၢဝ်ပွမ်ၼၼ်ႉ မၼ်းတေၸွႆႈႁႂ်ႈၵူဝ်းရီးယႃးႁွင်ႇ ယုၵ်ႉၸၼ်ႉမၢၵ်ႇမိတ်ႉသႆးၼၼ်ႉလႄႈ လႆႈထၢမ်ဝႃႈ လွင်ႈဢမေႇရိၵၢၼ်ႇ သူင်ႇလၢဝ်ပွမ် ၶိုၼ်းၼိူဝ်ၵၢင်ႁၢဝ်ၼၼ်ႉ ၸွင်ႇလႆႈၸႂ်ႉမၢၵ်ႇမိတ်ႉသႆးၸွႆႈယူႇႁိုဝ် ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉၵေႃႈ ၽၢႆႇတၢင်းၽွင်းတၢင်ဢမေႇရိၵၢၼ်ႇ ဢၼ်မီးၼႂ်း ၸၢတ်ႈၸိုင်ႈလုမ်ႈၾႃႉ လႆႈဢွၵ်ႇမႃးပၢၵ်ႈပႅတ်ႈၶေႃႈဢၢင်ႈၵူဝ်းရီးယႃးႁွင်ႇ ဢၼ်ဝႃႈ မၼ်းပဵၼ်လွင်ႈတူင်ႉၼိုင် တႃႇၵႅတ်ႇၶႄႁႄႉၵင်ႈတူဝ်ၵဝ်ႇသေ လၢတ်ႈထႅင်ႈဝႃႈ ၵၢၼ်ၽိုၵ်းၽွၼ်ႉသိုၵ်းၼႂ်းၵႄႈၵၢင် ဢမေႇရိၵၢၼ်ႇ တင်း ၵူဝ်းရီးယႃးၸၢၼ်းၼၼ်ႉ ဢမ်ႇလႆႈၽိတ်းပၵ်းပိူင်ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းၵူဝ်းရီးယႃးၸၢၼ်း လၢႆးငၢၼ်းဝႃႈ လွင်ႈၵူဝ်းရီးယႃးႁွင်ႇ သူင်ႇလၢဝ်ပွမ်ၶိုၼ်ႈၼိူဝ်ၵၢင်ႁၢဝ် ဢွင်ႇမၢၼ်ၵႂႃႇၼၼ်ႉ မၼ်းပႃးလွင်ႈၸွႆႈထႅမ်တီႈ ရၢတ်ႉသျႃး ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-25T10:51:00

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-11/

သိုၵ်းမၢၼ်ႈယိုဝ်းမၢၵ်ႇလူင်သႂ်ႇႁိူၼ်းၵူၼ်းမိူင်း

ဢမ်ႇမီးပၢင်တိုၵ်းသိုၵ်းသိူဝ်သင်သေ သိုၵ်းမၢၼ်ႈ ၶမယ 120 တင်ႈၸႂ်ယိုဝ်းမၢၵ်ႇလူင်သႂ်ႇ ဢွင်ႈတီႈၵူၼ်းမိူင်းယူႇသဝ်း လႄႈ ႁဵတ်းႁႂ်ႈၵူၼ်းမိူင်း မၢတ်ႇၸဵပ်းလူႉတၢႆ ၼႆယဝ်ႉ။ သိုဝ်ႇၶၢဝ်ႇ Tachileik News Agency ဢွၵ်ႇဝႆႉဝႃႈ မိူဝ်ႈဝၼ်းထီႉ 24 November 2023 (လိူၼ်သိပ်းသွင်မႂ်ႇ 12 ၶမ်ႈ ပီႊတႆး 2117 ၼီႈ) ယၢမ်းၵၢင်ၶမ်ႈၼၼ်ႉ ၸုမ်းသိုၵ်းမၢၼ်ႈ ၶမယ 120 ဢၼ်ပၵ်းဝႆႉတီႈ ဝဵင်းဝုၼ်းတူဝ် တိူင်းၸႄႈၵႅင်း ယိုဝ်းမၢၵ်ႇလူင်ၶဝ်ႈၵႂႃႇ ၼႂ်းဝဵင်းၵေႃးလိၼ်းသေ မၢၵ်ႇၵႂႃႇတူၵ်းတႅၵ်ႇသႂ်ႇတီႈႁိူၼ်းၵူၼ်းမိူင်း ၼႂ်းပွၵ်ႉမိၼ်းတႄးၵျီး လႄႈ မီးၵူၼ်းၸိူဝ်းယူႇၼႂ်းႁိူၼ်း မၢတ်ႇၸဵပ်း 1 ၵေႃႉ တၢႆထႅင်တီႈ 2 ၵေႃႉ ဝႃႈၼႆ။ မၢၵ်ႇဢၼ်တူၵ်းသႂ်ႇႁိူၼ်းၵူၼ်းမိူင်းၼၼ်ႉ ပဵၼ်ႁိူၼ်းဢူးၽူဝ်းၶျူဝ်ႇ၊ ၵေႃႉဢၼ်လႆႈ တၢင်းမၢတ်ႇၸဵပ်းၼၼ်ႉသမ်ႉ ပဵၼ် တေႃႇဢေးလႃႉ၊ ဢၼ်လႆႈသဵင်ႈသၢႆၸႂ်သမ်ႉ ပဵၼ်ဢူးၸဵင်ႇတၢၼ်း တင်း တေႃႇဢေးမျႃႉ ၼႆယဝ်ႉ။ ဝဵင်းၵေႃးလိၼ်း ၼႂ်းတိူင်းၸႄႈၵႅင်းၼႆႉ ပဵၼ်ဝဵင်းဢၼ်တၢင်းၽၢႆႇၸုမ်း လူင်ပွင်ၸိုင်ႈၽွမ်ႉႁူမ်ႈၸိူဝ်ႉၸၢတ်ႈ (NUG) ၵုမ်းၵမ်ဝႆႉလႄႈ ပိုၼ်ႉတီႈၼႆႉ ဢမ်ႇမီးပၢင်တိုၵ်းသင် ၼႆယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-11-25T10:52:18

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89-%e1%81%bd%e1%80%b0%e1%82%88%e1%80%99%e1%80%ae%e1%80%b8-5/

ပေႃႈမႄႈပီႈၼွင်ႉ ၽူႈမီးၼမ်ႉၸႂ် ႁူမ်ႈလူႇတၢၼ်းတီႈ ၵွင်းမူးၼၢမ်ႇမိူင်း

ႁႂ်ႈလႆႈပဵၼ်တႃႇၼတၢင်းလီ ဝူၺ်ႇဝၢၵ်ႈၵုသူဝ်ႇထိုင် ၽီသၢင်သတ်းၵူၼ်းတင်းသဵင်ႈ ၼႆသေ ၽူႈမီးၼမ်ႉၸႂ် ၸေႇတၼႃႇ ၽူႈၵူၼ်းလီ ၵူႈတီႈၵူႈတၢင်း လႆႈႁူမ်ႈႁွမ်းလူႇတၢၼ်းငိုၼ်းတွင်း တမ်ႈတီႈၵွင်းမူးၼၢမ်ႇမိူင်း ဝႃႈၼႆ။ မိူဝ်ႈဝၼ်းထီႉ 24 November 2023 (လိူၼ်သိပ်းသွင်မႂ်ႇ 12 ၶမ်ႈ ပီႊတႆး 2117 ၼီႈ) ၼၼ်ႉ ယူႇတီႈ ၼၢင်းၽွင်ငိုၼ်း 200 ယွၼ်ႇ၊ လုင်းၸၢႆးဝုၼ်း + ပႃႈၶမ်းသႃႇ ၶဝ်တင်း ႁိူၼ်း 200 ယွၼ်ႇ၊ ၼၢင်းသူၺ်ႇၸိင်ႇ 200 ယွၼ်ႇ၊ ပႃႈၶမ်း + ယိင်းတိင်းမေႇ ၶဝ်တင်း ႁိူၼ်း 100 ယွၼ်ႇ၊ ၼၢႆးမႆၶမ်းဢွင်ႇၺုၼ်ႉ ၶဝ်တင်းႁိူၼ်း 218 ယွၼ်ႇ၊ ၼၢႆးမႆၶမ်းဢႅၼ် 100 ယွၼ်ႇ၊ ပီႈႁွမ်ၼုမ်ႇ 50 ယွၼ်ႇ၊ ၸၢႆးတၢၼ်းၺုၼ်ႉ + ၼၢင်းဢေယိင်း ၶဝ်တင်း ႁိူၼ်း 100 ယွၼ်ႇ၊ ၸၢႆးဢေႃးၶမ်း + ၼၢင်းၶမ်းၶိၼ်ႇ ၶဝ်တင်းႁိူၼ်း 50 ယွၼ်ႇ၊ ၸၢႆးထုၼ်းဢွင်ႇ ၶဝ်တင်းႁိူၼ်း 100 ယွၼ်ႇ၊ ၸၢႆးသဵင်သိူဝ် 100 ယွၼ်ႇ၊ ၸၢႆးလွင်း + ၼၢင်းတဵင်းႁၢၼ်ႇ ၶဝ်တင်းႁိူၼ်း 600 ဝၢတ်ႇ လႄႈ ၼၢႆးဝုတ်ႉထီႉသၢႆး လၢဝ်ႇပၼ်းယႃး + ၼၢင်းသၢဝ်သၢႆထၢၼ်း ၶဝ်တင်းႁိူၼ်း လၢၼ်ႉၶၢႆတၢင်းၵိၼ်တႆး၊ ၶူဝ်းတႆး ဢိၵ်ႇတင်း ၶၢႆယႃႈယႃ ၵူႈမဵဝ်းမဵဝ်း ဝဵင်းၵဵင်းမႆႇ 5,000 ဝၢတ်ႇ ၸိူဝ်းၼႆႉ လႆႈႁူမ်ႈႁွမ်းလူႇတၢၼ်း တမ်ႈတီႈၵွင်းမူးၼၢမ်ႇမိူင်းၵႂႃႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ဢၼ်လႆႈမႃးႁူမ်ႈႁွမ်းလူႇတၢၼ်း လႄႈ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-11-24T12:03:35

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%bd%e1%82%86-tnla-%e1%80%9c%e1%82%84%e1%82%88%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc/

သိုၵ်းလွႆ TNLA လႄႈသိုၵ်းမၢၼ်ႈ ယိုဝ်းၵၼ်တီႈၸေႊလၢၼ်ႉ မၢၵ်ႇလူင်တူၵ်းသႂ်ႇႁိူၼ်းၵူၼ်းမိူင်းယွၵ်းယွႆ

သိုၵ်းမၢၼ်ႈ ဢဝ်ႁိူဝ်းမိၼ်မႃးပွႆႇမၢၵ်ႇ တီႈၸေႊလၢၼ်ႉ ၸႄႈဝဵင်းမူႇၸေႊ ႁဵတ်းႁႂ်ႈတိူဝ်ႉၺႃးႁိူၼ်းယေးၶူဝ်းၶွင်ၵူၼ်းမိူင်း လူႉၵွႆတင်းၼမ် ဝႃႈၼႆ။ မိူဝ်ႈဝၼ်းထီႉ 23 November 2023 (လိူၼ်သိပ်းသွင်မႂ်ႇ 11 ၶမ်ႈ ပီႊတႆး 2117 ၼီႈ) ယၢမ်းၵၢင်ၶိုၼ်းလိုၵ်းၼၼ်ႉ ၸုမ်းသိုၵ်းပလွင်ႈ TNLA ယူႇတီႈၼႂ်း ဝၢၼ်ႈၸေႊလၢၼ်ႉ ယိုဝ်းမၢၵ်ႇလူင်ၸူးသိုၵ်းမၢၼ်ႈ လႄႈ ၶိုၼ်းလႆႈထုၵ်ႇသိုၵ်းမၢၼ်ႈ ဢဝ်ႁိူဝ်းမိၼ် ပွႆႇမၢၵ်ႇလူင်ၸူးၸုမ်းသိုၵ်းပလွင်ႈ တီႈၸေႊလၢၼ်ႉၶိုၼ်း မၢၵ်ႇလူင်တူၵ်းသႂ်ႇႁိူၼ်းယေးလႄႈ ၶူဝ်းၶွင်လူတ်ႉၵႃးၵူၼ်းမိူင်း လူႉသုမ်းၸွမ်း ၼႆယဝ်ႉ။ ၵူၼ်းမိူင်းပိုၼ်ႉတီႈလၢတ်ႈၼႄဝႃႈ “ယၢမ်းတဵင်ႈၶိုၼ်း 00:55 မူင်းၼႆႉ သိုၵ်းမၢၼ်ႈယိုဝ်းမၢၵ်ႇလူင် မႃးတီႈၸေႊလၢၼ်ႉ တေပဵၼ်ႁိူဝ်းမိၼ် မႃးပွႆႇမၢၵ်ႇဢေႃႈ မၢၵ်ႇၶဝ်မႃးတူၵ်းသႂ်ႇတီႈႁိူၼ်း လုင်းသၢမ်မူၼ်ႇ ၸေႊလၢၼ်ႉၼႆႉၶႃႈ ႁိူၼ်းသမ်ႉပေႃး ယွၵ်းၵွႆၵႂႃႇမူတ်းဢေႃႈ” လၢတ်ႈၼႄၼင်ႇၼႆ။ ၶိုၼ်းသိုပ်ႇလၢတ်ႈၼႄဝႃႈ “မၢၵ်ႇလူင်သိုၵ်းမၢၼ်ႈ ဢၼ်ၶဝ်ယိုဝ်းမႃးၼၼ်ႉ ပဵၼ်လၢႆလၢႆလုၵ်ႈဢေႃႈ ၼႂ်းႁိူၼ်းၵေႃႈမႃးတူၵ်း၊ ၸွမ်းၶၢင်ႈႁိူၼ်းၵေႃႈတူၵ်း၊ ၼႂ်းသူၼ်ၸိူဝ်းၼႆႉၵေႃႈတူၵ်းၶႃႈ ၼႂ်းႁိူၼ်းၵေႃႈ ယွၵ်းယွႆမူတ်းၶႃႈ လိူဝ်ၼၼ်ႉလူတ်ႉၵႃးၶဝ်ၵေႃႈ ၵွႆပဵၼ် 4 လမ်းၶႃႈဢေႃႈ ဢၼ်မႃးတူၵ်းၼႂ်းသူၼ် ၸိူဝ်းၼႆႉၵေႃႈ လုၵ်းမၼ်းယႂ်ႇပေႇၸႂ် မၢင်လုၵ်းသမ်ႉပေႃးပဵၼ် ၼမ်ႉမေႃႇလူင်ၵႂႃႇၶႃႈယဝ်ႈ” လၢတ်ႈ ၼႄၼင်ႇၼႆ။ ၵူၼ်းၸေႊလၢၼ်ႉထႅင်ႈၵေႃႉၼိုင်ႈလၢတ်ႈၼႄဝႃႈ “မၼ်းဢမ်ႇမီးပၢင်တိုၵ်းသင်ၶႃႈလူင် မၢၵ်ႇလူင်သမ်ႉမႃးပွႆႇသႂ်ႇ ၵူၼ်းမိူင်းၸိူင်ႉၼႆ၊ ႁိူၼ်းဢၼ်မၢၵ်ႇတူၵ်းသႂ်ႇၼၼ်ႉ ဢမ်ႇမီးၽႂ်ယူႇလႄႈ ဢမ်ႇမီးလွင်ႈမၢတ်ႇၸဵပ်းလူႉတၢႆၸွမ်းၶႃႈ၊ ၵူၼ်းမိူင်းႁဝ်းၶႃႈတႄႉ ၺႃးၸၢၵ်ႇၶၢမ်ႇတၢမ်ႇမၼ်း ဢမ်ႇၸၢင်ႈဝႃႈႁိုဝ်ယဝ်ႉၶႃႈ ၵူဝ်ၵေႃႈလႆႈၵူဝ် လၢႆၽၢႆႇၶႃႈဢေႃႈ” လၢတ်ႈၼႄၼင်ႇၼႆ။ မိူဝ်ႈဝႃး ဝၼ်းထီႉ 23 November 2023 သမ်ႉ ယွၼ်ႉၸုမ်းဢူၺ်းလီ 3 ၸုမ်း ဢဝ်တရူၼ်းပွႆႇမၢၵ်ႇသႂ်ႇလႄႈ ႁဵတ်းႁႂ်ႈၾႆးလုၵ်ႉမႆႈ လူတ်ႉၵႃးၶူဝ်းၶွင်ၵူၼ်းမိူင်းၼပ်ႉႁူဝ်သိပ်းလမ်း တီႈၵျိၼ်ႇသၢၼ်းၵျေႃႉ ၸႄႈဝဵင်းမူႇၸေႊ ၼႆယဝ်ႉ။ ၼႂ်းၸိုင်ႈတႆးပွတ်းႁွင်ႇၼႆႉ တင်ႈတႄႇဝၼ်းထီႉ 27 October 2023 ၼၼ်ႉမႃး ၸုမ်းသိုၵ်းဢူၺ်းလီပွတ်းႁွင်ႇ 3 ၸုမ်း ႁူမ်ႈၵၼ်ပိုတ်ႇၼႃႈသိုၵ်းဢၼ်ၸႂ်ႉၸိုဝ်ႈ Operation 1027 သေ တိုၵ်းယိုဝ်းသိုၵ်းမၢၼ်ႈ မႃးႁၢဝ်ႈႁႅင်းလၢႆလၢႆၸႄႈဝဵင်း တေႃႇထိုင်ဝၼ်းမိူဝ်ႈလဵဝ် ပၢင်တိုၵ်ႉသိုပ်ႇပဵၼ်ၵၼ်ယူႇဢမ်ႇထၢတ်ႇ ပွတ်းၸႄႈဝဵင်း လႃႈသဵဝ်ႈ၊ သႅၼ်ဝီ ၊ ပၢင်သၢႆး ၊ မူႇၸေႊ၊ ၼမ်ႉၶမ်း၊ ၵျွၵ်းမႄး ၊ သီႇပေႃႉ ၸိူဝ်းၼႆ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ', 'ၵၢၼ်သိုၵ်း']

2023-11-24T10:57:42

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%a2%e1%80%99%e1%80%ba%e1%82%87%e1%80%9e%e1%80%ad/

ၵူဝ်းရီးယႃးႁွင်ႇ ဢမ်ႇသိုပ်ႇႁူမ်ႈမိုဝ်း ၽၢႆႇၵၢၼ်သိုၵ်းၸွမ်း ၵူဝ်းရီးယႃးၸၢၼ်းၵႂႃႇထႅင်ႈ

ဝၢႆးသေၵူဝ်းရီးယႃးႁွင်ႇ သူင်ႇလၢဝ်ပွမ်ၶိုၼ်ႈၵႂႃႇၼိူဝ်ၵၢင်ႁၢဝ်သေ ဢွင်ႇမၢၼ်ယဝ်ႉ ၼၼ်ႉ ၵူဝ်းရီးယႃးႁွင်ႇ လႆႈထွၼ်တူဝ်ဢွၵ်ႇၼႂ်းၶေႃႈတူၵ်းလူင်း လွင်ႈႁူမ်ႈမိုဝ်း ၽၢႆႇၵၢၼ်သိုၵ်းၸွမ်းၵူဝ်းရီးယႃးၸၢၼ်း တင်းမူတ်းၼႆယဝ်ႉ။ မိူဝ်ႈဝႃးဝၼ်းထီႉ 23 November 2023 (လိူၼ်သိပ်းသွင်မႂ်ႇ 11 ၶမ်ႈ ပီႊတႆး 2117 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ ၵူဝ်းရီးယႃးႁွင်ႇ လႆႈပိုၼ်ၽၢဝ်ႇထွၼ်တူဝ်ဢွၵ်ႇၼႂ်း ၶေႃႈတူၵ်းလူင်း လွင်ႈႁူမ်ႈမိုဝ်းၽၢႆႇၵၢၼ်သိုၵ်းၸွမ်းၵူဝ်းရီးယႃးၸၢၼ်း ဢၼ်တင်း သွင်ၽၢႆႇ လႆႈတူၵ်းလူင်းၵၼ် မိူဝ်ႈ 5 ပီႊပူၼ်ႉမႃး တွၼ်ႈတႃႇလူတ်းယွမ်းလွင်ႈၶဵင်ႈၶႅင် ၽၢႆႇၵၢၼ်သိုၵ်းၵၼ်ၼၼ်ႉ တင်းမူတ်းဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးဝၢႆးသေၵူဝ်းရီးယႃးႁွင်ႇ သူင်ႇလၢဝ်ပွမ်ၶိုၼ်ႈၵႂႃႇ ၼိူဝ်ၵၢင်ႁၢဝ် မိူဝ်ႈဝၼ်းထီႉ 21 November 2023 သေ ဢွင်ႇမၢၼ်ၵႂႃႇယဝ်ႉလႄႈ ၽၢႆႇတၢင်းၵူဝ်းရီးယႃးၸၢၼ်းၵေႃႈ လႆႈၵိုတ်းယိုတ်း ႁဵတ်းသၢင်ႈၸွမ်း ၶေႃႈတူၵ်းလူင်း လွင်ႈႁူမ်ႈမိုဝ်း ၽၢႆႇၵၢၼ်သိုၵ်း ၼႂ်းၵႄႈၵၢင်တင်းသွင်ၽၢႆႇၵမ်ႈၽွင်ႈ တႃႇႁႂ်ႈပဵၼ်ၵၢၼ် တုမ်ႉတွပ်ႇ ၵူဝ်းရီးယႃးႁွင်ႇ လႄႈ တေသိုပ်ႇဢွၵ်ႇလဵပ်ႈယၢမ်းၸွမ်းလႅၼ်လိၼ် ၵႂႃႇထႅင်ႈပွၵ်ႈၼိုင်ႈ ဝႃႈၼႆ။ ဝၢႆးသေၼၼ်ႉၵေႃႈ ၽၢႆႇတၢင်းၵူဝ်းရီးယႃးႁွင်ႇ လႆႈဢွၵ်ႇမႃး ပိုၼ်ၽၢဝ်ႇၵႂႃႇ မိူဝ်ႈဝႃး ဝၼ်းထီႉ 23 November 2023 ဝႃႈ ၵူဝ်းရီးယႃးႁွင်ႇ လႆႈထွၼ်တူဝ်ဢွၵ်ႇ ၼႂ်းၶေႃႈတူၵ်း လူင်း လွင်ႈႁူမ်ႈမိုဝ်းၽၢႆႇၵၢၼ်သိုၵ်းၸွမ်း ၵူဝ်းရီးယႃးၸၢၼ်းတင်းမူတ်းယဝ်ႉလႄႈ တႄႇၼႆႉၵႂႃႇၼႃႈ တပ်ႉသိုၵ်းႁဝ်းတေဢမ်ႇၸူမ်ယူႇၸွမ်းၶေႃႈတူၵ်းလူင်း ၽၢႆႇၵၢၼ်သိုၵ်း ႁွင်ႇ−ၸၢၼ်း ၵႂႃႇထႅင်ႈယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းၵူဝ်းရီးယႃးႁွင်ႇ ယင်းလႆႈသူင်ႇၶိူင်ႈယိပ်းသႅၼ်းမႂ်ႇ လႄႈ ႁႅင်းၵူၼ်းတင်းၼမ် ၶဝ်ႈၵႂႃႇတူင်ႉၼိုင်ၸွမ်းလႅၼ်လိၼ်ထႅင်ႈ မိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-23T13:15:53

https://taifreedom.com/%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae%e1%80%95%e1%80%bd%e1%80%90%e1%80%ba%e1%80%b8%e1%82%81%e1%80%bd%e1%80%84%e1%80%ba%e1%82%87-3-%e1%81%b8%e1%80%af%e1%80%99%e1%80%ba/

ဢူၺ်းလီပွတ်းႁွင်ႇ 3 ၸုမ်း ဢဝ်တရူၼ်းပွႆႇမၢၵ်ႇသႂ်ႇၵႃးၵူၼ်းမိူင်း

ၵႃးတၢင်ႇၵုၼ်ႇတင်းၼမ် ဢၼ်ၵိုတ်းဝႆႉတီႈ ၵျိၼ်သၢၼ်းၵျေႃႉ ၸႄႈဝဵင်းမူႇၸေႊ ၼၼ်ႉ ထုၵ်ႇၺႃးၸုမ်းဢူၺ်းလီပွတ်းႁွင်ႇ 3 ၸုမ်း ဢဝ်တရူၼ်းၵႂႃႇပွႆႇမၢၵ်ႇသႂ်လႄႈ ၵႃးလုၵ်ႉပဵၼ်ၾႆးတင်းၼမ်။ မိူဝ်ႈၼႆႉဝၼ်းထီႉ 23 November 2023 (လိူၼ်သိပ်းသွင်မႂ်ႇ 11 ၶမ်ႈ ပီႊတႆး 2117 ၼီႈ) ယၢမ်းၵၢင်ၼႂ်ၼၼ်ႉ ၸုမ်းဢူၺ်းလီပွတ်းႁွင်ႇ 3 ၸုမ်း TNLA, AA, MNDAA ၸႂ်ႉတရူၼ်း ပွႆႇမၢၵ်ႇသႂ်ႇသိုၵ်းမၢၼ်ႈ ၸိူဝ်းမီးႁိမ်းႁွမ်း ၵျိၼ်သၢၼ်းၵျေႃႉၼၼ်ႉလႄႈ မၢၵ်ႇသမ်ႉၵႂႃႇတူၵ်းသႂ်ႇ ၵႃးၵူၼ်းမိူင်း ဢၼ်တၢင်ႇဝႆႉၵုၼ်ႇၵႃႉတၢင်းၶၢႆ တင်းၼမ်တင်းလၢႆသေ လႆႈလုၵ်ႉပဵၼ်ၾႆးႁၢဝ်ႈႁႅင်း လႄႈ လူႉသုမ်းၵႃးတင်းၼမ်။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ထိုင်ယၢမ်းၵၢင်ဝၼ်း 11:00 မူင်းၼႆႉၵေႃႈ ၾႆးတိုၵ်ႉလုၵ်ႉႁႅင်းယူႇ ၵႃးၵူၼ်းမိူင်းလူႉသုမ်းလၢႆလမ်းၼႆၼၼ်ႉတႄႉ ဢမ်ႇပႆႇလႆႈႁူႉ ႁူဝ်ယွႆႈမၼ်း ဢွင်ႈတီႈဝၢင်းၵိုတ်းၵႃးၼၼ်ႉ မီးၵႃးတင်းၼမ်တင်းလၢႆလႄႈ မၢင်ၵေႃႉၵေႃႈတၼ်းဢဝ်ၵႃးၸဝ်ႈၵဝ်ႇဢွၵ်ႇပူၼ်ႉယူႇ၊ ၸဝ်ႈၵႃးမၢင်ၸိူဝ်းသမ်ႉ ၵိုတ်းၵႃးဝႆႉသေ ၵႂႃႇမီးယူႇလႂ်ၵေႃႈဢမ်ႇႁူႉ၊ ၵွပ်ႈပိူဝ်ႈသိုၵ်းမၢၼ်ႈ မီးၸွမ်းႁိမ်းႁွမ်း ဝၢင်းၵိုတ်းၵႃးလႄႈ မၢင်ၸိူဝ်းၵေႃႈတေငိူင်ႉပၢႆႈၵၼ်ဝႆႉ ဝႃႈၼႆ။ ယွၼ်ႉသိုၵ်းမၢၼ်ႈ တင်း ၸုမ်းဢူၺ်းလီပွတ်းႁွင်ႇ 3 ၸုမ်း ပဵၼ်ပၢင်တိုၵ်းၵၼ် ဢမ်ႇထၢတ်ႇဢမ်ႇဝၢႆးလႄႈ ၵူၼ်းမိူင်းၼႂ်းပိုၼ်ႉတီႈ ၸိူဝ်းဢမ်ႇၵဵဝ်ႇၶွင်ႈသင်ၸွမ်း ၼၼ်ႉ လႆႈထုၵ်ႇဢဝ်ႁဵတ်းပဵၼ်ပဝ်ႉမၢႆ ၼႂ်းၵၢၼ်သိုၵ်းသေ မၢင်ၸိူဝ်းလႆႈမၢတ်ႇၸဵပ်း လူႉတၢႆ လႄႈ သုမ်းၶူဝ်းၶွင်ႁိူၼ်းယေးတင်းၼမ်တင်းလၢႆ ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-11-23T12:49:17

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0%e1%80%9d%e1%80%ba/

ပူႇတိၼ်ႇ ၽွမ်ႉဢုပ်ႇဢူဝ်း ဢဝ်ငမ်းယဵၼ်ၸွမ်း ယူႇၶရဵၼ်း

မိူဝ်ႈဝၼ်းထီႉ 22 November 2023 (လိူၼ်သိပ်းသွင်မႂ်ႇ 10 ၶမ်ႈ ပီႊတႆး 2117 ၼီႈ) ၼၼ်ႉ ၸွမ်ၸိုင်ႈရၢတ်ႉသျႃး လႆႈလၢတ်ႈၵႂႃႇတီႈၼႂ်းပၢင်ၵုမ် ၸုမ်း G-20 ဝႃႈ လွင်ႈတႃႇ ႁႃတၢင်းၵိုတ်းယိုတ်းပၢင်တိုၵ်းၼႂ်းမိူင်းယူႇၶရဵၼ်းၼၼ်ႉ ပဵၼ်လွင်ႈဢၼ်ၸမ်ပဵၼ် လႄႈ ၽၢႆႇတၢင်းရၢတ်ႉသျႃးၵေႃႈ ၽွမ်ႉတႃႇဢုပ်ႇဢူဝ်း ဢဝ်ငမ်းယဵၼ်ၸွမ်း ယူႇၶရဵၼ်း ဝႃႈၼႆ။ လွင်ႈတူင်ႉၼိုင်ႁဵတ်းသၢင်ႈၽၢႆႇၵၢၼ်သိုၵ်းၼၼ်ႉ မၼ်းတိုၼ်းပဵၼ်လွင်ႈၶီငဝ်မွင်ၸႂ် ၵွပ်ႈၼၼ် ႁဝ်းထုၵ်ႇလီဝူၼ်ႉႁႃတၢင်းဢွၵ်ႇ တႃႇၵိုတ်းယိုတ်းပႅတ်ႈလႄႈ ၽၢႆႇတၢင်း ရၢတ်ႉသျႃးၵေႃႈ ဢမ်ႇတွၼ်ႉပၢၵ်ႈပႅတ်ႈ တႃႇဢုပ်ႇဢူဝ်းဢဝ်ငမ်းယဵၼ်ၸွမ်း ယူႇၶရဵၼ်းၼႆ ၸွမ်ၸိုင်ႈပူႇတိၼ်ႇ လၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ မိူဝ်ႈဝၼ်းထီႉ 21 November 2023 ၼၼ်ႉ ယူႇတီႈၽူႈမီးပုၼ်ႈၽွၼ်း လူင်ပွင်ၸိုင်ႈရၢတ်ႉသျႃး လႆႈလၢတ်ႈဝႃႈ ရၢတ်ႉသျႃးဢမ်ႇၸၢင်ႈယူႇႁူမ်ႈၸွမ်း လူင်ပွင်ၸိုင်ႈယူႇၶရဵၼ်း ယၢမ်းလဵဝ်ၼႆႉလႆႈ လႄႈယင်းတိုၵ်ႉတေသိုပ်ႇၶဝ်ႈလူမ်ႇ တိုၵ်းၼႂ်းမိူင်းယူႇၶရဵၼ်းၵႂႃႇထႅင်ႈ ဝႃႈၼႆ။ ၽၢႆႇတၢင်းယူႇၶရဵၼ်းၵေႃႈ လႆႈပၼ်ၵႂၢမ်းမၼ်ႈဝႃႈ တေတိုၵ်းလိုပ်ႈပႅတ်ႈသိုၵ်းရၢတ်ႉ သျႃး ႁႂ်ႈပေႃးဢွၵ်ႇၵႂႃႇတီႈၼႂ်းလိၼ်မိူင်းယူႇၶရဵၼ်းတင်းမူတ်း လႄႈ မိူင်းဝၼ်းတူၵ်း ၵေႃႈလႆႈၵမ်ႉၸွႆႈယူႇၶရဵၼ်း ဢမ်ႇထၢတ်ႈဢမ်ႇဝၢႆး ဝႃႈၼႆ။ ယၢမ်းၽွင်းတေႃႈလဵဝ် ရၢတ်ႉသျႃးယိုတ်းသိမ်းလႆႈလိၼ်မိူင်းယူႇၶရဵၼ်းၼႂ်း 5 ပုၼ်ႈ 1 ပုၼ်ႈယဝ်ႉသေ လၢတ်ႈလႆႈဝႃႈ ဝဵင်းၸိူဝ်းဢၼ်ယူႇၸပ်းၸွမ်း ပွတ်းတွၼ်ႈ Crimea မိူင်းယူႇၶရဵၼ်း ဢၼ်ရၢတ်ႉသျႃး ယိုတ်းဢဝ်ၶဝ်ႈပဵၼ်မိူင်းရၢတ်ႉသျႃး မိူဝ်ႈၼႂ်းပီႊ 2014 ၼၼ်ႉၵေႃႈ ၶဝ်ႈပဵၼ်မိူင်းရၢတ်ႉသျႃးၵႂႃႇ ပွတ်းဢွၼ်ႇတွၼ်ႈၼိုင်ႈယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-23T12:46:00

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%82%82%e1%80%ba%e1%82%87%e1%81%bc%e1%82%82%e1%80%ba%e1%80%b8/

မၢၵ်ႇလူင်တူၵ်းသႂ်ႇၼႂ်းၵျွင်းမုၼ်ၸဝ်ႈ ၼႂ်းဢိူင်ႇမိူင်းယု

ၸုမ်းသိုၵ်းမၢၼ်ႈဢၼ်ပၵ်းဝႆႉတီႈ မိူင်းယု (105 လၵ်း) ယိုဝ်းမၢၵ်ႇလူင်ၵႂႃႇတူၵ်းသႂ်ႇ တီႈၼႂ်းၵျွင်းမုၼ်ၸဝ်ႈ ဝၢၼ်ႈၼမ်ႉႁူၺ်ႈတႂ်ႈ ဢိူင်ႇမိူင်းယု ၸႄႈဝဵင်းမူႇၸေႊ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လွင်ႈၼႆႉလႆႈပဵၼ်ၵႂႃႇ မိူဝ်ႈဝႃးဝၼ်းထီႉ 22 November 2023 (လိူၼ်သိပ်းသွင်မႂ်ႇ 10 ၶမ်ႈ ပီႊတႆး 2117 ၼီႈ) ယၢမ်းၵၢင်ဝၼ်း 11:50 မူင်းၼၼ်ႉၶႃႈ ယွၼ်ႉမၢၵ်ႇလူင်တူၵ်းသႂ်ႇၵျွင်းမုၼ်ၸဝ်ႈသေ မီးၸဝ်ႈသၢင်ႇလူင် ပႃးၼိုင်ႈ မၢတ်ႇၸဵပ်းႁၢဝ်ႈႁႅင်းဝႆႉ၊ လိူဝ်ၼၼ်ႉတိူဝ်ႉပႃးၵႃး 3 လမ်း လႄႈ ၵျွင်းမုၼ်ၸဝ်ႈၵေႃႈလူႉၵွႆၵမ်ႈၽွင်ႈ၊ တူဝ်ၸဝ်ႈသၢင်ႇလူင်တႄႉ ၵူၼ်းၼႂ်းပိုၼ်ႉတီႈ ဢဝ်သူင်ႇယူတ်းယႃတူဝ်တီႈႁူင်းယႃယဝ်ႉ ၵူၺ်းၵႃႈဢမ်ႇႁူႉဝႃႈ ၶဝ်ဢဝ်ၵႂႃႇ ယူတ်းယႃတီႈႁူင်းယႃလႂ် ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ တင်းၸုမ်း TNLA ပဵၼ်ပၢင်တိုၵ်းၵၼ်သေ မီးမၢၵ်ႇၵႂႃႇတူၵ်းသႂ်ႇ ၼႂ်းဝၢၼ်ႈၸၢမ်ၽိူၵ်ႇ ဢိူင်ႇၸၢမ်ၽိူၵ်ႇ ၸႄႈဝဵင်းသီႇပေႃႉ လႄႈ ၵူၼ်းဝၢၼ်ႈလႆႈတၢႆၵႂႃႇ 1 ၵေႃႉမၢတ်ႇၸဵပ်း 3 ၵေႃႉ။ ယွၼ်ႉပၢင်တိုၵ်းၼႂ်းၸိုင်ႈတႆးပွတ်းႁွင်ႇသေ မီးၵူၼ်းမိူင်း ၸိူဝ်းဢမ်ႇမီးတၢင်းၽိတ်းသင် လႆႈပၢႆႈၽေးပၢင်တိုၵ်း 20,000 ပၢႆ လႄႈ ဢၼ်လႆႈမၢတ်ႇၸဵပ်းလူႉတၢႆ ယွၼ်ႉပၢင်တိုၵ်းပွၵ်ႈၼႆႉၵေႃႈ မီးတင်းၼမ်ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-23T12:41:43

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e2%88%92%e1%82%81%e1%82%83%e1%80%b8%e1%80%99%e1%81%a2%e1%80%90%e1%80%ba%e1%82%89%e1%80%9e%e1%80%ba-%e1%80%90%e1%80%b0/

ဢိတ်ႇသရေး−ႁႃးမၢတ်ႉသ် တူၵ်းလူင်းၵိုတ်းယိုဝ်းၵၼ်ၸူဝ်ႈၶၢဝ်း

တႃႇတေပွႆႇတူဝ်ၵူၼ်းၸိူဝ်းထုၵ်ႇတီႉၺွပ်းၵႂႃႇၼၼ်ႉသေ ဢိတ်ႇသရေး တင်း ၸုမ်း သိုၵ်းႁႃးမၢတ်ႉသ် တူၵ်းလူင်းၵိုတ်းယိုဝ်းၵၼ်ၸူဝ်ႈၶၢဝ်း။ မိူဝ်ႈဝၼ်းထီႉ 22 November 2023 (လိူၼ်သိပ်းသွင်မႂ်ႇ 10 ၶမ်ႈ ပီႊတႆး 2117 ၼီႈ) ၼၼ်ႉ ဢိတ်ႇသရေး လႄႈ ၸုမ်းသိုၵ်းႁႃးမၢတ်ႉသ် တူၵ်းလူင်းလႆႈၸႂ်ၵၼ် တႃႇတေ ၵိုတ်းယိုဝ်းၼႂ်းပိုၼ်ႉတီႈၵႃႇၸႃႉ တီႈဢေႇသုတ်း ၶၢဝ်းတၢင်း 4 ဝၼ်း တွၼ်ႈတႃႇႁႂ်ႈ ၵူၼ်းမိူင်းလႆႈႁပ်ႉလွင်ႈၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်း တင်း ပွႆႇတူဝ်ၵူၼ်း ဢၼ်ထုၵ်ႇၸုမ်းသိုၵ်းႁႃးမၢတ်ႉသ်တီႉၺွပ်းၵႂႃႇတီႈဢေႇသုတ်း 50 ၵေႃႉ လႅၵ်ႈၵၼ် တင်း ၵူၼ်းပႃႇလႅတ်ႉသတၢႆး တီႈဢေႇသုတ်း 150 ၵေႃႉ ဢၼ်တူၵ်းၶွၵ်ႈယူႇဝႆႉ ၼႂ်းမိူင်းဢိတ်ႇသရေးၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ တႃႇတေတႄႇၵိုတ်းယိုဝ်းၸူဝ်ႈၶၢဝ်းလႄႈ ပွႆႇတူဝ်ၵူၼ်းၸိူဝ်းထုၵ်ႇ တီႉၺွပ်းၼၼ်ႉ ယင်းဢမ်ႇပႆႇလႆႈ ပိုၼ်ၽၢဝ်ႇပဵၼ်တၢင်းၵၢၼ် ဝႃႈၼႆသေတႃႉ ၽၢႆႇတၢင်းလႅင်ၶၢဝ်ႇ လွင်ႈမၼ်ႈၼိမ်သဝ်းဢီႇၵျိပ်ႉ တႄႉလၢတ်ႈဝႃႈ ၵူၼ်းယူႇၵၢင် ၸွႆႈဢုပ်ႇဢူဝ်း တုၵ်းယွၼ်းႁႂ်ႈတႄႇၵိုတ်းယိုဝ်းၵႂႃႇ မိူဝ်ႈၼႆႉဝၼ်းထီႉ 23 November 2023 ယၢမ်းၵၢင်ၼႂ် 10:00 မူင်း ၸွမ်းၼင်ႇၶၢဝ်းယၢမ်းၼႂ်းပိုၼ်ႉတီႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈၵိူဝ်းၵုမ်ၽၢႆႇလွင်ႈမၼ်ႈၼိမ်သဝ်းဢိတ်ႇသရေး လႆႈလၢတ်ႈၼႂ်းပၢင်သပ်းၸႅင်ႈၶၢဝ်ႇဝႃႈ လွင်ႈဢုပ်ႇဢူဝ်းတႃႇပွႆႇတူဝ် ၵူၼ်းၸိူဝ်းထုၵ်ႇ တီႉၺွပ်းၼၼ်ႉ မီးလွင်ႈၶိုပ်ႈၼႃႈလႄႈ ယင်းတိုၵ်ႉႁဵတ်းသၢင်ႈၵႂႃႇသေ တႃႇတႄႇ ပွႆႇတူဝ်ၵူၼ်းၸိူဝ်းၼၼ်ႉၵေႃႈ တေႁဵတ်းၸွမ်းၼင်ႇၶေႃႈတူၵ်းလူင်း တင်းသွင်ႇၽၢႆႇမီး ၼၼ်ႉလႄႈ ၵူၺ်းဢမ်ႇၸႂ်ႈဢွၼ်တၢင်းဝၼ်းထီႉ 24 November 2023 ၼႆႉ ဝႃႈၼႆ။ ၽၢႆႇတၢင်းလုမ်းၸွမ်ၽွင်းလူင်ဢိတ်ႇသရေး လၢတ်ႈဝႃႈ ၵူၼ်းၸိူဝ်းထုၵ်ႇတီႉၺွပ်းၵႂႃႇ ဢၼ်တေပွႆႇတူဝ် 50 ၵေႃႉၼၼ်ႉ တေထုၵ်ႇပွႆႇတူဝ်ၼႂ်းၶၢဝ်းတၢင်း 4 ဝၼ်း ၼိုင်ႈဝၼ်း လႂ်တီႈဢေႇသုတ်း 10 ၵေႃႉသေ သင်ၸုမ်းသိုၵ်းႁႃးမၢတ်ႉသ် ယွမ်းပွႆႇတူဝ်ၵူၼ်း ဢၼ်ထုၵ်ႇတီႉၺွပ်းထႅင်ႈ 10 ၵေႃႉပေႃးၼႆၸိုင်ႈ ၸၢင်ႈၽိူမ်ႉၶၢဝ်းယၢမ်းၵိုတ်းယိုဝ်း လႆႈထႅင်ႈ ဝႃႈၼႆ။ ၽၢႆႇတၢင်းၸုမ်းသိုၵ်းႁႃးမၢတ်ႉသ် လႆႈလၢတ်ႈဝႃႈ ၵူၼ်းဢၼ်ထုၵ်ႇတီႉၺွပ်းမႃးၼၼ်ႉ တေထုၵ်ႇပွႆႇတူဝ်ပွၵ်ႈဢွၼ်တၢင်းသုတ်း 50 ၵေႃႉ တႃႇလႅၵ်ႈၵၼ်တင်း ၵူၼ်းမိူင်းပႃႇလႅတ်ႉသတၢႆး 150 ၵေႃႉ ဢၼ်ထုၵ်ႇၵုမ်းၶင်တူဝ်ဝႆႉ ၼႂ်းၶွၵ်ႈဢိတ်ႇသရေးၼၼ်ႉ ဝႃႈၼႆ။ ၵူၼ်းမိူင်းလၢႆလၢႆၸိုင်ႈမိူင်း ဢၼ်ထုၵ်ႇၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇၼၼ်ႉ တင်းမူတ်းမီးယူႇမွၵ်ႈ 240 ၵေႃႉ လႄႈ တႄႇၸဵမ်မိူဝ်ႈဢိတ်ႇသရေး တင်း ၸုမ်းသိုၵ်း ႁႃးမၢတ်ႉသ် ပိုတ်းယိုဝ်းပဵၼ်ပၢင်တိုၵ်းၵၼ်ႁၢဝ်ႈႁႅင်းယဝ်ႉၼၼ်ႉ ၽၢႆႇတၢင်းဢိတ်ႇသရေး လူႉသဵင်ႈတၢႆဢမ်ႇယွမ်း 1,200 ၵေႃႉ၊ ၽၢႆႇတၢင်းၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆးသမ်ႉ လူႉသဵင်ႈတၢႆ ဢမ်ႇယွမ်း 14,000 ၵေႃႉယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-23T11:17:39

https://taifreedom.com/%e1%81%bc%e1%82%82%e1%80%ba%e1%80%b8%e1%80%90%e1%80%ad%e1%80%af%e1%80%9d%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8-%e1%80%9d%e1%81%bc%e1%80%ba%e1%80%b8%e1%81%b5%e1%80%ad%e1%80%b0/

ၼႂ်းတိုဝ်ႉတၢင်း ဝၼ်းၵိူတ်ႇ ၸဝ်ႈတူၼ်ၶူးလူင် Prof. Dr. ၶမ်းမၢႆ ထမ်ႇမသႃႇမိ ၼၼ်ႉ လႆႈၶိုင်သၢင်ႈပႃး ၼႃႈ ၵၢၼ်လီ 4 လွင်ႈ

ႁႂ်ႈပဵၼ်တီႈမၢႆတွင်းဝၼ်းၵိူတ်ႇ ၶွပ်ႈ (59) ပီႊ ၸဝ်ႈတူၼ်ၶူးလူင် Prof. Dr. ၶမ်းမၢႆ ထမ်ႇမသႃႇမိ ၼႆသေ ၶၢဝ်းတၢင်း 5 ဝၼ်း 18 – 22 November 2023 ၼႆႉ လႆႈႁဵတ်းသၢင်ႈပႃးၼႃႈၵၢၼ်လီ 4 ပိူင် ၼင်ႇတႂ်ႈၼႆႉ ၼႆယူႇ။ ဝၼ်းထီႉ 18-19 November 2023 (ဝၼ်းသဝ် – ဝၼ်းတိတ်ႉ) လႆႈႁဵတ်း ပၢင်ၵုမ်ၶွၼ်ႇၾရႅၼ်ႉၵူႈမိူင်းမိူင်း ပွၵ်ႈၵမ်း 10 ၸၼ်ႉၸွမ်ပုတ်ႉထမိူင်းတႆး (The 10th International Conference of Shan State Buddhist University) ဢၼ်မီးႁူဝ်ၶေႃႈဝႃႈ “ၵၢၼ်ထတ်းသၢင်လွင်ႈၶိုပ်ႈၼႃႈ ၼႂ်းၵၢၼ်ႁဵတ်းၵူႈထၢၼ်ႈ” (Assessment of Learning in Education at All Levels) [ၽၢႆႇတႆး၊ မၢၼ်ႈ၊ ပႃႇလိ လႄႈ ဢင်းၵိတ်ႉ] တီႈႁူင်းႁေႃထမ်းလူင် ၽြႃးဢိၼ်းသၢၼ် ၸၼ်ႉၸွမ်ပုတ်ႉထမိူင်းတႆး ဝဵင်းလူင်တူၼ်ႈတီး ၼႆယဝ်ႉ။ ဝၼ်းထီႉ 20 November 2023 (လိူၼ်သိပ်းသွင်မႂ်ႇ 8 ၶမ်ႈ ပီႊတႆး 2117 ၼီႈ) ဝၼ်းၸၼ် ယၢမ်းၵၢင်ၼႂ်သမ်ႉ လူႇတၢၼ်းသၢင်ႇၵၢၼ်းၵထိၼ်ႇ ပွၵ်ႈၵမ်း (8) သေ ဝၼ်းထီႉ 21 November 2023 ဝၼ်းဢင်းၵၢၼ်း ယၢမ်းၵၢင်ၼႂ် လႆႈတၢင်ႇထီး သိမ်ႇလူင်ၸၼ်ႉၸွမ်လႄႈ ထိုင်ယၢမ်းဝၢႆးဝၼ်း သိုပ်ႇလူႇတၢၼ်းယၢတ်ႇၼမ်ႉ ႁေႃသဝ်းသင်ႇၶယွတ်ႈဢဵၼ်းသုင် ၼႆယဝ်ႉ။ ၼႂ်းဝၼ်းထီႉ 22 November 2023 (လိူၼ်သိပ်းသွင်မႂ်ႇ 10 ၶမ်ႈ ပီႊတႆး 2117 ၼီႈ) ဝၼ်းပုတ်ႉ မႅၼ်ႈဝၼ်းၶွပ်ႈ (59) ပီႊတဵမ် ၸဝ်ႈတူၼ်ၶူးလူင် Prof. Dr. ၶမ်းမၢႆ ထမ်ႇမသႃႇမိ လႄႈယၢမ်းၵၢင်ၼႂ်ၼၼ်ႉ ယူႇတီႈလုၵ်ႈသိတ်ႇတပေး ႁူမ်ႈလူၺ်ႈတၵ်ႃႇသထႃး ဢွၼ်ၵၼ်ယွၼ်းသူး သူင်ႇမႅတ်ႉတႃႇ သိုပ်ႇၸႃႇတႃႇမင်ႇၵလႃႇဝၼ်းၵိူတ်ႇ ၸဝ်ႈတူဝ်ၶူးလူင်သေ လူႇတၢၼ်းယၢတ်ႇၼမ်ႉၽႄၽွၼ်းလီၵုသူဝ်ႇ တီႈႁူင်းႁေႃထမ်းလူင် ၸၼ်ႉၸွမ်ပုတ်ႉထမိူင်းတႆး ဝဵင်းလူင်တူၼ်ႈတီးၼႆယူႇယဝ်ႉ။ ၼႂ်းဝၼ်းၵိူတ်ႇၸဝ်ႈတူၼ်ၶူးလူင် Prof. Dr. ၶမ်းမၢႆ ထမ်ႇမသႃႇမိ ပီႊၼႆႉ ယူႇတီႈသင်ႇၶၸဝ်ႈ လႄႈတၵ်ႃႇ သထႃး လၢႆလၢႆတီႈၼႂ်းမိူင်းၼွၵ်ႈမိူင်း လႆႈဢွၼ်ၵၼ်လွတ်ႈဝၢၼ်းပရိတ်ႈ လႄႈထွမ်ႇထမ်းတြႃး၊ ဝေႇဝၢၵ်ႈၵု သူဝ်ႇပၼ်ၽီသၢင်သတ်းၵူၼ်း၊ ယွၼ်းသူးပၼ် ႁႂ်ႈၸဝ်ႈတူၼ်ၶူးလူင် ယူႇလီသုင်းဝၢၼ် ဢႃႇယုယိုၼ်းယၢဝ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-11-22T17:26:48

https://taifreedom.com/%e1%82%81%e1%80%b0%e1%80%99%e1%80%ba%e1%81%b8%e1%80%b0%e1%80%99%e1%80%ba%e1%80%b8%e1%80%9d%e1%81%bc%e1%80%ba%e1%80%b8%e1%81%b5%e1%80%ad%e1%80%b0%e1%80%90%e1%80%ba%e1%82%87-%e1%81%b6%e1%80%bd%e1%80%95/

ႁူမ်ၸူမ်းဝၼ်းၵိူတ်ႇ ၶွပ်ႈ (59) ပီႊ Prof. Dr. ၶမ်းမၢႆ ထမ်ႇမသႃႇမိ

မိူဝ်ႈၼႆႉဝၼ်းထီႉ 22 November 2023 (လိူၼ်သိပ်းသွင်မႂ်ႇ 10 ၶမ်ႈ ပီႊတႆး 2117 ၼီႈ) ပဵၼ်ဝၼ်းၶွပ်ႈၶူပ်ႇ (59) ပီႊတဵမ် ၸဝ်ႈတူၼ်ၶူးလူင် တွၵ်ႇတိူဝ်ႇ ၶမ်းမၢႆ ထမ်ႇမသႃႇမိ ၽူႈၵေႃႇတင်ႈ ၸၼ်ႉၸွမ်ပုတ်ႉထမိူင်းတႆးလႄႈ ၽူႈပိုၼ်ၽႄႈ သႃႇသၼႃႇပုတ်ႉထၸဝ်ႈ ၼႂ်းမိူင်းၼွၵ်ႈမိူင်း ၼႆယဝ်ႉ။ ၼႂ်းဝၼ်းၶွပ်ႈၶူပ်ႇ (59) ပီႊတဵမ် ၸဝ်ႈတူၼ်ၶူးလူင်ၼႆႉ ယူႇတီႈလုၵ်ႈသိတ်ႇတ​ပေး လႄႈတၵႃႇသထႃး လႆႈဢွၼ်ၵၼ်ၸတ်းႁဵတ်းပၢင်ၵႅဝ်ႈ လူႇတၢၼ်း ယွၼ်းသူးမင်ႇၵလႃႇ ထွမ်ႇထမ်းတြႃးၵႂႃႇ တီႈႁူင်းႁေႃထမ်းလူင် ၽြႃးဢိၼ်းသၢၼ် ၸၼ်ႉၸွမ်ပုတ်ႉထမိူင်းတႆး ဝဵင်းလူင်တူၼ်ႈတီး ၼႆယဝ်ႉ။ ၸွမ်းၼင်ႇၶပ်းမၢႆပၢင်ၵႅဝ်ႈဝၼ်းၵိူတ်ႇ ၸဝ်ႈတူၼ်ၶူးလူင်မီးၼၼ်ႉသေ ၼႂ်းဝၼ်းထီႉ 22 November 2023 ၶၢဝ်းယၢမ်းၵၢင်ၼႂ် 05:00 ဝႆႈၽြႃး၊ တၢင်ႇဢ​ၼေႇၵၸႃႇ လႄႈလူႇတၢၼ်းသွမ်းတေႃႇၽြႃးပဵၼ်ၸဝ်ႈ၊ ၶၢဝ်းယၢမ်း 08:00 ထၢပ်ႈၵၢမ်ႇယေႃးမုၼ် သိုပ်ႇၸႃႇတႃႇ ၸဝ်ႈတူၼ်ၶူးလူင်၊ ၶၢဝ်းယၢမ်း 10:00 မူင်း ၵၢပ်ႈၶူဝ်းလူႇ၊ ထွမ်ႇထမ်းတြႃး လႄႈၸႅၵ်ႇၽႄၵုသူဝ်ႇပၼ် ၽီသၢင်သတ်းၵူၼ်း၊ ၶၢဝ်းယၢမ်း 09:00 – 12:00 မူင်း ၸၵႃႉလဵင်ႉလူ ၽူႈၶိုၼ်ႈႁွတ်ႈ တီႈႁူင်းႁေႃထမ်းလူင် ၸၼ်ႉၸွမ်ပုတ်ႉထမိူင်းတႆး ဝဵင်းတူၼ်ႈတီး ၵႂႃႇဝႃႈၼႆ။ လိူဝ်သေၼၼ်ႉ သင်ႇၶတႆးလုၵ်ႈႁဵၼ်းၸၼ်ႉၸွမ်မိူင်းၵွၵ်ႇ ၸိုင်ႈထႆး လႄႈ တၵႃႇသတ်ႉထႃးၼႂ်းမိူင်းထႆးၵေႃႈ ႁူမ်ႈၵၼ်ၸတ်းႁဵတ်းပၢင်လွတ်ႈဝၢၼ်းပရိတ်ႈ မင်ႇၵလႃႇဝၼ်းၵိူတ်ႇ ၸဝ်ႈတူၼ်ၶူးလူင် Prof. Dr. ၶမ်းမၢႆ ထမ်ႇမသႃႇမိ ဢႃႇယုထူၼ်ႈထိုင် (59) ပီႊ တီႈဝတ်ႉမႂ်ႇတႆး သႃထုပရတိတ်ႇ ယၢၼ်းၼႃးဝႃး ဝဵင်းလူင်မိူင်းၵွၵ်ႇ ၸိုင်ႈထႆးၵႂႃႇမိူၼ်ၵၼ်ၼႆယဝ်ႉ။ လွင်ႈတူင်ႉၼိုင် တီႈဝတ်ႉမႂ်ႇတႆး သႃထုပရတိတ်ႇ ယၢၼ်းၼႃးဝႃး ဝဵင်းလူင်မိူင်းၵွၵ်ႇ ၸိုင်ႈထႆး ၼႂ်းပၢင်ဝၢၼ်း ပရိတ်ႈမင်ႇၵလႃႇဝၼ်းၵိူတ်ႇၸဝ်ႈတူၼ်ၶူးလူင်ၼႆႉ တွၼ်ႈၵၢင်ၼႂ်ၸဝ်ႉ သြႃႇတၵႃႇလႆႈဢွၼ်ၵၼ် တၢင်ႇ ဢၼေႇၵၸႃႇ လႄႈ တၢင်ႇသွမ်းၽြႃးပဵၼ်ၸဝ်ႈ၊ ၵၢပ်ႈသွမ်းၼႂ်သင်ႇၶၸဝ်ႈ၊ ယၢမ်း 08:00 မူင်း သြႃႇတၵႃႇၶိုၼ်းႁူမ်ႈၵၼ်ဝၢၼ်းပရိတ်ႈမဵတ်ႉတႃႇ မင်ႇၵလႃႇဝၼ်းၵိူတ်ႇသေ ဝၢႆးၼၼ်ႉလႆႈယွၼ်းထွမ်ႇ ဢေႃးဝႃႇတ ၸဝ်ႈသြႃႇလူင် မႁႃႇၺႃႇၼိၼ်ႇတ၊ ၸဝ်ႈၶူး Dr. သႅင်ႁိူင်း ၼရိၼ်ႇတႃႇၽိပႃႇလ လႄႈ ၸဝ်ႈၶူးလူင် Prof. Dr. ၶမ်းမၢႆ ထမ်ႇမသႃႇမိၵေႃႈ လႆႈမဵတ်ႉတႃႇပၼ်ဢေႃးဝႃႇတ လူၺ်ႈတင်း Online (Zoom Meeting) ၵႂႃႇဝႃႈၼႆ။ ၸဝ်ႈတူၼ်ၶူးလူင် တွၵ်ႇတိူဝ်ႇ ၶမ်းမၢႆ ထမ်ႇမသႃႇမိၼႆႉ ပဵၼ်ၽူႈၵေႃႇတင်ႈ ၸၼ်ႉၸွမ်ပုတ်ႉထမိူင်းတႆး၊ ပဵၼ်ၽူႈၸီႉၼႄသဵၼ်ႈတၢင်းတႃႇသင်ႇၶႃႇၸဝ်ႈလႄႈၵူၼ်းမိူင်းၸိုင်ႈတႆး သေဢမ်ႇၵႃး ပဵၼ်ၽူႈမၢႆလူင် ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆးလႄႈ ႁူဝ်ပဝ်ႈၸုမ်းပၢႆးပၺ်ႇၺႃႇ ငဝ်ႈငုၼ်းမုၵ်ႉ ၸုမ်းလူင်သင်ႇၶၸိုင်ႈတႆး လႄႈပဵၼ်ႈၽူႈပိုၼ်ၽႄႈသႃႇသၼႃႇပုတ်ႉထၸဝ်ႈ ၼႂ်းမိူင်းၼွၵ်ႈမိူင်းၼႆယဝ်ႉ။ ၼႂ်းဝၼ်းထီႉ 22 November 2023 (လိူၼ်သိပ်းသွင်မႂ်ႇ 10 ၶမ်ႈ ပီႊတႆး 2117) ၼႆႉ ဢႃႇယုၸဝ်ႈလႆႈ (59) ပီႊတဵမ်သေ ယူႇတီႈႁဝ်းၶႃႈတၵႃႇသထႃးတင်းသဵင်ႈ ယွၼ်းသူးပၼ်ႁႂ်ႈၸဝ်ႈတူၼ်ၶူးလူင်ႁဝ်း ယူႇလီသုင်း ဝၢၼ် လႄႈဢႃႇယုယိုၼ်းယၢဝ်း သိုပ်ႇႁဵတ်းသၢင်ႈၼႃႈၵၢၼ်သႃႇသၼႃႇၵႂႃႇၶၢဝ်းႁိုင်သေၵမ်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-11-22T13:36:41

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%84%e1%80%ba%e1%80%b8-tnla-%e1%80%95%e1%80%b5%e1%81%bc%e1%80%ba%e1%80%95%e1%81%a2/

သိုၵ်းမၢၼ်ႈ တင်း TNLA ပဵၼ်ပၢင်တိုၵ်းၵၼ်လႄႈ မၢၵ်ႇလူင်တူၵ်းၼႂ်းဝၢၼ်ႈ

မိူဝ်ႈၼႆႉဝၼ်းထီႉ 22 November 2023 ယၢမ်းၵၢင်ၼႂ်ၸဝ်ႉမွၵ်ႈ 05:00 မူင်း ၸုမ်းသိုၵ်းမၢၼ်ႈ တင်း ၸုမ်းသိုၵ်းလွႆ TNLA ပဵၼ်ပၢင်တိုၵ်းၵၼ် ဢမ်ႇပေႃးၵႆၵၼ်တင်းၶူဝ်လူင်ၶၢမ်ႈမႄႈၼမ်ႉတီႈၼိုင်ႈ ၼႂ်းၸႄႈဝဵင်းသီႇပေႃႉသေ မီးမၢၵ်ႇလူင်တူၵ်းၶဝ်ႈၵႂႃႇ ၼႂ်းဝၢၼ်ႈၸၢမ်ၽိူၵ်ႇ ဢိူင်ႇၸၢမ်ၽိူၵ်ႇ ၸႄႈဝဵင်းသီႇပေႃႉ ၵူၼ်းမိူင်းလႆႈမၢတ်ႇၸဵပ်းလူႉတၢႆၵမ်ႈၽွင်ႈ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ- ၶဝ်ယိုဝ်းၵၼ်တီႈၼိူဝ်ၶူဝ်တႄႉ ဢမ်ႇၸႂ်ႈၼင်ႇၵဝ်ႇ၊ ၶဝ်ယိုဝ်းၵၼ်တီႈလႂ်တႄႉတႄႉၼႆၼၼ်ႉ ဢမ်ႇႁတ်းၵႂႃႇတူၺ်း၊ မိူဝ်ႈလဵဝ်တီႈၶူဝ်လူင်ၼၼ်ႉ မီးသိုၵ်းမၢၼ်ႈပၵ်းသဝ်းဝႆႉလႄႈ ပိၵ်ႉတၢင်းၵႂႃႇမႃးဝႆႉ၊ ယွၼ်ႉပၢင်တိုၵ်းသေ ငိၼ်းဝႃႈမၢၵ်ႇလူင်ၵႂႃႇတူၵ်းသႂ်ႇ တီႈၼႂ်းဝၢၼ်ႈၸၢမ်ၽိူၵ်ႇ လႄႈ မီးၵူၼ်းဝၢၼ်ႈ လူႉတၢႆ 1 ၵေႃႉ မၢတ်ႇၸဵပ်း 3 ၵေႃႉ ၵူၺ်းဢမ်ႇႁူႉဝႃႈပဵၼ်မၢၵ်ႇၸုမ်းလႂ် ယိုဝ်းၶဝ်ႈၵႂႃႇ ဝႃႈၼႆ။ ၵူၼ်းဝၢၼ်ႈၸၢမ်ၽိူၵ်ႇ ဢၼ်လႆႈတိူဝ်ႉၸပ်းၸၢၵ်ႇမၢၵ်ႇလူင်သေ လူႉတၢႆၵႂႃႇၼၼ်ႉ ပဵၼ်ၽူႈၸၢႆး ဢႃႇယုၸမ် 50 ပီႊ လႄႈ ၵူၼ်းမၢတ်ႇၸဵပ်းထႅင်ႈ 3 ၵေႃႉၼၼ်ႉတႄႉ ငိၼ်းဝႃႈတၢင်းၽၢႆႇၸုမ်းပရႁိတ လႆႈဢဝ်သူင်ႇယူတ်းယႃတူဝ်ဝႆႉတီႈ ႁူင်းယႃလူင်ဝဵင်းလႃႈသဵဝ်ႈ ဝႃႈၼႆ။ မိူဝ်ႈဝႃးဝၼ်းထီႉ 21 November 2023 ၼႆႉသမ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇတီႈ ၼႂ်းဝဵင်းၼမ်ႉၶမ်း လႄႈ မၢၵ်ႇၵႂႃႇတူၵ်းတႅၵ်ႇသႂ်ႇ တီႈၽၢႆႇၼႃႈလုမ်းၽၢႆႇလိူမ်ႈလႆႇမူတ်းသႂ်သေ မီးၵူၼ်းမိူင်းတၢႆ 2 ၵေႃႉ မၢတ်ႇၸဵပ်း 4 ၵေႃႉ ၼႂ်းၼၼ်ႉပႃးလုၵ်ႈဢွၼ်ႇ ၵေႃႉၼိုင်ႈ မၢတ်ႇၸဵပ်းတီႈၶႃႁၢဝ်ႈႁႅင်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-22T13:25:27

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-34/

ၸဝ်ႈၼႃႈတီႈထႆး တီႉၺွပ်းလႆႈယႃႈမဝ်းၵမ်တင်းၼမ်

ၸဝ်ႈၼႃႈတီႈထႆး တီႉၺွပ်းလႆႈယႃႈမဝ်းၵမ် ဢၼ်လုၵ်ႉၼႂ်းမိူင်းတႆး တေႃႉတၢင်ႇၵႂႃႇ တီႈၼႂ်းမိူင်းထႆးၼၼ်ႉတင်းၼမ်။ မိူဝ်ႈဝၼ်းထီႉ 21 November 2023 (လိူၼ်သိပ်းသွင်မႂ်ႇ 9 ၶမ်ႈ ပီႊတႆး 2117 ၼီႈ) ယၢမ်းၵၢင်ၶိုၼ်း 20:30 မူင်းၼၼ်ႉ ၸဝ်ႈၼႃႈတီႈ ၽူႈမီးပုၼ်ႈၽွၼ်းထႆး လၢႆလၢႆၽၢႆႇ ႁူမ်ႈၵၼ်ဢွၵ်ႇလဵပ်ႈယၢမ်း ၵူတ်ႇထတ်းထူပ်းႁၼ် မီးၵူၼ်းၶီႇႁိူဝ်းၸွမ်းမႄႈၼမ်ႉၶွင် သေ ၵႂႃႇၵိုတ်းႁိမ်းႁွမ်း ဝၢၼ်ႈသူၼ်တွၵ်ႇ ဢိူင်ႇဝၢၼ်ႈသႅဝ်း ၸႄႈဝဵင်းၵဵင်းသႅၼ် ၸႄႈတွၼ်ႈၵဵင်းႁၢႆး မိူင်းထႆး လႄႈ ဝၢႆးၼၼ်ႉ ၸဝ်ႈၼႃႈတီႈထႆး ၸင်ႇလႆႈၶဝ်ႈၵူတ်ႇ ထတ်းထူပ်းႁၼ်ထူင်ၵေႃႇၸၢၼ်ႈ 15 ထူင် ဢၼ်သႂ်ႇယႃႈမ မိၵ်ႈ AAA ၊ ၼိုင်ႈထူင်လႂ် မီးယႃႈမယူႇမွၵ်ႈ 200,000 မဵတ်ႉ ႁူမ်ႈယႃႈမတင်းမူတ်းမီးယူႇမွၵ်ႈ 3 လၢၼ်ႉမဵတ်ႉ ၵူၼ်းတေႃႉသူင်ႇတႄႉ တၼ်းပၢႆႈလွတ်ႈၵႂႃႇလႆႈ ဝႃႈၼႆ။ ၽၢႆႇတၢင်းၸဝ်ႈၼႃႈတီႈထႆးၶဝ် ယုမ်ႇယမ်ဝႃႈ ယႃႈမၼၼ်ႉလုၵ်ႉတီႈၼႂ်းမိူင်းတႆး ပွတ်းဢွၵ်ႇသေ ၸႂ်ႉႁိူဝ်းတေႃႉတၢင်ႇၶၢမ်ႈမႄႈၼမ်ႉၶွင် ၶဝ်ႈၵႂႃႇ ၼႂ်းမိူင်းၸိုင်ႈထႆး ဝႃႈၼႆ။ ၵဵဝ်ႇလူၺ်ႈလွင်ႈၸဝ်ႈၼႃႈတီႈထႆး တီႉၺွပ်းလႆႈယႃႈမဝ်းၵမ်ပွၵ်ႈၵမ်းၼႆႉသေ ၽၢႆႇတၢင်းၸဝ်ႈၼႃႈတီႈ ၽူႈၵဵဝ်ႇၶွင်ႈၶဝ် တေၵူတ်ႇၸႅတ်ႈႁွႆးၼိဝ်ႉမိုဝ်း လႄႈ ၸဝ်ႈၶွင် ႁိူဝ်းသေ ၸွမ်းသွၵ်ႈႁႃၽူႈၸိူဝ်းၵဵဝ်ႇၶွင်ႈ တႃႇဢဝ်မႃးပၼ်တၢမ်ႇတၢင်းၽိတ်း ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ မိူဝ်ႈဝၼ်းထီႉ 20 November 2023 ၼၼ်ႉၵေႃႈ ၸဝ်ႈၼႃႈတီးထႆး ၵူတ်ႇထတ်းတီႉ ၺွပ်းလႆႈယႃႈမ မိၵ်ႈ 999 ႁူမ်ႈယႃႈမတင်းမူတ်း 110,000 မဵတ်ႉ ၼႂ်းပိုၼ်ႉတီႈ ဝၢၼ်ႈၼေႃးလႄး ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇ မိူင်းၸိုင်ႈထႆး မိူၼ်ၵၼ်ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2023-11-22T12:38:48

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%95%e1%80%bd%e1%82%86%e1%82%87%e1%80%9c-2/

ၵူဝ်းရီးယႃးႁွင်ႇ ပွႆႇလၢဝ်ပွမ်ၸွပ်ႇသွၵ်ႈ ပွၵ်ႈၵမ်း 3

မိူဝ်ႈဝၼ်းထီႉ 21 November 2023 (လိူၼ်သိပ်းသွင်မႂ်ႇ 9 ၶမ်ႈ ပီႊတႆး 2117 ၼီႈ) ၼၼ်ႉ တပ်ႉသိုၵ်းၵူဝ်းရီးယႃးၸၢၼ်း ဢွၵ်ႇမႃးလၢတ်ႈဝႃႈ ၵူဝ်းရီးယႃးႁွင်ႇ ပွႆႇ Rocket တႃႇသူင်ႇလၢဝ်ပွမ်ၸွပ်ႇသွၵ်ႈ ႁဵတ်းႁႂ်ႈမိူင်းႁိမ်းႁွမ်းမႆႈၸႂ်ထိုင်လွင်ႈလွတ်ႈၽေး ဝႃႈၼႆ။ ဝၢႆးသေၵူဝ်းရီးယႃးႁွင်ႇ လႆႈပွႆႇ Rocket တႃႇသူင်ႇလၢဝ်ပွမ်ၶိုၼ်ႈယဝ်ႉၼၼ်ႉ ၽၢႆႇတၢင်းၵျႃႇပၢၼ်ႇ လႆႈပၼ်ၾၢင်ႉၽေးၵူၼ်းမိူင်းတီႈၵုၼ် Okinawa ႁႂ်ႈႁႃတီႈလွတ်ႈ ၽေး ဢွၼ်တၢင်းတေၶိုၼ်းၶိုၼ်ၶိုၼ်းလွင်ႈပၼ်ၾၢင်ႉၽေး ဝၢႆးသေ Rocket လႆႈမိၼ်ၽၢၼ်ႇမိူင်းၵျႃႇပၢၼ်ႇသေ ၵႂႃႇတူၵ်းၼႂ်းပၢင်ႇလၢႆႇပႄႇသိၾိၵ်ႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၸွမ်ၽွင်းလူင်ၵျႃႇပၢၼ်ႇ လႆႈဢွၵ်ႇမႃးသႄႉသွမ်း လွင်ႈၵူဝ်းရီးယႃးႁွင်ႇ ပွႆႇ Rocket သူင်ႇလၢဝ်ပွမ်ပွၵ်ႈၵမ်းၼႆႉႁၢဝ်ႈႁႅင်းလႄႈ လႆႈယိုၼ်ႈလိၵ်ႈသၢၼ်ၶတ်းတေႃႇၵူဝ်းရီးယႃးႁွင်ႇယဝ်ႉ ဝႃႈၼႆ။ ပႅၵ်ႉသမ်ႉဝႃႈ ယိူင်းဢၢၼ်းတေပွႆႇ Rocket သူင်ႇလၢဝ်ပွမ် ဝႃႈၼႆသေတႃႉ ၵူၺ်းၵႃႈ လွင်ႈၸႂ်ႉတိုဝ်း Technology မၢၵ်ႇဢၼ်ၼၼ်ႉ မၼ်းပဵၼ်လွင်ႈပူၼ်ႉပႅၼ်ပၵ်းပိူင်မၢႆမီႈ ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ (UNSC) လႄႈ မၼ်းမီးၽေးတေႃႇၵူၼ်းမိူင်းထႅင်ႈၼႆ ၸွမ်ၽွင်းလူင် ၵျႃႇပၢၼ်ႇ သိုပ်ႇလၢတ်ႈၼင်ႇၼႆ။ ဢွၼ်တၢင်းၼႆႉၵေႃႈ ၽၢႆႇတၢင်းၵူဝ်းရီးယႃးႁွင်ႇ လႆႈပွင်ႇလႅင်းၵႂႃႇတီႈ ၵျႃႇပၢၼ်ႇယဝ်ႉဝႃႈ ၼႂ်းၶၢဝ်းတၢင်း 9 ဝၼ်း တႄႇဢဝ် ၼႂ်းဝၼ်းထီႉ 22 November 2023 ၼႆႉၵႂႃႇ ၵူဝ်းရီးယႃးႁွင်ႇ မီးၽႅၼ်တေပွႆႇ Rocket တႃႇသူင်ႇလၢဝ်ပွမ် ၵႂႃႇတီႈ ပၢင်ႇလၢႆႇလိူင်လႄႈ ပၢင်ႇလၢႆႇပွတ်းဝၼ်းဢွၵ်ႇ ဝႃႈၼႆ။ ၸိူင်ႉႁိုဝ်ၵေႃႈလီ သင်လွင်ႈၵူဝ်းရီးယႃးႁွင်ႇ ပွႆႇလၢဝ်ပွမ်ပွၵ်ႈၵမ်းၼႆႉ မီးၵၢၼ်ယိုၼ်ယၼ်ယဝ်ႉၼႆၸိုင် တေလႆႈဝႃႈ ပဵၼ်လွင်ႈတၢင်းၶတ်းၸႂ်ၶွင် ၵူဝ်းရီးယႃးႁွင်ႇ ပွၵ်ႈၵမ်း 3 ၼႂ်းပီႊ 2023 ဝၢႆးသေၶတ်းၸႂ်သူင်ႇလၢဝ်ပွမ်ၶိုၼ်ႈၵၢင်ႁၢဝ် မိူဝ်ႈလိူၼ် May လႄႈ August 2023 ဢမ်ႇဢွင်ႇမၢၼ်ယဝ်ႉၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 21 November 2023 ၼၼ်ႉ သိုဝ်ႇၶၢဝ်ႇၵူဝ်းရီးယႃး ႁွင်ႇ လၢႆးငၢၼ်းဝႃႈ လွင်ႈပွႆႇလၢဝ်ပွမ်ၼႆႉ ပဵၼ်တႃႇၵႅတ်ႇၶႄႁႄႉၵင်ႈပၢင်တိုၵ်း တေၸွႆႈ သၢင်ႈပၼ်လွင်ႈမၼ်ႈၼိမ်သဝ်း ၼႂ်းပွတ်းတွၼ်ႈၼႆႉလႄႈ ယင်းလႆႈသႄႉသွမ်း လွင်ႈၵူဝ်းရီးယႃးၸၢၼ်း တေပွႆႇလၢဝ်ပွမ်ၼၼ်ႉ ပဵၼ်လွင်ႈပူၼ်ႉပႅၼ်လႄႈ သူၼ်းၵဝ်းၽၢႆႇၵၢၼ်သိုၵ်းသေ ပဵၼ်ဢၼ်မီးၽေးႁၢႆႉႁႅင်းတႄႉတႄႉ ဝႃႈၼႆ။ ၵူဝ်းရီးယႃးၸၢၼ်း မီးၽႅၼ်တေပွႆႇလၢဝ်ပွမ်ၸွပ်ႇသွၵ်ႈ ဢၼ်ၶူင်ႉသၢင်ႈႁဵတ်းဢွၵ်ႇ ႁင်းၵူၺ်း ပဵၼ်ပွၵ်ႈဢွၼ်တၢင်းသုတ်း ၼႂ်းဝၼ်းထီႉ 30 November 2023 ဢၼ်တေမႃးထိုင်ၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-22T10:59:31

https://taifreedom.com/%e1%81%b8%e1%81%a2%e1%81%b5%e1%80%ba%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%ad%e1%80%b0%e1%80%9d%e1%80%ba%e1%82%89%e1%81%b8%e1%80%95/

ၸၢၵ်ႇမၢၵ်ႇလူင်တိူဝ်ႉၸပ်းၵူၼ်းမိူင်းၼမ်ႉၶမ်း တၢႆ 2 မၢတ်ႇ 4

ၸုမ်းသိုၵ်းမၢၼ်ႈ ဢၼ်ပၵ်းတပ်ႉဝႆႉတီႈ (ၸၶၢၼ်းတိတ်ႉၵူင်း) ဢၼ်မီးႁိမ်း ဝဵင်းၼမ်ႉၶမ်းၼၼ်ႉ တင်ႈၸႂ်ယိုဝ်းမၢၵ်ႇလူင် ၶဝ်ႈၼႂ်းဝဵင်းလႄႈ ႁဵတ်းႁႂ်ႈၸၢၵ်ႇမၢၵ်ႇ တိူဝ်ႉၸပ်းၺႃးၵူၼ်းမိူင်း တၢႆထင်တီႈၵမ်းလဵဝ် 2 ၵေႃႉ။ မိူဝ်ႈဝႃးဝၼ်းထီႉ 21 November 2023 (လိူၼ်သိပ်းသွင်မႂ်ႇ 9 ၶမ်ႈ ပီႊတႆး 2117 ၼီႈ) ယၢမ်းဝၢႆးဝၼ်း 16:00 မူင်းပၢႆ ၸုမ်းသိုၵ်းမၢၼ်ႈ ၵူဝ်ၸုမ်းယိပ်းၵွင်ႈၵၢင်ႇ ၶဝ်ႈလူမ်ႇတိုၵ်းၶဝ်လႄႈ တင်ႈၸႂ်ယိုဝ်းၵွင်ႈလူင် ၵႂႃႇၵူႈႁူးၵူႈတၢင်းသေ မၢၵ်ႇၵႂႃႇတူၵ်း တီႈၽၢႆႇၼႃႈလုမ်း ၽၢႆႇလိူမ်ႈလႆႇမူတ်းသႂ် ဝဵင်းၼမ်ႉၶမ်း ႁဵတ်းႁႂ်ႈၸၢၵ်ႇမၢၵ်ႇတိူဝ်ႉၺႃး ၵူၼ်းမိူင်း တၢႆ 2 ၵေႃႉ မၢတ်ႇၸဵပ်း 4 ၵေႃႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ ၵေႃႉဢၼ်ၺႃးၸၢၵ်ႇမၢၵ်ႇသေ လူႉတၢႆထင်တီႈၼၼ်ႉ ပဵၼ်ၵူၼ်းၸၢႆး 1 ၵေႃႉ၊ ၼၢင်းယိင်း 1 ၵေႃႉ လႄႈ ၸိူဝ်းမၢတ်ႇၸဵပ်း 4 ၵေႃႉၼၼ်ႉသမ်ႉ ပႃးဝႆႉလုၵ်ႈဢွၼ်ႇ ဢႃႇယု 3 ၶူပ်ႇၵေႃႉၼိုင်ႈ၊ ဢၼ်ပဵၼ်ၵူၼ်းလူင် 3 ၵေႃႉၼၼ်ႉသမ်ႉ လႆႈတၢင်းမၢတ်ႇၸဵပ်း ၸွမ်းၸိူဝ်းၵွၵ်းႁူဝ်၊ တိၼ်၊ ၸွမ်းပုမ် လႄႈ ၸွမ်းတူဝ်ၶိင်းၵမ်ႈၽွင်ႈ၊ ၵူၼ်းမိူင်းၼႂ်းပိုၼ်ႉတီႈ ဢဝ်တူဝ်ၸိူဝ်းၶဝ် သူင်ႇယူတ်းယႃဝႆႉတီႈႁူင်းယႃလူင်မူႇၸေႊယဝ်ႉ ဝႃႈၼႆ။ တီႈဝဵင်းၼမ်ႉၶမ်းၼႆႉၵေႃႈ ၸုမ်းသိုၵ်းမၢၼ်ႈ လႄႈ ၸုမ်းဢူၺ်းလီပွတ်းႁွင်ႇ 3 ၸုမ်း ပဵၼ်ပၢင်တိုၵ်းၵၼ်သေ ပေႃးထိုင်ယၢမ်းဝၢႆးဝၼ်း တေႃႇထိုင်ၵၢင်ၶမ်ႈၵၢင်ၶိုၼ်းၼႆ သိုၵ်းသွင်ၽၢႆႇၵႆႉပိုတ်းယိုဝ်းၵၼ်လႄႈ ၸႂ်ႉပႃးၶိူင်ႈလူင် ဢိၵ်ႇ ႁိူဝ်းမိၼ်ပွႆမၢၵ်ႇ ၸိူဝ်းၼႆႉၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-21T13:06:53

https://taifreedom.com/%e1%80%99%e1%80%ae%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%81%a2%e1%80%90%e1%80%ba%e1%82%88%e1%81%b5%e1%80%9d%e1%80%ba%e1%80%b8-%e1%80%9a%e1%82%83%e1%82%89%e1%81%b8%e1%80%ad/

မီးၵူၼ်းလၢတ်ႈၵဝ်း ယႃႉၸိုဝ်ႈသဵင် ႁူဝ်ပဝ်ႈလူင် ၸွမ်သိုၵ်းလူင် ယွတ်ႈသိုၵ်း လႄႈ ႁႂ်ႈတပ်ႉသိုၵ်းဝႃႉ ႁၼ်ၽိတ်း

မီးၵူၼ်းၸႂ်ႉ TikTok – Wacoal လၢတ်ႈၵဝ်း ယႃႉၸိုဝ်ႈသဵင် ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ဢၼ်ၸၢင်ႈႁဵတ်းႁႂ်ႈ တပ်ႉသိုၵ်းဝႃႉ ႁၼ်ၽိတ်းလႄႈ ပဵၼ်လွင်ႈၶဵင်ႈၶဵင်ၵၼ်လႆႈ။ မိူဝ်ႈၼႂ်းဝၼ်းထီႉ 20 November 2023 (လိူၼ်သိပ်းသွင်မႂ်ႇ 8 ၶမ်ႈ ပီႊတႆး 2117 ၼီႈ) မီးၵူၼ်းၸႂ်ႉ TikTok – Wacoal ဢၼ်လၢတ်ႈၽႃႇသႃႇၶႄႇၼၼ်ႉ ၼင်ႇႁိုဝ်တေပဵၼ်ၵၢၼ်ယႃႉၵဝ်းၸိုဝ်ႈသဵင် ႁူဝ်ပဝ်ႈလူင် ၸွမ်သိုၵ်းလူင် ယွတ်ႈသိုၵ်း သေဢမ်ႇၵႃး တေၸၢင်ႈႁဵတ်းႁႂ်ႈ ၼႂ်းၵႄႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုပ်းၸိုင်ႈတႆး (RCSS/SSA) လႄႈ တပ်ႉသိုၵ်းဝႃႉ (UWSA/UWSP) မီးပၼ်ႁႃၶဵင်ႈၶႅင်ၵၼ်လႆႈ(ၶဵင်ႈၶႅင်) ၼၼ်ႉ ၵၢဝ်ႇၼႄးပိုၼ်ၽႄႈၵႂႃႇ။ ၼႂ်း TikTok – Wacoal ၼၼ်ႉ မီးၶေႃႈၵႂၢမ်းႁူဝ်ႁုပ်ႈဝႃႈ “မိူဝ်ႈဝၼ်းထီႉ 20 November 2023 ၸွမ်သိုၵ်းလူင် ယွတ်ႈသိုၵ်း ႁွင်ႉဢဝ် ၸွမ်သိုၵ်းၵူႈမိူင်းသေ ဢုပ်ႇလၢတ်ႈလွင်ႈသိုၵ်းဝႃႉ ႁူမ်ႈသိုၵ်းမၢၼ်ႈ ဢဝ်ဢွင်ႇ ပေႉၼိူဝ်တႆးႁဝ်း၊ ဝၢႆးသေၼၼ်ႉ မီးၵၢၼ် ပူၼ်ႉပႅၼ် တဵၵ်းတဵင် ပေႉၵိၼ်လူလၢႆ ႁႅမ်တၢႆ ဢဝ်လၢႆၶူဝ်း ၶွင်ႁိူၼ်းယေး၊ လီဢေးလူးၵူၼ်းတႆးႁဝ်းတႄႉတႄႉ၊ ၵွပ်ႈၼၼ် ၸွမ်သိုၵ်းလူင် ယွတ်ႈသိုၵ်း ၸင်ႇလႆႈတၢင်ႇ ထိုင်ဝႃႈ ၶိူဝ်းတႆးႁဝ်းဢၼ်မီး မိူင်းထႆး မိူင်းမၢၼ်ႈ ၶိူဝ်းတႆး တူဝ်ႈတင်းၵမ်ႇၾႃႇ လူဝ်ႇလႆႈႁူမ်ႈၵၼ်သေ တိုၵ်းဢဝ်ၶိုၼ်းၽႅၼ်ႇလိၼ်တႆးႁဝ်း၊ ဢဝ်ၶေႃႈဢၢင်ႈ လွင်ႈၸုမ်းဝႃႉၼႆႉ ၵဵဝ်ႇၶွင်ႇတင်းၸုမ်းၵဝ်းလႅၼ် ၵိၼ်ၼိူဝ်ဢွၼ်ႇလၢႆးသေ ထုပ်ႉၸူၼ်ၸုမ်းဝႃႉ ႁႂ်ႈလႅဝ် ၊ ဢဝ်ၶိုၼ်းၽႅၼ်ႇလိၼ်တႆး” ၼႆယဝ်ႉ။ ၵဵဝ်ႇလူၺ်ႈၼႂ်း TikTok – Wacoal ၵၢဝ်ႇၼႄးလၢတ်ႈၼၼ်ႉ ဢမ်ႇၸိုဝ်ႈဢမ်ႇၸႂ်ႈလႄႈ ဢမ်ႇမၢၼ်ႇမႅၼ်ႈ လႃးလႃး၊ ပဵၼ်ၵၢၼ်ယႃႉၵဝ်းၸိုဝ်ႈသဵင်လႄႈ ၵၢၼ်သၢင်ႈပၼ်ႁႃ၊ ပဵၼ်လွၵ်းလၢႆး ဢၼ်ႁဵတ်းႁႂ်ႈ မုၵ်ႉၸုမ်းၼိုင်ႈလႄႈမုၵ်ႉၸုမ်းၼိုင်ႈ ထၢင်ႇၽိတ်းထၢင်ႇပိူင်ႈတေႃႇၵၼ် ၸၢင်ႈႁဵတ်းႁႂ်ႈပဵၼ်လွင်ႈၶဵင်ႈၶႅင် ၼႂ်းၵႄႈမုၵ်ႉၸုမ်းတင်းသွင်ၽၢႆႇယူႇယဝ်ႉ။ ၵၢၼ်တႅမ်ႈလၢတ်ႈၼိူဝ် Online (Social Media) ၼႆႉ ၶၢဝ်ႇမၢင်ဢၼ် မၢၼ်ႇမႅၼ်ႈၸိုဝ်ႈၸႂ်ႈ ပဵၼ်တႄႉမီးတႄႉ ယူႇသေတႃႉ မၢင်မဵဝ်းၵေႃႈ ပဵၼ်ၵၢၼ်သၢင်ႈပၼ်ႁႃတေႃႇတူင်ႇဝူင်းၵူၼ်း၊ ပဵၼ်ၵၢၼ်လွၵ်ႇလႅၼ်ယႃႉၵဝ်းၵၼ် လႄႈ ၽူႈသူင်ၸႂ်ႉတိုဝ်း Social Media ႁဝ်းၶဝ် ႁႂ်ႈလႆႈမီးလွင်ႈထတ်းသၢင်လီလီ၊ မေႃၸႂ်ႉႁႂ်ႈပဵၼ်ၽွၼ်းလီသေၵမ်းၼႆ ၶႂ်ႈယွၼ်းတိုၵ်းသူၼ်းပႃးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-11-21T11:49:53

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e2%88%92%e1%82%81%e1%82%83-3/

ပၢင်တိုၵ်းဢိတ်ႇသရေး−ႁႃးမၢတ်ႉသ် ပူၼ်ႉမႃး 6 ဝူင်ႈ ၵူၼ်းလူႉတၢႆမၢတ်ႇၸဵပ်းၼမ်

ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ပဵၼ်ပၢင်တိုၵ်းၵၼ်လႆႈ 6 ဝူင်ႈယဝ်ႉ ပႆႇၵိုတ်းယိုတ်းပၢင်တိုၵ်းလႆႈ ႁူဝ်ၼပ်ႉၵူၼ်းလူႉတၢႆမၢတ်ႇၸဵပ်းၵေႃႈ ၽိူမ်ႉၶိုၼ်ႈဢမ်ႇ ထၢတ်ႈဢမ်ႇဝၢႆး ဝႃႈၼႆ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈၼႆႉဝၼ်းထီႉ 21 November 2023 (လိူၼ်သိပ်း သွင်မႂ်ႇ 9 ၶမ်ႈ ပီႊတႆး 2117 ၼီႈ) ဝႃႈ တႄႇၸဵမ်မိူဝ်ႈ ဢိတ်ႇသရေး တင်း ၸုမ်းသိုၵ်းႁႃး မၢတ်ႉသ် ပိုတ်းယိုဝ်းပဵၼ်ပၢင်တိုၵ်းၵၼ်ၶိုၼ်းႁၢဝ်ႈႁႅင်း မိူဝ်ႈဝၼ်းထီႉ 7 October 2023 တေႃႈထိုင်ယၢမ်းလဵဝ် ႁူဝ်ၼပ်ႉၵူၼ်းလူႉသဵင်ႈတၢႆ ၽၢႆႇတၢင်းၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး မီးယူႇမွၵ်ႈ 13,300 ၵေႃႉ ႁူမ်ႈပႃးလုၵ်ႈဢွၼ်ႇ 5,000 ၵေႃႉ၊ မီးၵူၼ်းမၢတ်ႇၸဵပ်းတီႈဢေႇသုတ်း 30,000 ၵေႃႉ၊ ႁၢႆလၢႆဝႆႉယူႇဢမ်ႇယွမ်း 6,000 ၵေႃႉ၊ ၽၢႆႇတၢင်းဢိတ်ႇသရေးသမ်ႉ မီးၵူၼ်းလူႉသဵင်ႈတၢႆဢမ်ႇယွမ်း 1,200 ၵေႃႉ လႄႈ တႄႇၸဵမ်မိူဝ်ႈဢိတ်ႇသရေး ၶဝ်ႈလူမ်ႇတိုၵ်းၸုမ်းသိုၵ်းႁႃးမၢတ်ႉသ် ၼႂ်းပိုၼ်ႉတီႈ ၵႃႇၸႃႉ လူၺ်ႈတပ်ႉပႆလိၼ်ယဝ်ႉၼၼ်ႉၵေႃႈ ၽၢႆႇဢိတ်ႇသရေး လူႉသဵင်ႈတၢႆထႅင်ႈ 57 ၵေႃႉ မၢတ်ႇၸဵပ်းထႅင်ႈတင်းၼမ် ဝႃႈၼႆ။ ၼွၵ်ႈလိူဝ်သေၼႆႉ တီႈၼႂ်းပွတ်းတွၼ်ႈဝႅတ်ႉပႅင်ႉၼၼ်ႉ ၽၢႆႇတၢင်းဢိတ်ႇသရေး လႄႈ ၸုမ်းသိုၵ်းႁႃႇမၢတ်ႉသ် ပိုတ်းယိုဝ်းၵၼ်သေ ႁဵတ်းႁႂ်ႈၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၽိူမ်ႉၶိုၼ်ႈထႅင်ႈ 215 ၵေႃႉ မၢတ်ႇၸဵပ်း 2,800 ၵေႃႉ ဝႃႈၼႆ။ ၵဵဝ်ႇလူၺ်ႈပၢင်တိုၵ်းပွၵ်ႈၵမ်းၼႆႉသေ ၽၢႆႇတၢင်းတပ်ႉသိုၵ်းဢိတ်ႇသရေး လၢတ်ႈဝႃႈ ဢိတ်ႇသရေး ယိုတ်းသိမ်းလႆႈၼႂ်းပိုၼ်ႉတီႈၵႃႇၸႃႉပွတ်းႁွင်ႇ၊ ပွတ်းဝၼ်းဢွၵ်ႇ လႄႈ ပွတ်းၸဵင်ႇႁွင်ႇဝၼ်းတူၵ်းယဝ်ႉသေ ယင်းမႄႇၶႂၢၵ်ႈၶဝ်ႈလူမ်ႇတိုၵ်း ၼႂ်းပိုၼ်ႉတီႈ ၵႃႇၸႃႉပွတ်းၸၢၼ်းထႅင်ႈ ဝႃႈၼႆ။ ၼႂ်းဝၼ်းထီႉ 20−21 November 2023 ၼႆႉ ၽၢႆႇတၢင်းၸုမ်းသိုၵ်းႁႃးမၢတ်ႉသ် ယိုဝ်းမၢၵ်ႇမိတ်ႉသႆးသႂ်ႇ ဝဵင်း Tel Aviv မိူင်းဢိတ်ႇသရေး ဝႃႈၼႆသေတႃႉ ၽၢႆႇတၢင်း ဢိတ်ႇသရေး ယိုဝ်းၵႅတ်ႇၵႂႃႇတူၵ်းၼႂ်းပိုၼ်ႉတီႈၵႃႇၸႃႉၶိုၼ်း ဝႃႈၼႆ။ တေႃႈၼင်ႇၼၼ် တီႈၼႂ်းမိူင်းလေႇပႃႇၼွၼ်ႇၼၼ်ႉၵေႃႈ ၽၢႆႇတၢင်းဢိတ်ႇသရေး လႆႈသူင်ႇႁိူဝ်းမိၼ်တိုၵ်းၵႂႃႇပွႆႇမၢၵ်ႇသႂ်ႇ ႁွင်ႈၵၢၼ်လူင် ၸုမ်းယိပ်းၵွင်ႈၵၢင်ႇ Hezbollah သေဢမ်ႇၵႃး ယင်းသူင်ႇႁိူဝ်းမိၼ်မႅင်းမီႈ လႄႈ ၵႃးၵၢပ်ႇလဵၵ်း ၶဝ်ႈလူမ်ႇတိုၵ်း ၶူင်ႉသၢင်ႈပိုၼ်ႉထၢၼ် ၸုမ်းယိပ်းၵွင်ႈၵၢင်ႇ Hezbollah ထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-21T10:29:22

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8-5/

ဢမေႇရိၵၢၼ်ႇ ႁၢင်ႈႁႅၼ်းၶၢႆၶိူင်ႈယိပ်းပၼ် ဢူၺ်းလီၼႂ်းၵုၼ်ဢေးသျႃး

မိူဝ်ႈဝၼ်းထီႉ 20 November 2023 (လိူၼ်သိပ်းသွင်မႂ်ႇ 8 ၶမ်ႈ ပီႊတႆး 2117 ၼီႈ) သိုဝ်ႇၶၢဝ်ႇ TNN World လၢႆးငၢၼ်းၵဵဝ်ႇလူၺ်ႈလွင်ႈၵူဝ်းရီးယႃးႁွင်ႇ ဢွၵ်ႇမႃးသႄႉသွမ်း လွင်ႈဢမေႇရိၵၢၼ်ႇ ႁၢင်ႈႁႅၼ်းၶၢႆၶိူင်ႈယိပ်း ၶိုတ်းၵၢပ်ႈၸၼ်ႉသုင် ပၼ်ၵျႃႇပၢၼ်ႇ လႄႈ ၵူဝ်းရီးယႃးၸၢၼ်း ဢၼ်ပဵၼ်ဢူၺ်းလီၼႂ်းၵုၼ်းဢေးသျႃးၼၼ်ႉ တေၸၢင်ႈ မီးတိုဝ်ႉတၢင်း ႁဵတ်းႁႂ်ႈလွင်ႈၶဵင်ႈၶႅင်ၼႂ်းပွတ်းတွၼ်ႈႁၢႆႉႁႅင်းၶိုၼ်ႈမႃးလႆႈလိူဝ်ၵဝ်ႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်းဝႃႈ ယွၼ်ႉလွင်ႈ တူင်ႉၼိုင်ဢမေႇရိၵၢၼ်ႇ တင်းဢူၺ်းလီ ဢၼ်ပဵၼ် ၵျႃႇပၢၼ်ႇ လႄႈ ၵူဝ်းရီးယႃး ၸၢၼ်းၼၼ်ႉသေ ၽၢႆႇတၢင်းၵူဝ်းရီးယႃးႁွင်ႇ တေယုၵ်ႉၸၼ်ႉလွင်ႈၵႅတ်ႇၶႄႁႄႉၵင်ႈ လႄႈ လွင်ႈတုမ်ႉတွပ်ႇ ၽၢႆႇလွင်ႈမၼ်ႈၼိမ်သဝ်းၼႂ်းပွတ်းတွၼ်ႈ ဝႃႈၼႆ။ ၼွၵ်ႈလိူဝ်သေၼႆႉ ယင်းမီးလၢႆးငၢၼ်းဝႃႈ ၵျႃႇပၢၼ်ႇမီးၽႅၼ် တေသိုဝ်ႉမၢၵ်ႇမိတ်ႉသႆး Tomahawk တီႈဢမေႇရိၵၢၼ်ႇ တႃႇ 400 လုၵ်ႈ လႄႈတေလႆႈဝႃႈ ပဵၼ်သုၼ်ႇ ၼိုင်ႈၼႂ်းၽႅၼ်ၵၢၼ်ယုၵ်ႉၸၼ်ႉၼမ်ႉၵတ်ႉၽၢႆႇတပ်ႉသိုၵ်း တႄႇၸဵမ်မိူဝ်ႈ သိုၵ်းလုမ်ႈၾႃႉ ပွၵ်ႈၵမ်း 2 ၼၼ်ႉမႃး ဝႃႈၼႆ။ ၽၢႆႇတၢင်းဢမေႇရိၵၢၼ်ႇၵေႃႈ လႆႈဢွၵ်ႇမႃးယွမ်းႁပ်ႉဝႃႈ မီးတိုဝ်ႉတၢင်းပဵၼ်ၵႂႃႇလႆႈ လွင်ႈဢမေႇရိၵၢၼ်ႇတေၶၢႆ မၢၵ်ႇမိတ်ႉသႆး Sidewinder လႄႈ မၢၵ်ႇမိတ်ႉသႆး Standard Missile 6 ပၼ်ၵူဝ်းရီးယႃးၸၢၼ်း ဝႃႈၼႆ။ ၸိူင်ႉႁိုဝ်ၵေႃႈလီ လွင်ႈၵူဝ်းရီးယႃးႁွင်ႇ ဢွၵ်ႇမႃးသႄႉသွမ်းပွၵ်ႈၵမ်းၼႆႉ လႆႈမီးမႃး ၽွင်းယၢမ်းဢၼ်ၵူဝ်းရီးယႃးႁွင်ႇ တေပွႆႇလၢဝ်ပွမ်ၸွပ်ႇသွၵ်ႇ လႄႈ ၽၢႆႇတၢင်းၵူဝ်းရီး ယႃးၸၢၼ်းၵေႃႈ လႆႈသူင်ႇလိၵ်ႈပၼ်ၾၢင်ႉဝႃႈ ၵူဝ်းရီးယႃးႁွင်ႇ ထုၵ်ႇလီယွမ်းႁပ်ႉ လွင်ႈတႄႉ ဢၼ်ထုၵ်ႇမိူင်းၼႂ်းလုမ်ႈၾႃႉသႄႉသွမ်းလွင်ႈႁဵတ်းသၢင်ႈသေ ၵိုတ်းယိုတ်းၽႅၼ်ၵၢၼ် လွင်ႈတေပွႆႇလၢဝ်ပွမ်ၸွပ်ႇသွၵ်ႈၵမ်းလဵဝ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-20T14:59:49

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%82%82%e1%80%ba-2/

ယွၼ်ႉမၢၵ်ႇလူင်တူၵ်းသႂ်ႇၼႂ်းဝတ်ႉလႄႈ ၸဝ်ႈသၢင်ႇလူႉလွၼ်ႇ 2 ပႃး တီႈလွႆၵေႃႇ

လႆႈႁူႉဝႃႈ မၢၵ်ႇလူင်တူၵ်းတႅၵ်ႇသႂ်ႇၼႂ်းဝတ်ႉၵျွင်း တိူၵ်ႈသွၼ်လိၵ်ႈ တီႈဝဵင်းလွႆၵေႃႇလႄႈ မီးၸဝ်ႈသၢင်ႇ 2 ပႃး လူႉလွၼ်ႇၸွမ်းသေ ဝတ်ႉဝႃးၽႃသိူဝ်ႇၵေႃႈ လူႉလႅဝ်တင်းၼမ်ဝႃႈၼႆ။ မိူဝ်ႈဝၼ်းထီႉ 19 November 2023 (လိူၼ်သိပ်းသွင်မႂ်ႇ 7 ၶမ်ႈ ပီႊတႆး 2117 ၼီႈ) ယၢမ်းၵၢင်ၼႂ် 8 မူင်းၸမ်ၼၼ်ႉ မၢၵ်ႇလူင်တူၵ်းတႅၵ်ႇသႂ်ႇ တိူၵ်ႈသွၼ်လိၵ်ႈ ဢူၵ်ႉတႃႇရူင်ႇ ဢၼ်မီးၼႂ်းပွၵ်ႉ ၼွင်ယႃး (ၶ) ဝဵင်းလွႆၵေႃႇၼၼ်ႉလႄႈ ႁဵတ်းႁႂ်ႈၸဝ်ႈသၢင်ႇဢွၼ်ႇ ဢႃႇယု 13 ၶူပ်ႇလႄႈ 14 ၶူပ်ႇ 2 ပႃး ဢၼ်မီးယူႇတီႈဝတ်ႉၼၼ်ႉ လူႉလွၼ်ႇၵႂႃႇသေ ဝတ်ႉဝႃးၽႃသိူဝ်ႇၵေႃႈ လူႉလႅဝ်ၸွမ်းတင်းၼမ်ၼႆယဝ်ႉ။ ၵူၼ်းမိူင်းပိုၼ်ႉတီႈလွႆၵေႃႇၵေႃႉၼိုင်ႈ လၢတ်ႈၼႄတီႈသိုဝ်ႇၶၢဝ်ႇ kantarawaddytimes ဝႃႈ “မၢၵ်ႇလူင် တူၵ်းသႂ်ႇတီႈဝတ်ႉၼၼ်ႉသိုဝ်ႈသိုဝ်ႈၵမ်းလဵဝ်ယဝ်ႉၶႃႈ၊ ၸဝ်ႈသၢင်ႇ 2 ပႃး ဢၼ်မီးတီႈဝတ်ႉၼၼ်ႉၵေႃႈ လွၼ်ႇၵႂႃႇယဝ်ႉၶႃႈ၊ ၵူၼ်းပၢႆႈၽေးသိုၵ်းၵေႃႈ မီးၶႃႈဢေႃႈ၊ ၵူၺ်းၵႃႈဢမ်ႇမီးလွင်ႈတုမ်ႉတိူဝ်ႉ တၢင်ႇလွင်ႈၶႃႈ” လၢတ်ႈၼႄၼင်ႇၼႆ။ ဝၢႆးသေပၢင်တိုၵ်းတီႈလွႆၵေႃႇ ႁၢဝ်ႈႁႅင်းမႃးၼႆႉ သိုၵ်းမၢၼ်ႈၸႂ်ႉတိုဝ်းႁိူဝ်းမိၼ် ပွႆႇမၢၵ်ႇၸွႆႈၵူႈမိုဝ်ႉၵူႈဝၼ်း သေဢမ်ႇၵႃး သိုၵ်းမၢၼ်ႈ တပ်ႉ 54 ၵေႃႈ ဢဝ်ၶိူင်ႈလူင်ၶဝ် ပိုတ်းယိုဝ်းၸွႆႈ၊ ထႅင်ႈၽၢႆႇၼိုင်ႈ ၸုမ်းသိုၵ်းယၢင်းလႅင် ၶဝ်ၵေႃႈ လၢတ်ႈႁႂ်ႈၵူၼ်းမိူင်း ဢွၵ်ႇယၢၼ်ဝဵင်းဝႆႉသေ တႃႇပၢႆႈၽေး ဢွၵ်ႇဝဵင်းၵႂႃႇၼၼ်ႉ ၶၼ်ၼမ်ႉမၼ်း ၶိုၼ်ႈသုင် ၵႃႈၶၢတ်ႈလူတ်ႉၵေႃႈၶိုၼ်ႈ 8 – 10 သႅၼ်လႄႈ ၵူၼ်းမိူင်းၸိူဝ်း ယၢပ်ႇၽိုတ်ႇလွင်ႈငိုၼ်းတွင်း ယင်းတိုၵ်ႉၶမ်ဝႆႉၼႂ်းဝဵင်းယူႇဝႃႈၼႆ။ ၽၢႆႇသုၼ်ႇလႆႈသုၼ်ႇပဵၼ်ၵူၼ်းမိူင်းယၢင်းလႅင် ယိုၼ်ယၼ်လၢတ်ႈၼႄ သိုဝ်ႇၶၢဝ်ႇ RFA ဝႃႈ တင်ႈတႄႇ ၸုမ်းသိုၵ်းလုၵ်ႉၽိုၼ်ႉ ပိုတ်ႇၼႃႈသိုၵ်း 1111 မႃးၼႆႉ ၵူၼ်းမိူင်းလႆႈလူႉတၢႆယွၼ်ႉပၢင်တိုၵ်း မီးၼမ်ထိုင် 50 ပၢႆသေ မၢတ်ႇၸဵပ်းၸွမ်း 70 ပၢႆလႄႈ ဢၼ်တိုၵ်ႉၶမ်ဝႆႉၼႂ်းပၢင်တိုၵ်းဝဵင်းလွႆၵေႃႇ၊ ဝဵင်းမိူင်းပၢႆးၼၼ်ႉ မီးယူႇမွၵ်ႈ 20,000 ၵေႃႉၸိူဝ်းၼႆႉၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-20T13:17:11

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%99%e1%82%84%e1%82%87%e1%81%b6%e1%82%82%e1%81%a2%e1%81%b5/

ဢိတ်ႇသရေး သိုပ်ႇမႄႇၶႂၢၵ်ႈၼႃႈလိၼ် ၶဝ်ႈလူမ်ႇတိုၵ်းႁႃးမၢတ်ႉသ်

ဢိတ်ႇသရေး ႁၢင်ႈႁႅၼ်းတေၶဝ်ႈလူမ်ႇတိုၵ်း ၸုမ်းသိုၵ်းႁႃးမၢတ်ႉသ် ၼႂ်းပိုၼ်ႉတီႈ ၵႃႇၸႃႉပွတ်းၸၢၼ်း။ ၸွမ်းၼင်ႇသိုဝ်ႇၶၢဝ်ႇ MGR Online ဢွၵ်ႇဝႆႉမိူဝ်ႈၼႆႉ ဝၼ်းထီႉ 20 November 2023 (လိူၼ်သိပ်းသွင်မႂ်ႇ 8 ၶမ်ႈ ပီႊတႆး 2117 ၼီႈ) ဝႃႈ ဝၢႆးသေဢိတ်ႇသရေး ပိုၼ်ၽႄႈဝႂ်ပိဝ် လွင်ႈတေၶဝ်ႈလူမ်ႇတိုၵ်းၸုမ်းသိုၵ်းႁႃးမၢတ်ႉသ် ၼႂ်းပိုၼ်ႉတီႈၵႃႇၸႃႉပွတ်းၸၢၼ်း မိူဝ်ႈဝူင်ႈပူၼ်ႉမႃးယဝ်ႉလႄႈ မိူဝ်ႈဝၼ်းထီႉ 18 November 2023 ၼၼ်ႉၵေႃႈ ဢိတ်ႇသရေး လႆႈပၼ်ၾၢင်ႉၵူၼ်းမိူင်း ႁႂ်ႈၶၢႆႉပၢႆႈဢွၵ်ႇ ၼႂ်းပိုၼ်ႉတီႈၵႃႇၸႃႉ ပွတ်းၸၢၼ်း ဝႃႈၼႆ။ ၼွၵ်ႈလိူဝ်သေၼႆႉ ၽူႈမီးပုၼ်ႈၽွၼ်းၼႂ်းၸုမ်း UNRWA လႆႈလၢတ်ႈဝႃႈ တီႈၼႂ်းပိုၼ်ႉတီႈၵႃႇၸႃႉပွတ်းႁွင်ႇၼၼ်ႉ ၽၢႆႇတၢင်းဢိတ်ႇသရေး လႆႈပိုတ်းယိုဝ်းသႂ်ႇ ႁူင်းႁဵၼ်းၸၢတ်ႈၸိုင်ႈလုမ်ႈၾႃႉ (UN) သွင်ဢွင်ႈတီႈ ဢၼ်မီးၵူၼ်းပၢႆႈၽေး ၼိုင်ႈဢွင်ႈတီႈလႂ် မွၵ်ႈ 4,000 ၵေႃႉ လႄႈ ၽၢႆႇတၢင်းၽူႈတၢင်လၢတ်ႈၸုမ်း သိုၵ်းႁႃးမၢတ်ႉသ် သမ်ႉလၢတ်ႈဝႃႈ မီးၵူၼ်းမိူင်းပႃႇလႅတ်ႉသတၢႆး လူႉတၢႆမၢတ်ႇၸဵပ်း ၼႂ်းႁူင်းႁဵၼ်းဢၼ်ထုၵ်ႇပိုတ်းယိုဝ်းၼၼ်ႉ ႁူမ်ႈတေမီးယူႇမွၵ်ႈ 200 ၵေႃႉၼႆႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸွမ်ၸိုင်ႈပႃႇလႅတ်ႉသတၢႆး လၢတ်ႈဝႃႈ ၵူၼ်းမိူင်းလၢႆလၢၼ်ႉ ၵေႃႉ ဢၼ်ပၢႆႈၽေးယူႇၼၼ်ႉ သမ်ႉၶိုၼ်းလႆႈမႃးလူႉသဵင်ႈတၢႆ ၼႂ်းႁူင်းႁဵၼ်း 2 ဢွင်ႈ တီႈ ၼႂ်းၵႃႇၸႃႉသေ တုၵ်းယွၼ်းႁႂ်ႈၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ တင်း ၽူႈဢွၼ်ႁူဝ်လုမ်ႈၾႃႉ ၶဝ်ႈမႃးၸိမ်ၸွမ်း တႃႇၵိုတ်းယိုတ်း လွင်ႈဢိတ်ႇသရေး ၶဝ်ႈပူၼ်ႉပႅၼ် လႄႈ ၶႃႈႁႅမ်ၵူၼ်းမိူင်းပႃႇလႅတ်ႉသတၢႆးၼၼ်ႉ ဝႃႈၼႆ။ ၽၢႆႇတၢင်းၸွမ်ၸိုင်ႈဢမေႇရိၵၢၼ်ႇ ၼႄႉၼမ်းဝႃႈ ၸုမ်းဝၢင်းၽႅၼ်ၸတ်းၵၢၼ်ၶွင် ပႃႇလႅတ်ႉသတၢႆး (PA) ထုၵ်ႇလီၵုမ်းထိင်း ဢုပ်ႉပိူင်ႇၼႂ်းပိုၼ်ႉတီႈၵႃႇၸႃႉ လႄႈ ဝႅတ်ႉပႅင်ႉ ဝႃႈၼႆသေတႃႉ ၽၢႆႇတၢင်းၸွမ်ၽွင်းလူင်ဢိတ်ႇသရေး ၶိုၼ်းလႆႈလၢတ်ႈဝႃႈ ငဝ်းလၢႆးၸုမ်း PA ယၢမ်းၽွင်းတေႃႈလဵဝ် ဢမ်ႇပႆႇၸၢင်ႈၵုမ်းထိင်း ႁပ်ႉဢဝ်ပုၼ်ႈ ၽွၼ်း ၼႂ်းၵႃႇၸႃႉလႆႈ ဝႃႈၼႆ။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 ႁဵတ်းႁႂ်ႈမီးၵူၼ်းလူႉသဵင်ႈတၢႆ 1,200 ၵေႃႉ ထုၵ်ႇၸုမ်း သိုၵ်းႁႃးမၢတ်ႉသ် တီႉၺွပ်းၵႂႃႇ 240 ၵေႃႉ ဝၢႆးၼၼ်ႉ ဢိတ်ႇသရေးၵေႃႈ ႁူမ်ႈဢဝ် တပ်ႉပႆလိၼ်၊ တပ်ႉၵၢင်ႁၢဝ် လႄႈ တပ်ႉၼမ်ႉ ပိုတ်းယိုဝ်းတုမ်ႉတွပ်ႇၶိုၼ်းသေ ယၢမ်းၽွင်းတေႃႈလဵဝ် ၸုမ်းသိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇယဝ်ႉ ဢမ်ႇယွမ်း 12,300 ၵေႃႉ ၼႂ်းၼၼ်ႉပဵၼ်လုၵ်ႈဢွၼ်ႇ 5,000 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-20T11:50:02

https://taifreedom.com/1800-%e1%80%99%e1%80%b0%e1%80%84%e1%80%ba%e1%80%b8%e1%80%95%e1%81%a2%e1%82%86-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%99/

18:00 မူင်းပၢႆ ၵူၼ်းမိူင်းဢမ်ႇၶဝ်ႈႁိူၼ်းလႄႈ ၺႃးသိုၵ်းမၢၼ်ႈယိုဝ်းတၢႆ

ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ ၵႂႃႇသူၼ်လႄႈပွၵ်ႈႁွတ်ႈၶိုၼ်းႁိူၼ်း မိူဝ်ႈယၢမ်းႁူဝ်ၶမ်ႈ 18:00 မူင်းပၢႆၼႆသေ ထုၵ်ႇၺႃးသိုၵ်းမၢၼ်ႈ လမ်းယိုဝ်းတၢႆပႅတ်ႈ တီႈၼႃႈႁိူၼ်း ၼႂ်းပွၵ်ႉ 1 ဝဵင်းလႃႈသဵဝ်ႈ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 18 November 2023 (သိပ်းသွင်မႂ်ႇ 6 ၶမ်ႈ ပီႊတႆး 2117 ၼီႈ) ၽွင်းၵူၼ်းမိူင်းၵေႃႉၼိုင်ႈ သႅၼ်းၵူၼ်းၼုမ်ႇ ၵႂႃႇႁဵတ်းၵၢၼ်မၼ်း ၸွမ်းသူၼ်သေ သမ်ႉပွၵ်ႈမိူဝ်းၶိုၼ်းႁိူၼ်း ဢမ်ႇၸွမ်းၶၢဝ်းယၢမ်း ဢၼ်သိုၵ်းမၢၼ်ႈ ပိုၼ်ၽၢဝ်ႇဝႆႉၼၼ်ႉလႄႈ လႆႈထုၵ်ႇတင်းသိုၵ်းမၢၼ်ႈ ၸွမ်းမိူဝ်းယိုဝ်းတၢႆပႅတ်ႈ တီႈၼႃႈႁိူၼ်းၵမ်းလဵဝ်။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵေႃႉထုၵ်ႇသိုၵ်းမၢၼ်ႈယိုဝ်းတၢႆၼၼ်ႉ မၼ်းတေထိုင်ႁိူၼ်း မွၵ်ႈႁူၵ်းမူင်း (18:00 မူင်း) ပၢႆပၢႆၼႆႉၵူၺ်း သိုၵ်းမၢၼ်ႈသမ်ႉ ပိုၼ်ၽၢဝ်ႇၸႂ်ႉတိုဝ်း ပိူင်မႃႇသျႄႇလေႃး (Martial Law) ဝႆႉလႄႈ ၶဝ်ဝႃႈ မၼ်းသၢၼ်ၶတ်း ပိူင်ၽွင်းငမ်းၸဝ်ႈဢႃႇၼႃႇသိုၵ်းၼႆသေ ၸင်ႇၸွမ်းၵႂႃႇယိုဝ်းတၢႆ တီႈၼႃႈႁိူၼ်းၵမ်းလဵဝ်၊ ဝၢႆးယိုဝ်းယဝ်ႉ ၶၢပ်ႈတူဝ်မၼ်းၵေႃႈ သိုၵ်းမၢၼ်ႈ ဢဝ်ၶိုၼ်ႈၵႃးၵႂႃႇ၊ ၸိုဝ်ႈသဵင်ၵေႃႉထုၵ်ႇယိုဝ်းၼၼ်ႉ ဢမ်ႇလႆႈႁူႉ လႄႈ ငိၼ်းဝႃႈမၼ်းပဵၼ်ၸၢဝ်းၶိူဝ်း ဝ ဝႃႈၼႆ။ မိူဝ်ႈဝၼ်းထီႉ 16 November 2023 ယၢမ်းၵၢင်ၶိုၼ်း 21:00 မူင်းၼၼ်ႉၵေႃႈ သိုၵ်းမၢၼ်ႈ ၸိူဝ်းပၵ်းတပ်ႉတီႈ ႁူင်းႁဵၼ်းသွၼ်လိၵ်ႈ ဢလၵ မၢႆ−6 ဝဵင်းလႃႈသဵဝ်ႈ တင်ႈၸႂ်ယိုဝ်းတၢႆပႅတ်ႈ ၵူၼ်းမိူင်း 2 ၵေႃႉ ဢၼ်ႁေႃႈလူတ်ႉၶိူင်ႈလတ်းၽၢၼ်ႇၵႂႃႇ ၽၢႆႇၼႃႈသိုၵ်းမၢၼ်ႈ ၼႆယဝ်ႉ။ သိုၵ်းမၢၼ်ႈပိုၼ်ၽၢဝ်ႇၸႂ်ႉတိုဝ်းပိူင် မႃႇသျႄႇလေႃး တီႈၼႂ်းၸိုင်ႈတႆးပွတ်းႁွင်ႇၼၼ်ႉ မီးယူႇ 8 ၸႄႈဝဵင်း ပဵၼ် လႃႈသဵဝ်ႈ၊ ၵုၼ်လူင်၊ ၵူတ်ႉၶၢႆ၊ ၼမ်ႉၶမ်း၊ မူႇၸေႊ၊ သႅၼ်ဝီ၊ လဝ်ႉၵႆႇ(လၢဝ်ႇၵၢႆး) လႄႈ ၵုင်းၵႅင်း ၼႆယူႇယဝ်။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-20T11:11:46

https://taifreedom.com/%e1%81%b6%e1%82%84%e1%82%87%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad/

ၶႄႇသိုပ်ႇသူင်ႇႁိူဝ်းမိၼ်တိုၵ်း ၶဝ်ႈဢိူမ်ႈၸမ်ၵုၼ်ထႆႇဝၼ်ႇ

ဝၢႆးသေပၢင်ၵုမ် လွင်ႈႁူမ်ႈမိုဝ်းၽၢႆႇပၢႆးမၢၵ်ႈမီး ဢေးသျႃး−ပႄႇသိၾိၵ်ႇ ယဝ်ႉတူဝ်ႈ ၵႂႃႇယဝ်ႉ ၶႄႇလႆႈသူင်ႇႁိူဝ်းမိၼ်တိုၵ်း ၶဝ်ႈပူၼ်ႉပႅၼ်လွၵ်ႇငိူတ်ႈထႆႇဝၼ်ႇထႅင်ႈ။ မိူဝ်ႈဝႃးဝၼ်းထီႉ 19 November 2023 (လိူၼ်သိပ်းသွင်မႂ်ႇ 7 ၶမ်ႈ ပီႊတႆး 2117 ၼီႈ) ၼၼ်ႉ ႁွင်ႈၵၢၼ်လူင်ၽၢႆႇၵႅတ်ႇၶႄထႆႇဝၼ်ႇ ဢွၵ်ႇသပ်းၸႅင်ႈၶၢဝ်ႇဝႃႈ ဝၢႆးသေ ပၢင်ၵုမ် လွင်ႈႁူမ်ႈမိုဝ်း ၽၢႆႇပၢႆးမၢၵ်ႈမီး ဢေးသျႃး−ပႄႇသိၾိၵ်ႇ ဢၼ်ၸတ်းႁဵတ်းတီႈၼႂ်း မိူင်းဢမေႇရိၵၢၼ်ႇၼၼ်ႉ ယဝ်ႉတူဝ်ႈၵႂႃႇ မိူဝ်ႈဝၼ်းထီႉ 17 November 2023 ယဝ်ႉ ၵေႃႈ ၽၢႆႇတၢင်းတပ်ႉသိုၵ်းၶႄႇ လႆႈသူင်ႇႁိူဝ်းမိၼ်တိုၵ်း တီႈဢေႇသုတ်း 9 လမ်း ႁူမ်းပႃးႁိူဝ်းမိၼ်တိုၵ်း Su-30 လႄႈ J-10 မိၼ်ၶဝ်ႈပူၼ်ႉပႅၼ်လႅၼ်ၶႅၼ်ႈၼႃႈၾႃႉ ပိုၼ်ႉတီႈၵႅပ်ႈထႆႇဝၼ်ႇ သေဢမ်ႇၵႃး ယင်းသူင်ႇႁိူဝ်းဢွၵ်ႇလဵပ်ႈယၢမ်း ၸွမ်းၼႂ်းပိုၼ်ႉ တီႈထႅင်ႈ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းႁွင်ႈၵၢၼ်လူင်ၽၢႆႇၵႅတ်ႇၶႄ မိူင်းၶႄႇ လႆႈပၢၵ်ႈပႅတ်ႈ တႃႇဢွၵ်ႇလၢတ်ႈပၼ်တၢင်းႁၼ်ထိုင်ၵဵဝ်ႇလူၺ်ႈလွင်ႈၼႆႉ ဝႃႈၼႆ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ ၵျႃႇပၢၼ်ႇ လႆႈၽိုၵ်းၽွၼ်ႉသိုၵ်းၸွမ်းၵုၼ် ဢၼ်မီး ယူႇႁိမ်းႁွမ်းၼွၵ်ႈပၢင်ႇလၢႆႇၶႄႇပွတ်းၸၢၼ်း ယွၼ်ႉမီးလွင်ႈမႆႈၸႂ် ၵူဝ်ၶႄႇၶဝ်ႈ လူမ်ႇတိုၵ်း ၼႂ်းဝၼ်းမိူဝ်းၼႃႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၵျႃႇပၢၼ်ႇ လႆႈလၢတ်ႈဝႃႈ ယိူင်းဢၢၼ်းလွင်ႈ ၽိုၵ်းၽွၼ်ႉသိုၵ်းပွၵ်ႈၵမ်းၼႆႉ တႃႇႁႂ်ႈတပ်ႉသိုၵ်းၵျႃႇပၢၼ်ႇ လႄႈ ၵူၼ်းဝၢၼ်ႈၵူၼ်း မိူင်း ဢၼ်ယူႇၼႂ်းပိုၼ်ႉတီႈ မီးတိုဝ်ႉတၢင်း တႃႇထုၵ်ႇတၢင်ႇၸိုင်ႈမိူင်း ၶဝ်ႈလူမ်ႇတိုၵ်း ၼၼ်ႉ ၽွမ်ႉႁပ်ႉမိုဝ်းၸွမ်းလႆႈလွင်ႈပူၼ်ႉပႅၼ် ၼင်ႇၶိုတ်းတၼ်းၶၢဝ်းယၢမ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-18T12:24:01

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88/

သိုၵ်းမၢၼ်ႈတီႉၺွပ်းလႆႈ ၶိူင်ႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း ဢၼ်တေသူင်ႇပၼ် KNPP လႄႈ PDF တင်းၼမ်

ႁွင်ႈၵၢၼ်ၽၢႆႇပိုၼ်ၽၢဝ်ႇ ၶွင်ႇသီႇသိုၵ်းမၢၼ်ႈ ပိုၼ်ၽၢဝ်ႇဝႃႈ တီႉၺွပ်းလႆႈ ၶိူင်ႈယိပ်းၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း ဢၼ်တေသူင်ႇပၼ် ပႃႇတီႇမႂ်ႇသုင်ၸိူဝ်ႉၸၢတ်ႈယၢင်းလႅင် (KNPP) လႄႈ PDF ၼႂ်းမိူင်းယၢင်းလႅင်ၼၼ်ႉ ၼပ်ႉႁူဝ်ပၢၵ်ႇလဝ်း ဢိၵ်ႇမၢၵ်ႇမိုဝ်ႉၸိုၼ်းယၢမ်း ၼပ်ႉႁူဝ်ႁဵင် ဝႃႈၼႆ။ သိုဝ်ႇၶၢဝ်ႇၶွင်ႇသီႇသိုၵ်းမၢၼ်ႈ MWD ပိုၼ်ၽၢဝ်ႇဝႃႈ ၸွမ်းၼင်ႇၵူၼ်းမိူင်း လၵ်ႉပၼ်ၶၢဝ်ႇသေ တီႉၺွပ်းလႆႈ ၶုၼ်ႇတွင်းထုၼ်း ၸဝ်ႈၶွင်ပၢမ်ႉၼမ်ႉမၼ်း New Power ဝၢၼ်ႈလွႆတပ်ႉ ဢိူင်ႇပၢင်မူင်ႈ ၸႄႈဝဵင်းပၢင်လူင် မိူင်းတႆးပွတ်းၸၢၼ်း မိူဝ်ႈဝၼ်းထီႉ 16 November 2023 (လိူၼ်သိပ်းသွင်မႂ်ႇ 4 ၶမ်ႈ ပီႊတႆး 2117 ၼီႈ) ယၢမ်းၵၢင်ၶမ်ႈၼၼ်ႉ ၼႆယဝ်ႉ။ ၸွမ်းၼင်ႇၶေႃႈယွမ်းႁပ်ႉ ၶုၼ်ႇတွင်းထုၼ်းသေ တီႉၺွပ်းလႆႈထႅင်ႈၽူႈၵဵဝ်ႇၶွင်ႈ ၶုၼ်ႇဢွင်ႇမိၼ်း၊ ၶုၼ်ႇၼေႇမဵဝ်း၊ ၵျေႃႇၸိၼ်ႇထုၼ်း၊ ၶုၼ်ႇဢွင်ႇၵျေႃႇမျိၼ်ႉ လႄႈ ၶုၼ်ႇဢွင်ႇၵျေႃႇ တီႈၵူဝ်ႇတွင်ႇ ဢၼ်မီးဝႆႉၼႂ်းဝၢင်းႁိူၼ်း ပေႇတူး (ႁွင်ႉ) မႃႇရီႇယႃႇၼူဝ်ႇ တီႈဝၢၼ်ႈပၢင်မူင်ႈ ၸႄႈဝဵင်းပၢင်လူင်သေ တူဝ်ပေႇတူး ၼၼ်ႉတႄႉ တီႉၺွပ်းလႆႈ ၼႂ်းဝၼ်းထီႉ 17 November 2023 ယၢမ်းၵၢင်ၼႂ်ၼၼ်ႉဝႃႈၼႆ။ ၶိူင်ႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း ဢၼ်သိုၵ်းမၢၼ်ႈၶဝ်တီႉၺွပ်းလႆႈ ဢၼ်တေသူင်ႇပၼ် KNPP လႄႈ PDF ၼၼ်ႉ RPG (12) လဝ်း၊ ၵွင်ႈၸၢၵ်ႈ (9) လဝ်း၊ ၵွင်ႈ Type-81 (109) လဝ်း လႄႈတင်း မၢၵ်ႇ RPG (106) လုၵ်ႈ၊ မၢၵ်ႇဢီႇၼႃႇၵႃႇ (6,100) လုၵ်ႈ၊ မၢၵ်ႇပွမ်းၸၼ်ၸိူၵ်ႈ သႅၼ်းမိူင်းၶႄႇႁဵတ်းဢွၵ်ႇ (1,426) လုၵ်ႈ၊ မၢၵ်ႇၵွင်ႈ 7.62 (13,670) လုၵ်ႈ၊ လွတ်ႇၵွင်ႈလူင် 107 mm (100) လွတ်ႇ၊ လွတ်ႇၵွင်ႈတၢင်ႇလွင်ႈ (ၶိူင်ႈၵႅမ်) (500) လွတ်ႇ၊ မႅၵ်ႉၵွင်ႈၵူႈလွင်ႈလွင်ႈ (1,829) မႅၵ်ႉ၊ ယၢမ်း TNT (950) ၵီႇလူဝ်ႇၵရမ်ႇ၊ ဢမူဝ်ႇၼီႇယမ်ႇ ၼၢႆႉထရိတ်ႉ (200) ၵီႇလူဝ်ႇၵရမ်ႇ၊ Equipment (2,000) ၸုမ်ႇ ၼႆယဝ်ႉ။ ၼွၵ်ႈလိူဝ်သေ ၶိူင်ႈယိပ်းၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်းယဝ်ႉ တီႉၺွပ်းလႆႈပႃးလူတ်ႉၵႃး Canter (ဢၼ်ဢမ်ႇမီးဝႂ်) 3 လမ်း၊ Ford (ဢၼ်ဢမ်ႇမီးဝႂ်) ၼိုင်ႈလမ်း လႄႈ လူတ်ႉ Vigo (ဢၼ်ဢမ်ႇမီးဝႂ်) ၼိုင်ႈလမ်း ဝႃႈၼႆ။ ဝၢႆးသေၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉ ပိုတ်ႇၼႃႈသိုၵ်းတိုၵ်းတေႃးသိုၵ်းမၢၼ်ႈ ႁၢဝ်ႈႁႅင်းၼၼ်ႉ တင်းမိူင်းတႆးပွတ်းႁွင်ႇ လႄႈ တၢင်းမိူင်းယၢင်းလႅင် ဢိၵ်ႇ တိူင်းၸႄႈၵႅင်းၸိူဝ်းၼႆႉ ၵူၼ်းမိူင်းလႆႈပၢႆႈၽေး ပၢင်တိုၵ်းဝႆႉ မီးၼမ်ထိုင်ႁူဝ်မိုၼ်ႇသေ မီးလွင်ႈယၢပ်ႇၽိုတ်ႇ ၶဝ်ႈၼမ်ႉတၢင်းၵိၼ် ၶူဝ်းၼုင်ႈတၢင်းဝႆလႄႈ ၶူဝ်းၸႂ်ႉတိုဝ်းသုၼ်ႇတူဝ်ၸိူဝ်းၼႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-11-18T11:38:14

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8%e1%80%95%e1%80%bd%e1%80%90-3/

ပၢင်တိုၵ်းမိူင်းတႆးပွတ်းႁွင်ႇ ၽွၼ်းတုမ်ႉယွၼ်ႈ ထိုင်ၽႂ်ၼမ်?

ပၢင်တိုၵ်းမိူင်းတႆးပွတ်းႁွင်ႇပွၵ်ႈၵမ်းၼႆႉ တႄႇမႃးလူၺ်ႈၽႅၼ်ၵၢၼ်သိုၵ်း 1027 (Operation 1027) ဢၼ်ၸုမ်းဢူၺ်းလီ 3 ၸုမ်း ပိုတ်ႇပၢင်တိုၵ်း ၼႂ်းၼႃႈလိၼ်မိူင်းတႆးပွတ်းႁွင်ႇ လႅၼ်လိၼ်တႆး−ၶႄႇ၊ တေႃႇထိုင်ပေႃးဝႃႈ ၸုမ်းဢူၺ်းလီ 3 ၸုမ်း သိမ်းလႆႈဝဵင်းၼႂ်းမိူင်းတႆးပွတ်းႁွင်ႇၵမ်ႈၽွင်ႈ မိူၼ်ၼင်ႇ သႅၼ်ဝီ၊ ၼမ်ႉၶမ်း၊ မိူင်းၵူဝ်း၊ ၵိဝ်ႇၵူတ်ႉ ပၢင်ႇသၢႆး၊ ၵုၼ်လူင်၊ ၵျိၼ်းသူၺ်ႇႁိူဝ်၊ မၢၼ်ႈတူင်ႈ။ သိုၵ်းမၢၼ်ႈလူႉယႂ်ႇသုမ်းၼမ် လႄႈ လႆႈပိုၼ်ၽၢဝ်ႇ ပဵၼ်ပိုၼ်ႉတီႈ သိုၵ်းၵုမ်းယိပ်းၵမ်းသိုဝ်ႈ ၼႂ်း 8 ၸႄႈဝဵင်း မိူင်းတႆးပွတ်းႁွင်ႇ ၼႆယဝ်ႉ။ ၽႅၼ်ၵၢၼ်သိုၵ်း 1027 ၸုမ်းဢူၺ်းလီ 3 ၸုမ်းၼႆႉ မၼ်းတုမ်ႉယွၼ်ႈတႃႇၵူၼ်းမိူင်းတႆးပွတ်းႁွင်ႇလၢႆပိူင် မိူၼ်ၼင်ႇ လွင်ႈႁူမ်ႇလူမ်ႈလွတ်ႈၽေး ဢမ်ႇမီး၊ ၵၢၼ်ၵႂႃႇမႃးၶဝ်ႈသူႇႁႃၵၼ်ဢမ်ႇၸၢင်ႈ၊ ၶူဝ်းၶွင်ၸႂ်ႉတိုဝ်း လႄႈ တႃႇၵိၼ်ယႅမ်ႉ ၶဝ်ႈ ၵိူဝ် ၽွင်ဝၢၼ် ၽၵ်းယိူဝ်ႈၼၢင်းၶဵဝ် ၵႃႈၶၼ်သုင်ႁႅင်း၊ သဵၼ်ႈတႃႈသၢႆတၢင်း ထုၵ်ႇတတ်းၶၢတ်ႇ၊ ၵူၼ်မိူင်းဢမ်ႇမီးတၢင်းၽိတ်း လူႉသုမ်းသၢႆၸႂ်ယွၼ်ႉမၼ်း လႄႈ လႆႈပၢႆႈၽေးပၢင်တိုၵ်း ၼပ်ႉႁူဝ်ႁဵင် ႁူဝ်မိုၼ်ႇၵေႃႉ။ ပၢင်တိုၵ်းၼႆႉ ယိုင်ႈမၼ်းႁိုင်မႃးၵႃႈႁိုဝ်ၵေႃႈ ၵူၼ်းမိူင်းယူႇယၢပ်ႇၶၢၼ်ၵိၼ်းလိူဝ်မႃးထႅင်ႈၵူၺ်း၊ ယွၼ်ႉၼၼ် ပၢင်တိုၵ်းၼႆႉ ဢမ်ႇမီးၽႂ်မုင်ႈမွင်းၶႂ်ႈလႆႈၶႂ်ႈပဵၼ်လႄႈ သူင်ႇမိုတ်ႈမၼ်း၊ ၵူၺ်းၵႃႈ ငဝ်းလၢႆးမိူင်းႁူမ်ႈတုမ်လုၵ်ႈ ၼႆႉတႄႉ မၼ်းပႆႇၵၢင်းယၢၼ် ၽေးပၢင်တိုၵ်းသိုၵ်းသိူဝ်လႆႈလႃးလႃး၊ ယွၼ်ႉဝႃႈ ၸုမ်းသိုၵ်းဢၼ်ႁဵတ်း တႃႇၽွၼ်းလီၸိူဝ်ႉၸၢတ်ႈၶိူဝ်းၽႂ်မၼ်းမီးၼမ်ၼႃႇ။ ၸုမ်းဢူၺ်းလီ 3 ၸုမ်း ပိုၼ်ၽၢဝ်ႇ ၽွၼ်းပၢင်တိုၵ်းလူၺ်ႈလွင်ႈဢွင်ႇပႄႉ ဝၼ်းတႄႇပိုတ်ႇပၢင်တိုၵ်း ၽႅၼ်ၵၢၼ်သိုၵ်း 1027 ဝၼ်းထီႉ 27 October 2023 ၼၼ်ႉ ပၢင်တိုၵ်းပဵၼ် ၼႂ်းၸႄႈဝဵင်းလႃႈသဵဝ်ႈ၊ ဝဵင်းသႅၼ်ဝီ၊ မိူင်းၵူဝ်း၊ ၵိဝ်ႇၵူတ်ႉ ပၢင်ႇသၢႆး၊ ၵျိၼ်းသူၺ်ႇႁိူဝ်၊ ၼမ်ႉၶမ်း၊ ၵုၼ်လူင် ၸိူဝ်းၼႆႉသေ ဝၼ်းဢွၼ်တၢင်းၵူၺ်း ဢွင်ႇမၢၼ်ႁုပ်ႈသိမ်းလႆႈဝဵင်းၵျိၼ်းသူၺ်ႇႁိူဝ် လႅၼ်လိၼ် တႆး− ၶႄႇ။ သိုပ်ႇၼၼ်ႉၵေႃႈ ၼႂ်းၶၢဝ်းတၢင်း 5 ဝၼ်း ဝၼ်းထီႉ 31 October 2023 ယိုတ်းသိမ်းလႆႈတပ်ႉသိုၵ်းမၢၼ်ႈ ဢမ်ႇယွမ်း 70 တပ်ႉ ၼႆယဝ်ႉ။ ၸွမ်းသိုဝ်ႇၸုမ်းဢူၺ်းလီ 3 ၸုမ်း ၼၼ်ႉ ပိုတ်ႇလၢတ်ႈဝႃႈ ယိုတ်းတပ်ႉမၢၼ်ႈ လႆႈ ၸမ် 150 တပ်ႉ ၼႆယဝ်ႉ။ ဝၼ်းထီႉ 12 November 2023 ၼႆႉ ၸုမ်းၵူဝ်းၵၢင်ႉ ပိုၼ်ၽၢဝ်ႇဝႃႈ ၸုမ်းဢူၺ်းလီ 3 ၸုမ်း ယိုတ်းလႆႈ ဝဵင်းၵုၼ်လူင် လီငၢမ်း လႆႈၸႂ်ႉၵၢၼ်တိုၵ်းၶၢဝ်းတၢင်း 6 ဝၼ်းသေ သိမ်းလႆႈတပ်ႉမၢၼ်ႈ ၶလယ 127 ၊ တပ်ႉ ၶမယ 312 ၊ တပ်ႉပလိၵ်ႈမၢၼ်ႈ လႄႈ လူတ်ႉၵႃးသိုၵ်းမၢၼ်ႈ၊ ၵႃးၵၢပ်ႇလဵၵ်း ၵႃးတႅင်ႉ၊ ၵႃးတၢင်ႇမၢၵ်ႇႁွၵ်ႉၵႅတ်ႉ၊ ၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း တင်းၼမ်။ ၶၢဝ်းတၢင်းပိုတ်ႇသိုၵ်း ၸုမ်းဢူၺ်းလီ 3 ၸုမ်း တႄႇဝၼ်းထီႉ 27 October 2023 ထိုင် 14 November 2023 ၼႆႉ တေလႆႈဝႃႈ ယူႇၽၢႆႇႁႅင်းၸႂ်တိုၵ်ႉၶိုၼ်ႈလႄႈ ပဵၼ်ၽၢႆႇဢွင်ႇပႄႉပၢင်တိုၵ်းဝႆႉယူႇ။ ၽႅၼ်ၵၢၼ်သိုၵ်း 1027 ယွၼ်ႈထိုင်ပိုၼ်ႉတီႈမိူင်းႁူမ်ႈတုမ်ၵႃႈႁိုဝ်ယဝ်ႉ? တႄႇၸဵမ်မိူဝ်ႈဝၼ်းထီႉ 27 October 2023 မႃးၼႆႉ ပၢင်တိုၵ်းဢၼ်လုၵ်ႉႁၢဝ်ႈႁႅင်း မိူင်းတႆးပွတ်းႁွင်ႇၼၼ်ႉ ယွၼ်ႈလၢမ်းထိုင် မိူင်းၶၢင် မိူင်းၶျၢင်း မိူင်းရၶႅင်ႇ မိူင်းမၢၼ်ႈထုင်ႉပဵင်း မိူင်းယၢင်းလႅင် မိူင်းယၢင်းၽိူၵ်ႇ ၸိူဝ်းၼႆႉသေ တပ်ႉမၢၼ်ႈ လႄႈ တပ်ႉပလိၵ်ႈမၢၼ်ႈ လႆႈတူၵ်းသုမ်းၼပ်ႉႁူဝ်ပၢၵ်ႇမၼ်းမႃးယဝ်ႉ ဢမ်ႇၵႃး မၢင်ဝဵင်းၵေႃႈ ထုၵ်ႇၸုမ်းလုၵ်ႉၽိုၼ်ႉၸၢဝ်းၶိူဝ်း လႄႈ ၸုမ်းၵႅတ်ႇၶႄၵူၼ်းမိူင်း ႁုပ်ႈသိမ်း ၵုမ်းထိင်းလႆႈၵႂႃႇယူႇယဝ်ႉ။ မိူင်းယၢင်းလႅင် တီႈဝဵင်းလွႆၵေႃႇၼႆႉ ထုၵ်ႇၸုမ်းၵႅတ်ႇၶႄႇၵူၼ်းမိူင်းယၢင်းလႅင် (KNDF) ႁူမ်ႈလၢႆၸုမ်း ဝႅတ်ႉတိုၵ်းတႃႇသိမ်းလႆႈဝဵင်းလွႆၵေႃႇ တင်ႈတႄႇဝၼ်းထီႉ 11 November 2023 ၸွမ်းၼင်ႇ ၽႅၼ်ၵၢၼ်သိုၵ်း 1111 ၼၼ်ႉမႃးယူႇယဝ်ႉ။ ၼႂ်းဝဵင်းလွႆၵေႃႇ မွၵ်ႈႁူဝ်ပၢၵ်ႇၸဵတ်းသိပ်း (70%) ၼႆႉ ၸုမ်းလုၵ်ႉၽိုၼ်ႉ ၵုမ်းၵမ်လႆႈဝႆႉသေ ပၢင်တိုၵ်းတိုၵ်ႉသိုပ်ႇပဵၼ်ႁၢဝ်ႈႁႅင်းဝႆႉယူႇ။ လွင်ႈလီယုၵ်ႉယွင်ႈၸွမ်းၼႆႉ တီႈၼႂ်းၼႃႈသိုၵ်းသိမ်းဝဵင်းဝႆႉ ပႃးတူဝ် ၵႅမ်ၽူႈပွင်ၵၢၼ်သိုၵ်း KNDF ယူႇတႅဝ်းၼႃႈၸွမ်းၼႆ လႆႈႁၼ်မိူဝ်ႈၶဝ်ႁွင်ႉၸုမ်းသိုၵ်းမၢၼ်ႈယွမ်းတူဝ် ဢွၵ်ႇမႃးၼၼ်ႉယဝ်ႉ။ တီႈၼႂ်းမိူင်းရၶႅင်ႇၵေႃႈ သိုၵ်းရၶႅင်ႇ AA တႄႇပိုတ်ႇၼႃႈသိုၵ်း မိူဝ်ႈဝၼ်းထီႉ 13 November 2023 ပူၼ်ႉမႃးၼႆႉသေ သိမ်းလႆႈတပ်ႉပၢင်သဝ်းမၢၼ်ႈ လႄႈ တပ်ႉပလိၵ်ႈမၢၼ်ႈ ဢမ်ႇႁူႉပဵၼ်လၢႆတပ်ႉယဝ်ႉ။ ၼႂ်းၶေႃႈၵႂၢမ်း သိုၵ်းရၶႅင်ႇ ပၼ်ၶေႃႈၵႂၢမ်းပုတ်းၶၢတ်ႇတေႃႇသိုၵ်းမၢၼ်ႈ မီး 3 ၶေႃႈ − 1. တေယွမ်းတူဝ်ဝၢင်းၵွင်ႈၼႄႇ ၊ 2. တေပႅတ်ႈတပ်ႉသေထွႆပၢႆႈပႅတ်ႈၼႄႇ ၊ 3. တေတိုၵ်းၵၼ်ၼႄႇ ဝႃႈၼႆ။ ၼႂ်း 3 ၶေႃႈၼႆႉ သိုၵ်းမၢၼ်ႈ ဢမ်ႇၼၼ် တပ်ႉပလိၵ်ႈမၢၼ်ႈ မီးသုၼ်ႇလိူၵ်ႈလႆႈလွတ်ႈလႅဝ်း ၼႆယဝ်ႉ။ ဢၼ်လိူၵ်ႈၶေႃႈထီႉ 1 ၵေႃႈမီး ဢၼ်လိူၵ်ႈၶေႃႈထီႉ 2 ၵေႃႈမီး၊ ဢၼ်တိုဝ်သေ ၶၢမ်ႇတိုၵ်းၵေႃႈ လႆႈၶၢမ်ႇတၢင်း သိုၵ်းရၶႅင်ႇၶဝ်ႈလူမ်ႇတိုၵ်း ႁုပ်ႈသိမ်းမိူၼ်ၵၼ်ၼႆယဝ်ႉ။ ပေႃးဝႃႈ မီးပၢင်တိုၵ်းၼႂ်းမိူင်းရၶႅင်ႇၵိူတ်ႇၶိုၼ်ႈမႃးၵေႃႈ ၽၢႆႇဢုပ်ႉပိူင်ႇၶွင်ႇသီႇသိုၵ်းမၢၼ်ႈ ဢွၵ်ႇလိၵ်ႈပိုၼ် ၽၢဝ်ႇ ပိၵ်ႉသဵၼ်ႈတႃႈသၢႆတၢင်း ဢမ်ႇဝႃႈ တၢင်းလိၼ် တၢင်းၼမ်ႉ ပိၵ်ႉဝႆႉၵူႈသဵၼ်ႈသေ ႁဵတ်းႁႂ်ႈၵူၼ်းမိူင်း ယၢပ်ႇၵိၼ်းလွင်ႈၵိၼ်ယႅမ်ႉၵႂႃႇမႃးပႆ ၼႆယဝ်ႉ။ လွင်ႈဢၼ်ၽၢႆႇၶွင်ႇသီႇသိုၵ်းမၢၼ်ႈႁဵတ်းၸိူင်ႉၼႆၵေႃႈ တေလႆႈဝႃႈ ၶဝ်ႁၢင်ႈႁႅၼ်းဝႆႉလူင်ႈၼႃႈယဝ်ႉ သင်မီးပၢင်တိုၵ်းၼႂ်းမိူင်းရၶႅင်ႇမႃးၸိုင် တေလႆႈၽႅၼ်ႁပ်ႉမိုဝ်း ၸိူင်ႉႁိုဝ်ၼႆ ၽူႈလဵပ်ႈႁဵၼ်းၵၢၼ်မိူင်းၵၢၼ်သိုၵ်းၶဝ် ထတ်းၼႄၼင်ႇၼႆ။ ၼႂ်းမိူင်းၶျၢင်းၵေႃႈ မိူၼ်ၼင်ႇ ဝဵင်းရိၵ်ႉၶေႃးတႃႇ ဢၼ်တိတ်းၸပ်းမိူင်းဢိၼ်းတီးယႃးၼၼ်ႉ လႆႈထုၵ်ႇၸုမ်း ၶျၢင်းလုၵ်ႉၽိုၼ်ႉ ၶဝ်ႈတိုၵ်းတပ်ႉမၢၼ်ႈသေ သိမ်းလႆႈဝဵင်းၵႂႃႇ ၼႆယဝ်ႉ။ ၼႂ်းပၢင်တိုၵ်းတင်းမိူင်းမွၼ်း တီႈဝဵင်းၶျွင်းၼၶႂႃႉၼၼ်ႉ ၸုမ်းသိုၵ်းယၢင်း KNLA ဢၼ် ပူဝ်ႇဢႄႇၸေးဝႃး ဢွၼ်ႁူဝ်တိုၵ်းၼၼ်ႉ သိမ်းလႆႈတပ်ႉမၢၼ်ႈလႄႈ တူဝ်လိပ်းသိုၵ်းမၢၼ်ႈ သိပ်းပၢႆသေ ၸႂ်ႉသိုၵ်းႁၢႆးသိုၵ်းမၢၼ်ႈ ၸိူဝ်းၼၼ်ႉ ၼပ်ႉယမ်ၸွမ်ပိဝ်ၸိူဝ်ႉၸၢတ်ႈယၢင်းပႃး ၼႆတေလႆႈႁၼ်ၼႂ်းသိုဝ်ႇ ဢွၼ်လႆးမၢၵ်ႇမိူဝ်ၵႂႃႇတင်းၼမ်ယူႇ။ ၵွပ်ႈၼၼ်လႄႈ ပၢင်တိုၵ်းၼႂ်းမိူင်းႁူမ်ႈတုမ် ဢၼ်သိုၵ်းမၢၼ်ႈၶႂ်ႈပဵၼ်ယႂ်ႇပဵၼ်ၶုၼ်မဵဝ်းလဵဝ်သေ ၶီႇၼိူဝ်ႁူဝ် ၸၢဝ်းၶိူဝ်းမႃး ပီႊယၢဝ်းၶၢဝ်းႁိုင်ၼၼ်ႉ ထိုင်ၶိင်ႇပၢၼ်ၼႆႉ တေလႆႈပဵၼ်မိၵ်ႈမၢႆၽၢင်ႁၢင်ႈဢႃႇၼႃႇၶွင်သိုၵ်း မၢၼ်ႈၵူၼ်ႇပင်းမႃးလွႆးလွႆးၼႆ ၵမ်ႈၽွင်ႈထတ်းသၢင်ၼင်ႇၼႆသေ ၵမ်ႈၽွင်ႈၵေႃႈဝႃႈ ပေႃးဝႃႈ ၵူၼ်းထုင်ႉပဵင်း မၢၼ်ႈၶဝ် တိုၵ်ႉၵမ်ႉထႅမ်သိုၵ်းမၢၼ်ႈဝႆႉယူႇၼႆတႄႉ ဢႃႇၼႃႇၸၢၵ်ႈသိုၵ်းမၢၼ်ႈတႃႇတေလူႉလႅဝ်ၼႆႉ ဢမ်ႇပႆႇ ပႃႈလူမ်ႉလႅဝ်လႆႈငၢႆႈငၢႆႈ မၼ်းတိုၵ်ႉၵိုတ်းၵႆယူႇ ၼႆယဝ်ႉ။ ၽွၼ်းတုမ်ႉယွၼ်ႈမိူင်းတႆးပွတ်းႁွင်ႇ ယွၼ်ႉၽႅၼ်ၵၢၼ်သိုၵ်း 1027 ဢဝ်ၸဵမ်ဝၼ်းတႄႇပဵၼ်ပၢင်တိုၵ်းမႃးယဝ်ႉၼၼ်ႉ ပိုၼ်ႉတီႈပဵၼ်ပၢင်တိုၵ်းၵၼ်ၵမ်ႈၼမ်ၼႆႉ ပဵၼ်ၼႂ်းပိုၼ်ႉတီႈႁူဝ်ၵူၼ်းတႆးယူႇသဝ်းၼမ် ၸဵမ်ဝၢၼ်ႈၼွၵ်ႈ ၼႂ်းဝဵင်း တေလႆႈႁၼ်ၼင်ႇၼႆ ၼွၵ်ႈလိူဝ် ၼႂ်းၼႃႈလိၼ်ၵူဝ်းၵၢင်ႉ။ ၼမ်ႉၶမ်း၊ မိူင်းၵူဝ်း၊ ပၢင်သၢႆး၊ ၵုင်းၵႅင်း၊ ၵုၼ်လူင်၊ သႅၼ်ဝီ၊ လႃႈသဵဝ်ႈ၊ သီႇပေႃႉ၊ ၼွင်ၶဵဝ် လႄႈ ၵျွၵ်ႉမႄး ပဵၼ်ဝဵင်းဢၼ်မီးၵိုၵ်းမိူင်းတႆးလႄႈ ႁူဝ်ၵူၼ်းတႆး ၼမ်သေပိူၼ်ႈ၊ ၵူၺ်းၵႃႈ ပေႃးဢဝ်သဵၼ်ႈမၢႆ ၽၢႆႇလူင်ပွင်ၸိုင်ႈဝႃႈတႄႉ လွင်ႈႁူဝ်ၼပ်ႉၵူၼ်းတႆးႁဝ်းၶႃႈၼႆႉ ပိူၼ်ႈၵေႃႈတိုၼ်းတေတဵၵ်းမိပ်ႇဝႆႉ ႁႂ်ႈမၼ်းႁၼ်ဢေႇလိူဝ်တၢင်ႇၶိူဝ်းၼၼ်ႉယဝ်ႉ။ ၵူၼ်းမိူင်းလႆႈပၢႆႈၽေးပၢင်တိုၵ်း မႃးသွၼ်ႈႁူမ်ႈယူႇၼႂ်းဝဵင်းလႃႈသဵဝ်ႈ မီးၼပ်ႉႁူဝ်ႁဵင်ၵေႃႉၼႆယဝ်ႉ။ ယဝ်ႉၵေႃႈ ဢၼ်လႆႈၶမ်ၵႄႈၽေးပၢင်တိုၵ်းသေ လူႉသဵင်ႈတၢႆၵႂႃႇၵေႃႈ မီးႁူဝ်သိပ်းၵေႃႉမၼ်း၊ ၵမ်ႈၼမ်ၵေႃႈ ပဵၼ်ပီႈၼွင်ႉတႆး ဝႃႈၼႆ။ ဢၼ်လႆႈလူႉလႅဝ်ၸွမ်းထႅင်ႈၵေႃႈ ၶူဝ်းၶွင်ၵဝ်ႇၵႄႇ မိူၼ်ၼင်ႇ ဝတ်ႉၵျွင်း တီႈႁူဝ်ပၢင် လႄႈ ဝတ်ႉၵျွင်းၵဝ်ႇၵႄႇ တီႈၼွင်ပိဝ်၊ ႁိူၼ်းယေးၵူၼ်းမိူင်း ဢၼ်မၢၵ်ႇတူၵ်းတိူဝ်ႉၺႃးၸိူဝ်းၼႆႉ ဢမ်ႇမီးၸုမ်းသိုၵ်းၽၢႆႇလႂ် မႃးဢဝ်ပုၼ်ႈၽွၼ်း ယွမ်းႁပ်ႉတၢင်းၽိတ်းလႄႈ မႄးၵုမ်းလုမ်းလႃးပၼ်သင်။ ဢၼ်ၶၢမ်ႇတၢမ်ႇႁၢႆႉၸႃႉသုတ်းၼႆႉ ပဵၼ်ၵူၼ်းတႆး ဝၢၼ်ႈဝဵင်းတႆးၼႆ လႆႈႁၼ်သိုဝ်ႈၼႃႈတၼ်းတႃၵၼ် ဝႆႉယဝ်ႉ။ ဢဵၼ်ႁႅင်းတႆး ၵႂႃႇမီးလႂ်မူတ်း? တႆးႁဝ်းဝၼ်းမိူဝ်ႈၼႆႉတႄႉ ဢဝ်လိူတ်ႈမၼ်းဝႃႈၵေႃႈ မၼ်းတိုၼ်းလႅင် လႄႈ ႁတ်းႁၢၼ်ဝႆႉယူႇ။ ၵူၺ်းၵႃႈ ဢၼ်ပိူၼ်ႈမႃး ပိုတ်ႇပၢင်တိုၵ်းၼႂ်းလိၼ်မိူင်းတႆးၼႆႉသေ ဢမ်ႇဝႃႈ ဢမ်ႇလၢတ်ႈသင် ဢမ်ႇတူင်ႉတိုၼ်ႇ သၢၼ်ၶတ်းသင်ၼႆႉတႄႉ ပဵၼ်လွင်ႈလီဢၢမ်းလူင်လၢင်ဝႆႉၼၼ်ႉၼႆ ဢွၼ်ၵၼ်ထတ်းသၢင်လၢတ်ႈဝႃႈ ၼိူဝ်တပ်ႉသိုၵ်းတႆးတင်းသွင်ၸုမ်း တင်းပႃႇတီႇတႆးၸိူဝ်းၼႆႉၵေႃႈ ၺႃးၸၢၵ်ႇမၼ်းၸွမ်းၵွၼ်ႇ။ ဢၼ်ၶႂ်ႈႁၼ်သိုၵ်းတႆးသွင်ၸုမ်း ႁူမ်ႈၵၼ်ၼႆၵေႃႈ တႅမ်ႈတၢင်ႇၼိူဝ်ဢွၼ်ႇလၢႆး ဢမ်ႇယဝ်ႉဢမ်ႇဝၢႆး၊ ဢၼ်လၢတ်ႈဝႃႈ ပဵၼ်ငဝ်းလၢႆးလီတႃႇသိုၵ်းတႆး တေလႆႈၸွႆႈႁူမ်ႇလူမ်ႈပၼ်ၵူၼ်းမိူင်းယဝ်ႉၼႆၵေႃႈဝႃႈ။ ၸိူင်ႉႁိုဝ်ၵေႃႈယဝ်ႉ ၽူႈဢွၼ်ႁူဝ် တပ်ႉသိုၵ်းတင်းသွင်ၽၢႆႇၼၼ်ႉ လႆႈႁၼ်ၼိူဝ်ႉလိူတ်ႈၸိူဝ်ႉၶိူဝ်းဝၢၼ်ႈဝဵင်း တူဝ်ၵဝ်ႇ လုၵ်ႉပဵၼ်ၾႆးလႄႈ ဢမ်ႇၶဝ်ႈၵႄႈၼႂ်းမၼ်းလႆႈၵမ်းလဵဝ်ၼၼ်ႉ ယုမ်ႇယမ်ဝႃႈ ၶဝ်ၸဝ်ႈတိုၼ်းၸႂ်ဢမ်ႇလီ လႄႈ တိုၼ်းမီးၸႂ်ဢၼ်ၶႂ်ႈတွပ်ႇတႅၼ်းယူႇဢမ်ႇႁၢင်ႉၼၼ်ႉယဝ်ႉ။ ပၢင်တိုၵ်းမိူဝ်ႈလဵဝ်ၼႆႉ မၼ်းပဵၼ်ပၢင်တိုၵ်း ၶႅၵ်ႇလူလၢႆၸဝ်ႈႁိူၼ်း ဢမ်ႇဝႆႉၼႃႈဝႆႉတႃၸဝ်ႈႁိူၼ်း၊ ထိုင်တီႈပေႃးမီးၶၢဝ်ႇလိုဝ်းမႃးဝႃႈ ဝၢႆးသိုၵ်းလွႆယိုဝ်းတၢႆ ၽူႈမီးပုၼ်ႈၽွၼ်းၼႂ်းၸုမ်း SSPP တၢႆ ပွတ်းတင်းၸေႊလၢၼ်ႉယဝ်ႉၼၼ်ႉ မီးၶၢဝ်ႇဢွၵ်ႇမႃးဝႃႈ သိုၵ်းလွႆ ႁႂ်ႈသိုၵ်း SSPP ထွႆဢွၵ်ႇၽၢႆႇၸၢၼ်းတၢင်းၵႃး ဝဵင်းလိူဝ်ႇ-လႃႈသဵဝ်ႈ မူတ်းမူတ်းၼႆၵွၼ်ႇ။ ပၢင်တိုၵ်းဢၼ်သၢမ်ၸုမ်းၵေႃႇပၢင်ၶိုၼ်ႈမႃးၼႆႉ သိုၵ်းလွႆၶဝ်တႅမ်ႈလၢတ်ႈၸွမ်းၼႂ်းၶၢဝ်ႇတႃႇသေႇဝႃႈ ပဵၼ်ၽႅၼ်ၵၢၼ်သိုၵ်း တႃႇၸႄႈမိူင်းပလွင်ႈ ၼႆၵမ်းလဵဝ်ယဝ်ႉ။ ၵူဝ်းၵၢင်ႉၵေႃႈ ပဵၼ်တႃႇၵုမ်းၵမ် ၼႂ်းၼႃႈတီႈၵဝ်ႇမၼ်းသေ တႃႇသိုၵ်းရၶႅင်ႇတႄႉ မၢင်ႇၵိူဝ်းလႆႈၵၢၼ်ၵမ်ႉၸွႆႈတၢင်ႇပိူင်တီႈၼႂ်းသွင်ၸုမ်း ၼၼ်ႉၵူၺ်း တေလႆႈႁၼ်ၸိူင်ႉၼႆဝႆႉ။ မိူဝ်ႈလႆႈႁၼ် ပိူၼ်ႈႁႅမ်တၢႆၸိူဝ်ႉၶိူဝ်းၸဝ်ႈၵဝ်ႇ၊ လူလၢႆဝၢၼ်ႈဝဵင်း၊ ထၢင်ႇလဵၵ်ႉသၢင်းၽႅပ်ႉယဵပ်ႇယမ်ႈၵၼ် ၸိူင်ႉၼႆၼၼ်ႉ ယူႇတီႈပဵၼ်ၼိူဝ်ႉလိူတ်ႈၶိူဝ်းတႆးၵေႃႉၼိုင်ႈသေ တေယူႇလွၵ်ႇယူႇလၢႆ ဢမ်ႇႁဵတ်းသင်ၶိုၼ်း ၼႆ မၼ်းတေဢမ်ႇပဵၼ်လႆႈ တိုၼ်းတေတူင်ႉတိုၼ်ႇၶွတ်ႇလိူတ်ႈၽွမ်ႉႁူမ်ႈၵၼ်မႃးယူႇ ဢမ်ႇလၢႆးၼိုင်ႈၵေႃႈ လၢႆးၼိုင်ႈ။ ဢဵၼ်ႁႅင်းတႆးၼႆႉ မိူၼ်ၵႂၢမ်း မႄႈၶူးၶိူဝ်းသႅၼ်လၢတ်ႈဝႆႉၼၼ်ႉယဝ်ႉ “ႁဝ်းပႆႇႁဵတ်းသင် ႁဝ်းၽွမ်ႉၵၼ်ၵူၺ်း ပိူၼ်ႈပေႃးၵူဝ်ႁဝ်းယဝ်ႉ” တေမႅၼ်ႈယမ်တႄႉတႄႉ ၵွပ်ႈဝႃႈ ဢဵၼ်ႁႅင်းၶိူဝ်းတႆးၼႆႉ မၼ်းယႂ်ႇၼမ်လႄႈ ၼင်ႇႁိုဝ်တေဢမ်ႇၽွမ်ႉၵၼ်ၼၼ်ႉၵေႃႈ ပိူၼ်ႈတိုၼ်းတေသေႇယႃႉၵူႈၽၢႆႇၵူႈတၢင်းယူႇ။ ထႅင်ႈဢၼ်ၼိုင်ႈၵေႃႈ ဝၼ်းမိူဝ်ႈၼႆႉ ၵူၼ်းၼုမ်ႇႁဝ်းၵႂႃႇမီးလႂ်မူတ်းယဝ်ႉ လူဝ်ႇလႆႈၶွၼ်ႈႁႅင်းၵၼ်ၼႆ တေၵႂႃႇႁႃၶွၼ်ႈၵၼ်တီႈလႂ် လီဢွၼ်ၵၼ်ဝူၼ်ႉသွၼ်ႇတႃႇ ၸိူဝ်ႉၶိူဝ်းဝၢၼ်ႈမိူင်းတူဝ်ၵဝ်ႇ ၼင်ႇႁိုဝ်တေၸၢင်ႈ ၵႅတ်ႇၶႄၽႅၼ်ႇလိၼ်ၸိုင်ႈမိူင်းဢၼ်ပူႇမွၼ်ႇၼၢႆးယႃႈႁဝ်း ဢဝ်ၼိူဝ်ႉလိူတ်ႈႁဵတ်းမႃးပၼ်ၼႆႉယူႇ။ ဢၼ်ၸၢဝ်းၶိူဝ်းဢွၼ်ႇမီးဢဵၼ်ႁႅင်းလဵၵ်ႉလဵၵ်ႉသေ ႁတ်းတေႃႇသူႈပုတ်းၶၢတ်ႇတေႃႇ ၸိူဝ်ႉၶိူဝ်းႁဝ်းၼၼ်ႉ ပဵၼ်သင် ၸိူဝ်းႁဝ်းမီးဢဵၼ်ႁႅင်းၼမ် တေဢမ်ႇႁတ်းတေႃႇသူႈ တုမ်ႉတွပ်ႇၶိုၼ်းလႃႇ? တေပၼ်ပိူၼ်ႈထၢင်ႇ လဵၵ်ႉၶိူဝ်းၸဝ်ႈၵဝ်ႇႁဵတ်းသင်၊ လိူတ်ႈလႅင်ႁတ်းႁၢၼ်တႆးၼၼ်ႉ ဢမ်ႇၼႄပၢၼ်မိူဝ်ႈလဵဝ်ၼႆႉ တေဢၢၼ်းၵႂႃႇ ၼႄမိူဝ်ႈလႂ် ၶႂ်ႈယွၼ်းထၢမ်ၵူၼ်းၼုမ်ႇႁဝ်း ဢၼ်ၵႂႃႇတူၵ်းႁွတ်ႈၽႅဝ်ဝႆႉ ၵူႈတီႈၵူႈတၢင်း ၼၼ်ႉယူႇၼႆ။ ၼႂ်းငဝ်းလၢႆးၸိူဝ်ႉၶိူဝ်းတူၵ်းၵိၼ်းၼၼ်ႉ လမ်ႇလွင်ႈသုတ်းၼႆႉ ပဵၼ်ၽူႈဢွၼ်ႁူဝ်ၸိူဝ်ႉၶိူဝ်းၵူၺ်း ဝၼ်းမိူဝ်ႈၼႆႉ ဢၼ်လႆႈႁၼ် တပ်ႉသိုၵ်းၸၢဝ်းၶိူဝ်းၼႂ်းမိူင်းတႆး မီးဢဵၼ်ႁႅင်းၵႅၼ်ႇၶႅင်ယူႇၼႆႉ တေလႆႈႁၼ် ယွၼ်ႉဝႃႈ ၽူႈဢွၼ်ႁူဝ်ၵႅၼ်ႇၶႅင်၊ ဢမ်ႇတႅၵ်ႇယၢႆႈၵၼ်။ မိူၼ်ၼင်ႇ ရၶႅင်ႇ ဢွၼ်သိုၵ်းမႃးတူင်ႉၼိုင်ၼႂ်းမိူင်း တႆး မိူင်းၶၢင် လႆႈၵေႃႈ ယွၼ်ႉၽူႈဢွၼ်ႁူဝ်။ ဢၼ်သိုၵ်းလွႆ ၶွၼ်ႈႁႅင်းသိုၵ်းၼမ်မႃးၼႆႉၵေႃႈ ပဵၼ်ယွၼ်ႉၽူႈ ဢွၼ်ႁူဝ်၊ ဢၼ်သိုၵ်းဝႃႉ ၵႅၼ်ႇၶႅင်ႁႅင်းယႂ်ႇယူႇဝၼ်းမိူဝ်ႈၼႆႉၵေႃႈ ပဵၼ်ယွၼ်ႉၽူႈဢွၼ်ႁူဝ်၊ ဢၼ်မိူင်းလႃးႁိူဝ်ႈႁိူင်းယူႇဝၼ်းမိူဝ်ႈၼႆႉၵေႃႈ ယွၼ်ႉမီးၽူႈဢွၼ်ႁူဝ်လႅတ်းသႅဝ်းမိူၼ်ၵၼ်။ တီႈဢၼ်သိုၵ်းတႆး မီးသွင်ၸုမ်းသေ ၵႅၼ်ႇၽႂ်ၶႅင်မၼ်းယူႇၼႆႉၵေႃႈ မီးၽူႈဢွၼ်ႁူဝ် လၵ်းလႅမ် လႅတ်းသႅဝ်းမိူၼ်ၵၼ်။ ၵူၺ်းၵႃႈ တႆးႁဝ်းတႄႉ မၼ်းတိုၵ်ႉပဵၼ် သွင်တပ်ႉ သၢမ်ၵိူင်းဝႆႉလႄႈ ၼႂ်းၵၢၼ်သိုၵ်းၼႆႉ ဢမ်ႇပႆႇႁတ်းၶဵင်ႇတႃႉတပ်ႉသိုၵ်းလႂ်တႄႉတႄႉ။ ၸွင်ႇႁဝ်းႁၵ်ႉမိူင်းႁဝ်းတႄႉတႄႉ? မိူၼ်ဝႃႈၼၼ်ႉယဝ်ႉ ၼႂ်းငဝ်းလၢႆးဝၢၼ်ႈမိူင်း ၵူၼ်းမိူင်းႁဝ်းလိူတ်ႇမႆႈယူႇၼႆႉ ၸွင်ႇႁဝ်းသမ်ႉမေႃတူၺ်းလူ လုမ်းလႃးမၼ်းၶိုၼ်းႁိုဝ်? ပေႃးႁဝ်းၽွမ်ႉၵၼ်ပၢႆႈဢွၵ်ႇၵေႃႉႁူးၵေႃႉတၢင်းၼႆ မၼ်းပဵၼ်ၾၢင်ႁၢင်ႈ ဢမ်ႇႁၵ်ႉဝၢၼ်ႈမိူင်းတႄႉတႄႉၼၼ်ႉၵူၺ်း။ ပေႃးႁဝ်းႁၼ်ဝႃႈ ဢဝ်တူဝ်လွတ်ႈလႆႈၸိူင်ႉႁိုဝ်ၵေႃႈ တေၶတ်း ၸႂ်ငိူင်ႉဝႄႈၼင်ႇၵႃႈပဵၼ်လႆႈၼႆတႄႉ ယႃႇမုင်ႈမွင်းယဝ်ႉလႃႈ တႃႇတေၵႅတ်ႇၶႄဝၢၼ်ႈမိူင်းၸိုင်ႈတႆးလုၵ်ႈၼႆႉ ႁႂ်ႈမၼ်းမၼ်ႈၵိုမ်းတႃႇၸိူဝ်ႉၶိူဝ်းတူဝ်ၵဝ်ႇ။ ၽႅၼ်ႇလိၼ်ၸိုင်ႈတႆးၼႆႉ မိူဝ်ႈလဵဝ်ပဵၼ်ဝႆႉ ၽႅၼ်ႇလိၼ်ႁိမ်ၸိင်း ၽႂ်ၵေႃႈၶႂ်ႈၸႅၵ်ႇၶႂ်ႈထႅၵ်ႇဝႆႉၼႆ တိုၼ်းလႆႈ ႁၼ်ႁူႉၵၼ်ဝႆႉယူႇ။ မိူဝ်ႈၸိူင်ႉၼႆ ၵူၼ်းၼုမ်ႇတႆးသႅၼ်းႁုၼ်ႈမႂ်ႇႁဝ်း ၵူၼ်းႁတ်းႁၢၼ်ၸိူဝ်ႉၶိူဝ်းႁဝ်း ဢွၼ်ၵၼ်မႃးႁၢပ်ႇၵၢၼ်ၼႂ်းတပ်ႉသိုၵ်းတႆးၵၼ်လႄႈ ၶွၼ်ႈႁႅင်းဝႆႉ တီႈတပ်ႉသိုၵ်းၼႆႉ ပဵၼ်ႁႅင်းဢၼ်မၼ်ႈ ၵိုမ်း တႃႇၸိူဝ်ႉၸၢတ်ႈလႄႈ ၵႅတ်ႇၶႄလႆႈၽႅၼ်ႇလိၼ်တူဝ်ၵဝ်ႇၼၼ်ႉယဝ်ႉ။ မိူဝ်ႈပိူၼ်ႈၽွမ်ႉၵၼ်ၼႆႉ ႁဝ်းတေလႆႈယူႇလၢႆတူၺ်းၵူၺ်းႁႃႉ? ပၢင်တိုၵ်းၼႃႈမိူင်းပွတ်ႇႁွင်ႇၼႆႉ ပိူၼ်ႈမီးၶေႃႈမုင်ႈမွင်းလူင်တႃႇႁႂ်ႈၸိူဝ်ႉၸၢတ်ႈပိူၼ်ႈၵႅၼ်ႇၶႅင်ၶၢဝ်းၼႃႈသေ ၸင်ႇၶိုင်သၢင်ႈပဵၼ်မႃး၊ ၵူၺ်းၵႃႈ ဢၼ်ႁဝ်းပဵၼ်ၸဝ်ႈႁိူၼ်းသမ်ႉ ၵေႃႉလႆႈၶၢမ်ႇတၢမ်ႇ လႄႈ ပၢႆႈၼီ လူႉသုမ်းၸွမ်း။ မိူဝ်ႈလဵဝ်ၼႆႉ မၼ်းၼႄဝႃႈ ၽႂ်မီးဢဵၼ်ႁႅင်းသိုၵ်းၵႅၼ်ႇၶႅင်ႁတ်းႁၢၼ်ၵေႃႈ ၼင်လိၼ်ၼႆႉတေပဵၼ်ၶွင်မၼ်း၊ ဢဝ်ႁူဝ်ၵူၼ်းဝႃႈၵေႃႈ ပိူၼ်ႈဢမ်ႇၼမ်ပဵင်းႁဝ်း ဢဝ်တၢင်းၼမ်ႉၵတ်ႉပၢႆးမၢၵ်ႈမီးၵေႃႈ ႁဝ်းတေဢမ်ႇယွမ်းၽႂ် ၵွပ်ႈၼၼ် “တိုၵ်း ၽၼ်း ႁတ်း ႁၢၼ်” ၼႆၼၼ်ႉ ဢုပ်ႇလၢတ်ႈဢဝ်ၼႆ မၼ်းဢမ်ႇတိူဝ်ႉယမ် တေလႆႈႁဵတ်းၼႄၵွၼ်ႇ ၸင်ႇတေမီးၼမ်ႉၼၵ်းၵႃႈၶၼ်။ တႅမ်ႈ − သိူဝ်လႅင် လွႆၸၢင်ႉမိူင်းၵိုင် မၢႆဝၼ်း − 17 / November / 2023 *** ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇ တႆးလွတ်ႈလႅဝ်း။

['ပွင်ႈၵႂၢမ်း']

2023-11-18T11:35:33

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8%e1%80%90/

ၽူႈမီးၼမ်ႉၸႂ် လူႇတၢၼ်းတီႈ ၵွင်းမူးၼၢမ်ႇမိူင်း လႄႈ ၸွႆႈထႅမ် ၵေႃႉသိုၵ်းၵေႃႉႁၢၼ်

ႁႂ်ႈလႆႈပဵၼ်တႃႇၼတၢင်းလီ လွင်ႈၵမ်ႉၸွႆႈၼႂ်းတွၼ်ႈၵၢၼ်သႃႇသၼႃႇ လႄႈ ႁႅင်းၸႂ် ၵေႃႉသိုၵ်းၵေႃႉႁၢၼ်ၶဝ်ၼႆသေ ၽူႈမီးၼမ်ႉၸႂ် ၸေႇတၼႃႇ ၸင်ႇလႆႈႁူမ်ႈလူႇ ႁူမ်ႈၸွႆႈၵႂႃႇ ဝႃႈၼႆ။ မိူဝ်ႈၼႆႉဝၼ်းထီႉ 18 November 2023 (လိူၼ်သိပ်းသွင်မႂ်ႇ 6 ၶမ်ႈ ပီႊတႆး 2117 ၼီႈ) ယူႇတီႈ ပီႈၼွင်ႉႁႅင်းၵၢၼ်ယၢၼ်မိူင်း ၼႂ်းမိူင်းထႆး မိူၼ်ၼင်ႇ− ၸၢႆးဢွမ်ၶိူဝ်း + ၼၢင်းၸိင်ႇ 100 ဝၢတ်ႇ၊ ၸၢႆးဝီႉ 300 ဝၢတ်ႇ၊ ၸၢႆးသူႉဝုၼ်ႇၼႃႉ + ၼၢင်းယူင်း 400 ဝၢတ်ႇ၊ ၸၢႆးၸိင်ႇ ႁူမ်ႈမူႇပီႈၸုမ်းၼွင်ႉ 1,300 ဝၢတ်ႇ၊ ၸၢႆးသူႉၼၼ်ႇတႃႇ + ၼၢင်းဢူႉ 300 ဝၢတ်ႇ၊ ၸၢႆးသူၺ်ႇၶမ်း + ၼၢင်းထူၺ်း 1,500 ဝၢတ်ႇ လႄႈ ၸၢႆးလူႇ + ၼၢင်းငိုၼ်း 12,440 ဝၢတ်ႇ ၸိူဝ်းၼႆႉ လႆႈႁူမ်ႈႁွမ်းငိုၼ်းတွင်းၵၼ်သေ သိုဝ်ႉၾႆးသႅင်လႅတ်ႇ လူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ ဝႃႈၼႆ။ ၼွၵ်ႈလိူဝ်သေၼႆႉယဝ်ႉ မိူဝ်ႈၼႂ်းဝၼ်းထီႉ 10−14 November 2023 ၼၼ်ႉၵေႃႈ ယူႇတီႈ ၸၢႆးၵျၢၼ်ႇမိူင်း 300 ဝၢတ်ႇ၊ ၸၢႆးမူးလိင်ႇ + ၼၢင်းၸၢမ်ငိုၼ်း 1,000 ဝၢတ်ႇ၊ ၸၢႆးပၼ်ႇတီႉ+ၼၢင်းဢူင်ႇ 1,000 ဝၢတ်ႇ၊ လုင်းၸိၵ်းတႃႉ + ပႃႈၼၢင်းၵႃး 1,000 ဝၢတ်ႇ၊ ၸဝ်ႈၶူးပိင်ႇၺေႃးၽႃႇသ ယီႈမၢဝ်း 1,000 ဝၢတ်ႇ၊ ၼၢႆးၶမ်းၸိုၼ်ႈမျႃႉဢွင်ႇ 500 ဝၢတ်ႇ၊ လုင်းလွႆၵေႃးလီႉယ + ပႃႈလွႆၽိတ်ႈ ၶဝ်တင်းႁိူၼ်း 10 သႅၼ်ပျႃး၊ ပႃႈလူႇ ဝူဝ်းလူင် 300 ဝၢတ်ႇ၊ ၸၢႆးၶမ်း + ၼၢင်းၸိင်ႇ 500 ဝၢတ်ႇ လႄႈ မႄႈလဵင်ႉၶျဵတ်ႉ ၸဝ်ႈၶွင်လၢၼ်ႉထပ်ႉထႆး ၵဵင်းမႆႇ ၶဝ်တင်းႁိူၼ်း ပုၼ်ထေးထႅင်ႈ 100 ထူင် တူၵ်းမႅၼ်ႈသၢင်ႉငိုၼ်းထႆး 22,000 ဝၢတ်ႇ ၸိူဝ်းၼႆႉၵေႃႈ လႆႈႁူမ်ႈႁွမ်းလူႇတၢၼ်းတမ်ႈတီႈ ၵွင်းမူးၼၢမ်ႇမိူင်းၵႂႃႇ မိူၼ်ၵၼ် ဝႃႈၼႆ။ မိူဝ်ႈဝၼ်းထီႉ 18 November 2023 ၼႆႉၵူၺ်းၼင်ႇၵဝ်ႇ ယူႇတီႈ ၸၢႆးလူႇ + ၼၢင်းငိုၼ်းမူဝ် ဢိၵ်ႇတင်း ၸၢႆးၽူင်း + ၼၢင်းမျႃႉ ၶဝ် လႆႈႁူမ်ႈႁွမ်းၵၼ်သေ သိုဝ်ႉၶွင်ၵိၼ်ယႅမ်ႉ မိူၼ်ၼင်ႇ− ၶူင်းလုပ်ႇၵႆႇ 400 ၵီႇလူဝ်ႇၵရမ်ႇ၊ မၢၵ်ႇၶိူဝ်ယၢဝ်း 50 ၵီႇလူဝ်ႇၵရမ်ႇ၊ ဢႃႇလူး 30 ၵီႇလူဝ်ႇၵရမ်ႇ၊ မၢၵ်ႇၶိူဝ်သူမ်ႈ 15 ၵီႇလူဝ်ႇၵရမ်ႇ လႄႈ ၼမ်ႉမၼ်း၊ ၵိူဝ်၊ ၽွင်းဝၢၼ်၊ ၽၵ်းမီႇလႅင် ဢိၵ်ႇပႃး ၵရိယႃႇသႂ်ႇၽၵ်း ထႅင်ႈလၢႆလၢႆလွင်ႈၸိူဝ်းၼႆႉ တူၵ်းမႅၼ်ႈသၢင်ႉငိုၼ်း 14,000 ဝၢတ်ႇသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵႂႃႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA လႄႈ ၽူႈမီးပုၼ်ႈၽွၼ်း ၵွင်းမူးၼၢမ်ႇမိူင်းၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈ ၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ ဢၼ်လႆႈၸွႆႈထႅမ်ၵေႃႉသိုၵ်းၵေႃႉႁၢၼ်လႄႈ ႁူမ်ႈႁွမ်း လူႇတၢၼ်းတမ်ႈတီႈၵွင်းမူးၼၢမ်ႇမိူင်းၼၼ်ႉသေ ၸင်ႇလႆႈတႅမ်ႈတၢင်ႇၽိုၼ်ဝႂ် ယုၵ်ႉယွင်ႈႁႂ်ႈလႆႈပဵၼ်တီႈမၢႆတွင်းၵႂႃႇ ဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2023-11-17T14:35:13

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9e%e1%80%84-3/

ၶွင်ႇသီႇသိုၵ်းမၢၼ်ႈ သင်ႇႁႂ်ႈၶႃႈႁၢပ်ႇၵၢၼ်ၶုၼ် တူဝ်ႈတၼ်းႁပ်ႉမိုဝ်းၸွမ်း ၼႂ်းငဝ်းလၢႆးၶိုၵ်ႉၶၵ်ႉ

ၶွင်ႇသီႇသိုၵ်းမၢၼ်ႈ ႁဵတ်းလိၵ်ႈသင်ႇလူင်း ၶႃႈႁၢပ်ႇၵၢၼ်ၶုၼ်လႄႈ ၵူၼ်းသိုၵ်းၵဝ်ႇတင်းသဵင်ႈ ႁႂ်ႈႁၢင်ႈႁႅၼ်းတူဝ်ႈတၼ်း တႃႇႁပ်ႉမိုဝ်းၸွမ်း ၼႂ်းငဝ်းလၢႆးၶိုၵ်ႉၶၵ်ႉဝႃႈၼႆ။ ဢူးတိၼ်ႇမွင်ႇသူၺ်ႇ ၽူႈၼမ်းၼႂ်း ၶွင်ႇသီႇဢုပ်ႉပိူင်ႇၼေႇပျီႇတေႃႇ ႁဵတ်းလိၵ်ႈၶေႃႈသင်ႇလပ်ႉသေ သင်ႇလူင်း ၶႃႈႁၢပ်ႇၵၢၼ်ၶုၼ် ဢိၵ်ႇတင်းၵူၼ်းသိုၵ်းၵဝ်ႇ တင်းသဵင်ႈ ႁႂ်ႈၶွတ်ႇၽွတ်ႈပဵၼ်တပ်ႉ ၼႂ်းငဝ်းလၢႆးၶိုၵ်ႉၶၵ်ႉ တူဝ်ႈတၼ်းႁပ်ႉမိုဝ်း တႃႇတုမ်ႉတွပ်ႇၸွမ်း ၼႂ်းၵၢၼ်ႁူမ်ႇလူမ်ႈလႄႈ ၽေးသၽႃႇဝ ၼႆယဝ်ႉ။ ၼႂ်းလိၵ်ႈၶေႃႈသင်ႇၼၼ်ႉပႃးဝႆႉဝႃႈ ႁႂ်ႈၶွတ်ႇၽွတ်ႈပဵၼ်သွင်တပ်ႉမူႇသေ သင်ဝႃႈလူဝ်ႇႁဵတ်းၵၢၼ် လွင်ႈႁူမ်ႇလူမ်ႈလႄႈ ၽေးသၽႃႇဝၼၼ်ႉ တႃႇၼိုင်ႈတပ်ႉမူႇ ႁႂ်ႈဢွၵ်ႇႁဵတ်းၵၢၼ်ၸွႆႈထႅမ်လႆႈသေ ဢၼ်ၵိုတ်း ထႅင်ႈၼိုင်ႈတပ်ႉမူႇၼၼ်ႉသမ်ႉ ႁဵတ်းၵၢၼ်လုမ်းလႄႈ ၵၢၼ်ၵမ်ႉၸွႆႈ ၵၢၼ်ဢုပ်ႉပိူင်ႇၵႂႃႇမိူၼ်ၵဝ်ႇဝႃႈၼႆ။ လိူဝ်သေၼၼ်ႉယဝ်ႉ ပႃးဝႆႉထႅင်ႈဝႃႈ ဢၼ်ၶွတ်ႇၽွတ်ႈသွင်တပ်ႉမူႇၼၼ်ႉ ႁႂ်ႈၵူၼ်းလူင်ႁွင်ႈၵၢၼ်ၽႂ်မၼ်း ၶိုၼ်းၵုမ်းထိင်းၵႂႃႇသေ ႁႂ်ႈတၢင်ႇထိုင်သၢႆမၢႆ ၼႂ်းဝၼ်းထီႉ 17 November 2023 ၼႆႉၼႆယူႇယဝ်ႉ။ လိၵ်ႈၶေႃႈသင်ႇၼႆႉ ပဵၼ်လိၵ်ႈၶေႃႈသင်ႇလပ်ႉသိုၵ်းမၢၼ်ႈ သင်ႇလူင်းၸူးၶႃႈႁၢပ်ႇၵၢၼ်ၶုၼ် ဝၢႆးသေ ၸုမ်းဢူၺ်းလီပွတ်းႁွင်ႇ ပိုတ်ႇၼႃႈသိုၵ်း 1027 တင်းမိူင်းတႆးပွတ်းႁွင်ႇလႄႈ ပဵၼ်ဝၢႆးလင် ၸုမ်းသိုၵ်း KNDF ပိုတ်ႇၼႃႈသိုၵ်း 1111 သေဢမ်ႇၵႃး မိူၼ်ၼင်ႇတင်းမိူင်းရၶႅင်ႇ လႄႈတိူင်း ၸႄႈၵႅင်းၵေႃႈ ပဵၼ်ပၢင်တိုၵ်းယႂ်ႇ လူင် ထုၵ်ႇတင်းၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉ ၶဝ်ႈတိုၵ်းသိမ်းဝဵင်း ၼမ်မႃးသေ ၸင်ႇလႆႈႁၼ် သင်ႇလူင်းၸိူင်ႉၼင်ႇၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2023-11-17T13:44:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-12/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇ တိူဝ်ႉၸပ်းၵူၼ်းမိူင်းတၢႆ 10 ပၢႆ

ၽွင်းၵူၼ်းဝၢၼ်ႈၵူၼ်းမိူင်း လိုဝ်ႈႁိူဝ်ႉလိုဝ်ႈၸႂ်ယူႇ တီႈဝၢၼ်ႈဝူၺ်ႇလူး ၸႄႈဝဵင်းမတူႇပီႇ မိူင်းၶျၢင်းၼၼ်ႉ ၸုမ်းသိုၵ်းမၢၼ်ႈ ဢဝ်ၵူၼ်းမိူင်းႁဵတ်းပဝ်ႉမၢႆသေ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇလႄႈ ႁဵတ်းႁႂ်ႈၵူၼ်းမိူင်း တၢႆ 10 ပၢႆ မၢင်ႁိူၼ်းလူႉတၢႆ တင်းႁိူၼ်း ၼႆယဝ်ႉ။ RFA ဢွၵ်ႇဝႆႉဝႃႈ မိူဝ်ႈဝၼ်းထီႉ 15 November 2023 (လိူၼ်သိပ်းသွင်မႂ်ႇ 3 ၶမ်ႈ ပီႊတႆး 2117 ၼီႈ) ယၢမ်းၵၢင်ၶမ်ႈ 19:00 မူင်းၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈဝူၺ်ႇလူး 2 ပွၵ်ႈ လႄႈ ႁိူၼ်းၵူၼ်းမိူင်းလူႉၵွႆၵႂႃႇ 6 လင်၊ ၵူၼ်းတၢႆ 10 ပၢႆ ၸိူဝ်းမၢတ်ႇၸဵပ်းၵေႃႈ မီးတင်းၼမ်။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈ RFA ဝႃႈ တီႈဝၢၼ်ႈဝူၺ်ႇလူးၼႆႉ ဢမ်ႇမီးပၢင်တိုၵ်းသင် သိုၵ်းမၢၼ်ႈတင်ႈၸႂ်ဢဝ်မၢၵ်ႇပွႆႇသႂ်ႇၵူၺ်း၊ ဝၢႆးပွႆႇမၢၵ်ႇယဝ်ႉၵေႃႈ သိုၵ်းမၢၼ်ႈတတ်းၶၢတ်ႈပႅတ်ႈလႅင်းၾူၼ်း လႅင်းဢိၼ်ႇတိူဝ်ႇၼႅတ်ႉ၊ ယွၼ်ႉၸၢၵ်ႇမၢၵ်ႇ လႄႈ မၢင်ႁိူၼ်းၼႆႉ တၢႆတင်းပေႃႈတင်းလုၵ်ႈၵေႃႈမီး ဝႃႈၼႆ။ ဝၢၼ်ႈဝူၺ်ႇလူးၼႆႉ ယၢၼ်ၵၼ်ဝဵင်းမတူႇပီႇ မွၵ်ႈ 40 လၵ်းလႄႈ မီးလင်ႁိူၼ်းတမ်း ၸမ် 70 လင်သေ မီးႁူဝ်ၵူၼ်းယူႇသဝ်းဝႆႉ 250 ပၢႆ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-11-17T11:30:54

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%a2%e1%80%99%e1%80%ba%e1%82%87%e1%82%81-2/

ၵူဝ်းရီးယႃးႁွင်ႇ ဢမ်ႇႁၢၼ်ႉၸႂ် ဢမေႇရိၵၢၼ်ႇ လွၵ်ႇငိူတ်ႈတေတုမ်ႉတွပ်ႇႁၢဝ်ႈႁႅင်း

ၵူဝ်းရီးယႃးႁွင်ႇ ဢမ်ႇပဵင်းပေႃးႁၢၼ်ႉၸႂ် လွင်ႈၽွင်းလူင်ၽၢႆႇၵႅတ်ႇၶႄ ဢမေႇရိၵၢၼ်ႇ ဢွၵ်ႇၶၢဝ်းၵႂႃႇတီႈ မိူင်းၵူဝ်းရီးယႃးၸၢၼ်းလႄႈ လွၵ်ႇငိူတ်ႈတေတုမ်ႉတွပ်ႇႁၢဝ်ႈႁႅင်း။ မိူဝ်ႈဝႃးဝၼ်းထီႉ 16 November 2023 (လိူၼ်သိပ်းသွင်မႂ်ႇ 4 ၶမ်ႈ ပီႊတႆး 2117 ၼီႈ) ၼၼ်ႉ သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်းဝႃႈ ၵူဝ်းရီးယႃးႁွင်ႇ ဢမ်ႇပဵင်း ပေႃးႁၢၼ်ႉၸႂ် လွင်ႈၽွင်းလူင်ၽၢႆႇၵႅတ်ႇၶႄဢမေႇရိၵၢၼ်ႇ ဢွၵ်ႇၶၢဝ်းတၢင်းၵႂႃႇတီႈ မိူင်းၵူဝ်းရီးယႃးၸၢၼ်း မိူဝ်ႈဝၼ်းထီႉ 13 November 2023 သေ လွၵ်ႇငိူတ်ႈတေ တုမ်ႉတွပ်ႇ လွင်ႈပူၼ်ႉပႅၼ်ၽၢႆႇၵၢၼ်သိုၵ်းဢမေႇရိၵၢၼ်ႇ တင်း မိူင်းဢူၺ်းလီ ဢမေႇရိၵၢၼ်ႇ သေဢမ်ႇၵႃး ယင်းလႆႈၵၢဝ်ႇၼႄးဢမေႇရိၵၢၼ်ႇ ပဵၼ်ၽၢႆႇသူၼ်းၾႆး လွင်ႈၶဵင်ႈၶႅင်ၼႂ်းပွတ်းတွၼ်ႈ ဝႃႈၼႆ။ ၼွၵ်ႈလိူဝ်သေၼႆႉ ၵူဝ်းရီးယႃးႁွင်ႇ ယင်းလႆႈၵၢဝ်ႇၼႄးထႅင်ႈဝႃႈ ယွၼ်ႉဢမေႇရိ ၵၢၼ်ႇ လႄႈ မိူင်းဢူၺ်းလီ လႆႈၽိုၵ်းၽွၼ်ႉသိုၵ်းႁူမ်ႈၵၼ်သေ ႁဵတ်းႁႂ်ႈလွင်ႈၶဵင်ႈၶႅင် ၼႂ်းပၢင်ႇလၢႆႇၵူဝ်းရီးယႃး ႁၢႆႉႁႅင်းၶိုၼ်ႈမႃးၼၼ်ႉၵေႃႈ ဢမေႇရိၵၢၼ်ႇ တင်း မိူင်းဢူၺ်းလီဢမေႇရိၵၢၼ်ႇ တေလႆႈႁပ်ႉဢဝ်ပုၼ်ႈၽွၼ်း ဝႃႈၼႆ။ ၸိူင်ႉႁိုဝ်ၵေႃႈလီ လွင်ႈဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ႁူပ်ႉထူပ်းၵၼ်ၼၼ်ႉ ပဵၼ်တႃႇမႄးၽိူမ်ႉထႅမ်ၶေႃႈလႆႈၸႂ် လွင်ႈမၼ်ႈၼိမ်သဝ်း ဢမေႇရိၵၢၼ်ႇ−ၵူဝ်းရီးယႃး ၸၢၼ်း တႃႇႁႄႉၵင်ႈၽေး မၢၵ်ႇမိတ်ႉသႆး လႄႈ မၢၵ်ႇၼိဝ်းၶလီးယႃး ၵူဝ်းရီးယႃးႁွင်ႇ ဝႃႈၼႆ။ မိူဝ်ႈဝၼ်းထီႉ 14 November 2023 သမ်ႉ ၽွင်းလူင်ၽၢႆႇၵႅတ်ႇၶႄဢမေႇရိၵၢၼ်ႇ လႄႈ ၽွင်းလူင်ၽၢႆႇၵႅတ်ႇၶႄ ထႅင်ႈ 16 ၸိုင်ႈမိူင်း ဢၼ်ပဵၼ်ၽူႈၶဝ်ႈၸုမ်း UNC လႆႈၸတ်း ႁဵတ်းပၢင်ၵုမ်ၵၼ်တီႈ မိူင်းၵူဝ်းရီးယႃးၸၢၼ်း တႃႇထတ်းသၢင်ၵၢၼ်ငၢၼ်း ဢၼ်လႆႈႁဵတ်းသၢင်ႈမႃးလႄႈ ဝၢင်းၽႅၼ် ၵၢၼ်ငၢၼ်းတၢင်းၼႃႈၵႂႃႇ ဝႃႈၼႆ။ ၸုမ်း UNC (UN Command) ၼႆႉ မီးလုၵ်ႈၸုမ်း 17 ၸိုင်ႈမိူင်း ဢမေႇရိၵၢၼ်ႇ ပဵၼ်ၵေႃႉဢွၼ်ၵေႃႇတင်ႈ မိူဝ်ႈပီႊ 1950 ၽၢႆႇတႂ်ႈလွင်ႈပၼ်ၶႂၢင်ႉ ၸၢတ်ႈၸိုင်ႈလုမ်ႈၾႃႉ (UN)၊ ၵေႃႇတင်ႈၶိုၼ်ႈမႃး တႃႇၸွႆႈထႅမ်ၵူဝ်းရီးယႃးၸၢၼ်း ဢၼ်ထုၵ်ႇၵူဝ်းရီးယႃးႁွင်ႇ ပူၼ်ႉပႅၼ်ၼႂ်းပၢင်တိုၵ်းၵူဝ်းရီးယႃး မိူဝ်ႈ 70 ပီႊပူၼ်ႉမႃး လႄႈ ပဵၼ်ၸုမ်းပႂ်ႉပႃးလွင်ႈၵိုတ်းယိုတ်းပၢင်တိုၵ်းၵူဝ်းရီးယႃးထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-17T11:15:18

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%84%e1%80%ba%e1%82%88%e1%81%b8%e1%82%82%e1%80%ba%e1%80%9a%e1%80%ad%e1%80%af%e1%80%9d/

သိုၵ်းမၢၼ်ႈ တင်ႈၸႂ်ယိုဝ်းတၢႆပႅတ်ႈၵူၼ်းမိူင်း

သိုၵ်းမၢၼ်ႈ ၵႂႃႇပၵ်းတပ်ႉတီႈႁူင်းႁဵၼ်းသွၼ်လိၵ်ႈ ဢလၵ မၢႆ−6 ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ လႄႈ သိုၵ်းမၢၼ်ႈၸိူဝ်းပႂ်ႉယၢမ်းၼၼ်ႉ တင်ႈၸႂ်ဢဝ်ၵွင်ႈယိုဝ်း တၢႆပႅတ်ႈၵူၼ်းမိူင်း 2 ၵေႃႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လွင်ႈၼႆႉလႆႈပဵၼ်ၵႂႃႇ မိူဝ်ႈဝႃးဝၼ်းထီႉ 16 November 2023 (လိူၼ်သိပ်းသွင်မႂ်ႇ 4 ၶမ်ႈ ပီႊတႆး 2117 ၼီႈ) ယၢမ်းၵၢင်ၶိုၼ်းမွၵ်ႈ 21:00 မူင်းၼႆႉ သိုၵ်းမၢၼ်ႈ ၸိူဝ်းပၵ်းတပ်ႉတီႈႁူင်းႁဵၼ်းသွၼ်လိၵ်ႈၼၼ်ႉ ယိုဝ်းတၢႆပႅတ်ႈၵူၼ်းမိူင်း 2 ၵေႃႉ ဢၼ်ႁေႃႈလူတ်ႉၶိူင်ႈလတ်းၽၢၼ်ႇၵႂႃႇၽၢႆႇၼႃႈၶဝ် လႄႈ လွင်ႈတၢင်းဢၼ်ယိုဝ်းတၢႆသမ်ႉ ၶဝ်ၼႄးဝႃႈ ၵူၼ်းမိူင်း ဢမ်ႇယွမ်းၵိုတ်းလူတ်ႉပၼ် ဝႃႈၼႆ။ တီႈဝဵင်းလႃႈသဵဝ်ႈၼႆႉ ပဵၼ်ဝဵင်းယႂ်ႇဝဵင်းလူင်ဢၼ်ၼိုင်ႈ ၼႂ်းၸိုင်ႈတႆးပွတ်းႁွင်ႇ လႄႈ ၶႃသွင်ၵေႃႉၼၼ်ႉ ပဵၼ်လုၵ်ႈလၢင်းၽႂ်ယူႇတီႈလႂ်ၼႆၼၼ်ႉ ဢမ်ႇပႆႇမီးၽႂ်ႁူႉၸွမ်း၊ ၶၢပ်ႈတူဝ်တၢႆၶႃသွင်ၵေႃႉၼၼ်ႉ ၸုမ်းပရႁိတ ၵႂႃႇၸွႆႈဢဝ်သူင်ႇဝႆႉတီႈ ႁူင်းယႃလူင် ဝဵင်းလႃႈသဵဝ်ႈ ၼႆယူႇယဝ်ႉ။ ဝဵင်းလႃႈသဵဝ်ႈၼႆႉ ပဵၼ်ဝဵင်းဢၼ်သိုၵ်းမၢၼ်ႈပိုၼ်ၽၢဝ်ႇၸႂ်ႉတိုဝ်းပိူင် Martial Law ဝဵင်းၼိုင်ႈ ၼႂ်း 8 ၸႄႈဝဵင်း ၸိုင်ႈတႆးပွတ်းႁွင်ႇ လႄႈ ၼႂ်း 8 ၸႄႈဝဵင်းၼႆႉ သိုၵ်းမၢၼ်ႈ မီးဢၢမ်းၼၢတ်ႈႁဵတ်းလႆႈၵူႈလွင်ႈ ၸဵမ်ၵၢၼ်တႅပ်းတတ်းတြႃး၊ ၵၢၼ်ပၼ်တၢမ်ႇတူၵ်းၶွၵ်ႈ (ၶၢဝ်းပွတ်း ဢမ်ႇၼၼ် တေႃႇၸူဝ်ႈဢသၢၵ်ႈၵူၼ်း)၊ ၵၢၼ်ပၼ်တၢမ်ႇတၢႆ၊ ၵၢၼ်ဢဝ်တၢင်းၽိတ်း ၽူႈၸိူဝ်းသုၵ်ႉယုင်ႈဢူၼ်ၵဝ်း ၶႃႈႁၢပ်ႇၵၢၼ်ၶုၼ်၊ ၶိုင်ပွင်ႁဵတ်းသၢင်ႈလွင်ႈပၢႆးမၢၵ်ႈမီး၊ ဢဝ်တၢင်းၽိတ်း လွင်ႈၵူၼ်းၵိၼ်သူးၵိၼ်လၢပ်ႈ၊ လွင်ႈယိပ်းၵွင်ႈၵၢင်ႇ၊ လွင်ႈယႃႉၵဝ်း ၵၢၼ်ဢုပ်ႉပိူင်ႇၽွင်းငမ်းဝၢၼ်ႈမိူင်း လႄႈ ဢဝ်တၢင်းၽိတ်းပႃးၽူႈသိုဝ်ႇၶၢဝ်ႇၵေႃႈလႆႈ ၼႆယဝ်ႉ။ တင်ႈတႄႇႁၢင်လိူၼ် October 2023 ထိုင် ၵၢင်လိူၼ် November 2023 ၼႆႉ ၸုမ်းသိုၵ်းဢူၺ်းလီပွတ်းႁွင်ႇ လႄႈ ၸုမ်းသိုၵ်းမၢၼ်ႈ ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸိုင်ႈတႆးပွတ်းႁွင်ႇသေ ၵူၼ်းမိူင်းၸိူဝ်းဢမ်ႇမီးတၢင်းၽိတ်းသင်ၼၼ်ႉၵေႃႈ ထုၵ်ႇၸုမ်းယိပ်းၵွင်ႈၵၢင်ႇ ဢဝ်ႁဵတ်းပဵၼ်ပဝ်ႉမၢႆလႄႈ လႆႈထုၵ်ႇႁႅမ်တၢႆ ၸမ် 30 ၵေႃႉ ၼႆယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-11-16T14:03:41

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%81%a2%e1%82%86%e1%80%95%e1%82%85/

သိုၵ်းမၢၼ်ႈယိုဝ်းတၢႆပႅတ်ႈၵူၼ်းၵႃႉၶဝ်ႈၵၢပ်ႇ

ၵူၼ်းမိူင်းၼႂ်းပိုၼ်ႉတီႈ ဢၼ်ႁဵတ်းၵၢၼ်ၵႃႉၶဝ်ႈၵၢပ်ႇ ႁႃလဵင်ႉတွင်ႉ ၼႂ်းၼႃႈႁိူၼ်းၸဝ်ႈၵဝ်ႇၼၼ်ႉ ထုၵ်ႇသိုၵ်းမၢၼ်ႈ ဢဝ်ၵွင်ႈယိုဝ်းတၢႆပႅတ်ႈ တီႈပွၵ်ႉၵၢတ်ႇ ၽၢႆႇၼႃႈ ယေးငိုၼ်း CB Bank ဝဵင်းၼွင်ၶဵဝ် ၸိုင်ႈတႆးပွတ်းႁွင်ႇ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈဝႃးဝၼ်းထီႉ 15 November 2023 (သိပ်းသွင်မႂ်ႇ 3 ၶမ်ႈ ပီႊတႆး 2117 ၼီႈ) ယၢမ်းၵၢင်ၶမ်ႈ 21:00 မူင်းပၢႆ ၸုမ်းသိုၵ်းမၢၼ်ႈ တင်ႈၸႂ်ယိုဝ်းတၢႆပႅတ်ႈ ၵူၼ်းမိူင်းၵေႃႉၼိုင်ႈ တီႈၽၢႆႇၼႃႈယေးငိုၼ်း CB Bank ၼၼ်ႉၶႃႈ သိုၵ်းမၢၼ်ႈ ဢဝ်ၵွင်ႈၸမ်ႈသေ ယိုဝ်းပၼ်မၼ်းထူၼ်ႈယဝ်ႉ၊ ၶၢပ်ႈတူဝ်မၼ်းတႄႉ သိုၵ်းမၢၼ်ႈ ဢဝ်လၢၵ်ႈၶိုၼ်ႈၵႃးၶဝ်သေ ဢဝ်ၵႂႃႇဝႆႉလႂ်ဢမ်ႇႁူႉ၊ ၸိုဝ်ႈသဵင်ၵေႃႉထုၵ်ႇယိုဝ်းၼၼ်ႉ ဢမ်ႇလႆႈႁူႉလီလီ ငိၼ်းဝႃႈမၼ်းပဵၼ် ၵူၼ်းႁပ်ႉသိုဝ်ႉၶၢႆၶဝ်ႈၵၢပ်ႇၼႆၵူၺ်း၊ တီႈၼွင်ၶဵဝ်ၼႆႉၵေႃႈ ငဝ်းလၢႆးၵေႃႈဢမ်ႇပေႃးလီ လႄႈ ဢမ်ႇပေႃးမီးၽႂ်ႁတ်းဢွၵ်ႇႁိူၼ်း တႄႉတႄႉ ၼႆယဝ်ႉ။ ယွၼ်ႉၸုမ်းယိပ်းၵွင်ႈၵၢင်ႇ ပဵၼ်ပၢင်တိုၵ်းၵၼ်ႁၢဝ်ႈႁႅင်းသေ ၵူၼ်းမိူင်းၼႂ်းပိုၼ်ႉတီႈ ဢမ်ႇမီးလွင်ႈႁူမ်ႇလူမ်ႈလွတ်ႈၽေးသင်ယဝ်ႉလႄႈ လႆႈထုၵ်ႇတၢင်း ၸုမ်းယိပ်းၵွင်ႈၵၢင်ႇ ထၢင်ႇၽိတ်းထၢင်ႇထိူမ်သေ ထုၵ်ႇၸုမ်းသိုၵ်း ႁႅမ်တၢႆပႅတ်ႈလၢႆလၢႆၵေႃႈ မီးမႃးတၢင်းၼမ် ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-11-16T13:44:18

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%85%e1%81%b5/

ၶွင်ႇသီႇသိုၵ်းမၢၼ်ႈ လႅၵ်ႈလၢႆႈႁူဝ်ပဝ်ႈ ၼႂ်းၼႃႈတီႈၵဝ်ႈၵၢင်ႉ

လႆႈႁူႉဝႃႈ ၶွင်ႇသီႇသိုၵ်းမၢၼ်ႈ ပူတ်းပႅတ်ႈႁူဝ်ပဝ်ႈ ၼႂ်းၼႃႈတီႈၵုမ်းၵမ်ၵဝ်ႈၵၢင်ႉသေ ၶိုၼ်းယုၵ်ႉဢဝ် ၽူႈမီးၸၼ်ႉသုင် ၼႂ်းသိုၵ်းမၢၼ်ႈၶဝ် ၶိုၼ်းသိုပ်ႇပဵၼ်ႁူဝ်ပဝ်ႈၸူဝ်ႈၶၢဝ်းဝႆႉဝႃႈၼႆ။ လႆႈပူတ်းထွၼ် ဢူးမိၼ်ႉသူၺ်ႇ ႁူဝ်ပဝ်ႈ ၽၢႆႇဢုပ်ႇပိူင်ႇၵေႃႉၵဝ်ႇ ၼႃႈတီႈၵုမ်းၵမ်ၵဝ်ႈၵၢင်ႉသေ ၶိုၼ်းယုၵ်ႉဢဝ် သိုၵ်းမၢၼ်ႈ ၸွမ်ႁၢၼ် ထုၼ်းထုၼ်းမိၼ်ႉ ပဵၼ်ႁူဝ်ပဝ်ႈၸူဝ်ႈၶၢဝ်းၼႆ ၼႂ်းဝၼ်းထီႉ 15 November 2023 (လိူၼ်သိပ်းသွင်မႂ်ႇ 3 ၶမ်ႈ ပီႊတႆး 2117 ၼီႈ) ၼၼ်ႉ ၸွမ်သိုၵ်း ဢွင်ႇလိၼ်းတူၺ်း ၵေႃႉလူင်းလၢႆးမိုဝ်းမၵ်းမၼ်ႈၵႂႃႇ။ ဢူးမိၼ်ႉသူၺ်ႇ ႁူဝ်ပဝ်ႈၵေႃႉၵဝ်ႇ ၼႂ်းၼႃႈတီႈၵဝ်ႈၵၢင်ႉၼႆႉ ပဵၼ်ၵေႃႉဢၼ် ထုၵ်ႇၽိတ်ႈမွၵ်ႇၶဝ်ႈႁူမ်ႈ ပၢင်ၵုမ်ၶွင်ႇသီႇႁူမ်ႇလူမ်ႈလႄႈ ၵႅတ်ႇၶႄၸိူဝ်ႉၸၢတ်ႈ ဢၼ်ဢုပ်ႇၵုမ်ၵဵဝ်ႇလူၺ်ႈပၢင်တိုၵ်း မိူင်းတႆးပွတ်းႁွင်ႇ မိူဝ်ႈဝၼ်းထီႉ 8 November 2023 ၼၼ်ႉသေ ထိုင်မႃးဝၼ်းထီႉ 15 November 2023 ၼႆႉ ၸင်ႇထုၵ်ႇပူတ်းထွၼ်ပႅတ်ႈပုၼ်ႈၽွၼ်းပဵၼ်ႁူဝ်ပဝ်ႈၼႆယဝ်ႉ။ ဝၢႆးသေသိုၵ်းၵဝ်ႈၵၢင်ႉ MNDAA ပိုၼ်ၽၢဝ်ႇမိူဝ်ႈဝၼ်းထီႉ 14 November 2023 ၼၼ်ႉဝႃႈ တေၶဝ်ႈတိုၵ်း သိမ်းဝဵင်းလဝ်ႉၵၢႆႇ (လၢဝ်ႉၵၢႆး) ၼႆသေ ၸင်ႇလႆႈႁၼ်ၶွင်ႇသီႇသိုၵ်းမၢၼ်ႈ လႅၵ်ႈလၢႆႈ ႁူဝ်ပဝ်ႈၼႂ်းၼႃႈတီႈ ၽွင်းငမ်းတူဝ်ၵဝ်ႇ ၵဝ်ႈၵၢင်ႉၼႆႉယူႇယဝ်ႉ။ ၼႂ်းဝဵင်းလဝ်ႉၵၢႆႇ (လၢဝ်ႉၵၢႆး)ၼႆႉ ယင်းတိုၵ်ႉမီးဝႆႉ ၵူၼ်းမိူင်းထႆး 162 ၵေႃႉ ဢၼ်ထုၵ်ႇၸွႆႈဢွၵ်ႇမႃး ၼႂ်းၵၢၼ် ၵျႃးၽျႅၼ်ႉ (ၵၢၼ်ယွၵ်ႇလႅၼ်ၵိၼ်ၼိူဝ် Online) ဢိၵ်ႇတင်းၵူၼ်းတၢင်ႇမိူင်းထႅင်ႈတင်းၼမ် ဢၼ်ဢမ်ႇပႆႇလႆႈသူင်ႇပွၵ်ႈၶိုၼ်းမိူင်းၽႂ်မၼ်း၊ တိုၵ်ႉၶမ်ဝႆႉယူႇၼႂ်းဝဵင်းၵေႃႈၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း']

2023-11-16T12:38:31

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af%e1%81%bc%e1%80%ba%e1%82%89%e1%82%81%e1%80%b0%e1%82%87%e1%80%90%e1%80%ae%e1%82%87/

ၸုမ်းလုၵ်ႉၽိုၼ်ႉႁူႇတီႇ (Houthi) သူင်ႇတရူၼ်း ပိုတ်းယိုဝ်း ဢမေႇရိၵၢၼ်ႇ

မိူဝ်ႈဝႃးဝၼ်းထီႉ 15 November 2023 (လိူၼ်သိပ်းသွင်မႂ်ႇ 3 ၶမ်ႈ ပီႊတႆး 2117 ၼီႈ) ႁွင်ႈၵၢၼ်လူင်ၽၢႆႇၵႅတ်ႇၶႄ ဢမေႇရိၵၢၼ်ႇ လၢတ်ႈဝႃႈ ၽွင်းယၢမ်းႁိူဝ်းတိုၵ်းဢမေႇရိ ၵၢၼ်ႇ တိုၵ်ႉလႅၼ်ႈယူႇၼႂ်းပၢင်ႇလၢႆႇလႅင်ၼၼ်ႉ မီးတရူၼ်း လုၵ်ႉတီႈၼႂ်းမိူင်းယေႇ မႅၼ်ႇသေ မုင်ႈၼႃႈမႃးၸူးႁိူဝ်းလႄႈ ၸင်ႇလႆႈယိုဝ်းတူၵ်းပႅတ်ႈ တွၼ်ႈတႃႇလွင်ႈ လွတ်ႈၽေး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈၶဝ်ႈၸုမ်းသၽႃးၵၢၼ်မိူင်းသုင်သုတ်းၶွင် ၸုမ်းလုၵ်ႉ ၽိုၼ်ႉႁူႇတီႇ လႆႈတႅမ်ႈတၢင်ႇၼိူဝ် Online ဝႃႈ တရူၼ်း ဢၼ်ဢမေႇရိၵၢၼ်ႇ ယိုဝ်းတူၵ်းပႅတ်ႈၼၼ်ႉ ပဵၼ်ၶွင်ၸုမ်းၶဝ်လႄႈ ပိုၼ်ၽၢဝ်ႇတုၵ်းယွၼ်း သုၼ်ႇလႆႈ တႃႇတုမ်ႉတွပ်ႇၵႂႃႇၶိုၼ်း ဝႃႈၼႆ။ ၸုမ်းလုၵ်ႉၽိုၼ်ႉႁူႇတီႇ ဢၼ်မီးယူႇၼႂ်းမိူင်းယေႇမႅၼ်ႇၼႆႉ ပဵၼ်သုၼ်ႇၼိုင်ႈ ၼႂ်းတပ်ႉသိုၵ်းႁူမ်ႈပွင်း Axis of Resistance ဢၼ်မီးပႃးၸုမ်းသိုၵ်းႁႃးမၢတ်ႉသ်၊ ၸုမ်းယိပ်းၵွင်ႈၵၢင်ႇ Hezbollah ၼႂ်းမိူင်းလေႇပႃႇၼွၼ်ႇ လႄႈ ၸုမ်းယိပ်းၵွင်ႈၵၢင်ႇၼႂ်း မိူင်းဢီႇရၵ်ႉ ၸိူဝ်းၼႆႉ ပဵၼ်ဢူၺ်းလီၵၼ်သေ တေႃႇသူႈၸွမ်း ဢိတ်ႇသရေး လႄႈ ႁႅင်းမႁႃႇဢၢမ်းၼၢတ်ႈဢမေႇရိၵၢၼ်ႇ ၼႂ်းပွတ်းဝၼ်းဢွၵ်ႇၵၢင် ဝႃႈၼႆ။ လွင်ႈဢမေႇရိၵၢၼ်ႇ ယိုဝ်းတူၵ်းပႅတ်ႈတရူၼ်းပွၵ်ႈၵမ်းၼႆႉၵေႃႈ မၼ်းၵဵဝ်ႇၶွင်ႈၸွမ်း ပၢင်တိုၵ်း ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ဢၼ်မီးငိူၼ်ႈငဝ်ႈမႃးယွၼ်ႉ ၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး ၽွင်းယၢမ်းဢမ်ႇတၼ်းလႆႈတင်ႈ တူဝ် မိူဝ်ႈဝၼ်းထီႉ 7 October 2023 သေ ႁဵတ်းႁႂ်ႈမီးၵူၼ်းလူႉသဵင်ႈတၢႆ ဢမ်ႇယွမ်း 1,200 ၵေႃႉ လႄႈ ထုၵ်ႇၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇမွၵ်ႈ 240 ၵေႃႉ ဝႃႈၼႆ။ ဝၢႆးၼၼ်ႉ ၽၢႆႇတၢင်းဢိတ်ႇသရေးၵေႃႈ လႆႈၸႂ်ႉတပ်ႉၵၢင်ႁၢဝ်၊ တပ်ႉပႆလိၼ် လႄႈ တပ်ႉၼမ်ႉၸိူဝ်းၼႆႉ ပိုတ်းယိုဝ်းတုမ်ႉတွပ်ႇ ၸုမ်းသိုၵ်းႁႃးမၢတ်ႉသ် ၼႂ်းပိုၼ်ႉတီႈၵႃႇ ၸႃႉ ဢမ်ႇထၢတ်ႈဢမ်ႇဝၢႆး လႄႈ ယၢမ်းၽွင်းတေႃႈလဵဝ် ၽၢႆႇတၢင်းၸုမ်းသိုၵ်းႁႃး မၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆ ဢမ်ႇယွမ်း 11,500 ၵေႃႉယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈလၢႆဝူင်ႈပူၼ်ႉမႃးၸိူဝ်းၼၼ်ႉ တပ်ႉသိုၵ်းဢမေႇရိၵၢၼ်ႇ ဢၼ်မီးယူႇၼႂ်း မိူင်းဢီႇရၵ်ႉလႄႈ သီးရီးယႃး ထုၵ်ႇပိုတ်းယိုဝ်းလူၺ်ႈတရူၼ်း တင်း မၢၵ်ႇမိတ်ႉသႆး လၢႆသိပ်းလုၵ်ႈသေ ၽၢႆႇတၢင်းဢမေႇရိၵၢၼ်ႇတႄႉၵၢဝ်ႇၼႄးဝႃႈ ပဵၼ်ၼမ်ႉမိုဝ်းၸုမ်းယိပ်းၵွင်ႈၵၢင်ႇ ဢၼ်ဢီႇရၢၼ်ႇၵမ်ႉၸွႆႈယူႇၽၢႆႇလင်ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-16T11:42:50

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%90%e1%82%85%e1%81%b5%e1%80%ba%e1%82%87%e1%80%90%e1%80%ad%e1%80%af/

မၢၵ်ႇလူင်တူၵ်းတႅၵ်ႇတိုဝ်ႉၸပ်းလုၵ်ႈဢွၼ်ႇ တၢႆ 2 ၵေႃႉ

ၽွင်း 4 ၵေႃႉမႄႈလုၵ်ႈ ႁဵတ်းၵေႃႉၵၼ်ယူႇ တီႈၼႂ်းႁိူၼ်း ဝၢၼ်ႈၸီးၽိဝ်ႇ ဢိူင်ႇၵၢတ်ႇသၢမ်သိပ်း ၸႄႈဝဵင်းၼွင်ၶဵဝ် ၸိုင်ႈတႆးပွတ်းႁွင်ႇ ၼၼ်ႉ မီးမၢၵ်ႇလူင်တူၵ်းသႂ်ႇတီႈႁိူၼ်းလႄႈ လႆႈလူႉသဵင်ႈတၢႆထင်တီႈၵႂႃႇ 2 ၵေႃႉ မၢတ်ႇၸဵပ်း 2 ၵေႃႉ။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်း PDF ဝဵင်းလိူဝ်ႇ ၸိူဝ်းတူင်ႉၼိုင်ႁွတ်ႈတီႈပွတ်းၼွင်ၶဵဝ် မိူင်းတႆးပွတ်းႁွင်ႇၼၼ်ႉ လၢတ်ႈတီႈသိုဝ်ႇၶၢဝ်ႇ Khit Thit Media ဝႃႈ လွင်ႈၼႆႉ ပဵၼ်မိူဝ်ႈဝၼ်းထီႉ 15 November 2023 လႄႈ မၢၵ်ႇၼၼ်ႉၵေႃႈ ပဵၼ်သိုၵ်းမၢၼ်ႈ တင်ႈၸႂ်ယိုဝ်းၶဝ်ႈၼႂ်းဝၢၼ်ႈၵူၺ်း၊ ယွၼ်ႉၸၢၵ်ႇမၢၵ်ႇလႄႈ ၵေႃႉပဵၼ်မႄႈ တင်း လုၵ်ႈဢွၼ်ႇၵေႃႉၼိုင်ႈ လႆႈတၢင်းမၢတ်ႇၸဵပ်း၊ လုၵ်ႈမၼ်းၼၢင်း 2 ၵေႃႉ ဢၼ်တိုၵ်ႉမီးဢႃႇယု 12 ၶူပ်ႇ တင်း 1 ၶူပ်ႇ ၼၼ်ႉတႄႉ လႆႈတၢႆထင်တီႈၵႂႃႇ ဢွင်ႈတီႈပိူင်ပဵၼ်ၼၼ်ႉၵမ်းလဵဝ် ဝႃႈၼႆ။ တီႈၼႂ်းၸႄႈဝဵင်းၼွင်ၶဵဝ်ၼႆႉ ၸုမ်းသိုၵ်း TNLA+PDF တင်း သိုၵ်းမၢၼ်ႈ ၶဵင်ႈၶႅင်ၵၢၼ်သိုၵ်းၵၼ်သေ ၵႆႉပဵၼ်ပၢင်တိုၵ်းၵၼ်လႄႈ တၢင်းၽၢႆႇသိုၵ်းမၢၼ်ႈၵေႃႈ ဢမ်ႇသူၼ်ၸႂ်ၽႂ်သေ လႃႈလီႈယိုဝ်းမၢၵ်ႇလူင်ၵႂႃႇ ၵူႈႁူးၵူႈတၢင်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2023-11-15T15:52:03

https://taifreedom.com/%e1%81%bd%e1%82%85%e1%81%bc%e1%80%ba%e1%81%b5%e1%81%a2%e1%81%bc%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%a2%e1%81%bc%e1%80%ba%e1%81%b6%e1%80%ad%e1%80%af%e1%81%bc%e1%80%ba/

ၽႅၼ်ၵၢၼ်သိုၵ်း ဢၼ်ၶိုၼ်ႈ−ဢၼ်ႁူၼ် မိူင်းတႆး ၸဵင်ႇႁွင်ႇဝၼ်းဢွၵ်ႇလႄႈ မုင်ႈတူၺ်းၵၢၼ်မိူင်း မိူင်းမၢၼ်ႈ ၶၢဝ်းၼႃႈ

“ၸုၵ်းမၼ်ႈၼိူဝ်ၼမ်ႉတွၼ်းၽွၼ်းလႆႈၸိူဝ်ႉၸၢတ်ႈ” 1။ မိူင်းၼႂ်းလုမ်ႈၾႃႉၼႆႉ ၸုၵ်းမၼ်ႈတႃႇၼမ်ႉတွၼ်းၽွၼ်းလႆႈတႃႇၸိူဝ်ႉၸၢတ်ႈၽႂ်မၼ်းၵမ်းသိုဝ်ႈ ဢမ်ႇၼၼ် တၢင်းဢွမ်ႈၼၼ်ႉယဝ်ႉ။ ၶိူဝ်းၵူၼ်းတင်းၼမ်ဢၼ်ယူႇသဝ်းၼႂ်းမိူင်းမၢၼ်ႈလႄႈ မိူင်းႁႅင်းယႂ်ႇ မိူင်းၶႄႇ ၼႆႉ လႆႈတိတ်းၸပ်းလႅၼ်လိၼ်ၵၼ် လုၵ်ႉဢဝ်မိူင်းၶၢင် တေႃႇႁွတ်ႈ မိူင်းတႆး ၸဵင်ႇႁွင်ႇဝၼ်းဢွၵ်ႇ၊ မိူင်းတႆးပွတ်းဢွၵ်ႇ ထိုင်လႅၼ်လိၼ်မိူင်းလၢဝ်းသေ ၼမ်ႉလိၼ်ႁိၼ်ၽႃတိတ်းၸပ်းၵၼ်ယဝ်ႉ ဢမ်ႇၵႃး သၢႆႁိူဝ်ႇငိူၼ်ႈၶႆးၵေႃႈ တေႃႈၵွင်ႉၼွင်ႇပဵၼ်သၢႆႁိူဝ်ႇငိူၼ်ႈၶိူဝ်းလဵဝ်ၵၼ်ပႃးၽွင်ႈယူႇယဝ်ႉ။ ဢၼ်လၢတ်ႈဝႃႈ ပဵၼ်ၶိူဝ်းပီႈၶိူဝ်းၼွင်ႉၼႆႉ ဢဝ်တင်းၵၢၼ်မိူင်းဝႃႈ ၼင်ႇႁိုဝ်တေႁၵ်ႉႁွမ်မၼ်ႈၵိုမ်းၶၢဝ်းယၢဝ်းၼၼ်ႉ ယင်းတႅၵ်ႇၼိူင်းၵၼ် မိူၼ်ပီႈၼွင်ႉႁွင်ႈသႆႈလုၵ်ႉမႃးတီႈလဵဝ်ၵၼ်ၼႆၵွၼ်ႇ။ မိူၼ်ၼၼ်ၼင်ႇၵဝ်ႇ တင်းလႅၼ် လိၼ်မိူင်းဢိၼ်းတီးယႃးၵေႃႈ လုၵ်ႉဢဝ်မိူင်းရၶႅင်ႇ မိူင်းၶျၢင်း ဢၼ်တိတ်းၸပ်း မိူင်းပင်းၵလႃးတဵၵ်ႉမႃး တေႃႇထိုင် ၸေႈၵႅင်း မိူင်းၶၢင် လိၼ်လႅၼ်ၸၢပ်ႈၵၼ်ထူင်ႇယၢဝ်းဝႆႉမိူၼ်ၵၼ်။ “ တွၼ်ႈလမ်ႇလွင်ႈ ၵၢၼ်မိူင်းၼႃႈလိၼ်” 2။ ဢဝ်တင်းပၢႆးၼႃႈလိၼ်ၵၢၼ်မိူင်းဝႃႈတႄႉ တင်းသွင်မိူင်း( မိူင်းၶႄႇ၊ မိူင်းဢိၼ်းတီးယႃး) ၼႆႉ တႃႇၼမ်ႉတွၼ်းၽွၼ်းလီၸိူဝ်ႉၸၢတ်ႈၽႂ်မၼ်းၼၼ်ႉ တိုၼ်းၶႂ်ႈႁႂ်ႈ မိူင်းႁူမ်ႈတုမ်မၢၼ်ႈၼႆႉ မီးလွင်ႈၽွမ်ႉ ၽဵင်ႇ ၵတ်းၸိုၼ်ႈၼိမ်ယဵၼ် မုၼ်းလႅင်းၶိုၼ်ႈယႂ်ႇဝႆႉယူႇ။ ဢမ်ႇၶႂ်ႈႁၼ်မိူင်းၼႆႉလူမ်ႉလႅဝ်ယွၵ်းယွႆ ပဵၼ်ၶုၼ်ဢွၼ်ႇတီႈလႂ်တီႈၼၼ်ႉ ၸိူင်ႉၼႆ။ ၼင်ႇႁိုဝ် ပီႈၼွင်ႉၸဵတ်းၸႄႈမိူင်းပိုၼ်ႉတီႈ ၽၢႆႇႁွင်ႇဝၼ်း ဢွၵ်ႇမိူင်းဢိၼ်းတီးယႃး တေဢမ်ႇၵူၼ်ႇပင်းလႄႈ ပုၼ်ႈပၢင်ႈၽွၼ်းလီၸိူဝ်ႉၸၢတ်ႈမိူင်းဢိၼ်းတီးယႃး ၼၼ်ႉ တိုၼ်းၵွင်ႉၵၢႆႇၵၼ်တင်း ပုၼ်ႈပၢင်ႈၽွၼ်းလီမိူင်းမၢၼ်ႈ ၵမ်းသိုဝ်းဝႆႉယူႇယဝ်ႉ။ “ ၽႅၼ်ၵၢၼ်သိုၵ်း 1027 ” 3။ ဝၼ်းထိ − 27 October,2023 ၼၼ်ႉ ၸုမ်းဢူၺ်းလီပွတ်းႁွင်ႇ 3 ၸုမ်း ( MNDAA , TNLA , AA ) ပိုတ်ႇၼႃႈသိုၵ်းမႂ်ႇ ဢၼ်မီးၸိုဝ်ႈဝႃႈ “ ၽႅၼ်ၵၢၼ်သိုၵ်း 1027” ၼႆမႃးယူႇယဝ်ႉ။ ၼႂ်းၶၢဝ်းယၢမ်း ပွတ်းပွတ်းၵူၺ်း တိုၵ်းသိမ်းလႆႈ တပ်ႉပၢင်သဝ်းသိုၵ်းမၢၼ်ႈ၊ တပ်ႉပၢင်သဝ်း ပလိၵ်ႈမၢၼ်ႈ ၊ ဝဵင်းမူၼ်းၵူၼ်းၵိုၼ်း ၸွမ်းလႅၼ်လိၼ် ၶႄႇ−တႆး ၸိူဝ်းၼႆႉ ထုၵ်ႇၵုမ်းၵမ်လႆႈ။ ဝဵင်းၽွင်းသႅင် ၊ ဝဵင်းၵျိၼ်းသူၺ်ႇႁိူဝ် ၼႆႉပဵၼ်ဢၼ်လိုဝ်းလင်ဝႆႉ။ လႆႈငိၼ်းဝႃႈ ၼႂ်းဝၼ်းထိ 6 November,2023 သိမ်းလႆႈဝဵင်းၼမ်ႉၶမ်းဝႃႈၼႆ။ ဝဵင်းလၢဝ်ႇၵၢႆးၵေႃႈတိုၵ်ႉၽႅၼ်သိုၵ်းတေႃႇၵၼ်ယူႇ ၊ ဢမ်ႇပႆႇႁုပ်ႈသိမ်းလႆႈ၊ ၶဵင်ႈၼႃႈသိုၵ်းတေႃႈၵၼ်ဝႆႉယူႇ။ ၽၢႆႇသိုၵ်းမၢၼ်ႈ လႆႈပွႆႇၽႃႈ တပ်ႉ100 ပၢႆလႄႈ ပၢင်သဝ်းပလိၵ်ႈတင်းၼမ် ၼႆယဝ်ႉ။ ၽူႈၵွၼ်းတပ်ႉမ (99) မိူင်းၵူဝ်းၵေႃႈ ထုၵ်ႇၺႃး တရူၼ်းပွႆႇမၢၵ်ႇသႂ်ႇလႄႈ လႆႈတူၵ်းသုမ်းၵႂႃႇ မိူဝ်ႈဝၼ်းထိ 7 November,2023 လႆႈငိၼ်းၼင်ႇၼႆ။ “ၶပ်ႉၵၢမ်းတူၺ်းမိူဝ်ႈပူၼ်ႉမႃး” 4။ မိူင်းတႆး ၸဵင်ႇႁွင်ႇဝၼ်းဢွၵ်ႇၼႆႉ ၼွၵ်ႈလိူဝ်ၼႃႈလိၼ် ဝ ၊ ၵဝ်ႈၵၢင်ႉ ၊ ပလွင်ႈ ဢိတ်းဢွတ်းယဝ်ႉ ၵမ်ႈၼမ်ပဵၼ်ၽႅၼ်ႇလိၼ်ၵိုၵ်းမိူင်း ၵူၼ်းၶိူဝ်းတႆးမႃး။ ဝဵင်းၼမ်ႉၶမ်း ၊ သႅၼ်ဝီ ၼႆႉ တိုၼ်းပဵၼ်ဝဵင်းတႆး။ − မိူင်းတႆးၸဵင်ႇႁွင်ႇဝၼ်းဢွၵ်ႇၼႆႉ ဢၼ်ဢမ်ႇလူင်းလၢႆးမိုဝ်း NCA သေ မီးၸုမ်းၵိုတ်းသိုၵ်းပၢၼ်ၼဝတ မိူၼ်ၼင်ႇ UWSA,SSPP/SSA,NDAA ၸိူဝ်းၼႆႉ။ MNDAA သမ်ႉႁဵတ်းဢူၺ်းလီ TNLA, AA သေ တူင်ႉၼိုင်ၸွမ်းၵၼ်ဝႆႉ။ − ၼႂ်းၼႃႈတီႈ သုၼ်ႇဢုပ်ႉပိူင်ႇႁင်းၶေႃႈ ဝ ၊ ပလွင်ႈ ၊ ၵူဝ်းၵၢင်ႉ ၸိူဝ်းၼႆႉ မီးၽၢႆႇဢွၼ်ႁူဝ် ဢုပ်ႉပိူင်ႇပိုၼ်ႉတီႈသေယူႇဝႆႉတႂ်ႈၶူင်းသၢင်ႈဢုပ်ႉပိူင်ႇလူင်ပွင်ၸိုင်ႈဝႆႉ။ − ၸုမ်း BGF ၵူႈၸုမ်းၸုမ်း တႄႇဢဝ် ၶၢင်ပၢင်ဝႃႈ တေႃႇထိုင်ၼႃႈတီႈၶိုၵ်ႉတွၼ်း သူၺ်ႇၵုၵ်ႉၵူဝ်ႇမိူင်းယၢင်းၼႆႉ ၼွၵ်ႈလိူဝ်သေ မိူင်းတႆးၸဵင်ႇႁွင်ႇဝၼ်းဢွၵ်ႇယဝ်ႉ ပေႃႇမႃးဝၢႆးပၢၼ် ၼယၵ ၼႆႉ။ − ငဝ်ႈငုၼ်းလူင်ပွင်ၸိုင်ႈမိူင်းၶႄႇတႄႉ ဝႆႉၼမ်ႉၼၵ်းပဵၼ်ပိူင်လူင် ၼိူဝ်လွင်ႈႁူမ်ႇလူမ်ႈသဵၼ်ႈတၢင်း BRI , CNPC ,CMEC ၼႆသေတႃႉၵေႃႈ လူင်ပွင်ၸိုင်ႈပိုၼ်ႉတီႈမိူင်းၶႄႇတႄႉ ၵမ်ႈၼမ်ဝႆႉၼမ်ႉၼၵ်းၼိူဝ်ၵၢၼ်ၵႃႉၶၢႆ ဢမ်ႇၶဝ်ႈတၢင်းၵၢၼ်ၸွမ်းလႅၼ်လိၼ်ပဵၼ်ပိူင်လူင်ဝႆႉ မိူၼ်ၼင်ႇ သႅင်ၶဵဝ်၊ ၶူဝ်းၶွင်တႂ်ႈလိၼ် ၊ မႆႉၵူႈၸိူဝ်းၸိူဝ်း ဢၼ်သိုဝ်ႉလႆႈတင်းမိူင်းႁူမ်ႈတုမ်သေ ပိုတ်ႇမၢႆပၢၼ်ႇၵူႈလၢႆးလၢႆး မိူၼ်ၼင်ႇလႆႈၶႂၢင်ႉဝႆႉ။ − ၵူၼ်းမိူင်းမၢၼ်ႈလႄႈ လူင်ပွင်ၸိုင်ႈၵူႈပၢၼ်ပၢၼ် ၊ တေႃႇထိုင်ၸုမ်း CPB ယဝ်ႉ၊ မႃးႁွတ်ႈထိုင်ပၢၼ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၸွမ်းလႅၼ်လိၼ်တႆး−ၶႄႇၼႆႉ ယုမ်ႇယမ် ယိပ်းၵမ်မၼ်ႈၼိူဝ်မိူင်းၶႄႇၼႆႉ မိူၼ်ၼင်ႇလႅပ်ႈပဵၼ်ပေႃႈၸဝ်ႈငဝ်ႈႁိူၼ်းဝႆႉၸိူင်ႉၼႆ။ − မိူင်းၶႄႇ ၼပ်ႉသၢင်ႈ လွင်ႈၸုမ်းလွၵ်ႇလႅၼ်ၼိူဝ်ဢွၼ်ႇလႆး ( ၸုမ်းၵျႃးၽျၢၼ်ႉ) လူင်ပွင်ၸိုင်ႈၶႄႇ ၸင်ႇၸႂ်ႉလၢႆးၽွင်းတၢင် ၶဝ်ႈႁႃမိူင်းလၢဝ်း၊ ၵမ်ႇပေႃးတီးယႃး ၊ မိူင်းမၢၼ်ႈ လၢႆပွၵ်ႈလၢႆၶႃႇယူႇယဝ်ႉ။ ဢိင်ၼိူဝ် လွင်ႈၵႄႈၶၢႆလူင်ပွင်ၸိုင်ႈမိူင်းမၢၼ်ႈလႄႈ ၽၢႆႇၸုမ်းႁူမ်ႇလူမ်ႈၸွမ်းလႅၼ်လိၼ်ၵႄႈလိတ်ႈ ဢမ်ႇပေႃးတိူဝ်ႉ ၼဵၼ်မၼ်းသေ လူင်ပွင်ၸိုင်ႈၶႄႇဢမ်ႇပဵင်းပေႃးႁၢၼ်ႉၸႂ် လႆႈႁၼ်ၼင်ႇၼႆ။ − ဝၢႆးၽွင်းလူင်ၽၢႆႇၼႂ်းမိူင်း မိူင်းမၢၼ်ႈ ၵေႃႉမႂ်ႇၶိုၼ်ႈမႃး ၸင်ႇမီးလွင်ႈတီႉၺွပ်းၸုမ်းၵျႃးၽျၢၼ်ႉ ၸွမ်းၼႃႈလိၼ်ၶိုၵ်ႉတွၼ်းသေ ပဵၼ်ၶၢဝ်ႇၼႃႈၼိုင်ႈမႃး။ တီႉၺွပ်းၵုမ်းၶင်သူင်ႇတူဝ်ပၼ်ၼပ်ႉႁူဝ်ႁဵင်ၵေႃႉ တေႃႇႁွတ်ႈထိုင် တႃႇၵုင်ႈ တႃႈလိူဝ်ႇ၊ ႁဵတ်းပၢင်ၵႅဝ်ႈ NCA မီး ၽူႈၼမ်း BGF ၵမ်ႈၽွင်ႈ၊ တၢင်တူဝ်မိူင်းၶႄႇ၊ မိူင်းဢိၼ်းတီးယႃးၸိူဝ်းၼႆႉၶိုၼ်ႈႁွတ်ႈ ၊ ၵူၺ်းၵႃႈ ၽူႈဢွၼ်ႁူဝ် ဢမ်ႇလူင်းလၢႆးမိုဝ်း NCA ဢၼ်ၶႂ်ႈႁႂ်ႈၶိုၼ်ႈႁွတ်ႈတႄႉဢမ်ႇလႆႈႁၼ်ၶိုၼ်ႈၶဝ်ႈၸွမ်း။ − ယေးငိုၼ်းမိူင်းၶႄႇ ဢမ်ႇပၼ် မိူင်းမၢၼ်ႈ ပိုတ်ႇမၢႆပၢၼ်ႇ သႂ်ႇသဵၼ်ႈမၢႆလမ်( Black list ) ဝႆႉ၊ ၶႄႇတီႉၺွပ်း ၸုမ်းတၢင်တူဝ်ပၢႆးမၢၵ်ႈမီးၵူဝ်းၵၢင်ႉ (11) ၵေႃႉ၊ တီႉၺွပ်းပႃး ၵႅမ်ၽူႈပွင်ၵၢၼ်သိုၵ်းဝ၊ ဢွၵ်ႇလိၵ်ႈ ပိုၼ်ၽၢဝ်ႇတီႉၺွပ်း လုၵ်ႈၶူၺ်ၵဝ်ႇလႄႈ လၢၼ်ၸၢႆး ၽူႈဢွၼ်ႁူဝ် ဝ ၊ ၽၢႆႇလုမ်းတြႃးမိူင်းမၢၼ်ႈၵေႃႈ သိုပ်ႇဢွၵ်ႇလိၵ်ႈပိုၼ်ၽၢဝ်ႇ တီႉၺွပ်းၸွမ်းသေ လွင်ႈၸိူဝ်းၼႆႉ ႁၼ်ဢွၵ်ႇမႃးၼိူဝ်တူင်ႇဝူင်းသိုဝ်ႇ ၶၼ်ဝႆး ယူႇယဝ်ႉ။ − လႆႈၾၢင်ႉသတိႁၼ်မႅၼ်ႈထႅင်ႈဝႃႈ ၽၢႆႇမိူင်းၶႄႇ ဢမ်ႇႁၼ်ၽွၼ်းသင်ၼိူဝ် ဢၼ်လူင်ပွင်ၸိုင်ႈ မိူင်းႁူမ်ႈတုမ် တူင်ႉၼိုင်ၶပ်းၶိုင်ၽဵဝ်ႈလၢင်ႉၸုမ်းၵျႃးၽျၢၼ်ႉ မိူၼ်ၼင်ႇ ၸုမ်းBGFs ၸိုဝ်ႈသဵင်လင် ၸွမ်းလႅၼ်လိၼ်ထႆး သူၺ်ႇၵုၵ်ႉၵူႇ လႄႈ၊ ၼႂ်းၼႃႈလိၼ်ၶိုၵ်ႉတွၼ်း ဝ ၊ မိူင်းလႃး ၊ ၵူဝ်းၵၢင်ႉ လၢဝ်ႇၵၢႆး ၊ ၵျိၼ်းသူၺ်ႇႁိူဝ် ၸိူဝ်းၼႆႉ။ ၽၢႆႇလူင်ပွင်ၸိုင်ႈ မိူင်းမၢၼ်ႈ ဢမ်ႇတူင်ႉၼိုင်ႁဵတ်း သၢင်ႈတႄႉတႄႉဝႃႈဝႃႈ ယွၼ်ႉဝႃႈ ၽၢႆႇလူင်ပွင်ၸိုင်ႈမိူင်းမၢၼ်ႈ လႆႈတိုဝ်းၵမ်ႁဵတ်းၸွမ်း ၶေႃႈလႆႈၸႂ်ၵိုတ်းတိုၵ်းၵၼ်ဝႆႉ ၼႆ ၽၢႆႇလူင်ပွင်ၸိုင်ႈၶႄႇ လႅပ်ႈတေဢမ်ႇပွင်ႇၸႂ် လႄႈ ဢမ်ႇပဵင်းပေႃးႁၢၼ်ႉၸႂ် တေလႆႈႁၼ်ၼင်ႇၼႆ။ “လၢမ်းတူၺ်း ၶေႃႈယိူင်းထိုင် ၽႅၼ်ၵၢၼ်သိုၵ်း 1027” 5။ ၼင်ႇၼမ်ႉၵတ်ႉၺၢၼ်ႇလမ်းၶိုတ်းလႆႈၼၼ်ႉ လၢမ်းၶၢတ်ႈတူၺ်း ၽႅၼ်ၵၢၼ်သိုၵ်း 1027 ၶွင် (3) ၸုမ်းဢူၺ်းလီပွတ်းႁွင်ႇ ဝႆႉၸိူင်ႉၼႆ။ (ၵ) ဢမ်ႇမီးၾႆးၶဵဝ်မိူင်းၶႄႇ၊ ဢမ်ႇလႆႈဢုပ်ႇၵုမ်ငူပ်ႉငိ ၸုမ်းဝ လႄႈ ၸုမ်းမိူင်းလႃးသေ လွင်ႈၵၢၼ်ငိုၼ်း ၊ ၵၢၼ်တေႃႉသူင်ႇ ၊ လွင်ႈတႃႇတပ်ႉတေၶိုၼ်ႈတေႁူၼ် ႁႂ်ႈမႅၼ်ႈယမ်သဵၼ်ႈတႃႈသၢႆတၢင်း၊ ဢမ်ႇလႆႈၸႂ်ႉၶၢဝ်းယၢမ်း သေၽိုၵ်းၽွၼ်းၵၢၼ်သိုၵ်းဝႆႉၼႆ ၽႅၼ်ၵၢၼ်သိုၵ်း 1027 ၼႆႉလႅပ်ႈတေဢမ်ႇပဵၼ် မႃးလႆႈ ႁၼ်ထိုင်ၸိူင်ႉၼႆ။ (ၶ) ပဝ်ႉမၢႆ ၸုမ်းMNDAA ၼႆႉ ပဵၼ်တႃႇဢဝ်တႅၼ်းတီႈယူႇ ၼင်ႇ “ယၼ်ႇ” မႃးတႅၼ်ႈတီႈ “ ၽူင်ႇ” ၊ တီႈ“ ပၢႆႇ” ၼႆႉၵေႃႈ ၶိုၼ်းဢဝ် “ ယၼ်ႇ” မႃးတႅၼ်းဢဝ်တီႈယူႇၶိုၼ်း ၼႆလၢမ်းၶၢတ်ႈဝႆႉ ၽႅၼ်ၵၢၼ်သိုၵ်း ၶဝ်ၸိူင်ႉ ၼႆ။ ၵူၺ်းၵႃႈ ၼႂ်းၽႅၼ်ၵၢၼ်ပၢႆးတိုၵ်းၶဝ်သမ်ႉ လႆႈႁၼ်ဝႃႈ တႃႇၽဵဝ်ႈမူၺ်ႉၵူၼ်ႇလူမ်ႉပႅတ်ႈ ၸဝ်ႈဢႃႇၼႃႇသိုၵ်းလႄႈ ၽဵဝ်ႈလၢင်ႉၸုမ်းႁဵတ်းၵၢၼ်ၵျႃးၽျၢၼ်ႉ ဝႃႈၼႆဝႆႉ။ ၶေႃႈထိၼိုင်ႈတႄႉ ယိူင်းဢၢၼ်းတႃႇၵပ်းၵၢႆႇ တင်း NUG သေ ၶေႃႈထိသွင်တႄႉ ပိူင်လူင်မုင်ႈၸူးတီႈလူင်ပွင်ၸိုင်ႈမိူင်းၶႄႇ ၵူၺ်းဢမ်ႇၵႃး ၵပ်းၵၢႆႇပႃး ၸုမ်းဢွၼ်ႁူဝ်ၵၢၼ်မိူင်း FPNCC ဝႆႉ၊ ၶႂ်ႈဢဝ် ၶျိၼ်းသူၺ်ႇႁိူဝ် လၢဝ်ႇၵၢႆး ၽွင်းသႅင် ၽေႃႇၼမ်ႉၼႄတူဝ် မိူၼ်ၸၼ်ႉ ပၢင်သၢင်း ၊ မိူင်းလႃး ယိူင်းဝႆႉၸိူင်ႉၼၼ်။ (င) ၼိူဝ်သဵၼ်ႈတၢင်း BRI , CNPC မႁႃႇပိဝ်ႇႁႃႇၶွင်မိူင်းၶႄႇ ၼၼ်ႉ ၶိုၼ်ႈဝႆး ထွႆဝႆးသေ ၶႂ်ႈၼႄမိူင်းၶႄႇဝႃႈ ၸုမ်းႁဝ်း ၸုၵ်းမီးဝႆႉယူႇတီႈၵဝ်ႇ ၶွင် CMEC ၼႆယဝ်ႉ။ တႃႇၵုမ်းထိင်းၼႃႈလိၼ်ၶၢဝ်းယၢဝ်းတႄႉ ဢမ်ႇလဵပ်ႈၸႂ်ႈ၊ တႃႇထိင်းၶၢဝ်းယၢဝ်းၵေႃႈ တေဢမ်ႇပဵၼ်လႆႈ၊ ၵွပ်ႈၼၼ် ၸင်ႇထွႆၶိုၼ်းႁၢမ်ႉဝႆး ၸိူင်ႉၼၼ်။ (ၸ) ၵူၺ်းၵႃႈ တင်းတၢင်ႇပိုၼ်ႉတီႈၵေႃႈ ၽေႃႇသၢင်ႈပၢင်တိုၵ်းၸွမ်းၵမ်းလဵဝ်သေ ၵွင်ႉၵၢႆႇၵၼ်ပႃး NUG, EAOs ၼႆၸိုင် ပိူင်ပဵၼ်မိူင်းတႆး ၸဵင်ႇႁွင်ႇဝၼ်းဢွၵ်ႇ တေၸၢင်ႈၵပ်းတၢမ်းလၢမ်းၵႂႃႇ မိူင်းမၢၼ်ႈပွတ်းႁွင်ႇ ၊ ပွတ်းၸၢၼ်းသေ ယိူင်းမၢႆလူင်ၶွင်ၶဝ်ၵေႃႈ တေႁဵတ်းႁႂ်ႈ တႃႈၽွၼ်းလႆႈပုၼ်ႈပၢင်ႈၸိူဝ်ႉၸၢတ်ႈ မိူင်းၶႄႇ မိူင်းဢိၼ်းတီးယႃး လႅၵ်ႈလၢႆႈၵႂႃႇၸွမ်းတင်းၼမ်ၼၼ်ႉယူႇယဝ်ႉ။ ဢမ်ႇပႃးၵၢင်ၸႂ် မိူင်းလူင်သွင်မိူင်းၸိုင် တႃႇႁႂ်ႈၶေႃႈယိူင်းဢၢၼ်းလူင် ဢွင်ႇမၢၼ်ၵႂႃႇၼၼ်ႉ တေပဵၼ်ယၢပ်ႇတႄႉတႄႉ။ (သ) ပိုၼ်ႉတီႈၽေႃႇပၢင်တိုၵ်း 1027 ၼႆႉ ပဵၼ်လိၼ်တႆး လၢႆႁူဝ်ပၢၵ်ႇပီႊမိူင်းယဝ်ႉ။ လႆႈႁၼ်ယူႇၼႆႉ ၸုမ်း SSPP / SSA , RCSS/SSA ၼိမ်ယဵၼ်သေ ဢမ်ႇလႆႈၶဝ်ႈပႃးၸွမ်းဝႆႉ။ ပိူင်လူင်ၵူၼ်းမိူင်းတႆး လႆႈၶၢမ်ႇတၢမ်ႇသိုၵ်းၼႆႉသေ ၵူၼ်းႁဵတ်းၵၢၼ်ပၢႆးမၢၵ်ႈမီးၶဝ်၊ ၵူၼ်းဢၼ်လုၵ်ႉတၢင်ႇတီႈသီႇလႅၼ်မႃးႁဵတ်း ၵၢၼ်ၼၼ်ႉ ထူပ်းတၢမ်ႇၽေးသိုၵ်းဝႆႉယူႇ။ ၼႂ်းဢူၺ်းလီ (3) ၸုမ်းၼၼ်ႉ ၸုမ်း ULA/AA ၼႆႉ ၵႂႃႇတီႈၵႆၵူၼ်းမိူင်း တူဝ်ၵဝ်ႇ တင်းမိူင်းတႆးပုၼ်ႉသေ ဢမ်ႇပႃးၽွၼ်းပၢင်ႈၶိူဝ်းတူဝ်ၵဝ်ႇ ၵႂႃႇႁဵတ်းပၼ် ၽွၼ်းပၢင်ႈတႃႇဢူၺ်းလီၵူၺ်းၼႆ ၼႆႉၵေႃႈလၢၵ်ႇလၢႆးဝႆႉယူႇ။ ၵူၼ်းမိူင်းရၶႅင်ႇၵေႃႈ ၵွၼ်ႇပႆႇလႆႈပၢတ်ႇ ၶဝ်ႈဢဝ်ၶဝ်ႈၼႆႉ ၵူဝ်လႆႈ မီးပၢင်တိုၵ်းၶိုၼ်း မိူၼ်ၼင်ႇၵူၼ်းမိူင်းတႆး မႆႈၸႂ်ၵၼ်ၼၼ်ႉသေ ၶၢဝ်းတၢင်းၽႅၼ် ၵၢၼ်သိုၵ်းပွၵ်ႈၼႆႉ တေႁူမ်ႇတူဝ်ႈပႃးထိုင်ယူႇႁႃႉ? ၶေႃႈတွပ်ႇမၼ်းၵေႃႈ လိူဝ်သေ ၶေႃႈယွၼ်းသူးမႅတ်ႉတႃႇ ၵူၼ်းမိူင်းတႆး ဢၼ်တေတုမ်ႉတွပ်ႇမႃးၵူၺ်းၼႆ ႁၼ်ထိုင်ပွင်ႇၸႂ်ၸွမ်းယူႇ။ “ၼၸၵ လႄႈ လွၵ်းၵႆႇတပ်ႉမတေႃႇသိုၵ်းမၢၼ်ႈ” 6။ ယူႇတီႈၸဵင်ႇမုင်ႈႁၼ် လၢႆးၵၢၼ်ၽွင်းတၢင် ၊ ၵၢၼ်သိုၵ်း၊ ၵၢၼ်မိူင်း လွၵ်းတိုၵ်း ပၢႆးသိုၵ်း မႁႃႇပိဝ်ႇႁႃ ၊ ၼီးပိဝ်ႇႁႃႇ ၶေႃႈယိူင်းဢၢၼ်း လူင် တပ်ႉမတေႃႇသိုၵ်းမၢၼ်ႈ လႄႈ ၼၸၵ လႄႈ ၸၢမ်းမုင်ႈတူၺ်းၵၢၼ်မိူင်း မိူင်းမၢၼ်ႈ ဝႆႉၸိူင်ႉၼႆ။ (ၵ) ၶေႃႈယိူင်းဢၢၼ်းလူင် ၼႆႉ လုၵ်ႉတီႈလွင်ႈၵပ်ႉၵိၼ်းၵၢၼ်သိုၵ်း ၼႃႈမိူင်းတႆး ၸဵင်ႇႁွင်ႇဝၼ်းဢွၵ်ႇသေ တေၸၢင်ႈမုင်ႈသူႇၸူး လွင်ႈလႅၵ်ႈလၢႆႈၵႄႈလိတ်ႈလႆႈ ၵၢၼ်မိူင်းၼႂ်းမိူင်းမၢၼ်ႈဢၼ်ယုင်ႈယၢင်ႈၼႆႉၵႂႃႇယူႇ။ တေသိုပ်ႇၶိုၼ်ႈၼႃႈတေႃႇပေႃးႁၼ်ၽွၼ်းလီ ၵေႃႇတင်းလႆႈ ၸိုင်ႈမိူင်းၽႅတ်ႇတရႄႇမႂ်ႇလႄႈ လွင်ႈငမ်းယဵၼ် မိူင်းမၢၼ်ႈ ယူႇယဝ်ႉ။ (ၶ) ပၢင်တိုၵ်း1027 ၸုမ်းဢူၺ်းလီ 3 ၸုမ်း ၽေႃႇသၢင်ႈယူႇၼႆႉ ပဵၼ်ၼႂ်းတူင်ႇတၢင်ႇပိုၼ်ႉတီႈ ဢၼ်မီး တေႃႈလွတ်ႇၵႅတ်ႉၼမ်ႉမၼ်းမဵၼ်၊ လွင်ႈႁူမ်ႇလူမ်ႈႁႅင်းထၢတ်ႈ ၊ BRI လႄႈ ပဵၼ်ၼိူဝ်သဵၼ်ႈတၢင်း လွင်ႈႁူမ်ႇလူမ်ႈ CMEC တႃႇပုၼ်ႈပၢင်ႈၽွၼ်းလီတင်းသွင်ၸိုင်ႈမိူင်းသေ တီႈၸိူဝ်းၼႆႉၼႆႉ ၶႂ်ႈႁႂ်ႈလူင်ပွင်ၸိုင်ႈ မိူင်းၶႄႇႁူႉႁၼ်ဝႃႈ ဢႃႇၼႃႇသုမ်ႇငမ်းပဝ်ႇႁၢမ်းဝႆႉၵေႃႈပႃး ဝႆႉၼႆယူႇ။ တႃႇႁႂ်ႈလူင် ပွင်ၸိုင်ႈမိူင်းမၢၼ်ႈ လႄႈ တပ်ႉမတေႃႇသိုၵ်းမၢၼ်ႈ ႁူႉဝႃႈ တီႈဢႃႇၼႃႇလုတ်ႈႁၢမ်းပဝ်ႇဝႆႉ ၼၼ်ႉ မၼ်းလူဝ်ႇလႄႈလမ်ႇလွင်ႈၵႃႈႁိုဝ် ၼႆၵေႃႈ ၶႂ်ႈပဵၼ်သတိပႃးဝႆႉၸိူင်ႉၼၼ်။ (င) လၢႆးလဵဝ်ၵၼ် ဢၼ်ၵၢၼ်လွၵ်ႇလႅၼ်ဢွၼ်ႇလၢႆး ၵျႃးၽျၢၼ်ႉ ႁိူဝ်းႁိူင်းယူႇ ၸွမ်းပိုၼ်ႉတီႈၼႃႈလိၼ် ၶိုၵ်ႉတွၼ်းၸိူဝ်းၼၼ်ႉ ၸွမ်းလူၺ်ႈလိၵ်ႈႁူမ်ႈမၢႆၶေႃႈလႆႈၸႂ်ၵိုတ်းယိုဝ်းၵၼ်သေ ႁႂ်ႈလႆႈႁူႉဝႃႈ ဢမ်ႇလႆႈယူႇတႂ်ႈ ဢႃႇၼႃႇလူင်ပွင်ၸိုင်ႈမိူင်းမၢၼ်ႈ ၼႆၵေႃႈပႃးယူႇ။ (ၸ) လူင်ပွင်ၸိုင်ႈမိူင်းၶႄႇ ၵူႈပၢၼ်ပၢၼ်ၼၼ်ႉ ၶႂ်ႈႁႂ်ႈၵူၼ်းမိူင်းမၢၼ်ႈႁူႉဝႃႈ ၸဵမ်ပၢၼ် ပၵပ ( CPB ) တေႃႇထိုင် ပၢၼ်ၸုမ်းၸၢဝ်းၶိူဝ်းယိပ်းၵွင်ႈၵၢင်ႇ ၸွမ်းလႅၼ်လိၼ်ၶႄႇယၢမ်းလဵဝ်၊ မိူင်းၶႄႇ ၼႆႉမိူၼ်ၼင်ႇ ပေႃႈၸဝ်ႈငဝ်ႈငႃႇလူင် လႄႈ မိူင်းၶႄႇၶႂ်ႈႁႂ်ႈႁူႉပႃးဝႃႈ လွင်ႈၵၢၼ်ၵပ်းသိုပ်ႇ တေႃႉသူင်ႇၵေႃႈၵွင်ႉၵၢႆႇပႃးၼႆ ယဝ်ႉ။ ၸႂ်ႉလၢႆးပိဝ်ႇႁႃႇ ႁႂ်ႈႁဝ်းၵုမ်းထိမ်းၵူၼ်းႁဝ်း ၸိူင်ႉၼၼ်။ ယွၼ်ႉၼၼ် လွင်ႈဢၼ် ၽၢႆႇတပ်ႉမတေႃႇသိုၵ်းမၢၼ်ႈ ထွႆထွၼ်တပ်ႉဢွၼ်ႇ ၶွၼ်ႈတီႈတပ်ႉလမ်ႇလွင်ႈပဵၼ်ပိူင်လူင်ယၼ်ႇသိုၵ်းဝႆႉၼႆႉ မွၵ်ႈၼိုင်ႈဝူင်ႈသေ ပဵၼ်လၢႆးႁႃတၢင်းၽွင်းတၢင်ႁႂ်ႈၶႅမ်ႉလႅပ်ႈၵၼ် တင်းမိူင်းၶႄႇ တႃႇပၼ်ၾႆးၶဵဝ်မႃးၶိုၼ်းႁိုဝ် ၼႆဝူၼ်ႉၼပ်ႉႁၼ်ပႃး ၸိူင်ႉၼႆ။ (သ) ယွၼ်ႉၼၼ် တေထွႆၵမ်း 2 ယၢင်ႈ ၊ 3 ယၢင်ႈ ၵႃႈဢမ်ႇပႆႇလႆႈ ၾႆးၶဵဝ်တီႈၶႄႇၼၼ်ႉ တေၽႅၼ်ယၼ်ႇသိုၵ်းဝႆႉသေ တပ်ႉငဝ်ႈၶၢမ်ႇတိုၵ်းလူင်တႄႉ တေတမ်ႉဝႆႉတီႈလႅၼ်လိၼ်မိူင်းတႆး ပၢင်ဢူလူင် ၼွင်ၶဵဝ်ယဝ်ႉ၊ တိုတ်ႉၸၼ်ၽႅၼ်ၵၢၼ် လုၵ်ႉတီႈၶၢမ်ႇတိုၵ်းၼၼ်ႉသေ ထူဝ်းသိုၵ်းၶိုၼ်ႈ တိုၵ်းၶိုၼ်း ၸိူင်ႉၼၼ်ယူႇယဝ်ႉ။ (ၺ) တေႃႈၼင်ႇၼၼ် တီႈငဝ်ႈငုၼ်းၸုမ်း EAOs ၵမ်ႈၽွင်ႈ မိူၼ်ၼင်ႇ တပ်ႉပၢင်သဝ်း တီႈဝႆႉလၢၵ်ႈၼၢၵ်ႈ ၶိူင်ႈယိပ်း ၊ ႁူင်းၸၢၵ်ႈၶိူင်ႈၵွင်ႈၵၢင်ႇၸိူဝ်းၼႆႉၵေႃႈ လႅပ်ႈတေဢဝ်မၢႆၽိၵၢတ်ႇမၼ်းဝႆႉပႃးယူႇ။ လၢႆးလဵဝ်ၵၼ် ပိုၼ်ႉတီႈပွတ်းရၶႅင်ႇၵေႃႈ တႃႇႁႂ်ႈၸုမ်း AA ဢၼ်ၶဝ်ႈပႃးၸွမ်းၼႂ်းၼႃႈမိူင်းတႆးၸဵင်ႇႁွင်ႇဝၼ်းဢွၵ်ႇ လူတ်းယွမ်းၼၼ်ႉ တေတတ်းၶႅၼ်ႈလႅၼ်ၸွမ်းပိုၼ်ႉတီႈ ဝဵင်းထၢၼ်ႇတလၢၼ်ႇသေ မၵ်းမၼ်ႈ ရၶႅင်ႇၶဝ်ႈပႃးဝႆႉၼႂ်းတူင်ႇတၢင်ႇၵုမ်းၵမ်ဝႆႉယူႇ။ (တ) ၽႅၼ်ၵၢၼ်ၶိုၼ်ႈတိုၵ်းၶိုၼ်း ၶွင်တပ်ႉမတေႃႇသိုၵ်းမၢၼ်ႈၼႆႉ ၸၢင်ႇတႄႇငဝ်ႈတီႈ ဢၼ်လူင်ပွင်ၸိုင်ႈ လႆႈမၵ်းမၼ်ႈပိုၼ်ၽၢဝ်ႇဝႃႈ ပဵၼ်ၸုမ်းၵေႃႇၵၢၼ်ႁၢႆႉၼႆသေ တႃႇၶိုၼ်းၵုမ်းထိင်းလႆႈ ဝဵင်းလၢဝ်ႇၵၢႆး ၊ ၶျိၼ်းသူၺ်ႇႁိူဝ် ၊ ၽွင်းသႅင် ၊ ၼမ်ႉၶမ်းၼၼ်ႉ တမ်းဝၢင်းပိဝ်ႇႁႃႇ တေဢဝ်တၢင်း ႁူမ်ႈမိုဝ်း တင်းလူင်ပွင်ၸိုင်ႈမိူင်းၶႄႇဢမ်ႇၵႃး တႃႇၵူၼ်ႇမူၺ်ႇလႆႈ ၵၢၼ်ငၢၼ်ၸုမ်းၵျႃးၽျၢၼ်ႉၼၼ်ႉၵေႃႈ ယိူင်းဢၢၼ်းပႃး တႃႇႁႂ်ႈလူင်ပွင်ၸိုင်ႈတင်းသွင်မိူင်း ႁူမ်ႈမိုဝ်းၵုမ်းထိင်းၵႂႃႇၵွၼ်ႇယဝ်ႉ။ (ထ) ၼင်ႇႁိုဝ်ပိုၼ်ႉတီႈမိူင်းတႆး ၸဵင်ႇႁွင်ႇဝၼ်းဢွၵ်ႇၵတ်းယဵၼ်ၼိမ်မၼ်ႈၼႆႉ ၶၵ်ႉၵၢၼ်လွင်ႈငမ်းယဵၼ်မိူင်း မၢၼ်ႈၼႆႉ လမ်ႇလွင်ႈတႄႉတႄႉသေဢမ်ႇၵႃႈ ဢမ်ႇပႃးလွင်ႈၸွႆႈထႅမ်ၵၢၼ်ႁူမ်ႈမိုဝ်းမိူင်းၶႄႇၵေႃႈ တေဢမ်ႇ ပဵၼ်လႆႈ။ မိူၼ်ၼင်ႇ ၶၵ်ႉၵၢၼ်ပိူင်ပဵၼ်ယၢမ်းလဵဝ် လွင်ႈၵပ်ႉၵိၼ်း ၵၢၼ်သိုၵ်း ၵၢၼ်မိူင်းၼႂ်းမိူင်းမၢၼ်ႈၼႆႉ ႁႂ်ႈမီးလွင်ႈၼပ်ႉသၢင်ႈယွၼ်ႇယၢၼ်းတင်းၼမ်သေ ႁႂ်ႈႁဵတ်းသၢင်ႈပေႃႇပဵၼ်မႃးလႆႈ မိူင်းမၢၼ်ႈၵတ်းယဵၼ် လႄႈ ၸိုင်ႈမိူင်းၾႅတ်ႈတရႄႇမႂ်ႇ ၼႆ မုင်ႈမွင်းဝႆႉယူႇ။ “ ၼၸၵ လႄႈ လွၵ်းလဵၼ်ႈၸိုင်ႈမိူင်းလူင်” 7။ လွင်ႈတူင်ႉၼိုင် ၵၢၼ်ၽွင်းတၢင်၊ ၵၢၼ်မိူင်း၊ ၵၢၼ်သိုၵ်း ၸိုင်ႈမိူင်းလူင်လႄႈ ၼၸၵ ၼႆႉ ၼႂ်းဝူင်ႈဝၢင်ႈၼႆႉ လႆႈႁၼ်ထၢင်ႇၸႅင်ႈမႃးယူႇယဝ်ႉ။ ပွႆႇၸုမ်းတၢင်တူဝ်ၵႂႃႇမိူင်းၶႄႇ ၊ တၢင်တူဝ်မိူင်းၶႄႇ မႃးမိူင်းမၢၼ်ႈ၊ ၸုမ်းယႃႉႁိူဝ်းတပ်ႉၼမ်ႉရၢတ်ႉသျႃး ၼႃႈၼမ်ႉပၸိၽိၵ်ႉလႄႈ ၽူႈၵွၼ်းတပ်ႉၼမ်ႉ ဢွၵ်ႇၶၢဝ်းတၢင်း လႄႇလၢဝ်း ၊ လႄႈ ၶၢဝ်ႇငၢဝ်းၽိုၵ်းသိုၵ်းႁူမ်ႈၵၼ်၊ မိူဝ်ႈပႆႇႁိုင်ၼႆႉ မီးၶၢဝ်ႇထႅင်ႈ လွင်ႈမိူင်းမၢၼ်ႈ မိူင်းဢိၼ်းတီးယႃး တေႁူမ်ႈၵၼ်ၽိုၵ်းသိုၵ်းၸိူဝ်းၼႆႉ ပဵၼ်လွၵ်းၶၢႆႉလွင်ႈလီ ဢၼ်လၢၵ်ႇလၢႆးဢွၵ်ႇမႃး ဝၢႆးၼႃႈသိုၵ်းပၢင်တိုၵ်း မိူင်းတႆး ၸဵင်ႇႁွင်ႇဝၼ်းဢွၵ်ႇပဵၼ်မႃးၼၼ်ႉယဝ်ႉ။ သင်ဝႃႈ ၼၸၵ ဢမ်ႇၸတ်းၵၢၼ်ယဝ်ႉယႃႇလႆႈ ၼႃႈသိုၵ်းမိူင်းတႆး ပွတ်းႁွင်ႇ ႁႂ်ႈယဝ်ႉလႆႈ ၼႂ်းလိူၼ် Novermber,2023 ၼႆႉၸိုင် တေႃႇထိုင် လိူၼ် December,2023 သဵင်ႈၼႆႉတႄႉ တေလႆႈဝႃႈ မုင်ႈၸူး လွင်ႈလႅၵ်ႈလၢႆႈလူင်ၵၢၼ်မိူင်းမိူင်းမၢၼ်ႈၼႆႉဢၼ်ၼိုင်ႈယဝ်ႉၼႆ ဝူၼ်ႉႁၼ်ဝႆႉပႃးၼင်ႇၼႆ။ ၸိူင်ႉႁိုဝ်ၵေႃႈလီ လုၵ်ႉတီႈငဝ်းႁၢင်ႈပၢင်တိုၵ်းႁူဝ်ပီႊ2023 ၼၼ်ႉသေ ၽွင်းၶဝ်ႈၶၢဝ်းၵတ်းမိူဝ်ႈလဵဝ်တႄႉ ၶိုၼ်းလႆႈႁၼ် ဢၢႆၵၢၼ်ႉဢၢႆယၢမ်းပူင်ႇပိဝ်ဝႆႉယဝ်ႉ။ ဢၢႆၶႅဝ်းၼိူဝ်ႉလိူတ်ႈၵေႃႈ လႆႈသႅဝ်မႃးယဝ်ႉ။ ယွၼ်ႉလွင်ႈတင်းၸင်းၵၼ်၊ လွင်ႈမိူၵ်ႈမႂ်ႈတေႃႇၵၼ်လႄႈ မိူဝ်ႈလဵဝ်ၼႂ်းမိူင်းတႆးလႄႈသင်၊ မိူင်းၶျၢင်း ၊ ယၢင်းလႅင် ၊ မိူင်းယၢင်း ၊ မိူင်းၶၢင်ၸိူဝ်းၼႆႉလႄႈသင်၊ ထုင်ႉလိၼ်ပဵင်းမၢၼ်ႈၶဝ်လႄႈသင် သႅဝ်ႁွၼ်ဢၢႆ လိူတ်ႈသုမ်ႇၵုမ်ႈမုင်းတၼ်ဝႆႉ၊ ၵူၼ်းမိူင်းတႆး ဢၼ်လႆႈၶၢမ်ႇတၢမ်ႇၽေးသိုၵ်းသိူဝ် တုၵ်ႉတူဝ်တုၵ်ႉၸႂ်ယၢပ်ႇ ယၢၵ်ႈလၢႆပိူင်ၼၼ်ႉ ယွၼ်ႉၸုမ်းၵူၼ်းသူင်မိုတ်ႈမၵ်ႉပၢင်သိုၵ်းလႄႈ ၵူၼ်းမိူင်းတႆးလႆႈပဵၼ် ၽုၼ်ႇလိၼ်မိူင်း ၵႂႃႇတင်းၼမ်တင်းလၢႆယဝ်ႉ။ ဝၢၼ်ႈဝဵင်းတႆးတင်းၼမ်ၵေႃႈ လႆႈထုၵ်ႇယႃႉလုလႅဝ်ၽႅဝ်ႉ ပဵၼ်ၵွင်လိၼ်ၵႂႃႇ ပႅတ်ႈယဝ်ႉ။ ၼႂ်းၵႄႈလွင်ႈပဵင်းၸင်းၵၼ် ၊ ၸႂ်တေႃးသ မေႃးႁ မႃႇၼႃႉ ၊ လွင်ႈမိူၵ်ႈမႂ်ႈတင်းလူင်ၼၼ်ႉ ယွၼ်းႁႂ်ႈလိၼ်မိူင်း တႆး ဢၼ်ႁဝ်းၶႃႈႁၵ်ႉၼၼ်ႉ ႁႂ်ႈၸဵဝ်းဢွၵ်ႇမူၼ်ႉပူၼ်ႉလွတ်ႈလႆႈ ၼႂ်းၵႄႈတၢမ်ႇၽေးသိုၵ်းသိူဝ်ၼၼ်ႉ ဝႆးဝႆးသေၵမ်း၊ ႁႂ်ႈၵူၼ်းမိူင်းတႆး ၸဵဝ်းလႆႈ လွင်ႈၵတ်းယဵၼ်လႄႈ လွင်ႈၶိုၼ်ႈယႂ်ႇသေၵမ်း ၼႆ လႆႈယွၼ်းသူးပႃးယူႇ။ ၵူၼ်းမိူင်းမၢၼ်ႈၵေႃႈ ႁႂ်ႈလႆႈႁူပ်ႉထူပ်းၼင်ႇ ၵူၼ်းမိူင်းတႆးသေၵမ်း၊ ႁႂ်ႈမိူင်းမၢၼ်ႈလူင်ၼႆႉ ၸဵဝ်း ၽွမ်ႉၽဵင်ႇ၊ ၼိမ်မၼ်ႈ၊ ၵတ်းယဵၼ် ၊ ၶိုၼ်ႈယႂ်ႇမႂ်ႇသုင်သေၵမ်း ၼႆ လႆႈယွၼ်းသူးတွင်းပၼ်ယူႇၵူႈၶၢဝ်းယၢမ်းယူႇယဝ်ႉ။ တွၵ်ႇတႃႇ ဢေးမွင်ႇ 10 November,2023 ပိၼ်ႇတႅမ်ႈပဵၼ်ၽၢႆႇတႆး − ၸၢႆးဢွင်ႇထူး ( တူင်ႇလၢဝ်း ) ( ပွင်ႈလိၵ်ႈ တွၵ်ႇတႃႇဢေးမွင်ႇ တႅမ်ႈဝႆႉမီးႁူဝ်ၶေႃႈ ၽၢႆႇမၢၼ်ႈဝႃႈ “ ရှမ်း အရှေ့မြောက် စစ်ဆင်ရေး၏ အဆုတ်-အတက်နှင့် မြန်မာ့နိုင်ငံရေးအား ရှေ့သို့မျှော်ကြည့်ခြင်း ” ၼႆႉ လႆႈၶတ်းၸႂ်ပိၼ်ႇတႅမ်ႈ ပဵၼ်ၽၢႆႇတႆး ၼင်ႇဢၼ်ပွင်ႇၸႂ်လႆႈငၢႆႈၼၼ်ႉယူႇယဝ်ႉ ၊ သင်ဝႃႈ မီးၶေႃႈၵႂၢမ်း ပိူင်ႈတင်း ၽိုၼ်လိၵ်ႈတိုၼ်းမၼ်းၼႆ တိုၼ်းပဵၼ်တီႈယူပ်ႈယွမ်းၽူႈပိၼ်ႇတႅမ်ႈယူႇၶႃႈ )

['ပွင်ႈၵႂၢမ်း']

2023-11-15T15:08:34

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%80%ae%e1%82%88%e1%80%9c%e1%80%bd%e1%82%86%e1%81%b5%e1%80%b1%e1%82%83%e1%82%87%e1%82%81%e1%81%a2/

ပၢင်တိုၵ်းတီႈလွႆၵေႃႇႁၢဝ်ႈႁႅင်း ၵူၼ်းမိူင်းလူႉတၢႆဢမ်ႇယွမ်း 20 ၵေႃႉ ၶမ်ၼႂ်းပၢင်တိုၵ်းတင်းၼမ်

ပၢင်တိုၵ်းဢၼ်ၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉ ၽႅၼ်ၵၢၼ်တိုၵ်းၼိုင်ႈသီႇတူဝ်ၼၼ်ႉ လၢမ်းၶဝ်ႈထိုင် ၼႂ်းဝဵင်းလွႆၵေႃႇ မိူင်းယၢင်းလႅင်သေ ၸုမ်းႁူမ်ႈႁွမ်းၶဝ်ၶဝ်ႈတိုၵ်းၸွမ်း ၸၼ်ႉၸွမ်လႄႈ သိုၵ်းမၢၼ်ႈဢဝ် ႁိူဝ်းမိၼ်ပိုတ်းယိုဝ်းၸွမ်းၼႂ်းဝဵင်း ဢမ်ႇယွမ်း 6 ပွၵ်ႈ ဢဝ်ၵွင်ႈလူင်ယိုဝ်းၸွႆႈပႃးလႄႈ ႁူဝ်ၼပ်ႉၵူၼ်းမိူင်း ဢၼ်လႆႈလူႉသၢႆၸႂ်ၸွမ်း တိုၵ်ႉသိုပ်ႇၶိုၼ်ႈသုင်ဝႆႉယူႇဝႃႈၼႆ။ ၸွမ်းၼင်ႇၸုမ်းသုၼ်ႇလႆႈသုၼ်ႇပဵၼ်ၵူၼ်းယၢင်းလႅင် (Karenni Human Rights Group- KHRG) ပိုၼ်ၽၢဝ်ႇဝႆႉၼၼ်ႉ ယွၼ်ႉပၢင်တိုၵ်း 1111 ၼႆႉသေ ၵူၼ်းမိူင်းလႆႈလူႉတၢႆယွၼ်ႉမၢၵ်ႇလူင် သိုၵ်းမၢၼ်ႈ ဢၼ်တူၵ်းသႂ်ႇၼႂ်းပွၵ်ႉၼႂ်းယွမ်ႇဝဵင်းမိူင်းပၢႆး၊ ဝဵင်းလွႆၵေႃႇ၊ ဝဵင်းၽၢႆၶုၼ်ၼၼ်ႉ မီးၵူၼ်းၸၢႆး 13 ၵေႃႉ၊ ၵူၼ်းယိင်း 4 ၵေႃႉလႄႈ ဢၼ်ဢမ်ႇဢဝ်တူဝ်တၢႆလႆႈမီး 3 ၵေႃႉသေ လိူဝ်ၼၼ်ႉၵေႃႈ ယွၼ်ႉသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇလႄႈ မီးၵူၼ်းလူႉတၢႆၸွမ်း ၸၢႆး 1 ၵေႃႉ ယိင်း 1 ၵေႃႉသေ ဢၼ်မၢတ်ႇၸဵပ်းယွၼ်ႉ မၢၵ်ႇလူင်ၼၼ်ႉၵေႃႈ မီး 15 ၵေႃႉၼႆယဝ်ႉ၊ သၢႆမၢႆၸိူဝ်းၼႆႉ ပဵၼ်သၢႆမၢႆဢၼ် ၸုမ်း KHRG ၵဵပ်းဝႆႉ ၸွမ်းၼင်ႇယိုၼ်းထိုင်လႆႈၼၼ်ႉၵူၺ်းလႄႈ ၶေႃႈမုၼ်းဢၼ်တႄႉၼႂ်းပိုၼ်ႉတီႈ ၸၢင်ႈၼမ်လိူဝ်ၼႆႉ ၼႆယူႇယဝ်ႉ။ ၼႂ်းပၢင်တိုၵ်းဝဵင်းလွႆၵေႃႇၼႆႉ ၸုမ်းၸွႆႈထႅမ်တူင်ႇဝူင်းၵူၼ်းၶဝ်ၵေႃႈ တိုၵ်ႉၶတ်းၸႂ်ၸွႆႈထႅမ်ၵူၼ်းမိူင်း ဢၼ်တိုၵ်ႉၶမ်ဝႆႉယူႇ ၼႂ်းပၢင်တိုၵ်းၼၼ်ႉသေ လၢမ်းၶၢတ်ႈဝႃႈ ဢၼ်တိုၵ်ႉၶမ်ဝႆႉယူႇၼႂ်းပၢင်တိုၵ်းၼၼ်ႉ မီးထႅင်ႈႁူဝ်ပၢၵ်ႇမၼ်းလႄႈ လူတ်ႉၸုမ်းၸွႆႈထႅမ်တူင်ႇဝူင်းၵူၼ်း ၵမ်ႈၽွင်ႈၵေႃႈ ထုၵ်ႇသိုၵ်းမၢၼ်ႈၶဝ် တီႉၺွပ်းဝႆႉတီႈ တၵသ ဝႆႉဝႃႈၼႆ။ ၵူၼ်းမိူင်းပိုၼ်ႉတီႈၵေႃႉၼိုင်ႈ လၢတ်ႈၼႄတီႈသိုဝ်ႇၶၢဝ်ႇ Irrawaddy ဝႃႈ “လူတ်ႉၵႂႃႇၸွႆႈၵူၼ်းမိူင်း ဢၼ်တိူဝ်ႉမၢၵ်ႇလူင် မိူဝ်ႈဝၼ်းထီႉ 12 November 2023 ၼၼ်ႉ ထုၵ်ႇတီႉၺွပ်းဝႆႉတီႈ တၵသ ဝႆႉယဝ်ႉ၊ မိူဝ်ႈလဵဝ်တႄႉႁုဝႃႈပဵၼ် လူတ်ႉလွႆၵေႃႇၶမ်းဝႆႉၵူၺ်း၊ ၸွင်ႇပႃးလူတ်ႉၸုမ်းလႂ်ထႅင်ႈတႄႉဢမ်ႇပႆႇႁု၊ ဢေႇသုတ်းၵေႃႈ တေမီးယူႇမွၵ်ႈ 6 လမ်းၼႆႉ” ၼႆယူႇယဝ်ႉ။ ၸွမ်းၼင်ႇၶေႃႈပိုၼ်ၽၢဝ်ႇ ၸုမ်းတူင်ႇဝူင်းၵူၼ်းယၢင်းလႅင်ၼၼၼ်ႉ ပႃးဝႆႉဝႃႈ ၽွင်းမိူဝ်ႈလဵဝ် ၽၢႆႇတင်းသိုၵ်းမၢၼ်ႈၶဝ် တီႉၺွပ်းဝႆႉ သင်ႇၶႃႇၸဝ်ႈတူၼ်ၼိုင်ႈလႄႈ ၵူၼ်းၸၢႆး 11 ၵေႃႉ ၵူၼ်းယိင်း 4 ၵေႃႉၼႆယဝ်ႉ။ လႆႈႁုၸွမ်းၶေႃႈပိုၼ်ၽၢဝ်ႇ KNDF ၼၼ်ႉထႅင်ႈဝႃႈ ၸုမ်းသိုၵ်းမၢၼ်ႈ ၶမယ 6 လႄႈ ၶမယ 425 ဢၼ်ယူႇၽၢႆႇတႂ်ႈၵုမ်းၵမ် တပ်ႉမ 66 ဢၼ်ပၵ်းတပ်ႉဝႆႉတီႈ ၸၼ်ႉၸွမ်လွႆၵေႃႇၼၼ်ႉ ထုၵ်ႇၸုမ်း လုၵ်ႉၽိုၼ်ႉၶဝ်လူမ်ႇတိုၵ်း လူႉတၢႆတင်းၼမ်သေ သိုၵ်းမၢၼ်ႈတႃႇ 32 ၵေႃႉ ဝၢင်းၶိူင်ႈၸူး ၸုမ်းလုၵ်ႉၽိုၼ်ႉၶဝ်သေလႄႈ သိမ်းလႆႈၵွင်ႈလူင်၊ ၵွင်ႈဢွၼ်ႇ 128 လဝ်း ဢိၵ်ႇတင်း မၢၵ်ႇမိုဝ်ႉၸိုၼ်းယၢမ်း တင်းၼမ်ဝႃႈၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2023-11-15T12:18:28

https://taifreedom.com/un-%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8-%e1%81%bc%e1%82%82%e1%80%ba%e1%80%b8%e1%80%95%e1%81%a2/

UN တူၵ်းသုမ်းၵူၼ်း ၼႂ်းပၢင်တိုၵ်းဢိတ်ႇသရေး−ႁႃးမၢတ်ႉသ် တင်းၼမ်

ပၢင်တိုၵ်းဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ႁဵတ်းႁႂ်ႈၽူႈမီးပုၼ်ႈၽွၼ်း ၽၢႆႇၸွႆႈထႅမ်ၵူၼ်းထူပ်းၽေး ၸၢတ်ႈၸိုင်ႈလုမ်ႈၾႃႉ မီးလွင်ႈလူႉတၢႆမၢတ်ႇၸဵပ်း တင်းၼမ် ဝႃႈၼႆ။ မိူဝ်ႈဝႃးဝၼ်းထီႉ 14 November 2023 (လိူၼ်သိပ်းသွင်မႂ်ႇ 2 ၶမ်ႈ ပီႊတႆး 2117 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း ၵဵဝ်ႇလူၺ်ႈပၢင်တိုၵ်းၼႂ်းၵႄႈၵၢင် ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ၼႂ်းပိုၼ်ႉတီႈၵႃႇၸႃႉၼၼ်ႉ မီးလွင်ႈပိုတ်းယိုဝ်းသႂ်ႇႁူင်းယႃ၊ ဢွင်ႈတီႈၵူၼ်းပၢႆႈၽေး လႄႈ ၽွင်းငဝ်းလၢႆးဢမ်ႇၼိမ်သဝ်းၸိူင်ႉၼႆ ၽၢႆႇတၢင်း ၽူႈမီးပုၼ်ႈၽွၼ်း ၸၢတ်ႈၸိုင်ႈလုမ်ႈၾႃႉ ၼိုင်ႈၶႅၼ်းတေလႆႈႁဵတ်းၵၢၼ်ၼၵ်း တႃႇၸွႆႈထႅမ်ၵူၼ်း ဝႃႈၼႆသေတႃႉ သမ်ႉၶိုၼ်းလႆႈလူႉသဵင်ႈတၢႆၸွမ်း ၽွင်းယၢမ်းတိုၵ်ႉ ၸွႆႈထႅမ်ၵူၼ်းထူပ်းၽေး ဝႃႈၼႆ။ ၸဝ်ႈၼႃႈတီႈ ၸုမ်းၸွႆႈထႅမ်လွင်ႈတုၵ်ႉယၢၵ်ႈ လႄႈ ၸတ်းႁႃၵၢၼ်ၸၢတ်ႈၸိုင်ႈလုမ်ႈ ၾႃႉ တႃႇၵူၼ်းမိူင်းပႃႇလႅတ်ႉသတၢႆး (UNRWA) လႆႈလူႉသဵင်ႈတၢႆ 102 ၵေႃႉ၊ မၢတ်ႇ ၸဵပ်း 27 ၵေႃႉ တေလႆႈဝႃႈ ပဵၼ်လွင်ႈလူႉသုမ်းယႂ်ႇလူင် တႄႇၸဵမ်မိူဝ်ႈၵေႃႇတင်ႈ ၸုမ်းၸၢတ်ႈၸိုင်ႈလုမ်ႈၾႃႉ (UN) မႃးလႆႈ 78 ပီႊၼႆႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈၼမ်းၼႂ်းၵူႈလွင်ႈလွင်ႈၸၢတ်ႈၸိုင်ႈလုမ်ႈၾႃႉ (UN) လႆႈ လၢတ်ႈဝႃႈ ၽူႈမီးပုၼ်ႈၽွၼ်းၼႂ်း UN ဢၼ်မီးတင်း ၶူးသွၼ်၊ မေႃယႃ၊ ၽူႈလူင်ႉ လႅၼ်ႇပၢႆးၸႂ်၊ ၽၢႆႇၵမ်ႉၸွႆႈထႅမ်ၸိူဝ်းၼႆႉ ၶဝ်လႆႈႁဵတ်းၵၢၼ်ယူႇတင်းဝၼ်းတင်းၶိုၼ်း တႃႇၸွႆႈထႅမ်ၵူၼ်းထူပ်းၽေးပၢင်တိုၵ်း ၼႂ်းၵႄႈၵၢင်လွင်ႈတုၵ်ႉယၢၵ်ႈ ဢမ်ႇမီးၾႆး ၸႂ်ႉ၊ ဢမ်ႇမီးၶဝ်ႈၼမ်ႉတၢင်းၵိၼ်ပဵင်းပေႃး လႆႈၸႂ်ႉၸၢတ်ႈပၢၼ်တုၵ်ႉၶ မိူၼ်ၵၼ်တင်း ၵူၼ်းထူပ်းၽေးပၢင်တိုၵ်း လႄႈ ၸိူဝ်းၶဝ်တေပဵၼ်ၽူႈၵိုၵ်းပိုၼ်း ဢၼ်ဢမ်ႇမီးဝၼ်းလိုမ်းလႆႈ ဝႃႈၼႆ။ တႄႇၸဵမ်မိူဝ်ႈပၢင်တိုၵ်းဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် တႄႇပဵၼ်မႃးၶိုၼ်း မိူဝ်ႈဝၼ်းထီႉ 7 October 2023 ယဝ်ႉၼၼ်ႉ ၽၢႆႇတၢင်းၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆးလူႉသဵင်ႈတၢႆ ဢမ်ႇယွမ်း 11,320 ၵေႃႉ လႄႈ ႁၢႆလၢႆဝႆႉမွၵ်ႈ 2,700 ၵေႃႉ၊ ၽၢႆႇတၢင်းဢိတ်ႇသရေးၵေႃႈ မီးၵူၼ်းလူႉသဵင်ႈတၢႆၵႂႃႇယဝ်ႉ ဢမ်ႇယွမ်း 1,200 ပၢႆလႄႈ ၵူၼ်းဢၼ်ထုၵ်ႇၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇၼၼ်ႉသမ်ႉ မီးယူႇမွၵ်ႈ 240 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-15T10:42:09

https://taifreedom.com/%e1%80%9e%e1%80%bb%e1%80%ae%e1%82%87-%e1%81%b5%e1%80%bb%e1%80%ad%e1%81%bc%e1%80%ba%e1%80%b8%e1%81%bd%e1%80%ad%e1%80%84%e1%80%ba%e1%82%87-%e1%80%a2%e1%80%bd%e1%81%b5%e1%80%ba%e1%82%87%e1%81%b6-2/

သျီႇ ၵျိၼ်းၽိင်ႇ ဢွၵ်ႇၶၢဝ်းတၢင်းၵႂႃႇၶဝ်ႈႁူမ်ႈပၢင်ၵုမ်ၶိုၵ်ႉတွၼ်းၸွမ်း ပၢႆႇတႅၼ်ႇ

ၸွမ်းၼင်ႇၸွမ်ၸိုင်ႈဢမေႇရိၵၢၼ်ႇ ၽိတ်ႈမွၵ်ႇၼၼ်ႉၼႆသေ ၸွမ်ၸိုင်ႈၶႄႇ သျီႇ ၵျိၼ်းၽိင်ႇ လႆႈဢွၵ်ႇၶၢဝ်းတၢင်းၵႂႃႇတီႈ မိူင်းဢမေႇရိၵၢၼ်ႇ တႃႇဢုပ်ႇဢူဝ်းၵၼ် လႄႈ ၶဝ်ႈၸွမ်းပၢင်ၵုမ်ၶိုၵ်ႉတွၼ်း ဢေးသျႃး−ပႄႇသိၾိၵ်ႇ ဝႃႈၼႆ။ မိူဝ်ႈၼႆႉဝၼ်းထီႉ 15 November 2023 (လိူၼ်သိပ်းသွင်မႂ်ႇ 3 ၶမ်ႈ ပီႊတႆး 2117 ၼီႈ) ၸွမ်ၸိုင်ႈၶႄႇ သျီႇ ၵျိၼ်းၽိင်ႇ ဢွၵ်ႇၶၢဝ်းတၢင်းထိုင်တီႈ ဝဵင်းသၼ်ႇၾရၼ်ႇသိတ်ႇသ်ၵူဝ်ႇ (San Francisco) ၸႄႈမိူင်းၵႄႇလီႇၾူဝ်းၼီးယႃး (California) ၸိုင်ႈမိူင်းဢမေႇရိၵၢၼ်ႇ တွၼ်ႈတႃႇၶဝ်ႈႁူမ်ႈပၢင်ၵုမ်ၶိုၵ်ႉတွၼ်းၸွမ်း ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ လႄႈ ပၢင်ၵုမ်ၶိုၵ်ႉတွၼ်း လွင်ႈႁူမ်ႈမိုဝ်းၽၢႆႇပၢႆးမၢၵ်ႈမီး ၼႂ်းပွတ်းတွၼ်ႈၵုၼ် ဢေးသျႃး−ပႄႇသိၾိၵ်ႇ ပွၵ်ႈၵမ်း 30 ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ လႆႈလၢတ်ႈဝႃႈ လွင်ႈ ၸွမ်ၸိုင်ႈၶႄႇ တင်း ၸွမ်ၸိုင်ႈဢမေႇရိၵၢၼ်ႇ ႁူပ်ႉထူပ်းၵၼ်ပွၵ်ႈၼႆႉ တေဢုပ်ႇဢူဝ်း ၵၼ် ၵဵဝ်ႇလူၺ်ႈလွင်ႈဝၢင်းၽႅၼ်သုၼ်ႇႁူမ်ႈ လႄႈ လွင်ႈမိုတ်ႈၵိုဝ်းၸမ်ၸႂ်ၵႄႈၵၢင် ၶႄႇ တင်း ဢမေႇရိၵၢၼ်ႇ ႁူမ်ႈပႃးလွင်ႈၵတ်းယဵၼ်ၼိမ်သဝ်း ဢိၵ်ႇတင်း ၵၢၼ်မုၼ်း လႅင်းလုမ်ႈၾႃႉၸိူဝ်းၼႆႉ ဝႃႈၼႆ။ သိုပ်ႇလၢတ်ႈထႅင်ႈဝႃႈ ၶႄႇႁၼ်ထိုင်လႄႈ ၸတ်းၵၢၼ်လွင်ႈမိုတ်ႈၵိူဝ်းၸမ်ၸႂ်ၸွမ်း ဢမေႇရိၵၢၼ်ႇ ၸွမ်းၼင်ႇၶေႃႈၼႄႉၼမ်းၸွမ်ၸိုင်ႈ သျီႇ ၵျိၼ်းၽိင်ႇ 3 ၶေႃႈ− 1. မီးလွင်ႈၼပ်ႉယမ်ၼိူဝ်ၵၼ်၊ 2. ယူႇႁူမ်ႈသဝ်းၸွမ်းၵၼ်လူၺ်ႈငမ်းယဵၼ် လႄႈ 3. လွင်ႈႁူမ်ႈမိုဝ်း ဢၼ်လႆႈၽွၼ်းလီတင်းသွင်ၽၢႆႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2023-11-14T18:13:35

https://taifreedom.com/%e1%81%bd%e1%82%85%e1%81%bc%e1%80%ba%e1%81%b5%e1%81%a2%e1%81%bc%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8-11-11-%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2/

ၽႅၼ်ၵၢၼ်တိုၵ်း 11.11 ၶၢဝ်းတၢင်းႁိုင်သီႇဝၼ်းၼႆႉ သိုၵ်းမၢၼ်ႈလူႉသုမ်း မွၵ်ႈၵႃႈႁိုဝ်?

တင်ႈတႄႇဢဝ်ဝၼ်းထီႉ 11 November 2023 မႃးၼၼ်ႉ ၸုမ်းသိုၵ်းလုၵ်ႉၽိုၼ်ႉ KA ၊ KNDF ၊ KNPLF ၊ DMO Local PDF လႄႈတင်း တပ်ႉလုၵ်ႉၽိုၼ်ႉၼႂ်းဝဵင်း URF ၶဝ်ႁူမ်ႈၵၼ်သေ ယုၵ်ႉဢဝ်ဝၼ်းထီႉ 11 လိူၼ် 11 ႁဵတ်းပဵၼ်ၸိုဝ်ႈၽႅၼ်ၵၢၼ်တိုၵ်းၶဝ်သေ သႂ်ႇၸိုဝ်ႈဝႆႉဝႃႈ 11.11 Operation ဝႃႈၼႆ။ KNDF ပိုၼ်ၽၢဝ်ႇဝႆႉဝႃႈ ပၢင်တိုၵ်းဝၼ်းႁႅၵ်ႈၼၼ်ႉ တိုၵ်းသိမ်းလႆႈတပ်ႉ ၶွင်သိုၵ်းမၢၼ်ႈ ဢၼ်တင်ႈဝႆႉ ပီယၢဝ်းၶၢဝ်းႁိုင် ၸွမ်းဝဵင်းလွႆၵေႃႇ၊ ဝဵင်းၽၢႆၶုၼ်လႄႈ ဝဵင်းတီႇမေႃးသူဝ်ႇၸိူဝ်းၼၼ်ႉ 7 တပ်ႉသေ သိမ်းလႆႈပႃးၵွင်ႈလူင်ၵွင်ႈဢွၼ်ႇ ၼိုင်ႈပၢၵ်ႇပၢႆ ဢိၵ်ႇတင်းမၢၵ်ႇမိုဝ်ႉၸိုၼ်းယၢမ်းတင်းၼမ်လႄႈ ယိုဝ်းတူၵ်းလႆႈႁိူဝ်းမိၼ်တိုၵ်းသိုၵ်းမၢၼ်ႈ 1 လမ်း၊ တီႉလႆႈပႃးၽူႈမီးၸၼ်ႉ ဢိၵ်ႇသိုၵ်းႁၢၼ် ဢၼ်ယွမ်းသိုၵ်းၼၼ်ႉထႅင်ႈ ၵမ်ႈၽွင်ႈၵွၼ်ႇၼႆယဝ်ႉ။ လိူဝ်သေၼၼ်ႉ ယင်းတိုၵ်းသူၼ်းဝႆႉဝႃႈ တင်ႈတႄႇဢဝ်ဝၼ်းထီႉ 11 November 2023 ၼႆႉ သင်ဢမ်ႇမီး လွင်ႈတၢင်းလမ်ႇလွင်ႈၸိုင် ယႃႇႁႂ်ႈပေႃႈမႄႈၵူၼ်းမိူင်း ၵႂႃႇတႃႈပႆတၢင်းလႄႈ ဢိင်ၼိူဝ်ငဝ်းလၢႆးၵၢၼ်သိုၵ်း မီးဝႆႉၼၼ်ႉသေ ယႃႇႁႂ်ႈၵူၼ်းမိူင်းၸႂ်ႉတိုဝ်းသဵၼ်ႈတၢင်းလူင် လွႆၵေႃႇ − တီႇမေႃးသူဝ်ႇ လွႆၵေႃႇ − မိူင်းပၢႆး လွႆၵေႃႇသီႇသႅင်ႇၸိူဝ်းၼႆႉဝႃႈၼႆ။ ၶၢဝ်းတၢင်းႁိုင်ပၢင်တိုၵ်း 3 ဝၼ်း မိူဝ်ႈဝႃးဝၼ်းထီႉ 13 November 2023 ၼၼ်ႉ လႆႈႁုဝႃႈ သိုၵ်းႁူမ်ႈႁွမ်း ၶဝ်ႈသိမ်းလႆႈတပ်ႉသိုၵ်းမၢၼ်ႈ ဢၼ်ပၵ်းဝႆႉတီႈၸၼ်ႉၸွမ်ဝဵင်းလွႆႇၵေႃႇၼႆသေတႃႉ ယူႇတီႈသိုဝ်ႇၶၢဝ်ႇ တႆးလွတ်ႈလႅဝ်း ဢမ်ႇပႆႇၸၢင်ႈယိုၼ်ယၼ်လႆႈႁင်းၶေႃ။ ၶုၼ်ပီႇထူး ႁူဝ်ပဝ်ႈ KNDF ယင်းၽၢၵ်ႇၵႂၢမ်းထိုင်ၵူၼ်းမိူင်းဝႃႈ “မိူဝ်ႈလဵဝ်ၼႆႉ ဢွၼ်ၵၼ်ၶဝ်ႈပွႆးတိုၵ်း ပုၼ်ႈတႃႇ ၽႅတ်ႉတရႄႇတီႇမူဝ်ႇၶရေႇၸီႇ တင်းမိူင်းယဝ်ႉ၊ တႃႇတေပူတ်းပႅတ်ႈ ၸဝ်ႈဢႃႇၼႃႇ ၼႂ်းမိူင်းယၢင်းလႅင်လႄႈ တႃႇၵေႃႇတင်ႈ သုၼ်ႇလႆႈတႅပ်းတတ်းႁင်းၶေႃၼၼ်ႉၵေႃႈ တေလႆႈပူတ်းပႅတ်ႈ ၵၢၼ်ဢုပ်ႉပိူင်ႇၶွင်ႇသီႇသိုၵ်းမၢၼ်ႈ တီႈဝဵင်းလွႆၵေႃႇယူႇ၊ ႁုဝႆႉယူႇဝႃႈ ပေႃးၶဝ်ႈတိုၵ်းသိမ်းဝဵင်း တေမီး လွင်ႈလူႉသုမ်းၼမ်ၼႆသေတႃႉ ဢၼ်ပိူင်ၸဝ်ႈဢႃႇၼႃႇယၼ်ႇႁၢၵ်ႈၼၼ်ႉ လီၵူဝ်လိူဝ်ၼႆႉလႄႈ ၸင်ႇလႆႈတႅပ်းတတ်း ၽႅၼ်ၵၢၼ်တိုၵ်းၼႆႉယူႇ၊ ၶႆႈတိုၵ်းသူၼ်းဝႃႈ ဢမ်ႇႁိုင်သင်ၼႆႉ ႁဝ်းၸင်ႇၵွႆႈ ၵေႃႇတင်ႈ ဝဵင်းလွႆၵေႃႇပဵၼ်ဝဵင်းဢၼ် လွတ်ႈလႅဝ်းၵိုၼ်းၶွၼ်ႈလိူဝ်သေၼႆႉ” ၼႆယူႇယဝ်ႉ။ မိူဝ်ႈဝႃးဝၼ်းထီႉ 13 November 2023 ၼႆႉၵူၺ်းၼင်ႇၵဝ်ႇ ၵူဝ်ႇထူးဢွင်ႇလိၼ်း မေႃယႃ CDM ဢွၵ်ႇမႃး ပိုၼ်ၽၢဝ်ႇၵႃႈႁူဝ် ၽူႈၵွၼ်း တၵသ ၸဝ်ႈသိုၵ်းလူင် မူဝ်းၸေႃႇၵူဝ်ႇ ဢၼ်ပဵၼ်ၵူၼ်းလမ်ႇလွင်ႈ ၵုမ်းသင်ႇၵၢၼ် ငဝ်ႈငုၼ်းၽႅၼ်ၵၢၼ်သိုၵ်း ပိုၼ်ႉတီႈမိူင်းယၢင်းလႅင်ၼၼ်ႉဝႃႈ ဢမ်ႇဝႃႈၸုမ်းလုၵ်ႉၽိုၼ်ႉ ၵေႃႈယဝ်ႉ ဢမ်ႇဝႃႈၵူၼ်းသိုၵ်း ၼႂ်းသိုၵ်းမၢၼ်ႈၵေႃႈလီ ၵူၼ်းမိူင်းၵေႃႈယဝ်ႉ သင်ဝႃႈၽႂ်ဢဝ်တၢႆ ဢမ်ႇၼၼ် ၺွပ်းလႆႈ တူဝ်လိပ်းၵေႃႈလီ ပေႃးၼႄသၢၵ်ႈသေႇလၵ်းထၢၼ်မၼ်း လႆႈယူႇၼႆၸိုင် တေပၼ်ငိုၼ်းသူး သၢမ်ပၢၵ်ႇသႅၼ်ငိုၼ်းမၢၼ်ႈၼႆယဝ်ႉ။ ဝၢႆးသေမီးၶၢဝ်ႇ ပၼ်ၵႃႈႁူဝ်လိုဝ်းဢွၵ်ႇမႃးယဝ်ႉၼၼ်ႉ သိုၵ်းမၢၼ်ႈပိၵ်ႉဢိုတ်းသဵၼ်ႈတၢင်း ဢၼ်လတ်း ၽၢၼ်ႇၼႃႈလုမ်း တၵသ ဝဵင်းလွႆၵေႃႇၼၼ်ႉသေ ပေႃးမီးၵူၼ်းလတ်းၵႂႃႇမႃးၸိုင် ပၼ်ၶေႃႈသင်ႇဝႆႉ ႁႂ်ႈယိုဝ်းၵမ်းလဵဝ်ၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2023-11-14T12:43:50

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%81%a2%e1%82%86%e1%82%88%e1%81%bd%e1%80%b1%e1%80%b8%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8-7/

ၵူၼ်းပၢႆႈၽေးပၢင်တိုၵ်း မီးဝႆႉတီႈလႃႈသဵဝ်ႈ 5,988 ၵေႃႉ

ယွၼ်ႉပၢင်တိုၵ်းၼႂ်းပိုၼ်ႉတီႈမိူင်းတႆးပွတ်းႁွင်ႇ ပဵၼ်ယူႇဢမ်ႇထၢတ်ႇဢမ်ႇဝၢႆးလႄႈ ႁဵတ်းႁႂ်ႈတုမ်ႉတိူဝ်ႉပႃး ၶူဝ်းၶွင်ဢုၵ်ႉၸႃႇႁိူၼ်းယေး ဢိၵ်ႇပႃး ၵူၼ်းမိူင်းၼႂ်းပိုၼ်ႉတီႈၵေႃႈ လႆႈလူႉသဵင်ႈတၢႆၸွမ်းသေ မိူဝ်ႈလဵဝ်ၵူၼ်းပၢႆႈၽေး ပၢႆႈၵႂႃႇယူႇဝႆႉတီႈ ဝဵင်းလႃႈသဵဝ်ႈ တႃႇ 14 ဢွင်ႈတီႈ ဝႃႈၼႆ။ မိူဝ်ႈဝႃးဝၼ်းထီႉ 13 November 2023 (လိူၼ်သိပ်းသွင်မႂ်ႇ 1 ၶမ်ႈ ပီႊတႆး 2117 ၼီႈ) ၸွမ်းၼင်ႇလႅင်ႇၶၢဝ်ႇ ၼႂ်းပိုၼ်ႉတီႈပွင်ႇမႃးဝႃႈ ၵျွင်းမုၼ်ၸဝ်ႈ ၼႂ်းၸႄႈဝဵင်းလႃႈသဵဝ်ႈ တႃႇ 14 ဢွင်ႈတီႈ မီးဝႆႉႁူဝ်ၵူၼ်းပၢႆႈၽေးပၢင်တိုၵ်း 5,988 ၵေႃႉ လႄႈ ဢွင်ႈတီႈမီးၵူၼ်းပၢႆႈၽေးၼမ်ၼၼ်ႉ မီးလွင်ႈယၢပ်ႇၽိုတ်ႇ လွင်ႈၵိၼ်ယႅမ်ႉ လွင်ႈပၢႆးယူႇလီ လႄႈ လွင်ႈယူႇသဝ်း မၢင်ၸိူဝ်းလူဝ်ႇၽႃႈႁူမ်ႈၶူဝ်းၼွၼ်း ၼႆယဝ်ႉ။ ၵူၼ်းပၢႆႈၽေးပၢႆႈယူႇသဝ်းဝႆႉတီႈ ၵျွင်းမုၼ်ၸဝ်ႈ 14 ဢွင်ႈတီႈၼၼ်ႉ (1) ၵျွင်းပၢင်ၼႃး 630 ၵေႃႉ၊ ႁူင်းႁဵၼ်းၸိူဝ်ႉၸၢတ်ႈ မိူင်းယေႃ 440 ၵေႃႉ၊ ၵျွင်းဝၢၼ်ႈဢၢႆႇၼိူဝ် 410 ၵေႃႉ၊ ၵျွင်းၵၢင်မိူင်း 122 ၵေႃႉ၊ ၵျွင်းႁူမ်ႈယဵၼ် 305 ၵေႃႉ၊ ၵျွင်းတေႃးယ 350 ၵေႃႉ၊ ၵျွင်းထမ်ႈၶမ်း 140 ၵေႃႉ၊ ၵျွင်းႁူဝ်ပိုၵ်ႉ 381 ၵေႃႉ၊ ၵျွင်းၼႃးမူၼ်း 35 ၵေႃႉ၊ ၵျွင်းတႃႈပုင်ႇ 210 ၵေႃႉ၊ ၵျွင်းမိူင်းတဵမ် 250 ၵေႃႉ၊ ၵျွင်းၵွင်းၶၢမ် 375 ၵေႃႉ၊ ၵျွင်းႁူဝ်ၼမ်ႉ 340 ၵေႃႉ၊ ၵျွင်းဝၢၼ်ႈသူႈ (မၢၼ်ႈသူႈ) 2,000 ၵေႃႉ ႁူမ်ႈတင်းမူတ်း 5,988 ၵေႃႉ လႄႈ ၵူၼ်းၸိူဝ်းပၢႆႈၽေးသေ ၵႂႃႇယူႇတၢင်ႇတီႈတၢင်ႇတၢင်း ဢမ်ႇၼၼ် ၸွမ်းႁိူၼ်းပီႈၼွင်ႉၽႂ်မၼ်းၼၼ်ႉ ဢမ်ႇလႆႈၵဵပ်းသၢႆမၢႆႁူမ်ႈၸွမ်း ဝႃႈၼႆ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ ယွၼ်ႉသိုၵ်းမၢၼ်ႈ လုၵ်ႉၼႂ်းတပ်ႉပၢင်သဝ်းသေ လႃႈလီႈယိုဝ်းမၢၵ်ႇလူင် ၵႂႃႇၵူႈႁူးၵူႈတၢင်းလႄႈ ပေႃႈမႄႈၵူၼ်းမိူင်း ဝၢၼ်ႈႁၢႆးပု ၼႂ်းၸႄႈဝဵင်းၵျွၵ်းမႄး လႆႈဢွၼ်ၵၼ်သိမ်းၶူဝ်းလဵင်းၽႂ်မၼ်းသေ ငိူင်ႉပၢႆႈႁႃတီႈလွတ်ႈၽေးဝႆႉယူႇ ၼႆယဝ်ႉ။ မိူဝ်ႈၼႆႉဝၼ်းထီႉ 14 November 2023 ၼႆႉ ၸုမ်းသိုၵ်းမၢၼ်ႈတင်း ၸုမ်းဢူၺ်းလီပွတ်းႁွင်ႇ 3 ၸုမ်း တိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ်ဝႆႉယူႇၼႆ လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2023-11-14T11:59:47

https://taifreedom.com/%e1%81%bc%e1%80%b1%e1%82%87%e1%80%95%e1%80%b1%e1%82%83%e1%80%b8%e1%80%9c%e1%80%ba-%e1%80%9e%e1%80%84%e1%80%ba%e1%82%87%e1%82%81%e1%81%a2%e1%80%99%e1%80%ba%e1%82%88%e1%80%a2%e1%80%99%e1%80%ba%e1%82%87/

ၼေႇပေႃးလ် သင်ႇႁၢမ်ႈဢမ်ႇပၼ်ၸႂ်ႉတိုဝ်း TikTok

လူင်ပွင်ၸိုင်ႈၼေႇပေႃးလ် တႅပ်းတတ်း သင်ႇႁၢမ်ႈဢမ်ႇပၼ်ၸႂ်ႉတိုဝ်း TikTok ယွၼ်ႉ မၼ်းယႃႉၵဝ်းလွင်ႈၽွမ်ႉႁူမ်ႈ ၼႂ်းတူင်ႇဝူင်းမိူင်းၼေႇပေႃးလ် ဝႃႈၼႆ။ မိူဝ်ႈဝႃးဝၼ်းထီႉ 13 November 2023 (လိူၼ်သိပ်းသွင်မႂ်ႇ 1 ၶမ်ႈ ပီႊတႆး 2117 ၼီႈ) ယူႇတီႈၽွင်းလူင်ၽၢႆႇၼွၵ်ႈမိူင်း ၼေႇပေႃးလ် လႆႈလၢတ်ႈဝႃႈ လူင်ပွင်ၸိုင်ႈ ၼေႇပေႃးလ် လႆႈတႅပ်းတတ်း သင်ႇႁၢမ်ႈဢမ်ႇပၼ်ၸႂ်ႉတိုဝ်း TikTok ယွၼ်ႉမၼ်းၸမ် ပဵၼ် တႃႇၵုမ်းထိင်းသိုဝ်ႇ Online ဢၼ်သုၵ်ႉယုင်ႈယႃႉၵဝ်း လွင်ႈၽွမ်ႉသဵင်ပဵင်းပၢၵ်ႇ ၵၼ် လႄႈ လွင်ႈမီးၸႂ်ၸေႇတၼႃႇၼႂ်းတူင်ႇဝူင်း ဢိၵ်ႇတင်း မီးၶေႃႈၵႂၢမ်း လွင်ႈတၢင်း ဢၼ်ဢမ်ႇၵိုင်ႇငၢမ်ႇၸိူဝ်းၼႆႉၵေႃႈ ထုၵ်ႇပိုၼ်ၽႄႈဢွၵ်ႇမႃး ဝႃႈၼႆ။ ၼွၵ်ႈလိူဝ်သေၼႆႉ လူင်ပွင်ၸိုင်ႈၼေႇပေႃးလ် ယင်းလႆႈတုၵ်းယွၼ်းႁႂ်ႈ ၶွမ်ႇပၼီႇ သိုဝ်ႇ Online လူင်းသဵၼ်ႈသၢႆမၢႆ လႄႈ ၵေႃႇတင်ႈၸုမ်းႁဵတ်းၵၢၼ် ၼႂ်းၼေႇပေႃးလ် ဢိၵ်ႇတင်း သႂ်ႇၶွၼ်ႇသေ ႁဵတ်းသၢင်ႈၸွမ်းပၵ်းပိူင်မၢႆမီႈမိူင်းၼေႇပေႃးလ် ဝႃႈၼႆ။ ၸိူင်ႉႁိုဝ်ၵေႃႈလီ ၵဵဝ်ႇလွင်ႈငိူၼ်ႈငဝ်ႈ ဢၼ်ႁဵတ်းႁႂ်ႈလူင်ပွင်ၸိုင်ႈၼေႇပေႃးလ် သင်ႇႁၢမ်ႈဢမ်ႇပၼ်ၸႂ်ႉတိုဝ်း TikTok ၼၼ်ႉ ဢမ်ႇပႆႇၸႅင်ႈလႅင်းလီ လႄႈ မိူဝ်ႈၽွင်း သိုဝ်ႇၶၢဝ်ႇ AP တွင်ႈထၢမ်တီႈၶွမ်ႇပၼီႇ ဢၼ်ပဵၼ်ၸဝ်ႈၶွင်ဢႅပ်ႉ TikTok ၼႆႉ ၸွင်ႇတေႁဵတ်းၸွမ်းၼင်ႇလူင်ပွင်ၸိုင်ႈၼေႇပေႃးလ် တုၵ်းယွၼ်းၼၼ်ႉယူႇႁိုဝ် ဢၼ်ဝႃႈၼၼ်ႉၵေႃႈ ၽၢႆႇတၢင်းၶွမ်ႇပၼီႇ ဢမ်ႇပႆႇလႆႈလၢတ်ႈပၼ်တၢင်းႁၼ်ထိုင်သင် ဝႃႈၼႆ။ TikTok ၼႆႉ ပဵၼ်ၶွင် ၶွမ်ႇပၼီႇ ByteDance ထုၵ်ႇလၢႆလၢႆၸိုင်ႈမိူင်း မိပ်ႇဢီး ယွၼ်ႉမီးလွင်ႈမႆႈၸႂ်ဝႃႈ လူင်ပွင်ၸိုင်ႈၶႄႇ တေၸႂ်ႉ App ဢၼ်ၼႆႉ ပဵၼ်ၶိူင်ႈမိုဝ်း တႃႇၽွၼ်းလႆႈၶွင်ၶႄႇ ဝႃႈၼႆ။ မိူၼ်ၼင်ႇၼၼ် ၽၢႆႇတၢင်း ဢမေႇရိၵၢၼ်ႇ၊ ဢင်းၵိတ်ႉ လႄႈ ၼိဝ်းသီႇလႅၼ်ႇ ၸိူဝ်းၼႆႉ လႆႈသင်ႇႁႂ်ႈၽူႈမီးပုၼ်ႈၽွၼ်း ၼႂ်းၶႃႈႁၢပ်ႇၵၢၼ်ၶုၼ်တင်းသဵင်ႈ ထွၼ်ဢႅပ်ႉ TikTok ဢွၵ်ႇပႅတ်ႈၼႂ်းၾူၼ်းလႄႈ ႁၢမ်ႈၸႂ်ႉတိုဝ်း ပႅၵ်ႉသမ်ႉၽၢႆႇတၢင်းၶွမ်ႇပၼီႇ ဢၼ်ပဵၼ်ၸဝ်ႈၶွင် TikTok လႆႈဢွၵ်ႇမႃးပၢၵ်ႈပႅတ်ႈလၢႆပွၵ်ႈလၢႆၵမ်းဝႃႈ ဢမ်ႇလႆႈသူင်ႇ ၶေႃႈမုၼ်းပၼ်လူင်ပွင်ၸိုင်ႈၶႄႇ လႄႈ သင်ၸိူဝ်ႉဝႃႈလူင်ပွင်ၸိုင်ႈၶႄႇ တုၵ်းယွၼ်းမႃးၵေႃႈယဝ်ႉ တေဢမ်ႇႁဵတ်းသၢင်ႈၸွမ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-14T11:47:33

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8%e1%80%95%e1%80%bd%e1%80%90-2/

ပၢင်တိုၵ်းမိူင်းတႆးပွတ်းႁွင်ႇ ၽႂ်ၵေႃႉတေဢွင်ႇပွႆးလႆႈ

Operation 1027 ပၢင်တိုၵ်းၸုမ်းဢူၺ်းလီ 3 ၸုမ်း သိုၵ်းၵူဝ်းၵၢင်ႉ MNDAA ၊ သိုၵ်းပလွင်ႈ TNLA ၊ သိုၵ်းရၶႅင်ႇ AA ႁူမ်ႈပႃး တပ်ႉၵႅတ်ႇၶႄၵူၼ်းမိူင်း PDF လႄႈ သိုၵ်းမၢၼ်ႈ ဢၼ်ပဵၼ်ၵၼ်ယူႇတီႈၼႂ်းၸိုင်ႈတႆးပွတ်းႁွင်ႇ လႃႈသဵဝ်ႈ၊ သႅၼ်ဝီ၊ ၵူၼ်ႉၶၢႆ၊ မူႇၸေႊ၊ ၼမ်ႉၶမ်း၊ လဝ်ႉၵႆႇ (လဝ်ႇၵၢႆး) တႄႇၵႂႃႇၸိူဝ်းၼႆႉ ယိုင်ႈယူႇယိုင်ႈႁၢဝ်ႈႁႅင်းမႃးလႄႈ ႁဵတ်းႁႂ်ႈတုမ်ႉယွၼ်ႈထိုင် ၵူၼ်းမိူင်းတႆးၼႂ်းပိုၼ်ႉတီႈၼၼ်ႉ တႄႉတႄႉယူႇယဝ်ႉ။ ပၢင်တိုၵ်းၼႆႉတႄႇပဵၼ်မႃး မိူဝ်ႈဝၼ်းထီႉ 27 October 2023 ၵွပ်ႈသိုၵ်းဢူၺ်းလီၶဝ် ႁူမ်ႈၵၼ်ၶဝ်ႈလူမ်ႇတိုၵ်းမိူဝ်ႈလဵဝ်ၵၼ်လႄႈ သဵင်ၵွင်ႈလႆႈတႅၵ်ႇလၢႆလၢႆၸႄႈဝဵင်း ထိုင်တီႈသိုၵ်းမၢၼ်ႈ ပေႃးဢမ်ႇၸၢင်ႈထႅမ်ႁႅင်းၸွႆႈၵၼ်သေ ၽၢႆႇသိုၵ်းဢူၺ်းလီၶဝ် ၵုမ်းထိင်းလႆႈသဵၼ်ႈတႃႈသၢႆတၢင်း လႄႈ ၼႂ်းဝဵင်းၵမ်ႈၽွင်ႈ ဢၼ်ပဵၼ်တီႈလမ်ႇလွင်ႈတႃႇၵၢၼ်သိုၵ်း၊ ၵၢၼ်မၢၵ်ႈမီးၶွင်သိုၵ်းမၢၼ်ႈၼၼ်ႉယူႇ၊ မိူဝ်ႈလဵဝ်ၼႆႉ ၽၢႆႇၸုမ်းဢူၺ်းလီၶဝ်ၵေႃႈ ပိုၼ်ႇၽၢဝ်ႇဢွၵ်ႇမႃးဝႃႈ ၶဝ်တိုၵ်းသိမ်းၵုမ်းၵမ်လႆႈလၢႆလၢႆၸႄႈ ဝဵင်းယဝ်ႉၼႆသေ ဢၼ်ပဵၼ်ၽၢႆႇသိုၵ်းမၢၼ်ႈၵေႃႈပိုၼ်ၽၢဝ်ႇ Martial Law ဝႆႉလၢႆလၢႆၸႄႈဝဵင်းမိူၼ်ၵၼ်ယူႇ။ တေႃႇထိုင်ၼႂ်းဝၼ်းမိူဝ်ႈၼႆႉ ပၢင်တိုၵ်းတိုၵ်ႉႁၢဝ်ႈႁႅင်းသေဢမ်ႇၵႃး ယိုင်ႈၶႅၼ်းလၢမ်းၽႄႈၸွတ်ႇၵႂၢင်ႈမႃး လိူဝ်ၵဝ်ႇ ပေႃးႁဝ်းမႃးတူၺ်းၼႆ မိူဝ်ႈပၢင်တိုၵ်းတႄႇၵိူတ်ႇၶိုၼ်ႈၼၼ်ႉ မိူၼ်ၼင်ႇ ဝဵင်းၵျွၵ်းမႄး၊ သီႇပေႃႉ ၸိူဝ်းၼႆႉ ယင်းပႆႇထိုင်တီႈဝႃႈပဵၼ်ၼႃႈတီႈပၢင်တိုၵ်းသိုၵ်းသိူဝ် ၵူၺ်းၵႃႈမိူဝ်ႈလဵဝ်ၼႆႉ ပၢင်တိုၵ်းလၢမ်းထိုင် သေဢမ်ႇၵႃး ၽၢႆႇသိုၵ်းမၢၼ်ႈၶဝ်ၵေႃႈသင်ႇပိၵ်ႉဢိုတ်းလုမ်းၽၢႆႇဢုပ်ႉပိူင်ႇၽွင်းငမ်းဝႆႉသေ ၶွၼ်ႈဢဝ်ႁႅင်းၵူၼ်းၶဝ် ၵူႈၸွၵ်ႉၵူႈၸဵင်ႇ မိူၼ်ၼင်ႇ ၸွမ်းၵဵၵ်ႉၸွမ်းလၢၼ်ႇ၊ ၸွမ်းလုမ်းၸွမ်းၸႆး ၸိူဝ်းၼႆႉ ၶဝ်ႈယူႇဝႆႉၸွမ်းတပ်ႉလမ်ႇလွင်ႈ (တပ်ႉယႂ်ႇ) ၶဝ်ဝႆႉယူႇယဝ်ႉ၊ ၼၼ်ႉသေဢမ်ႇၵႃး ၸွမ်းသဵၼ်ႈတႃႈသၢႆတၢင်းၸိူဝ်းၼႆႉၵေႃႈ ပိၵ်ႉဢိုတ်း ဢဝ်လူတ်ႉၵႃးလႄႈၶူၺ်လိၼ်ထူမ်တတ်းတၢင်းဝႆႉ၊ မိူၼ်ၼၼ်ၼင်ႇၵဝ်ႇ ၽၢႆႇသိုၵ်းဢူၺ်းလီၶဝ်ၵေႃႈ ၼင်ႇႁိုဝ်သိုၵ်းမၢၼ်ႈတေဢမ်ႇၸၢင်ႈၵႂႃႇမႃး ထႅမ်ႁႅင်းၵၼ်လႆႈၼၼ်ႉ ၸွမ်းသဵၼ်ႈတႃႈသၢႆတၢင်းလူင်၊ ၸွမ်းၶူဝ် ၸိူဝ်းၼႆႉ ၶဝ်လႆႈၵူၼ်ႇ ပင်းယႃႉလႅဝ်ပႅတ်ႈ မိူၼ်ၵၼ်။ မိူဝ်ႈၼင်ႇၼႂ်းဝၼ်းထီႉ 12 November 2023 ၼႆႉ ၽၢႆႇသိုၵ်းပလွင်ႈ TNLA လႄႈၸုမ်းဢူၺ်းလီမၼ်း ၶဝ်ႈယိုဝ်းႁူင်းပလိၵ်ႈမၢၼ်ႈ ၸွမ်းၸိူဝ်းႁိမ်းၶူဝ်ၼမ်ႉသိမ်ႇ လႄႈယႃႉလူႉလႅဝ်ပႅတ်ႈၶူဝ်ၶၢမ်ႈၼမ်ႉသိမ်ႇ ၼႂ်းၵႄႈသီႇပေႃႉ-ၵျွၵ်းမႄးၼၼ်ႉသေ လႆႈႁူႉဝႃႈ ၶဝ်ၶဝ်ႈယိုတ်းလႆႈတပ်ႉမၢၼ်ႈဢမ်ႇယွမ်း 6 တီႈ ၸွမ်းၽၢႆႇတူၵ်း လႄႈ ၽၢႆႇဢွၵ်ႇၼမ်ႉတူႈၼႆယဝ်ႉ။ မိူဝ်ႈတႄႇပဵၼ်ပၢင်တိုၵ်းၼၼ်ႉ ၶူဝ်ၼမ်ႉတူႈဢၼ်မီးတီႈ သႅၼ်ဝီၼၼ်ႉၵေႃႈ သိုၵ်းဢူၺ်းလီၶဝ်ၵူၼ်ႇပင်းပႅတ်ႈမိူၼ်ၵၼ်၊ ၶူဝ်တီႈလဝ်ႉၵႆႇ(လဝ်ႇၵၢႆး)ၵေႃႈ တေႃႈၼင်ႇၼၼ် တေလႆႈဝႃႈ ၼင်ႇႁိုဝ်ၸုမ်းသိုၵ်းဢူၺ်းလီၶဝ် တေၶဝ်ႈႁုပ်ႈတိုၵ်းတေႃးသိုၵ်းမၢၼ်ႈငၢႆႈ ၼႂ်းဝဵင်းလႂ်ဝဵင်းၼၼ်ႉလႄႈ ၸင်ႇယႃႉပႅတ်ႈၶူဝ်၊ သဵၼ်ႈတႃႈသၢႆတၢင်း တႃႇႁႂ်ႈသိုၵ်းမၢၼ်ႈၵႂႃႇမႃးယၢပ်ႇ ၼၼ်ႉယဝ်ႉ။ သိုၵ်းဢူၺ်းလီ 3 ၸုမ်း လႄႈသိုၵ်းမၢၼ်ႈ ၽႂ်တေပေႉၽႂ်? ပၢင်တိုၵ်း Operation 1027 ဢၼ်ပဵၼ်ယူႇၼႂ်းမိူင်းၸိုင်ႈတႆးပွတ်းႁွင်ႇၼၼ်ႉ သင်တေဢဝ်ငဝ်းလၢႆးပေႉ သုမ်းမိူဝ်ႈလဵဝ်ၼႆႉဝႃႈၸိုင် ၽၢႆႇသိုၵ်းဢူၺ်းလီၶဝ်ပေႉဝႆႉလႄႈ ၽၢႆႇသိုၵ်းမၢၼ်ႈသုမ်းဝႆႉ ၼႆၵေႃႈဝႃႈလႆႈယူႇ၊ ဢမ်ႇဝႃႈတေပဵၼ်မၢၵ်ႇၵွင်ႈၸိုၼ်းယၢမ်းလႄႈသင်၊ တပ်ႉပၢင်သဝ်း တပ်ႉဢွၼ်တပ်ႉလူင်လႄႈသင်၊ ႁႅင်းၵူၼ်းသိုၵ်းလႂ်ၸိူဝ်းၼႆႉ ၽၢႆႇသိုၵ်းမၢၼ်ႈသုမ်းၼမ်တႄႉတႄႉ ထိုင်တီႈၽၢႆႇၸုမ်းဢူၺ်းလီၶဝ် ပေႃးၵုမ်းၵမ်လႆႈလၢႆလၢႆၸႄႈဝဵင်း မိူၼ်ၼင်ႇဝဵင်းၼမ်ႉၶမ်းၼႆႉ ၽၢႆႇသိုၵ်းပလွင်ႈ TNLA ၵုမ်းၵမ်လႆႈယဝ်ႉ 80% ၸိူဝ်းၼႆႉယူႇ တပ်ႉသိုၵ်းမၢၼ်ႈ ဢၼ်မီးၼႂ်းဝဵင်းၼမ်ႉၶမ်းၼႆႉ ၸွမ်းၼင်ႇၵူၼ်းၼႂ်းပိုၼ်ႉတီႈလၢတ်ႈတႄႉဝႃႈ ၵိုတ်းဢမ်ႇလိူဝ် 3 တပ်ႉၵူၺ်းယဝ်ႉ ဝႃႈၼႆယူႇ၊ ပေႃးတူၺ်းၼင်ႇဢၼ်ၽၢႆႇသိုၵ်း TNLA ၶဝ်ပိုၼ်ၽၢဝ်ႇဢွၵ်ႇမႃးလႄႈ လွင်ႈၶဝ်တူင်ႉၼိုင်ၼႂ်းဝဵင်း၊ လွင်ႈၶဝ်မႃးႁုင်ၵိၼ်ၶဝ်ႈယူႇသဝ်းၼႂ်းဝဵင်းၸိူဝ်း ၼၼ်ႉၵေႃႈ ႁူႉလႆႈၵမ်းလဵဝ်ယူႇ။ လိူဝ်ၼၼ်ႉ မိူၼ်ၼင်ႇ ၵျိၼ်းသူၺ်ႇႁေႃႇ၊ ၵိဝ်ႇၶူၵ်ႉ(ပၢင်ႇသၢႆး)၊ မိူင်းၵူဝ်း၊ ၽွင်းသႅင် ၸိူဝ်းၼႆႉ ၵွပ်ႈၽၢႆႇတၢင်းသိုၵ်းမၢၼ်ႈသုမ်းတပ်ႉၼမ်ထိုင် 130 တပ်ႉပၢႆလႄႈ ၽၢႆႇသိုၵ်းဢူၺ်းလီၶဝ် ၵုမ်းၵမ်လႆႈၵမ်ႈၽွင်ႈယဝ်ႉ၊ မိူဝ်ႈၶဝ်ႈတိုၵ်းတႄႉႁူမ်ႈၵၼ်ၶဝ်ႈတိုၵ်းၼႆသေတႃႉ ၵွပ်ႈပဵၼ်ၼႃႈတီႈ MNDAA လႄႈ ဢၼ်ၶဝ်ႈၵုမ်းၵမ်တႄႉၵေႃႈပဵၼ်ၽၢႆႇ တပ်ႉသိုၵ်းၵဝ်ႈၵၢင်ႉ MNDAA ၼၼ်ႉယဝ်ႉ။ လိူဝ်သေၼၼ်ႉ မိူဝ်ႈဝၼ်းထီႉ 12 November 2023 ၼႆႉ ၽၢႆႇသိုၵ်း MNDAA ပိုၼ်ႇၽၢဝ်ႇဢွၵ်ႇမႃးထႅင်ႈဝႃႈ ၶဝ်တိုၵ်းသိမ်းၵုမ်းၵမ်လႆႈထႅင်ႈ ဝဵင်းၵုၼ်လူင်ယဝ်ႉၼႆယူႇ တႃႇၶဝ်တေၶဝ်ႈသိမ်းလႆႈဝဵင်းၵုၼ်လူင်ၼႆႉ လႆႈပဵၼ်ပၢင်တိုၵ်းၵၼ်ၶၢဝ်းတၢင်း 6 ဝၼ်းသေ ၼႂ်းၼၼ်ႉ ၽၢႆႇသိုၵ်း MNDAA ၶဝ် သိမ်းလႆႈႁူင်းပလိၵ်ႈမၢၼ်ႈလႄႈ တပ်ႉသိုၵ်းမၢၼ်ႈ 2 တပ်ႉ၊ ၵႃးပွႆႇမၢၵ်ႇလူင် 2 လမ်း၊ ၵႃးၵၢပ်ႇလဵၵ်း 4 လမ်း လႄႈၶိူင်ႈၶူဝ်းဢၼ်ၵဵဝ်ႇလူၺ်ႈ သိုၵ်းမၢၼ်ႈတင်းၼမ်သေ ၶူဝ်ၼမ်ႉၶူင်း တီႈတၢင်းၶဝ်ႈဝဵင်းၵုၼ်လူင်ၵေႃႈ လႆႈလူႉၵွႆယွၼ်ႉပၢင်တိုၵ်း ယူႇယဝ်ႉ။ ၼႂ်းဝၼ်းလဵဝ်ၵၼ်ၼၼ်ႉ ၶၢဝ်းယၢမ်း 08:00 မူင်း ယူႇတီႈႁူင်းပွႆႇသဵင် MRTV ၶွင်ၶွင်ႇသီႇသိုၵ်းမၢၼ်ႈၵေႃႈ ပိုၼ်ၽၢဝ်ႇၵႂႃႇဝႃႈ ၼင်ႇႁိုဝ်လွင်ႈႁူမ်ႇလူမ်ႈ လႄႈၵၢၼ်ဢုပ်ႉပိူင်ႇၽွင်းငမ်း ပေႃးတေမၼ်ႈၵိုမ်း လႄႈလႆႈလွင်ႈ ငမ်းယဵၼ်ၼၼ်ႉ မွပ်ႈဢႃႇၼႃႇပုၼ်ႈၽွၼ်းပၼ် ႁႂ်ႈၽူႈၵွၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ ၽွင်ႈငမ်းလူၺ်ႈပၵ်းပိူင်သိုၵ်း Martial Law ၵႂႃႇ ၼႂ်းၸိုင်ႈတႆးပွတ်းႁွင်ႇ 8 ၸႄႈဝဵင်း မိူၼ်ၼင်ႇ ၵူတ်ႉၶၢႆ၊ ၵုၼ်လူင်၊ ၼမ်ႉၶမ်း၊ မူႇၸေႊ၊ လႃႈသဵဝ်ႈ၊ သႅၼ်ဝီ၊ လဝ်ႉၵႆႇ(လဝ်ႇၵၢႆး)၊ ၵုင်းၵႅင်း ၸိူဝ်းၼႆႉၼႆယူႇ။ ဢဝ်ငဝ်းလၢႆးမိူဝ်ႈလဵဝ်ဝႃႈၸိုင် ပၢင်တိုၵ်းတီႈမိူင်းတႆးပွတ်းႁွင်ႇၼႆႉ ၽၢႆႇသိုၵ်းဢူၺ်းလီၶဝ် ပေႉဝႆႉသိုၵ်းမၢၼ်ႈ ၼႆၵေႃႈဢမ်ႇၽိတ်း ဢဝ်တပ်ႉပႆႇလိၼ်ၼင်ႇၵၼ်တိုၵ်းၵၼ်ၵေႃႈ သိုၵ်းမၢၼ်ႈတိုၼ်းသုမ်းၼႄႉၼွၼ်း မိူဝ်ႈလဵဝ်ၼႆႉ ပႆႇႁၼ်ၽၢႆႇသိုၵ်းမၢၼ်ႈ ၸႂ်ႉတပ်ႉၵၢင်ႁၢဝ် (ႁိူဝ်းမိၼ်) တင်းၼမ်တင်းလၢႆသေတိုၵ်းတႄႉတႄႉ (ဢၼ်ၸႂ်ႉၵေႃႈမီးယူႇ) ယွၼ်ႉၼၼ်လႄႈ ၸင်ႇပဵၼ်ၽၢႆႇသိုၵ်းဢူၺ်းလီ 3 ၸုမ်းၶဝ်ပႄႉဝႆႉ မိူဝ်ႈလဵဝ်ၼႆႉ သိုၵ်းမၢၼ်ႈသုမ်းတပ်ႉၶဝ်ၼႆႉ ၸမ် 200 တပ်ႉယဝ်ႉ သင်တေၼပ်ႉပႃးတပ်ႉဢွၼ်ႇတပ်ႉဢိတ်း၊ တပ်ႉယႂ်ႇ တပ်ႉလူင်၊ တပ်ႉပၢင်သဝ်း လႄႈၸွမ်းၵိၵ်ႉလၢၼ်ႇၸိူဝ်းၼႆႉ။ ၵူၺ်းဝႃႈၼႆသေတႃႉ မိူဝ်းၼႃးမႃးၼႆႉ ပႆႇၸၢင်ႈလၢတ်ႈလႆႈဝႃႈ ၸုမ်းလႂ်တေပႄႉ ဢၼ်ပဵၼ်ၽၢႆႇ သိုၵ်းမၢၼ်ႈၵေႃႈ လႆႈတူၵ်းသုမ်းၼမ်ယဝ်ႉတႃႇမၼ်းတေယွမ်းသုမ်းလၢႆလၢႆၼၼ်ႉဢမ်ႇပဵၼ်လႆႈ ငဝ်းလၢႆး ပၢင်တိုၵ်းပွတ်းႁွင်ႇၼႆႉ တေမိူၼ်ၼင်ႇတီႈ ဝဵင်းထၢၼ်ႇတလၢၼ်ႇ မိူင်းၶျၢင်းၼၼ်ႉၵေႃႈ ပဵၼ်လႆႈယူႇ၊ မိူဝ်ႈပူၼ်ႉမႃးပႆႇႁိုင်သင် ၵွပ်ႈတပ်ႉၵႅတ်ႇၶႄၵူၼ်းမိူင်းၶဝ် ၶဝ်ႈတိုၵ်းတပ်ႉမၢၼ်ႈႁၢဝ်ႈႁႅင်းလႄႈ ၽၢႆႇသိုၵ်းမၢၼ်ႈ ၶၢႆႉဢဝ်ၶိူဝ်းမၢၼ်ႈၶဝ်ဢွၵ်ႇၼွၵ်ႈပိုၼ်ႉတီႈယဝ်ႉ ၸင်ႇဢဝ်တပ်ႉၵၢင်ႁၢဝ်ၶဝ် မႃးၽဝ်ပႅတ်ႈဝဵင်းထၢၼ်ႇတလၼ်ႇ 3 ပုၼ်ႈ 2 ပုၼ်ႈ ပေႃးပဵၼ်ၽဝ်ႇၵႂႃႇယူႇယဝ်ႇ။ ပေႃးၸိူင်ႉၼၼ် ပၢင်တိုၵ်းလၢႆလၢႆၸႄႈဝဵင်းၼႂ်းၸိုင်ႈတႆးပွတ်းႁွင်ႇၼႆႉၵေႃႈ လၢမ်ႈၶၢတ်ႈဝႆႉတိုၼ်းတေ ၸၢင်ႈပဵၼ်လႆႈၸိူင်ႉၼၼ်ယူႇ ယွၼ်ႉၼၼ် ပိုၼ်ႉတီႈၸိူဝ်းၼၼ်ႉ လီလႆႈၾၢင်ႉသတိဝႆႉတႄႉတႄႉဝႃႈဝႃႈ (ဢၼ်လွင်ႈယႂ်ႇၼႆႉၵူၼ်းမိူင်း) ၼၼ်ႉယဝ်ႉ။ ဢၼ်သိုၵ်းမၢၼ်ႈတေဢမ်ႇၸၢင်ႈၽဝ်ၵေႃႈ တေလွတ်ႈလႆႈ ၸႄႈဝဵင်းဢၼ်တိတ်းၸပ်းလႅၼ်လိၼ်မိူင်းၶႄႇ မွၵ်ႈၼၼ်ႉၵူၺ်းၼႆ ၶႃႈႁဝ်းတႄႉထတ်းႁၼ်ၼင်ႇၼႆ၊ ယွၼ်ႉၼၼ်လႄႈ ပၢင်တိုၵ်းမိူဝ်ႈလဵဝ်ၼႆႉ သိုၵ်းမၢၼ်ႈသုမ်းဝႆႉၵေႃႈ မိူဝ်ႈၼႃးမႃးတႄႉပႆႇတႅပ်းတတ်း လႆႈဝႃႈၽႂ်တေသုမ်း (တၢင်းႁၼ်သုၼ်ႇတူဝ်)။ သင်ၸုမ်းသိုၵ်းဢူၺ်းလီပႄႉၵႂႃႇ မိူင်းတႆးပွတ်းႁွင်ႇ တေပဵၼ်ႁိုဝ်? သမ်ႉဝႃႈပၢင်တိုၵ်းၼႂ်းငဝ်းလၢႆးမိူဝ်းၼႃႈၼႆႉ ပႆႇႁူႉလႆႈဝႃႈ ၽႂ်တေပေႉ၊ ၽႂ်တေသုမ်း ၼႆသေတႃႉ ၽၢႆႇသိုၵ်းမၢၼ်ႈတႄႉဝႃႈ တေဢၢၼ်းၽဵဝ်ႈပႅတ်ႈၸုမ်းၵေႃႇၵၢၼ်ႁၢႆႉၸိူဝ်းၼၼ်ႉႁႂ်ႈလႆႈၼႆယူႇ။ တေႃႈၼင်ႇၼၼ် ၽၢႆႇၸုမ်းဢူၺ်း 3 ၸုမ်းၵေႃႈဝႃႈ တေဢၢၼ်းတိုၵ်းတေႃးသိုၵ်းမၢၼ်ႈ ႁႂ်ႈပေႃးၵူၼ်ႇပင်းပႅတ်ႈၼႆ မိူၼ်ၵၼ် သင်ၸိူဝ်ႉဝႃႈ ၽၢႆႇၸုမ်းဢူၺ်းလီတိုၵ်းပႄႉလႆႈသိုၵ်းမၢၼ်ႈတႄႉၸိုင် တေယၢပ်ႇၸႂ်ပေႃႈမႄႈၵူၼ်းမိူင်းတႆး ၵူၺ်းဢမ်ႇၵႃး တႃႇတပ်ႉသိုၵ်းၸိုင်ႈတႆး SSPP/SSA ၵေႃႈတေယၢပ်ႇမိူၼ်ၵၼ်။ ယွၼ်ႉသင်ပေႃးဝႃႈၼႆၸိုင်ႈ သင်ပဵၼ်ၸဝ်ႈသူၼ်ၵေႃႈမၼ်းတေလၢတ်ႈဝႃႈ “ၼႂ်းပႃႇထိူၼ်ႇႁူၵ်ႉႁၢမ်းလူင်ၼႆႉ ၵဝ်ၵေႃႉမႃးတီႇမႃးၽဵဝ်ႈလႄႈ မႂ်းဢမ်ႇမီးသုၼ်ႇတႃႇမႃးၽုၵ်ႇသွၼ်ႈၸွမ်း” ၼႆယဝ်ႉ၊ ၶႂ်ႈဝႃႈၼႆႉ ၼႃႈတီႈဢၼ် ပဵၼ်ပၢင်တိုၵ်းၵၼ်ယူႇၼႆႉ လိူဝ်သေပွတ်းလဝ်ႉၵႆႇ(လဝ်ႇၵၢႆး) ဢၼ်ပဵၼ်ၼႃႈတီႈ MNDAA ယဝ်ႉ မိူၼ်ၼင်ႇၸွမ်းလႃႈသဵဝ်ႈ၊ သီႇပေႃႉ၊ ၵျွၵ်းမႄး၊ ၵူတ်ႇၶၢႆ၊ သႅၼ်ဝီ၊ မူႇၸႄႈ၊ ၼမ်ႉၶမ်း တႄႇၵႂႃႇၸိူဝ်းၼႆႉ သမ်ႉ ပဵၼ်ၼႃႈတီႈၸၢပ်ႈသွၼ်ႉဢၼ် SSPP/SSA ၵုမ်းၵမ်ပႃးလႄႈ သင်ၸုမ်းဢူၺ်းလီၶဝ်ပႄႉၵႂႃႇၸိုင် တႃႇပႃႇတီႇမႂ်ႇသုင်ၸိုင်ႈတႆး SSPP တေၵႂႃႇယူႇလႆႈၵတ်းယဵၼ်ထၢင်ႇႁၢင်ႈၼၼ်ႉဢမ်ႇပဵၼ်လႆႈ။ ပၢင်တိုၵ်းဢၼ်ပဵၼ်ယူႇၼႆႉ ၽၢႆႇသိုၵ်းဢူၺ်းလီ 3 ၸုမ်း လႆႈဢဝ်ၼိူဝ်ႉလိူတ်ႈသၢႆၸႂ်သေတိုၵ်းဢဝ်လႄႈ တႃႇၶဝ်တေထွႆၶိုၼ်းၼၼ်ႉယၢပ်ႇဝႆႉယူႇ၊ ပုၼ်ႈတႃႇၸၢဝ်းၶိူဝ်တႆးၸွမ်းပိုၼ်ႉတီႈၼၼ်ႉၵေႃႈ တေလႆႈယၢပ်ႇ မိူၼ်ၵၼ် ၵူၼ်းမိူင်းၵေႃႈတိုၼ်းဢမ်ႇၶႂ်ႈပၼ်ပဵၼ်ၸိူင်ႉၼၼ်ၼႆ ယုမ်ႇယမ်ယူႇ။ ၶႄႇၸွင်ႇပၼ်ႁႅင်းပၢင်တိုၵ်း? ပၢင်တိုၵ်းဢၼ်ပဵၼ်ယူႇၼႆႉ မီးလွင်ႈတုမ်ႉယွၼ်ႈထိုင်မိူင်းၶႄႇႁၢဝ်ႈႁႅင်ႈ ဢဝ်ၸႂ်မိူင်းၶႄႇဝႃႈ တိုၼ်းဢမ်ႇၶႂ်ႈႁႂ်ႈမၼ်းပဵၼ် သင်တေလၢတ်ႈဝႃႈ သိုၵ်းမၢၼ်ႈလႄႈ ၸုမ်းဢူၺ်းလီသၢမ်ၸုမ်းၼၼ်ႉ ဢၼ်ၸမ်ၸႂ်ၶႄႇလိူဝ်ၼၼ်ႉ ပဵၼ်သိုၵ်းမၢၼ်ႈၼႆတိုၼ်းဢမ်ႇၽိတ်း ၵူၺ်းဝႃႈၼၼ်သေတႃႉ ဢမ်ႇဝႃႈသိုၵ်းမၢၼ်ႈၵေႃႈလီ၊ သိုၵ်းဢူၺ်းလီၶဝ်ၵေႃႈလီ မီးလွင်ႈၵပ်းသိုပ်ႇတၢင်းမိူင်းၶႄႇမိူၼ်ၵၼ်။ ယူႇတီႈမိူင်းၶႄႇသေ ဢွၵ်ႇမႃးတုၵ်းယွၼ်းႁႂ်ႈသွင်ၽၢႆႇ ၵိုတ်းတိုၵ်းၵၼ်ဝႆးဝႆးလႄႈ ႁႂ်ႈဢုပ်ႇဢူဝ်းငူပ်ႉငီႉ ၵၼ်ၵႂႃႇၼႆယဝ်ႉ ဝၢႆးပဵၼ်ပၢင်တိုၵ်းၼႆႉ ၵွပ်ႈၸုမ်းဢူၺ်းလီၶဝ်ၵုမ်းၵမ်ႈလႆႈသဵၼ်ႈတၢင်းလူင်ပျီႇထွင်ႇၸူႉ (သဵၼ်ႈတၢင်းမိူင်းႁူမ်ႈတုမ်-မိူင်းၶႄႇ) ၼၼ်ႉလႄႈ ၶႄႇလႆႈမႆႈၸႂ်ပုၼ်ႈတႃႇၵၢၼ်ပၢႆးမၢၵ်ႈမီးမၼ်း ဢၼ်လႆႈလူင်းဝႆႉၼႂ်းမိူင်းႁူမ်ႈတုမ်လႄႈ မိူင်းတႆးၼၼ်ႉယဝ်ႉ၊ လိူဝ်ၼၼ်ႉ သင်ပၢင်တိုၵ်း သိုပ်ႇလၢမ်းထႅင်ႈၸိုင် ၶႄႇယင်းတေလႆႈမႆႈၸႂ်ပႃး တေႃႈၵႅတ်ႉၶဝ်ႈၸိူဝ်းၼႆႉလူးၵွၼ်ႇ။ လွင်ႈၼႆႉယင်းလႆႈႁၼ် ၸဝ်ႈသိုၵ်းလူင်ၸၢႆးသူႉ ၽူႈၶၢၼ်ပၢၵ်ႇ SSPP/SSA တွပ်ႇၵႂႃႇတီႈသိုဝ်ႇၶၢဝ်ႇ DVB ဝႃႈ “ၵဵဝ်ႇလူၺ်ႈပၢင်တိုၵ်းၼႆႉ သင်ပဵၼ်ၶႄႇ​​ၵေႃႈ မၼ်းတိုၼ်းဢမ်ႇၶႂ်ႈႁႂ်ႈပဵၼ် မၼ်း​​တေတုမ်ႉတိူဝ်ႉ ပၢႆးမၢၵ်ႈမီးမၼ်းၼၼ်ႉၼႃႇ ၵဵဝ်ႇလူၺ်ႈလွင်ႈၼႆႉ​​ၵေႃႈ မိူင်းၶႄႇတိုၼ်းဢမ်ႇႁၼ်လီပၢင်တိုၵ်းၶႃႈ” ၼႆယူႇ။ ၽွၼ်းတုမ်ႉယွၼ်ႈပၢင်တိုၵ်းမိူင်းတႆးပွတ်းႁွင်ႇ တင်ႇတႄႇဝၼ်းပဵၼ်ပၢင်တိုၵ်းမႃး မိူဝ်ႈဝၼ်းထီႉ 27 October 2023 ထိုင်ဝၼ်းမိူဝ်ႈၼႆႉ ၵူၼ်းမိူင်းၼႂ်းပိုၼ်ႉတီႈ ၼွင်ၶဵဝ်၊ သႅၼ်ဝီ၊ လႃႈသဵဝ်ႈ၊ လဝ်ႉၵႆႇ(လဝ်ႇၵၢႆး)၊ ၵျိၼ်းသူၺ်ႇႁေႃႇ၊ ၼမ်ႉၶမ်း၊ မိူင်းၵူဝ်း၊ ၽွင်းသႅင်၊ ၵုၼ်လူင်၊ ၵျွၵ်းမႄး ၸိူဝ်းၼႆႉ လႆႈပွႆႇၽႃႈပႅတ်ႈႁိူၼ်းယေးသေ လႆႈပၢႆႈၽေးမီးယူႇမွၵ်ႈ 50,000 ပၢႆ လႄႈဢၼ်တိုၵ်ႉ ပၢႆႈထႅင်ႈၵေႃႈမီး ယွၼ်ႉၵူၼ်းပၢႆႈၽေး ၼမ်ၼႃႇဢႃးလႃးလႄႈ တၢင်းၸွႆႈထႅမ်ဢမ်ႇၶိုတ်းတၼ်း ယၢပ်ႇၽိုတ်ႇ တီႈယူႇသဝ်းလႄႈၶဝ်ႈၼမ်ႉတၢင်းၵိၼ်ၸိူဝ်းၼႆႉ၊ ၵူၼ်းပၢႆႈၽေးပၢင်တိုၵ်း မၢင်တီႈၵေႃး ၶိုၼ်းၺႃးၵႄႈ ပၢင်တိုၵ်းသေ ၶမ်ယူႇၸွမ်းၵႄႈမၼ်းၵေႃႈမီးလႄႈ ယွၼ်ႉပၢင်တိုၵ်းသေ ၵူၼ်းမိူင်း ဢမ်ႇဝႃႈလုၵ်ႈဢွၼ်ႇ ၵူၼ်းလူင် လႆႈလူႉတၢႆမၢတ်ႇၸဵပ်းၸွမ်းၵေႃႈမီးတင်းၼမ်။ သိုၵ်းတႆး 2 ၸုမ်းလႄႈ တၢင်းၶႂ်ႈပဵၼ်ၵူၼ်းမိူင်း ၵဵဝ်ႇလူၺ်ႈပၢင်တိုၵ်းပွတ်းႁွင်ႇ တင်ႇတႄႇပဵၼ်ပၢင်တိုၵ်းမႃးၼႆႉ လႆႈႁၼ်သင်ႇၶႃႇ လႄႈပေႃႈမႄႈၵူၼ်းမိူင်း ဢမ်ႇဝႃႈၼႂ်းၸုမ်းတူင်ႇ ဝူင်းၵူၼ်းၵေႃႈလီ၊ ၼႂ်းပၢႆးမွၼ်းၸိူဝ်းၼႆႉၵေႃႈလီ လႆႈႁၼ်ဢွၵ်ႇမႃးလၢတ်ႈတိုၵ်းသူၼ်းႁႂ်ႈသိုၵ်းတႆး 2 ၸုမ်း ဝိၼ်ႇၽၢႆႇဝၢႆႇၼႃႈၸူးၵၼ်ၼႆသေ ၵမ်ႈၽွင်ႈၸၼ်တႅမ်ႈမႃးႁၢင်ႈလူၼ်ႉ (ၵႃႇတုၼ်း)၊ ဝွၵ်း၊ ပွၵ်ႈၵႂၢမ်း ၸိူဝ်းၼႆႉႁၼ်မီးတင်းၼမ်။ တၢင်းမုင်ႈမွင်းၵူၼ်းမိူင်းတႄႉမီးယူႇလွင်ႈလဵဝ်ဝႃႈ သင်သိုၵ်းတႆး 2 ၸုမ်း RCSS/SSA လႄႈ SSPP/SSA ၶဝ်ႈႁႃၵၼ်ၼႆ ၼႂ်းငဝ်းလၢႆးယၢမ်းလဵဝ်ၼႆႉ သၢင်ႇထုၵ်ႇလိူဝ်ပိူၼ်ႈယဝ်ႉၼႆယူႇ။ ပၢၼ်သိုပ်ႇပၢၼ် ၵူၼ်းမိူင်းႁဝ်းၶႃႈၼႆႉ လႆႈပၢႆႈလႆႈၼီ၊ လႆႈလူႉသုမ်းသၢႆၸႂ်လႄႈ မၢတ်ႇၸဵပ်းၸွမ်းၽေးပၢင်တိုၵ်းမႃးၼႆႉ ႁႃတီႈလၢတ်ႈပေႃးဢမ်ႇမီးယဝ်ႉ တေႃႇထိုင်ယၢမ်းလဵဝ်ၼႆႉ ၵူၼ်းမိူင်းႁဝ်းတူၵ်းယူႇၼႂ်းၵႄႈၾႆးငရၢႆး လိူတ်ႇမႆႈလူင်ၼၼ်ႉသေ တေမုင်ႈမွင်းႁႂ်ႈတႆးႁဝ်းၵူႈၽၢႆႇၵူႈပႃႈၶဝ်ႈႁႃၵၼ်ယူႇၼႆ ထၢင်ႇဢမ်ႇၽိတ်း။ ၵမ်းလိုၼ်းသုတ်း ႁႂ်ႈတႆးႁဝ်းၵူႈတီႈၵူႈတၢင်း ႁူႉႁၼ်ထိုင်တၢင်းယၢပ်ႇၽိုတ်ႇၵူၼ်းမိူင်းႁဝ်းၶႃႈပွတ်းႁွင်ႇသေ ႁႂ်ႈၵိုတ်းလွင်ႈတၢင်းၵျေႃႇသိူဝ်းသုၼ်ႇတူဝ်သေ ပိၼ်ႇပၢႆႇၸွႆႈထႅမ်ၵၼ် ၼင်ႇပွင်ပဵၼ်လႆႈၼၼ်ႉသေၵမ်းၼႆ ၶႂ်ႈယွၼ်းတိုၵ်းသူၼ်းၼင်ႇၼႆၶႃႈ။ လွမ်ႉမိူင်း – ၵေးသီး 13 November 2023 *** ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇ တႆးလွတ်ႈလႅဝ်း။

['ပွင်ႈၵႂၢမ်း']

2023-11-14T11:43:45

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83-4/

ဢမေႇရိၵၢၼ်ႇ−ၵူဝ်းရီးယႃးၸၢၼ်း ယုၵ်ႉၸၼ်ႉလွင်ႈႁူမ်ႈမိုဝ်းၵၼ်

တႃႇၽွမ်ႉႁပ်ႉမိုဝ်းလႆႈ ၽေးပူၼ်ႉပႅၼ်မၢၵ်ႇမိတ်ႉသႆး လႄႈ ၼိဝ်းၶလီးယႃး ၵူဝ်းရီးယႃးႁွင်ႇၼၼ်ႉၼႆသေ ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း သိုပ်ႇယုၵ်ႉၸၼ်ႉ လွင်ႈႁူမ်ႈမိုဝ်းၵၼ်ၵႂႃႇထႅင်ႈ ဝႃႈၼႆ။ မိူဝ်ႈဝၼ်းထီႉ 13 November 2023 (လိူၼ်သိပ်းသွင်မႂ်ႇ 1 ၶမ်ႈ ပီႊတႆး 2117 ၼီႈ) ၼၼ်ႉ ၽွင်းလူင်ၽၢႆႇၵႅတ်ႇၶႄဢမေႇရိၵၢၼ်ႇ ဢွၵ်ႇၶၢဝ်းတၢင်းၵႂႃႇတီႈ မိူင်းၵူဝ်းရီးယႃးၸၢၼ်း သေ ႁူပ်ႉထူပ်းဢုပ်ႇဢူဝ်းၸွမ်း ၽွင်းလူင်ၽၢႆႇၵႅတ်ႇၶႄၵူဝ်းရီးယႃးၸၢၼ်း ၵဵဝ်ႇလူၺ်ႈ လွင်ႈမၼ်ႈၼိမ်သဝ်း တႃႇယုၵ်ႉၸၼ်ႉလွင်ႈႁူမ်ႈမိုဝ်းၵၼ် ၼႂ်းၵၢၼ်တုမ်ႉတွပ်ႇၽေး ပူၼ်ႉပႅၼ်ၵူဝ်းရီးယႃးႁွင်ႇ ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈၽွင်းလူင်ၽၢႆႇၵႅတ်ႇၶႄတင်းသွင်ၸိုင်ႈမိူင်းၵေႃႈ လႆႈဢုပ်ႇ ဢူဝ်းတူၵ်းလူင်း တေသိုပ်ႇၽိုၵ်းၽွၼ်ႉၵၢၼ်သိုၵ်းႁူမ်ႈၵၼ်ၵႂႃႇထႅင်ႈ လႄႈ ႁူမ်ႈမိုဝ်း ၸွမ်းၵျႃႇပၢၼ်ႇ တႃႇႁႄႉၵင်ႈလႄႈ ႁၢင်ႈႁႅၼ်းတူဝ်ႈတၼ်းၵူႈၽၢႆႇၽၢႆႇ တႃႇႁႂ်ႈႁပ်ႉမိုဝ်း လႆႈမိူဝ်ႈၽွင်းထုၵ်ႇၵူဝ်းရီးယႃးႁွင်ႇ ၶဝ်ႈလူမ်ႇတိုၵ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-13T13:24:12

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b8%e1%82%82%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%80%a2%e1%80%af/

သိုၵ်းမၢၼ်ႈၸႂ်ႉပိူင်ဢုပ်ႉပိူင်ႇသိုၵ်း 8 ၸႄႈဝဵင်း

ၼႂ်းမိူင်းတႆးပွတ်းႁွင်ႇ တႃႇ 8 ၸႄႈဝဵင်း ယူႇတီႈသိုၵ်းမၢၼ်ႈ လႆႈဢွၵ်ႇၶေႃႈသင်ႇပဵၼ် မႃႇသျႄႇလေႃး (Martial Law) ဢမ်ႇၼၼ် ဢဝ်ပိူင်ၵၢၼ်သိုၵ်း ဢုပ်ႉပိူင်ႇဝဵင်းၵမ်းသိုဝ်ႈ လႄႈ သိုၵ်းမၢၼ်ႈမီးသုၼ်ႇႁဵတ်းလႆႈ ၵူႈလွင်ႈလွင်ႈ ဢမ်ႇဝႃႈပဵၼ်ၵၢၼ် တႅပ်းတတ်းတြႃး ႁိုဝ် ၵၢၼ်ပၼ်တၢမ်ႇၵူၼ်းမိူင်း ၸိူဝ်းၼႆႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝႃးဝၼ်းထီႉ 12 November 2023 (ဝၼ်းလိူၼ်သိပ်းဢဵတ်းလပ်း ပီႊတႆး 2117 ၼီႈ) ၸွမ်သိုၵ်း ဢွင်ႇလိၼ်းတူၺ်း ၽူႈၼမ်းၼႂ်း ၶွင်ႇသီႇၽွင်းငမ်းပွင်ၵၢၼ်ၸိုင်ႈမိူင်း (SAC) ဢွၵ်ႇလိၵ်ႈၶေႃႈသင်ႇၵႂႃႇတီႈ တိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) လႃႈသဵဝ်ႈဝႃႈ တွၼ်ႈတႃႇ လွင်ႈႁူမ်ႇလူမ်ႈ လႄႈ လွင်ႈၵတ်းယဵၼ်ၼိမ်သဝ်းၼႂ်းပိုၼ်ႉတီႈ မိူင်းတႆးပွတ်းႁွင်ႇ ၼၼ်ႉ ၽူႈၵွၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ ႁႂ်ႈၸႂ်ႉဢၢမ်းၼၢတ်ႈသေ ၸႂ်ႉတိုဝ်းပိူင် မႃႇသျႄႇလေႃး ၶပ်ႉၶိုင်ၵႂႃႇၸွမ်းငဝ်းလၢႆး ဝႃႈၼႆ။ လွင်ႈသိုၵ်းမၢၼ်ႈပိုၼ်ၽၢဝ်ႇပဵၼ် ပိူင်မႃႇသျႄႇလေႃး ၼႂ်းမိူင်းတႆးပွတ်းႁွင်ႇၼႆႉ မီးယူႇ 8 ၸႄႈဝဵင်း၊ ၼႂ်းၼၼ်ႉပဵၼ် ၵုၼ်လူင်၊ ၵူတ်ႉၶၢႆ၊ ၼမ်ႉၶမ်း၊ မူႇၸေႊ၊ လႃႈသဵဝ်ႈ၊ သႅၼ်ဝီ၊ လဝ်ႉၵႆႇ(လဝ်ႇၵၢႆး)၊ ၵုင်းၵႅင်း ၸိူဝ်းၼႆႉ ၼႆယဝ်ႉ။ ၼႂ်း 8 ၸႄႈဝဵင်းၼႆႉ သိုၵ်းမၢၼ်ႈ မီးဢၢမ်းၼၢတ်ႈႁဵတ်းလႆႈၵူႈလွင်ႈ ၸဵမ်ၵၢၼ်တႅပ်းတတ်းတြႃး၊ ၵၢၼ်ပၼ်တၢမ်ႇတူၵ်းၶွၵ်ႈ (ၶၢဝ်းပွတ်း ဢမ်ႇၼၼ် တေႃႇၸူဝ်ႈဢသၢၵ်ႈၵူၼ်း)၊ ၵၢၼ်ပၼ်တၢမ်ႇတၢႆ၊ ၵၢၼ်ဢဝ်တၢင်းၽိတ်း ၽူႈၸိူဝ်းသုၵ်ႉယုင်ႈဢူၼ်ၵဝ်း ၶႃႈႁၢပ်ႇၵၢၼ်ၶုၼ်၊ ၶိုင်ပွင်ႁဵတ်းသၢင်ႈလွင်ႈပၢႆးမၢၵ်ႈမီး၊ ဢဝ်တၢင်းၽိတ်းလွင်ႈၵူၼ်းၵိၼ်သူးၵိၼ်လၢပ်ႈ၊ လွင်ႈယိပ်းၵွင်ႈၵၢင်ႇ၊ လွင်ႈယႃႉၵဝ်း ၵၢၼ်ဢုပ်ႉပိူင်ႇၽွင်းငမ်းဝၢၼ်ႈမိူင်း လႄႈ ဢဝ်တၢင်းၽိတ်းပႃးၽူႈသိုဝ်ႇၶၢဝ်ႇၵေႃႈလႆႈ ယူႇယဝ်ႉ။ ၸုမ်းသိုၵ်းမၢၼ်ႈ တင်း ၸုမ်းဢူၺ်းလီပွတ်းႁွင်ႇ 3 ၸုမ်း ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းပိုၼ်ႉတီႈမိူင်းတႆးပွတ်းႁွင်ႇၼၼ်ႉ ၽၢႆႇသိုၵ်းမၢၼ်ႈ တူၵ်းသုမ်းၵူၼ်း သုမ်းပႃးတပ်ႉပၢင်သဝ်း တင်းၼမ်သေ ၽွင်းသိုၵ်းသွင်ၽၢႆႇ ပဵၼ်ပၢင်တိုၵ်းၵၼ်ၼၼ်ႉၵေႃႈ ၵူၼ်းမိူင်းၼႂ်းပိုၼ်ႉတီႈ ၸိူဝ်းဢမ်ႇမီး တၢင်းၽိတ်းသင် လႆႈလူႉသဵင်ႈတၢႆၵႂႃႇ ဢမ်ႇယွမ်း 20 ၵေႃႉ လႄႈ လႆႈပၢႆႈၽေး ဢမ်ႇယွမ်း 20,000 ၵေႃႉ သေဢမ်ႇၵႃး ၶူဝ်းၶွင်ႁိူၼ်းယေး ဢိၵ်ႇပႃး ၶူဝ်းၶွင်ၸႂ်ႉတိုဝ်းတႃႇၵူၼ်းတင်းၼမ် မိူၼ်ၼင်ႇ ၶူဝ်ၶၢမ်ႈၼမ်ႉ၊ သဵၼ်ႈတႃႈသၢႆတၢင်း၊ ဝတ်ႉဝႃးၽႃသိူဝ်ႇ၊ ႁူင်းႁဵၼ်းသွၼ်ပၺ်ႇၺႃႇၸိူဝ်းၼႆႉ လႆႈလူႉၵွႆတင်းၼမ် ယူႇယဝ်ႉ။ ငဝ်ႈငုၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) ဢၼ်ပၵ်းဝႆႉတီႈဝဵင်းလႃႈသဵဝ်ႈၼႆႉ ၽူႈၵွၼ်းတိူင်းသိုၵ်းပဵၼ် ၸွမ်ႁၢၼ် လႃႉမူဝ်း လႄႈ ၵုမ်းၵမ်ဝႆႉ တိူင်းသိုၵ်း၊ ပိဝ်ႇႁႃႇသိုၵ်းယၼ်မၼ်ႈ (ၸပၶ) ၵူတ်ႉၶၢႆ၊ ၵုၼ်လူင်၊ တၢင်ႉယၢၼ်း၊ ၽႅၼ်ၵၢၼ်ယၼ်ႇသိုၵ်းပိုၼ်ႉတီႈ (တၵၸ) လဝ်ႉၵႆႇ၊ ၽႅၼ်ၵၢၼ်ယၼ်ႇသိုၵ်း (ၸၵၶ) – 1 ၵျွၵ်းမႄး လႄႈ ၸၵၶ− 16 သႅၼ်ဝီ ဝႃႈၼႆ။ မိူဝ်ႈၼႆႉဝၼ်းထီႉ 13 November 2023 ၼႆႉၵေႃႈ ၸုမ်းဢူၺ်းလီသိုၵ်းပွတ်းႁွင်ႇ လႄႈ ၸုမ်းသိုၵ်းမၢၼ်ႈ တိုၵ်ႉၶဵင်ႈၶႅင်ၵၢၼ်သိုၵ်းၵၼ် လၢႆလၢႆပိုၼ်ႉတီႈ ၼႂ်းမိူင်းတႆးပွတ်းႁွင်ႇ လႄႈ သဵင်ၵွင်ႈသဵင်မၢၵ်ႇ ၸၢင်ႈတႅၵ်ႇလႆႈၵူႈၶၢဝ်းယၢမ်းၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2023-11-13T13:15:39

https://taifreedom.com/%e1%81%b5%e1%80%bb%e1%82%83%e1%82%87%e1%80%99%e1%81%bc%e1%80%ae%e1%82%87-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8%e1%80%84%e1%80%ad%e1%80%af%e1%81%bc/

ၵျႃႇမၼီႇ ႁၢင်ႈႁႅၼ်းငိုၼ်း ၸွႆႈထႅမ်ယူႇၶရဵၼ်းထႅင်ႈတင်းၼမ်

လူင်ပွင်ၸိုင်ႈၵျႃႇမၼီႇ ႁၢင်ႈႁႅၼ်းငိုၼ်းလၢႆႁဵင်လၢၼ်ႉယူႇရူဝ်ႇ တႃႇၸွႆႈထႅမ်ယူႇၶ ရဵၼ်း ၼႂ်းပီႊ 2024 ပီႊၼႃႈၼႆႉ ဝႃႈၼႆ။ သိုဝ်ႇၶၢဝ်ႇ MGR Online ဢွၵ်ႇဝႆႉမိူဝ်ႈၼႆႉ ဝၼ်းထီႉ 13 November 2023 (လိူၼ်သိပ်း သွင်မႂ်ႇ 1 ၶမ်ႈ ပီႊတႆး 2117 ၼီႈ) ၵဵဝ်ႇလူၺ်ႈလွင်ႈလူင်ပွင်ၸိုင်ႈၵျႃႇမၼီႇ တေၸွႆႈထႅမ်ၽၢႆႇၵၢၼ်သိုၵ်းပၼ်ယူႇၶရဵၼ်း ၼႂ်းပီႊ 2024 ပဵၼ်တႃႇသၢင်ႉငိုၼ်း 8,000 လၢၼ်ႉယူႇရူဝ်ႇ လႄႈ သင်သၽႃးၵျႃႇမၼီႇ ႁၼ်လီၵမ်ႉထႅမ်ၸွမ်းၸိုင် တေႁဵတ်းႁႂ်ႈ ၵျႃႇမၼီႇ မီးငိုၼ်းၸႂ်ႉၸၢႆႇၼႂ်းတပ်ႉသိုၵ်းပဵၼ် 2.1% ၶွင် GDP သေ ၼမ်လိူဝ်သေ 2% ဢၼ်လုၵ်ႈၸုမ်း NATO လႆႈပၼ်ၵႂၢမ်းမၼ်ႈၵၼ်ဝႆႉၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ သိုဝ်ႇၶၢဝ်ႇၵျႃႇမၼီႇ လႆႈလၢႆးငၢၼ်းဝႃႈ ၽၢႆႇတၢင်းၶွမ်ႇမတီႇ ဝၢင်းၽႅၼ်ၵၢၼ်ငိုၼ်းၵေႃႈ ႁၢင်ႈႁႅၼ်းတေပၼ်ၶႂၢင်ႉ ငိုၼ်းၸွႆႈထႅမ်ယူႇၶရဵၼ်းၽိူမ်ႉ ထႅင်ႈ 4,000 လၢၼ်ႉယူႇရူဝ်ႇ ဝႃႈၼႆ။ တေႃႈၼင်ႇၼၼ် ၽၢႆႇတၢင်းႁူမ်ႈတုမ်ယူးရူပ်ႇ (EU) ၵေႃႈ တေၸွႆႈထႅမ်ယူႇၶရဵၼ်း ပဵၼ်တႃႇသၢင်ႉငိုၼ်းသုင်သုတ်း 20,000 လၢၼ်ႉယူႇရူဝ်ႇထႅင်ႈ ဝႃႈၼႆသေတႃႉ ယင်းမီးလုၵ်ႈၸုမ်းၼႂ်းႁူမ်ႈတုမ်ယူးရူပ်ႇ မၢင်ၸိုင်ႈမိူင်း ဢမ်ႇႁၼ်လီၸွမ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-13T12:22:47

https://taifreedom.com/app-%e1%80%a2%e1%81%bc%e1%80%ba%e1%81%b8%e1%81%a2%e1%80%84%e1%80%ba%e1%82%88%e1%80%9c%e1%81%b5%e1%80%ba%e1%82%89%e1%80%9c%e1%80%af%e1%80%90%e1%80%ba%e1%82%87%e1%80%a2%e1%80%9d%e1%80%ba%e1%80%84/

App ဢၼ်ၸၢင်ႈလၵ်ႉလုတ်ႇဢဝ်ငိုၼ်း ၼႂ်းယေးငိုၼ်း(Mobile Banking) လႆႈ လႄႈ လွၵ်းလၢႆးႁႄႉၵင်ႈ

မီးၶၢဝ်ႇဢွၵ်ႇမႃးတိၵ်းတိၵ်း လွင်ႈဝႃႈ ငိုၼ်းၼႂ်းယေးငိုၼ်း(Mobile Banking) ၺႃးလုတ်ႇႁၢႆၵႂႃႇမူတ်း ၽၢၼ်ႇ App ယေးငိုၼ်း ဢၼ်သႂ်ႇဝႆႉၼႂ်းၾူၼ်း။ ဢွၼ်ၼႃႈငိုၼ်းတေႁၢႆၵႂႃႇၼၼ်ႉၵေႃႈ ၸဝ်ႈၶွင်ၾူၼ်း ၸဝ်ႈၶွင်မၢႆယေးငိုၼ်းၼၼ်ႉ ဢမ်ႇလႆႈႁဵတ်းသင် မၢင်ၵေႃႉ ပိၵ်ႉၼႃႈၾူၼ်းသေ တမ်းဝႆႉလၢႆလၢႆ ႁဵတ်းၼၼ်ၵေႃႈ ယူႇယူႇ မီးၶေႃႈၵႂၢမ်း မီးလိၵ်ႈ (Message) သူင်ႇၶဝ်ႈမႃးသေ ဝၢႆးၼၼ်ႉ ငိုၼ်းၼႂ်း ယေးငိုၼ်းၸဝ်ႈၵဝ်ႇႁၢႆလၢႆၵႂႃႇပႅတ်ႈတင်းမူတ်း ဢမ်ႇၼၼ် ႁၢႆၵႂႃႇတင်းၼမ် ၼႆ။ လွင်ႈၸိူဝ်းၼႆႉ ၼႂ်းမိူင်းထႆးမီးၶၢဝ်ႇဢွၵ်ႇမႃးၼမ်ၼႃႇ ၵမ်ႈၽွင်ႈၵေႃႈဝႃႈ လႆႈတဵၵ်းၶဝ်ႈၵႂႃႇၼႂ်း Link ဢၼ် ထုၵ်ႇသူင်ႇၶဝ်ႈမႃးၼႂ်းၶေႃႈၵႂၢမ်းသေငိုၼ်းၸင်ႇႁၢႆ၊ မၢင်ၵေႃႉသမ်ႉ လႆႈ log In ၶဝ်ႈၼႂ်း App သေဢၼ် ဢၼ်သေ ငိုၼ်းႁၢႆ၊ မၢင်ၵေႃႉတႄႉ ဢမ်ႇလႆႈႁဵတ်းသင် သႂၢင်းၾႆးၾူၼ်းဝႆႉလၢႆလၢႆၵေႃႈ ငိုၼ်းႁၢႆၵႂႃႇမူတ်း၊ မၢင်ၸိူဝ်းတႄႉ တိုၵ်ႉလဵၼ်ႈၾူၼ်းယူႇလီလီ ယူႇယူႇၾူၼ်းၶမ်ၵႂႃႇသေ ပေႃးၾူၼ်းလဵၼ်ႈလႆႈၶိုၼ်းယဝ်ႉၵေႃႈ မီးၶေႃႈၵႂၢမ်းတီႈယေးငိုၼ်းသူင်ႇၶဝ်ႈမႃးဝႃႈ ငိုၼ်းၼႂ်းပၢၼ်ႇၸဝ်ႈၵဝ်ႇ ထုၵ်ႇလွႆး(ဢူၼ်း)ဢွၵ်ႇ /ထွၼ်ဢွၵ်ႇၵႂႃႇ ၼႆၵေႃႈမီးတင်းၼမ်။ မၢင်ၵေႃႉဢမ်ႇၺႃးလုတ်ႇဢဝ်ငိုၼ်းတင်းမူတ်းသေတႃႉ ၼပ်ႉပဵၼ်ႁူဝ်လၢၼ်ႉႁူဝ်သႅၼ် ၵေႃႈမီး၊ မၢင်ၵေႃႉ ဢမ်ႇၼမ်ထိုင် ႁူဝ်လၢၼ်ႉႁူဝ်သႅၼ် ပဵၼ်ငိုၼ်းႁူဝ်ႁဵင်ႁူဝ်မိုၼ်ႇၵူၺ်းသေတႃႉ ပဵၼ်ငိုၼ်းဢၼ် ၵဵပ်းႁွမ်တွမ်ၸူႉဝႆႉ တႃႇၸႂ်ႉၼႂ်းၸၢတ်ႈပၢၼ်မိူဝ်းၼႃႈ ဢမ်ႇၼၼ် တႃႇလုၵ်ႈလၢင်း၊ ငိုၼ်းၾၢင်ႉမိူဝ်ႈယူႇဢမ်ႇလီၵိၼ်ဢမ်ႇဝၢၼ်၊ မၢင်ၵေႃႉပဵၼ်ငိုၼ်းတင်းမူတ်း ဢၼ်မီးၼႂ်းၼႃႈႁိူၼ်း ၵေႃႈပဵၼ်လႆႈ ယိုင်ႈမိူဝ်ႈလဵဝ်ပဵၼ်ၵၢပ်ႈပၢၼ် ဢၼ်ႁႃၵၢၼ် ႁႃငိုၼ်းယၢပ်ႇ ၶၼ်ၵုၼ်ႇၵႃႉတၢင်းၶၢႆသမ်ႉၶိုၼ်ႈသုင်ႁႅင်း လႄႈ 20−30 ဝၢတ်ႇ ဢမ်ႇၼၼ် ႁူဝ်ႁဵင်ႁူဝ်မိုၼ်ႇပျႃးၵူၺ်းၵေႃႈ လီသေလၢႆၼႃႇယဝ်ႉ ဢမ်ႇၸႂ်ႈႁိုဝ်။ ႁၼ်ၶၢဝ်ႇဢွၵ်ႇတူဝ်ႈတင်းမိူင်းယဝ်ႉ ၵမ်းၼႆႉမႃးထတ်းတူၺ်းၶိုၼ်းလူး ၼႂ်းၽဝၸဝ်ႈၵဝ်ႇသမ်ႉ ၸွင်ႇယၢမ်ႈ ႁၼ် ၵူၼ်းႁိမ်းၸမ်တူဝ် ၵူၼ်းႁိမ်းႁွမ်း ဢမ်ႇၼၼ် တူဝ်ၸဝ်ႈၵဝ်ႇ ပဵၼ်ၵူၼ်းၵေႃႉဢၼ် ၺႃးလုတ်ႇ ဢဝ်ငိုၼ်းႁၢႆလၢႆၵႂႃႇၼၼ်ႉယူႇႁိုဝ်။ ၸိူင်ႉႁိုဝ်ၵေႃႈလီ ၼင်ႇႁိုဝ်တေလွတ်ႈၽေး ဢမ်ႇႁႂ်ႈငိုၼ်းဢၼ်ၵဵပ်းဝႆႉၼႂ်းယေးငိုၼ်း ႁၢႆလၢႆၵႂႃႇပႅတ်ႈၼၼ်ႉ လူဝ်ႇႁႃလၢႆးႁႄႉၵင်ႈ လႄႈ လူဝ်ႇႁူႉဝႃႈ App ဢီႈသင်ၽွင်ႈဢၼ်ၸၢင်ႈလုတ်ႇဢဝ်ငိုၼ်းႁဝ်းၼၼ်ႉ ယဝ်ႉၵေႃႈ ထတ်းတူၺ်းဝႃႈ ၸွင်ႇၼႂ်းၾူၼ်းႁဝ်း မီး App ဢၼ်လီၾၢင်ႉၸိူဝ်းၼၼ်ႉယူႇႁႃႉ။ သင်မီးၵေႃႈ လူဝ်ႇၼႅတ်ႈ မွတ်ႇပႅတ်ႈ (Uninstall) ပေႃးဢမ်ႇမီး ၼင်ႇႁိုဝ်တေဢမ်ႇလူတ်ႇၺႃးၼၼ်ႉ မႃးလဵပ်ႈႁဵၼ်းႁူႉၸၵ်း ၸိုဝ်ႈ App ၸိူဝ်းၼၼ်ႉဝႆႉၵေႃႈဢမ်ႇၽိတ်းသင် ၸွင်ႇၸႂ်ႈ။ Application (App) ဢၼ်လီၾၢင်ႉ ၸၢင်ႈပဵၼ်ၽေးတေႃႇငိုၼ်းတွင်းၼႂ်းယေးငိုၼ်း လႄႈၶေႃႈမုၼ်းၼႂ်းၾူၼ်း ပဵၼ်ဢီႈသင် App လုတ်ႇငိုၼ်းၵမ်ႈၼမ် တေပဵၼ် App ဢၼ်မီး Malware (Malware – ပဵၼ် Software ဢၼ်ႁဵတ်းဢွၵ်ႇမႃး တႃႇယႃႉၵဝ်းၶေႃႈမုၼ်းၼႂ်းၶွမ်ႇပိဝ်ႇတိူဝ်ႇ လႄႈ ယူင်ႉသၢင်ႈၶွမ်ႇပိဝ်ႇတိူဝ်ႇ ႁဵတ်းႁႂ်ႈၶွမ်ႇပိဝ်ႇတိူဝ်ႇႁဵတ်းၵၢၼ် လူႉ) ၵူၼ်းဢၼ်ႁဵတ်းၵိၼ်ၵၢၼ်ၵဝ်းလႅၼ်လၵ်ႉဢဝ်ငိုၼ်းၶမ်းၶူဝ်းၶွင်ပိူၼ်ႈၼၼ်ႉ ၶဝ်မီးလၢႆးလွၵ်ႇလႅၼ် ၵဝ်းၸၼ်ၸႂ်ပိူၼ်ႈၼၼ်ႉသေ သူင်ႇ Link တႃႇ Download လႄႈ တိတ်းတင်ႈ(ၽွၵ်ႈ) ၵႂႃႇပၼ်ၼႂ်း Line, SMS, Email ပိူၼ်ႈယဝ်ႉ လွၵ်ႇလႅၼ်ႁႂ်ႈၵူႈငိုၼ်း လွၵ်ႇႁႂ်ႈထႅမ်ၶေႃႈမုၼ်းသုၼ်ႇတူဝ် ၶေႃႈမုၼ်းၵဵဝ်ႇလွင်ႈ ငိုၼ်းတွင်းတႃႇလူင်းၸိုဝ်ႈၶဝ်ႈၵႂႃႇၼႂ်း App သေဢၼ်ဢၼ် ဢမ်ႇၼၼ် တႃႇႁပ်ႉသူးရင်းဝၼ်း ဢမ်ႇၼၼ် လႅၼ်ဝႃႈ ပဵၼ်ၸုမ်းႁဵတ်းၵၢၼ်ၼႂ်းလူင်ပွင်ၸိုင်ႈ ၼႆသေ လွၵ်ႇႁႂ်ႈပိူၼ်ႈတိတ်းတင်ႈ(သႂ်ႇ) App ပွမ်ၾၢင်း ဢၼ်ၶဝ်ႁဵတ်းဢွၵ်ႇမႃး။ ပေႃးပိူၼ်ႈသႂ်ႇ App လူင်းၼႂ်းၾူၼ်းပိူၼ်ႈယဝ်ႉ Malware ၼၼ်ႉ တေႁဵတ်းပဵၼ် App ယေးငိုၼ်းပွမ်သေ လွၵ်ႇလႅၼ်ႁႂ်ႈပိူၼ်ႈသႂ်ႇ ၸိုဝ်ႈ မၢႆလပ်ႉ(PIN) ဢိၵ်ႇတင်းၶဝ်တေလၵ်ႉၺွပ်းဝႆႉ မၢႆလပ်ႉၸူဝ်ႈၶၢဝ်း ဢမ်ႇၼၼ် OTP ဢၼ်သူင်ႇၶဝ်ႈမႃးၼႂ်းၶေႃႈၵႂၢမ်း SMS ယဝ်ႉသူင်ႇၶေႃႈမုၼ်းတင်းမူတ်း ၵႂႃႇပၼ်ၸုမ်းႁဵတ်းၵိၼ် ၵၢၼ်လႅၼ်ၵဝ်းပိူၼ်ႈၼၼ်ႉၶိုၼ်း ၶဝ်ၸိူဝ်းၼၼ်ႉ တေႁဵတ်းၸွမ်းၶၵ်ႉတွၼ်ႈၶဝ်ႈၸူး ယေးငိုၼ်းပိူၼ်ႈလႆႈလႄႈ တေဢဝ်ငိုၼ်းၼႂ်းယေးငိုၼ်းပိူၼ်ႈ ဢူၼ်းငိုၼ်း ထွၼ်ငိုၼ်းဢွၵ်ႇၵႂႃႇပႅတ်ႈ ၼၼ်ႉယဝ်ႉ။ လိူဝ်သေၼႆႉ မီးမႃးထႅင်ႈ App မဵဝ်းဢၼ်ပဵၼ် Remote Access ဢၼ်သင်ႇတိတ်းတင်ႈ သႂ်ႇၼႂ်းၾူၼ်းယဝ်ႉၼႆ ၸုမ်းၵဝ်းလႅၼ်ၵိၼ်လၢႆပိူၼ်ႈၼၼ်ႉ တေၵုမ်းၵမ်ၾူၼ်းပိူၼ်ႈလႆႈသေ ၸၢင်ႈၶဝ်ႈထိုင်ၶေႃႈမုၼ်း ၼႂ်းၾူၼ်းပိူၼ်ႈ၊ ဝၢႆးၼၼ်ႉ ၸႂ်ႉၶေႃႈမုၼ်းဢၼ်လႆႈၵႂႃႇၼၼ်ႉ ၵႂႃႇႁဵတ်းသၢင်ႈလႄႈ ဢဝ်ငိုၼ်းၼႂ်းယေး ငိုၼ်းပိူၼ်ႈဢူၼ်းဢွၵ်ႇၵႂႃႇသႂ်ႇၼႂ်းယေးငိုၼ်းၶဝ်ၼၼ်ႉယဝ်ႉ။ လၢႆးဢၼ်ၶဝ်ၶဝ်ႈထိုင် သဵၼ်ႈတၢင်း ၵၢၼ်ငိုၼ်းပိူၼ်ႈလႆႈၼၼ်ႉ ၶဝ်တေယွၵ်ႇလႅၼ်ၶျေႃးႁႂ်ႈပိူၼ်ႈထႅမ်ပၼ်ၶေႃႈမုၼ်းသုၼ်ႇတူဝ်၊ တူဝ်ၼပ်ႉ၊ မၢႆလပ်ႉတႃႇၶဝ်ႈၸႂ်ႉယေးငိုၼ်း လူၺ်ႈ App ၼႂ်းၾူၼ်းၼၼ်ႉယူႇယဝ်ႉ။ သၢႆမၢႆၸိုဝ်ႈ Application (App) ဢၼ်တေလႆႈၾၢင်ႉ ယွၼ်ႉၸၢင်ႈလုတ်ႇငိုၼ်းၼႂ်းယေးငိုၼ်းဢွၵ်ႇလႆႈၼၼ်ႉ− မၢႆၶပ်ႉ ၸိုဝ်ႈ App ဢၼ်ၸၢင်ႈလုတ်ႇငိုၼ်းၼႂ်းယေးငိုၼ်းလႆႈ တႃႇတွင်း 1. 4k Pro Camera 2. 4k Wallpapers Auto Changer 3. Advanced SMS 4. Aipic – Magic Photo Editor 5. All Good PDF Scanner 6. All Language Transtate 7. All Photo Translator 8. Art Filters 9. Astro + Horoscop & Astrology 10. Astroline: The Daily Horoscope 11. Auto Sticker Maker Studio 12. Avtar Maker Character Creator 13. Baby Sticker – Track Milestones 14. Bass Booster Volume Power Amp 15. Battery Charging Animations Battery Wallpaper 16. Battery Charging Animations Bubble – Effects 17. Beat.ly Music Video Maker 18. Beat Maker Pro 19. Beauty Filter 20. Blood Pressure Checker 21. Blood Pressure Diary 22. Blue Scanner 23. Blur Image 24. Caller Theme 25. Callme Phone Themes 26. Call Skins 27. Camera Tuanslator 28. Care Message 29. Cartoons Me 30. Cashe Cleaner 31. Chat Online 32. Chat SMS 33. Chat Test SMS 34. Coco camera v1.1 35. Come Messages 36. Contact Background 37. Cool 38. Cool keyboard 39. Cool Messages 40. Creative 3D Launcher 41. Creative Emoui Keyboard 42. Custom Themed Keyboard 43. Cut,Paste 44. Dazz Cam – D3D Photo Effect 45. Dazzle – Insta Stories editor 46. Dazzling keyboard 47. Design Maker 48. Desire Translate 49. Direct Messenger 50. Dizzi 51. DJ it! 52. Drink Water 53. Drums: Play Beats & Drum Games 54. Easy PDF Scanner 55. Edjing Mix 56. Edjing Pro 57. EmojiOne Keyboard 58. Emoji Theme Keyboard 59. Equalizer+HD music player 60. Equalizer Fx: Bass Booster App 61. Facelab 62. Jigsaw Puzzle 63. Karaoke Songs 64. Life Palmistry 65. Lift: Story Maker 66. Light Messages 67. Live Wallpaper Maker: 4K Theme 68. Loop Maker Pro 69. Lucky Life 70. MagicFX – Magic Video Effects 71. Magic Photo Editor 72. FaceMe 73. Facetory: Face Yoga & Exercise 74. Fancy Charging 75. Fancy SMS 76. Flashlinht Flash Alert On Call 77. FLMX 78. Fonts Emoji Keyboard 79. Frame 80. Frames 81. Freeglow Camera 1.0.0 82. Funny Caller 83. Funny Camera 84. Funny Emoji Message 85. Funny Keyboard 86. Funny Wallpapers – Live Scree 87. Gif Emoji Keyboard 88. Girl Cames: Unicorn Stime 89. Guitar Play – Games & Songs 90. Guitar – Real games & lessons 91. Guitar Tuner – Ukulele & Bass 92. Halloween Coloring 93. Handset – Second Phone Number 94. Heart Emoji Stickers 95. Highlight Story Cover Maker! 96. Hi Text SMS 97. Horoscope 2019 and Palm Reader 98. Hub – Story Templates Maker 99. Hummingbird PDF Converter – Photo to PDF 100. Hyper Cleaner: Clean Phone 101. iCons – Icon Changer App + 102. iMessager 103. Impresso 104. Instant Messenger 105. iWidget Pro 106. Jambl: DJ Band & Beat Maker 107. Memoristo: Brain Test, IQ Game 108. Memory Silent Camera 109. Menu Maker! 110. Meticulous Scanner 111. Metronome Pro – Beat & Tempo 112. Metronome – Tap Tempo & Rhythm 113. Mini PDF Scanner 114. Mint Leaf Message-Your Private Message 115. Mood Balance: Self Care Tracker 116. Music Zen – Relaxing Sounds 117. MyCall – Call Personalization 118. Nebula: Horoscope & Astrology 119. Neon Theme Keyboar 120. NewScrean: 4D Wallpapers 121. Notes – reminders and lists 122. Now QRcode Scan 123. One Sentence Translator – Multifuntional Translator 124. Painting Photo Editor 125. Paper Doc Scanner 126. Part Message 127. Password Manager 128. Path – Horoscope & Astrology 129. PDF Scanner: Document Scan 130. Personal Message 131. Photo Collage 132. Photo Editor & Background Eraser 133. Photo Editor – Filters Effects 134. Photo & Exif Editor 135. Photo Filters & Effects 136. Photoly Remove Object & Editor 137. Photo To Sketch 138. Piano Crush 139. Piano 140. Pista 141. Pixomatic 142. Poco Launcher 143. Premium SMS 144. Presets for Lightroom 145. Private Game Messages 146. Private Messenger 147. Private SMS 148. Professional Messenger 149. Quick Talk Message 150. Razer Keyboard & Theme 151. RECOLLECT 152. Retouch & Cutout 153. Rich Theme Message 154. Ringtones HD 155. ScanGuru 156. Scanner App 157. Send SMS 158. Simple Note Scanner 159. SlidePic 160. Slimy 161. Smart Messages 162. Smart SMS Messages 163. Smart TV remote 164. Smile Emoji 165. Social Message 166. SpeedPro Slow speed video edit 167. Stickerfy: Sticker Maker 168. Sticker Maker 169. Sticker & GIF 170. Stock Wallpapers & Backgrounds 171. Style Message 172. Style Photo Collage 173. Super Hero-Effect 174. Sweet Pics – Baby Photo Edito 175. Talent Photo Editor – Blur focus 176. Tangram App Lock 177. TeasEar: ASMR Slime Antistress 178. Text Emoji SMS 179. Text SMS 180. Themes Chat Messnger 181. Themes Photo Keyboard 182. Timestamp Camera 183. ToonApp Cartoon Photo Editor 184. Translate Camera – Speak On 185. Translator Guru: Voice & Text 186. UltraFX – Effect Video Maker 187. Unicc QR Scanner 188. Unique Keyboard 189. Universal PDF Scanner 190. Vanilla Snap Camera 191. Video Puzzles – Magic Puzzle 192. Ringtones HD • Ringtone Maker 193. VOCHI Video Effects Editor 194. Volume Booster Hearing Aid 195. Volume Booster Louder Sound Equalizer 196. Water Reminder 197. WeDrum: Drums, Real Drum Games 198. Widget PLUS+ – Photo & Wheater 199. Wow Beauty Camera 200. Wow Translator 201. Yoga- For Beginner to Advanced ၼႂ်းၾူၼ်းဢၼ်ပိူၼ်ႈၸႂ်ႉၵၼ်တင်းၼမ်တင်းလၢႆၼၼ်ႉ ၵမ်ႈၼမ်တေသူင်သႂ်ႇဝႆႉ APP ၸိူဝ်းၼႆႉ ယွၼ်ႉမၼ်းႁဵတ်းႁႂ်ႈႁဝ်းၸႂ်ႉၵၢၼ်လႆႈလၢႆလၢႆမဵဝ်း ၵူၺ်းၼႃႇ ဢီႈသင်ၵေႃႈယဝ်ႉ မီးၽွၼ်းလီၵေႃႈ တိုၼ်းတေမီးၽွၼ်းႁၢႆႉ ၸွမ်းမႃးၽၢႆလင်တိၵ်းတိၵ်းယဝ်ႉ။ ၾူၼ်းဢၼ်ပဵၼ် Android ၼၼ်ႉ ယိုင်ႈၶႅၼ်းမီးတိုဝ်ႉတၢင်း ၸၢင်ႈၺႃးပိူၼ်ႈႁႅၵ်ႉၾူၼ်းလႆႈငၢႆႈလိူဝ် မဵဝ်း iOS တင်းၼမ်။ ၵွပ်ႈဝႃႈ ဢႅၼ်းတရွႆး (Android) ပဵၼ်ၶိူင်ႈမဵဝ်းဢၼ် ၽႂ်ၵေႃႈၸႂ်ႉၵၢၼ်လႆႈငၢႆႈ ၸႂ်ႉၵၢၼ်ၼမ်၊ ပေႃးပဵၼ်ၶိူင်ႈ ဢၢႆႇဢူဝ်ႇဢႅတ်ႉ(သ်) iOS ၼၼ်ႉ တေၵုမ်းထိင်း ၵူၼ်းၸႂ်ႉတိုဝ်းလႆႈလီလႄႈ ပိူၼ်ႈတိုၼ်းမၵ်းမၼ်ႈလွင်ႈၸႂ်ႉတိုဝ်းမၼ်းဝႃႈ ၸႂ်ႉလႆႈဢီႈသင် ၸိူင်ႉႁိုဝ်ၽွင်ႈၼႆဝႆႉလႄႈ ဢမ်ႇပေႃးသူႈၺႃးပိူၼ်ႈႁႅၵ်ႉယူင်ႉသၢင်ႈမၼ်း မိူၼ်ဢႅၼ်းတရွႆး ၵူၺ်းၼႃႇဢမ်ႇၺႃးပိူၼ်ႈႁႅၵ်ႉႁႃႉၼႆၵေႃႈ သမ်ႉဢမ်ႇၸႂ်ႈၼင်ႇၵဝ်ႇ ၺႃးယူႇၵူၺ်းမၼ်းတေဢမ်ႇသူႈၺႃးပဵင်း ဢႅၼ်းတရွႆးၼၼ်ႉၵူၺ်း။ ၵွပ်ႈၼၼ် ပေႃးတေသႂ်ႇ App ဢီႈသင်ၵေႃႈ ႁႂ်ႈလဵပ်ႈႁဵၼ်းၶေႃႈမုၼ်းမၼ်းလီလီသေၵွၼ်ႇဝႃႈ ၸႂ်ႉယဝ်ႉ မီးၽွၼ်းလီ ၽွၼ်းၸႃႉၸိူင်ႉႁိုဝ် ၸွင်ႇလွတ်ႈၽေး၊ လွတ်ႈၽေးမွၵ်ႈၵႃႈႁိုဝ် ၼင်ႇႁိုဝ် တေဢမ်ႇပဵၼ် ၵူၼ်းဢၼ်သုမ်းငိုၼ်း ဢမ်ႇၼၼ် ၺႃးလႅၼ်ဢဝ်ၶေႃႈမုၼ်းသုၼ်ႇတူဝ်ၵႂႃႇ။ လၢႆးၾၢင်ႉသတိတူၺ်းဝႃႈ ၼႂ်းၾူၼ်းမီး App ပွမ်ဢၼ်ၸၢင်ႈလုတ်ႇဢဝ်ငိုၼ်းယူႇ တႃႇႁူႉလႆႈဝႃႈ ၼႂ်းၾူၼ်းႁဝ်းၼၼ်ႉ မီးဢႅပ်ႉဢၼ်ပွမ် ဢမ်ႇၼၼ် ၾူၼ်းၺႃးႁႅၵ်ႉၼၼ်ႉ ႁူဝ်တီးမၼ်း တေၼႄႁႂ်ႈႁၼ်− ယူႇယူႇသေ ဢမ်ႇမီးလွင်ႈမီးတၢင်း ဢမ်ႇလႆႈႁဵတ်းသင်မၼ်းၵေႃႈ App ဢၼ်သႂ်ႇဝႆႉၼႂ်းၾူၼ်း ၵိုတ်းၶမ် ၶဝ်ႈ/ဢွၵ်ႇဢမ်ႇလႆႈ။ ၾူၼ်းႁဵတ်းၵၢၼ်ထိူင်း ၼိုၵ်းမႃးလိူဝ်ၵဝ်ႇႁႅင်းၼႃႇ။ မၢၵ်ႇထၢၼ်ႇ(ႁႅင်း)ၾူၼ်းၸဵဝ်းမူတ်းဝႆးလိူဝ်ၵဝ်ႇ ယွၼ်ႉ App လုတ်ႇငိုၼ်းၸႂ်ႉၵၢၼ်ၶိူင်ႈၾူၼ်း ၼမ်ႁႅင်း။ တဵၵ်းတူဝ်လိူၵ်ႈ Setting ၼႂ်းၶိူင်ႈၾူၼ်းယဝ်ႉ လိူၵ်ႈ App ဢမ်ႇၼၼ် တဵၵ်းၸုတ်ႇသၢမ်ၸုတ်ႇ ၸဵင်ႇၶႂႃ ၽၢႆႇၼိူဝ် လိူၵ်ႈ Manu ယွႆႈ “ၵၢၼ်ၶဝ်ႈထိုင်ၶိုၵ်ႉတွၼ်း” တူၺ်း သင်ဢမ်ႇၸၢင်ႈပိုတ်ႇ Menu ၼင်ႇ ဢၼ်လၢတ်ႈမႃးၼၼ်ႉလႆႈသေ ၼႃႈၸေႃးၾူၼ်းဢွၵ်ႇပႅတ်ႈတိၵ်းတိၵ်းၸိုင် ပွင်ႇဝႃႈ ၾူၼ်းလုၵ်ႈ ၼၼ်ႉ ၺႃးဢႅပ်ႉၶွၼ်ႇထရူဝ်းလုတ်ႇငိုၼ်းယဝ်ႉ ႁႂ်ႈၼႅတ်ႈပိၵ်ႉၵၢၼ်တေႃႇ ဢိၼ်ႇတိူသ်ႇၼႅတ်ႉ ၵမ်းလဵဝ်သေ ၵဵပ်းၶေႃႈမုၼ်းလမ်ႇလွင်ႈၼႂ်းၾူၼ်းဝႆႉႁင်းၶေႃထႅင်ႈၵမ်းၼိုင်ႈယဝ်ႉ လၢင်ႉၶိူင်ႈၾူၼ်း (Reset) ပႅတ်ႈ ၾူၼ်းတေၵႂႃႇပဵၼ်မိူၼ်ၶိူင်ႈမႂ်ႇ ဢၼ်ႁူင်းႁဵတ်းဢွၵ်ႇမၼ်းတင်ႈဝႆႉၼၼ်ႉၵူၺ်း။ ၵူၺ်းဝႃႈၼၼ်သေတႃႉ မီး App လၢႆလၢႆဢၼ် ဢၼ်ဢမ်ႇၸၢင်ႈၾၢင်ႉႁၼ်လႆႈၼင်ႇၵဝ်ႇ သင်ႁၼ် ၵေႃႈ ၸၢင်ႈတူၵ်းလိုၼ်းယဝ်ႉ။ ၵွပ်ႈၼၼ် ႁႂ်ႈႁႃလၢႆးႁႄႉၵင်ႈ ယႃႇႁႂ်ႈၺႃး App လုတ်ႇငိုၼ်းၵူႈၸိူဝ်း ၸိူဝ်း ၶဝ်ႈမႃးၼႂ်းၾူၼ်းႁဝ်းၼၼ်ႉဝႆႉပႃးၵမ်းလဵဝ် တေလွတ်ႈၽေးငိုၼ်းၶမ်းၸဝ်ႈၵဝ်ႇလိူဝ် ယူႇ ယဝ်ႉ။ လၢႆးႁႄႉၵင်ႈ တေလႆႈႁဵတ်းၸိူင်ႉႁိုဝ် လွင်ႈလူတ်ႇ App − ပေႃးတေလူတ်ႇ App သင်ၵေႃႈ ႁႂ်ႈလူတ်ႇၼႂ်း Google Play, App Store, App Gallery ၵူၺ်း ယႃႇလူတ်ႇဢဝ်ၸွမ်းၼင်ႇ Link ဢၼ်ပိူၼ်ႈသူင်ႇမႃးပၼ်တၢင်း Line, Email, SMS ၸႃႉၵႂႃႇ ၸိူဝ်းၼၼ်ႉလႃးလႃး ယွၼ်ႉဢမ်ႇႁူႉတီႈမႃး ဢမ်ႇယုမ်ႇယမ်လႆႈ။ ဢမ်ႇလူတ်ႇ App ဢၼ်ဢမ်ႇလီယုမ်ႇယမ် − App ဢၼ်မီးၼႂ်း Google Play, App Store, App Gallery တၢင်းၵၢၼ် ၼင်ႇလၢတ်ႈမႃး ၽၢႆႇၼိူဝ်ၼၼ်ႉသေတႃႉ လူဝ်ႇလႆႈထတ်းတူၺ်း ၶေႃႈမုၼ်းလီလီၵွၼ်ႇ မိူၼ်ၼင်ႇ ၸိုဝ်ႈ App ၊ ၶေႃႈမုၼ်းယွႆႈယႅမ်းၵူႈပိူင်၊ ၸိုဝ်ႈၽူႈၵေႃႇတင်ႈ လႄႈမႄးပူၵ်းပွင် App၊ ၵူၼ်းလူတ်ႇၸႂ်ႉၼမ်ၵႃႈႁိုဝ်၊ တၢင်းႁၼ်ထိုင် ဝၢႆးလူတ်ႇၸႂ်ႉယဝ်ႉ (review) ဝႃႈႁိုဝ်ၽွင်ႈ ႁႂ်ႈၸၢင်ႈတႅၵ်ႈၼိူင်းတူၺ်းဝႃႈ ၸွင်ႇမၼ်းလႅပ်ႈပဵၼ်ၼင်ႇၶဝ်လူင်းဝႆႉ လႄႈ သမ်ႉမီးၶေႃႈလီယုမ်ႇယမ်လႆႈၵႃႈႁိုဝ်။ ၾၢင်ႉတူၺ်းၶေႃႈၵႂၢမ်းဢၼ်ပိူၼ်ႈသူင်ႇမႃးၼၼ်ႉ လုၵ်ႉလႂ်မႃး− သင်မီးၶေႃႈၵႂၢမ်းၶဝ်ႈမႃးၼႂ်းၾူၼ်း ၵဵဝ်ႇၵပ်းလွင်ႈငိုၼ်းတွင်း ဢမ်ႇဝႃႈပဵၼ်ဢၼ်သူင်ႇၶဝ်ႈမႃးတၢင်း Email, SMS ၵေႃႈယဝ်ႉ ထုၵ်ႇလီထတ်းတူၺ်းလီလီဝႃႈ လုၵ်ႉလႂ်သေသူင်ႇမႃး ၸွင်ႇၸႂ်ႈလုၵ်ႉတီႈယေးငိုၼ်းတႄႉတႄႉ သူင်ႇမႃးႁိုဝ် ပေႃးပဵၼ် Link ယႃႇပေတဵၵ်းတူၺ်းလႃးလႃး။ ယႃႇသႂ်ႇၶေႃႈမုၼ်းလမ်ႇလွင်ႈ − မိူၼ်ၼင်ႇ ၸိုဝ်ႈ ၶိူဝ်းႁိူၼ်း မၢႆၾၢင်ၵူၼ်းၵိုၵ်းမိူင်း တူဝ်ၼပ်ႉ ၽၢႆႇလင်ဝႂ်ၵပ်းတူဝ်ၵူၼ်းၵိုၵ်းမိူင်း မၢႆဝႂ်ၵဵဝ်ႇၵၢၼ်ငိုၼ်း လႄႈ တၢင်ႇပိူင်။ ဢမ်ႇၸႂ်ႉ WiFi ဢၼ်ပိူၼ်ႈပိုတ်ႇပၼ်ၵူၼ်းတင်းၼမ်ၸႂ်ႉတိုဝ်း လူဝ်ႇၸႂ်ႉၶွင်သုၼ်ႇတူဝ်။ ၸႂ်ႉၾူၼ်း 2 လုၵ်ႈ၊ လုၵ်ႈၼိုင်ႈၸႂ်ႉတႃႇဢုပ်ႇ တႃႇၵပ်းသိုပ်ႇ၊ လဵၼ်ႈၵဵမ်း၊ တူၺ်းငဝ်းတူင်ႉ၊ ႁပ်ႉမၢႆလပ်ႉ OTP ၊ တေႃႇဢိၼ်ႇတိူဝ်ႇၼႅတ်ႉသေ ထႅင်ႈလုၵ်ႈၼိုင်ႈ ၸႂ်ႉတႃႇသႂ်ႇ App ယေးငိုၼ်း၊ ဢမ်ႇတိတ်းတင်ႈ ဢႅပ်ႉတၢင်ႇဢၼ်၊ ဝၢႆးၸႂ်ႉၵၢၼ်ယေးငိုၼ်းၼႂ်းၾူၼ်းယဝ်ႉယဝ်ႉ ႁႂ်ႈပိၵ်ႉဢိၼ်ႇတိူဝ်ႇၼႅတ်ႉၸွမ်းၵမ်းလဵဝ်။ ပေႃးႁၼ် App လုတ်ႇငိုၼ်းၼႂ်းၾူၼ်း ႁႂ်ႈၼႅတ်ႈလၢႆႈမၢႆလပ်ႉ App ၼႂ်းၶိူင်ႈၾူၼ်းႁဝ်းၵူႈဢၼ် လႄႈ မၢႆလပ်ႉ Account ၵူႈဢၼ်ၼႂ်းၾူၼ်းႁဝ်း လူပ်းဢႅပ်ႉဢၼ်ဢမ်ႇလီယုမ်ႇယမ်ပႅတ်ႈယဝ်ႉ Reset ၶိူင်ႈမႂ်ႇ။ ဢမ်ႇၸႂ်ႉသၢႆသႂၢင်းၾူၼ်းႁူမ်ႈပိူၼ်ႈ။ လူတ်းယွမ်းလွင်ႈလူႉသုမ်း ဢၼ်ၸၢင်ႈပဵၼ်မႃးယွၼ်ႉ App လုတ်ႇငိုၼ်း။ တေႁဵတ်းႁိုဝ်လူတ်းယွမ်းလွင်ႈလူႉသုမ်းဢၼ်ၸၢင်ႈပဵၼ်မႃးယွၼ်ႉ App လုတ်ႇငိုၼ်း ဢမ်ႇၾၢၵ်ႇငိုၼ်းဝႆႉၼႂ်း Mobile Banking ၼမ်၊ ႁႂ်ႈၾၢၵ်ႇသႂ်ႇတႃႇၸႂ်ႉသွႆမွၵ်ႈၼိုင်ႈဝူင်ႈ ၸိူဝ်းၼႆႉၵူၺ်း ပေႃးလူဝ်ႇၸႂ်ႉၼမ် ၸင်ႇၵႂႃႇထုၵ်ႈတီႈယေးငိုၼ်းၵမ်းသိုဝ်ႈဢဝ်။ မၵ်းမၼ်ႈဝႃႈ ၼႂ်းၼိုင်ႈဝၼ်းၼႆႉ ထုၵ်ႈငိုၼ်း ဢူၼ်းငိုၼ်း ဢွၵ်ႇလႆႈ ၼမ်သုတ်းၵႃႈႁိုဝ် တႃႇႁႄႉၵင်ႈ ယႃႇႁႂ်ႈပိူၼ်ႈလုတ်ႇဢဝ်ငိုၼ်းႁဝ်းၵႂႃႇမူတ်းပႅတ်ႈ ၵမ်းလဵဝ် ဝၼ်းလဵဝ်။ ၽႄၵဵပ်းသိမ်းငိုၼ်းဝႆႉလၢႆလၢႆတီႈ ဢၼ်ဢမ်ႇၸႂ်ႉ Mobile Banking − ႁႂ်ႈၾၢၵ်ႇငိုၼ်း တီႈယေးငိုၼ်း ပဵၼ်လွၵ်းလၢႆး ပေႃးဢမ်ႇပႃးပပ်ႉယေးငိုၼ်းၵႂႃႇထုၵ်ႈ ဢမ်ႇၸၢင်ႈထုၵ်ႈ ဢမ်ႇၸၢင်ႈဢူၼ်း ဢမ်ႇၸၢင်ႈဢဝ်ငိုၼ်းၸိူဝ်းၼၼ်ႉ။ ယႃႇၸႂ်ႉမၢႆလပ်ႉဢၼ်လဵဝ်ၵၼ် ၵူႈမၢႆယေးငိုၼ်းႁဝ်း။ ဢမ်ႇၾၢၵ်ႇၾူၼ်းဢၼ်သႂ်ႇဝႆႉ Mobile Banking တီႈတၢင်ႇၵေႃႉ၊ ဢမ်ႇၾၢၵ်ႇပိူၼ်ႈထွၼ်ငိုၼ်း ထုၵ်ႈငိုၼ်းတီႈတူႈထုၵ်ႈငိုၼ်း ATM ။ ၼႆႉၵေႃႈပဵၼ် လွင်ႈၾၢင်ႉ ငိူင်ႉဝႄႈ ႁႄႉၵင်ႈ ယႃႇႁႂ်ႈၺႃးပိူၼ်ႈ လၵ်ႉဢဝ်ငိုၼ်းႁဝ်းၵႂႃႇပႅတ်ႈၼၼ်ႉယဝ်ႉ။ ၶေႃႈလမ်ႇလွင်ႈတႄႉ ယႃႇယုမ်ႇပိူၼ်ႈငၢႆႈ တေႁဵတ်းသင်ၵေႃႈ ႁႂ်ႈမီးသတိ ဝိရိယ ယႃႇလေႃးၽ ယႃႇၶႂ်ႈႁႃငိုၼ်း လၢႆးဝႆးသေ ဢမ်ႇထတ်းသၢင်ႈသင်ၼၼ်ႉလႃးလႃး ၵၢပ်ႈမိူဝ်ႈလဵဝ်ငိုၼ်းႁႃယၢပ်ႇ ၵႃႈၸႂ်ႉၸၢႆႇၼႂ်းၸၢတ်ႈပၢၼ် သမ်ႉသုင်၊ မၢင်ၸိူဝ်း ဢမ်ႇၸၢင်ႈႁဵတ်းၵၢၼ်သေ ၸူးလၢႆးငၢႆႈ ႁႃၵိၼ်ၸွမ်းတၢင်းမႆႈတၢင်းယၢပ်ႇပိူၼ်ႈလႄႈ ဢၼ်ဝႃႈ ၸႂ်ဢီးလူမႅတ်ႉတႃႇၼၼ်ႉ ဢမ်ႇမီးၵႃႈႁိုဝ်ယဝ်ႉသေ လႅၼ်ၵိၼ် လွၵ်ႇၵိၼ် ၵဝ်းၵိၼ် လၵ်ႉၵိၼ် ၸူၼ်ၵိၼ် ၽႂ်လႆႈၵေႃႈ တေႁႃလၢႆးမၼ်း ႁဵတ်းလူင်ၵႂႃႇၵူႈပိူင်ယဝ်ႉ။ ပေႃးႁဝ်းသမ်ႉ ယုမ်ႇငၢႆႈသေ ႁဵတ်းၸွမ်းတႄႉ လိူဝ်သေဢမ်ႇလႆႈ ယင်းၸၢင်ႈသုမ်းယွၼ်ႉမၼ်းထႅင်ႈယူႇယဝ်ႉ။ တႅမ်ႈ − Ying Ar Ling (JN) ဢိင်ၶေႃႈမုၼ်းတီႈ − https://notebookspec.com/web/686617-dangerous-apps-you-should-not-install https://notebookspec.com/web/686617-dangerous-apps-you-should-not-install https://www.thairath.co.th/news/politic/2607871 https://thestandard.co/list-of-over-200-dangerous-apps/ https://www.dailynews.co.th/news/2591569/ https://www.thaipost.net/general-news/307222/ https://www.sanook.com/hitech/1581799/ https://news.trueid.net/detail/qGm8K3YEzgrl https://www.77kaoded.com/news/lakana/2394633 https://money.kapook.com/view264412.html

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2023-11-13T12:09:27

https://taifreedom.com/%e1%81%b6%e1%82%84%e1%82%87-%e1%80%9c%e1%82%84%e1%82%88-%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%82%82%e1%80%ba%e1%80%b8/

ၶႄႇ လႄႈ ၸိုင်ႈမိူင်းၼႂ်းဢႃႇသီႇယၼ်ႇ ႁၢင်ႈႁႅၼ်းၽိုၵ်းၽွၼ်ႉသိုၵ်းႁူမ်ႈၵၼ်

မိူဝ်ႈၼႆႉဝၼ်းထီႉ 13 November 2023 (လိူၼ်သိပ်းသွင်မႂ်ႇ 1 ၶမ်ႈ ပီႊတႆး 2117 ၼီႈ) သိုဝ်ႇၶၢဝ်ႇ VOA ဢွၵ်ႇဝႆႉဝႃႈ ၶႄႇႁၢင်ႈႁႅၼ်းၽိုၵ်းၽွၼ်ႉသိုၵ်းၸွမ်း ၸိုင်ႈမိူင်းၼႂ်း ဢႃႇသီႇယၼ်ႇ 5 ၸိုင်ႈမိူင်း မိူၼ်ၼင်ႇ− ထႆး၊ လၢဝ်း၊ မလေးသျႃး၊ ၵမ်ႇပေႃးတီးယႃး တင်း ဝႅတ်ႉၼမ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းႁွင်ႈၵၢၼ်လူင်ၽၢႆႇၵႅတ်ႇၶႄ မိူင်းၶႄႇ လၢတ်ႈဝႃႈ ယိူင်းဢၢၼ်းပဝ်ႉမၢႆ လွင်ႈၽိုၵ်းၽွၼ်ႉသိုၵ်းႁူမ်ႈ ၼႂ်းၵႄႈၵၢင်ၶႄႇ တင်း 5 ၸိုင်ႈမိူင်း ၼႂ်းဢႃႇသီႇယၼ်ႇၼႆႉ ပဵၼ်တႃႇၽိူမ်ႉထႅမ်ၼမ်ႉၵတ်ႉ ၼႂ်းၵၢၼ်တေႃႇသူႈႁႄႉၵင်ႈ လွင်ႈၵေႃႇၵၢၼ်ႁၢႆႉၼႂ်းဝဵင်း လႄႈ ၼႂ်းပၢင်ႇလၢႆႇ ႁူမ်ႈပႃးၵၢၼ်ႁပ်ႉမိုဝ်းၸွမ်းၸူၼ် တေႃႇထိုင် ပေႃးမီးၵၢၼ်သၢင်ႈလွင်ႈႁူမ်ႈမိုဝ်း ဢိၵ်ႇတင်း လွင်ႈယုမ်ႇယမ်ၼိူဝ်ၵၼ် ၽၢႆႇတၢင်းၵၢၼ်သိုၵ်း တႃႇႁႄႉၵင်ႈလွင်ႈငမ်းယဵၼ်း လႄႈ လွင်ႈမၼ်ႈၼိမ်သဝ်း ၼႂ်းပွတ်းတွၼ်ႈၼႆႉ ဝႃႈၼႆ။ ပၢင်ၽိုၵ်းၽွၼ်ႉသိုၵ်း ၼႂ်းၵႄႈၵၢင်ၶႄႇ တင်းၸိုင်ႈမိူင်းၼႂ်းဢႃႇသီႇယၼ်ႇ ပွၵ်ႈၵမ်း ၼႆႉ တေၽိုၵ်းၽွၼ်ႉတီႈပွတ်းတွၼ်ႈ Guangdong ၸိုင်ႈမိူင်းၶႄႇ တေတႄႇ ၽိုၵ်းၽွၼ်ႉၵႂႃႇ ၼႂ်းၵၢင်လိူၼ် တေႃႇထိုင် ႁၢင်လိူၼ် November 2023 ၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2023-11-11T11:46:58

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%9e/

ဢိတ်ႇသရေး ပိုတ်းယိုဝ်းသႂ်ႇ ႁူင်းႁဵၼ်း−ႁူင်းယႃ ၼႂ်းၵႃႇၸႃႉ မီးၵူၼ်းလူႉတၢႆၼမ်

မိူဝ်ႈဝႃးဝၼ်းထီႉ 10 November 2023 (လိူၼ်သိပ်းဢဵတ်းလွင်ႈ 12 ၶမ်ႈ ပီႊတႆး 2117 ၼီႈ) ၼၼ်ႉ ၽၢႆႇပႃႇလႅတ်ႉသတၢႆး လၢႆးငၢၼ်းဝႃႈ ဢိတ်ႇသရေး ပိုတ်းယိုဝ်းသႂ်ႇ ႁူင်းႁဵၼ်း လႄႈ ႁူင်းယႃး ၼႂ်းပိုၼ်ႉတီႈၵႃႇၸႃႉ လူၺ်ႈၽၢႆႇတၢင်းၵၢင်ႁၢဝ်လႄႈ ႁဵတ်းႁႂ်ႈမီးၵူၼ်းလူႉသဵင်ႈတၢႆ 27 ၵေႃႉ သေဢမ်ႇၵႃး ၽၢႆႇတၢင်းတပ်ႉပႆလိၼ်ၵေႃႈ လႆႈမုင်ႈၼႃႈၵႂႃႇ ၸွမ်းႁိမ်းႁွမ်းႁူင်းယႃထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ၽၢႆႇတၢင်းဢိတ်ႇသရေး လၢတ်ႈဝႃႈ ၸုမ်းသိုၵ်းႁႃးမၢတ်ႉသ် ဢဝ်ၵူၼ်းမိူင်း ႁဵတ်းႁူဝ်ႉႁႄႉၽေး လႄႈ သိမ်းၶိူင်ႈယိပ်းၵွင်ႈၵၢင်ႇ ဝႆႉၼႂ်းလုၵ်းတႂ်ႈ လိၼ်ၸွမ်းႁူင်းယႃ လၢႆလၢႆပိုၼ်ႉတီႈ ၼႆသေတႃႉ ၽၢႆႇတၢင်းၸုမ်းသိုၵ်းႁႃးမၢတ်ႉသ် ၵေႃႈ လႆႈဢွၵ်ႇမႃးပၢၵ်ႇပႅတ်ႈလွင်ႈၼႆႉၵႂႃႇ မိူၼ်ၵၼ် ဝႃႈၼႆ။ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 ႁဵတ်းႁႂ်ႈမီးၵူၼ်းလူႉသဵင်ႈတၢႆမွၵ်ႈ 1,400 ၵေႃႉ၊ ထုၵ်ႇၸုမ်းသိုၵ်းႁႃးမၢတ်ႉသ်တီႉၺွပ်းၵႂႃႇမွၵ်ႈ 240 ၵေႃႉ လႄႈ ၽၢႆႇတၢင်းၸုမ်းသိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး တႄႉမီးၵူၼ်းလူႉ သဵင်ႈတၢႆၽိူမ်ႉၶိုၼ်ႈထိုင် 11,078 ၵေႃႉယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ ၼႂ်းၶၢဝ်းတၢင်း 2 ဝၼ်းပူၼ်ႉမႃးၼႆႉၵူၺ်း ယွၼ်ႉဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ပိုတ်းယိုဝ်းၵၼ်ႁၢဝ်ႈႁႅင်းလႄႈ ႁဵတ်းႁႂ်ႈၵူၼ်းမိူင်းၼႂ်းၵႃႇ ၸႃႉပွတ်းႁွင်ႇ ပၢႆႈၽေးၵႂႃႇတၢင်းၵႃႇၸႃႉပွတ်းၸၢၼ်းတင်းမူတ်းမီးယူႇမွၵ်ႈ 1 သႅၼ် ၵေႃႉယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']